
TITLUL 1 


Administraţie și drept administrativ 


CAPITOLUL 1 
Administraţia publică 


Secţiunea 1 
Noţiunea de administraţie 


În limbajul curent, cuvântul administrație! desemnează atât o activitate, 
adică faptul de a administra (în sens material) cât și organele care desfăşoară 
această activitate (în sens organic). În aceste două sensuri, cuvântul administraţie 
se folosește atât pentru treburile publice? cât şi pentru afacerile private; de 
exemplu, unul din organele de conducere ale societăţilor comerciale poartă 
denumirea de consiliu de administraţie. 

În sens material sau funcţional, cuvântul administraţie vizează activităţile 
care au ca scop satisfacerea interesului general şi sunt plasate sub 
responsabilitatea autorităților publice. În sens funcţional spunem că primarul şi 
consiliul local se ocupă de administraţia locală. 

În sens organic, prin administraţie se înţelege ansamblul de organe şi 
instituţii care desfăşoară activităţi în interes public. 

Sunt necesare câteva precizări: 

- şi organismele private, dacă sunt autorizate, pot să presteze activități 

de interes general; 

- aceeaşi persoană de drept public poate avea atât o funcţie adminis- 

trativă dar și o funcţie de altă natură (politică în cazul Guvernului). 

În sens restrâns, în mod curent cuvântul administraţie se foloseşte pentru a 
desemna administraţia publică. Din această perspectivă administraţia este 


1 „Etimologic, cuvântul administrație provine din limba latină și este format din prepoziţia ad = 
la, către şi minister = servitor, supus mai mic. De aici cuvântul legat administer ne apare atât 
într-o semnificație directă: ajutor al cuiva, slujitor, executant, cât şi într-o semnificaţie figurativă 
de unealtă, instrument...Plecându-se de la sensul etimologic, s-a ajuns la o primă semnificație a 
noțiunii de <administrație> = serviciul celui mai mic, a celui supus; activitate subordonată, sub 
comandă. Această semnificaţie din limba latină a pătruns în toate limbile de circulație mondială”. 
- Antonie Iorgovan, Tratat de drept administrativ, vol. 1, ediţia a IV-a, Editura All Beck, Bucureşti, 
2005, p. 3. 

2 Littre definea administraţia ca gestiunea afacerilor publice, Jean Michele de Forges, Droit 
administratif, Presses Universitaires de France, Paris, 1991, p. 5. 

concepută pe de o parte diferită de activitatea particularilor, iar pe de altă parte 
distinctă de celelalte forme de activitate publică, respectiv activitatea legislativă și 
justiția. 

Administraţia este definită în Codul administrativ3 ca fiind „totalitatea 
activităților desfăşurate în regim de putere publică, de organizare a executării și 
de executare în concret a legii și de prestare de servicii publice, în scopul 
satisfacerii interesului general."+ 


Secţiunea 2 
Rolul și scopul administraţiei 


Funcţia de a administra este legată de puterea executivă. 

A administra înseamnă în primul rând a emite acte juridice, norme pentru 
aplicarea legilor; puterii executive îi revine în mod exclusiv sarcina de a pune în 
aplicare legile adoptate de puterea legislativă. 

Activitatea administrației constă, de asemenea, în furnizarea unor servicii 
publice: protecția persoanelor și a bunurilor (prin armată, poliție), servicii 
sociale, sănătate, cultură, învățământ, furnizarea energiei electrice, alimentarea 
cu apă, etc. 

Ca orice activitate umană și administraţia și activitatea particularilor 
urmăresc un scop, folosind anumite mijloace. Iniţiativa privată poate asigura 
satisfacerea anumitor nevoi datorită diviziunii muncii și schimburilor. Dar sunt 
şi alte nevoi care nu pot fi satisfăcute pe această cale, nevoi comune tuturor mem- 
brilor colectivităţii și care exced prin amploarea lor posibilitățile oricărui 
particular, cum ar fi nevoia de apărarea naţională. Aceste nevoi care nu pot fi 
satisfăcute de inițiativa privată şi care sunt vitale pentru toată populaţia 
constituie domeniul propriu al administraţiei, fiind în sfera interesului public.5 
Interesul general este referința, obiectivul şi măsura tuturor activităților publice.€ 

Într-o societate democratică, autorităţile publice rezultate în urma 
sufragiului universal, potrivit Constituţiei, sunt desemnate să definească 
interesul general, adică sensul acțiunii administraţiei. 

Interesele publice pot fi generale sau locale. Cele generale interesează 
întreaga populaţie și satisfacerea acestora cade în sarcina statului. Interesele 
locale interesează locuitorii unei comune, oraș ori judeţ şi sunt variate pentru 
că depind de dezvoltarea economică, de problemele sociale, etc. şi tocmai de 
aceea, de acestea trebuie să se ocupe cei care sunt mai aproape de locuitorii 
acelei unități administrativ-teritoriale, adică autoritățile publice locale: 
primarul, consiliul local, consiliul judeţean. 


3 Aprobat prin Ordonanţa de urgență a Guvernului nr.57/2019, publicată în Monitorul Oficial al 
României, Partea I, nr. 555 din 08.07.2019. 

4 Art. 5 lit. b) Cod administrativ. 

s Jean Rivero, Jean Waline, Droit administratif, 16 edition, Dalloz, Paris, 1996, p. 10. 

5].M. de Forges, op.cit.,p. 6. 

Secţiunea 3 
Puterea publică 


Raporturile dintre particulari se bazează pe egalitate juridică, nici o voință 
juridică nu este superioară alteia, nici o parte nu se subordonează altei părți. 
Din aceste motive actul care caracterizează raporturile dintre persoanele 
private este contractul, adică acordul de voinţă al părților. 

Scopul administraţiei este satisfacerea interesului general. De aceea, 
administraţia are dreptul de a învinge rezistențele”, are prerogative care-i 
permit sa impună interesul general dacă acesta este în conflict cu interesele 
particularilor. Deciziile sale sunt obligatorii şi se pun în aplicare fără a avea 
asentimentul celor interesaţi pentru că administrația beneficiază de un regim 
de putere publică. 

În Codul administrativ prin regim de putere publică se înţelege 
„ansamblul prerogativelor şi constrângerilor prevăzute de lege în vederea 
exercitării atribuţiilor autorităţilor și instituţiilor administrației publice şi care 
le conferă posibilitatea de a se impune cu forță juridică obligatorie în 
raporturile lor cu persoane fizice sau juridice, pentru apărarea interesului 
public.”8 

Atribuţiile organelor administraţiei publice variază în funcție de regimul 
politic. Dar, în orice regim există organe care au sarcina de a pregăti și de a 
executa deciziile, formate mai ales din profesionişti și organe de direcţie 
supremă și de control ai căror membri cumulează funcții administrative cu alte 
funcţii publice, mai ales politice, cum este cazul primului-ministru. 

În toate regimurile politice găsim în fruntea administraţiei organe care au 
un caracter constituțional şi o origine politică. 

Parlamentul joacă un rol esenţial în activitatea administrației: adoptă legi 
cu privire la structura administraţiei, la scopul și mijloacele acesteia, îi aprobă 
anual bugetul necesar, controlează Guvernul, etc. 


Secţiunea 4 
Dreptul aplicabil administraţiei 


Existenţa unui drept exorbitant care se aplică administraţiei este 
necesară atât din punct de vedere teoretic cât și practic. 

Din punct de vedere teoretic, dreptul privat este dominat de un principiu 
esențial, cel al autonomiei de voință potrivit căruia subiectul de drept este liber 
să acționeze după bunul său plac, în limitele legii. De asemenea, subiectele de 
drept acţionează în interesul lor personal, ceea ce nu se poate concepe în cazul 
administrației. Administraţiei nu i se poate concepe o libertate totală, limitată 
doar de ordinea publică și bunele moravuri pentru că desfășoară o activitate de 


7]. Rivero, ]. Waline, op.cit., p. 10. 
8 Art. 5 lit. jj ). 

interes public. Chiar dacă administraţia dispune de o putere discreționară o face 
tot în limitele legii. 

Din punct de vedere practic, activitatea administraţiei are un caracter de 
interes general care necesită norme juridice speciale. De asemenea, este 
necesar să i se confere prerogative speciale, pentru a putea să-şi îndeplinească 
atribuţiile, pentru a putea acționa în interesul tuturor, mai ales atunci când 
acest interes este în contradicţie cu interesul particularilor. De exemplu, în 
vederea realizării unor obiective de interes național, județean sau local se pot 
expropria imobile care se află în proprietatea unor persoane. 

În general se înţelege că norma exorbitantă este cea care dă administraţiei 
o superioritate”, un privilegiu pe care nu-l conferă dreptul comun, dar poate 
constitui și un dezavantaj, în raport cu dreptul comun. Adică, administraţia are 
şi constrângeri pe care particularii nu le cunosc: persoanele private se pot 
decide pentru un anumit motiv în alegere (interes, capricii, generozitate), cu 
condiţia ca scopul să nu fie nici ilicit, nici imoral; administraţia nu poate decide 
decât pentru motive de interes general. 10 

Dezechilibrul fundamental care există între administraţie, care acţionează 
în numele interesului general şi persoanele private care urmăresc preocupările 
particulare a determinat „privilegierea administraţiei,” înțelegând prin aceasta 
că administraţia este supusă unor norme juridice care-i sunt proprii.11 

Actul juridic unilateral în dreptul privat nu poate crea obligaţii; obligațiile 
pot rezulta numai din lege şi din consimțământul celui obligat. 

Actele administrative de autoritate pot crea obligaţii pentru destinatari 
fără consimțământul acestora. De asemenea, în cazul în care nu se execută de 
bună voie, pot fi executate din oficiu. 

În cazul contractelor, în dreptul privat există principiul egalităţii părţilor. 

Dacă administraţia încheie contracte de drept public (contracte adminis- 
trative) nu mai este egalitate între părți. Poziția de superioritate a administra- 
ției se manifestă în diferite maniere: poate controla executarea contractului, 
poate modifica ori rezilia unilateral contractul, în anumite condiţii, etc. 

Dar regula exorbitantă poate și limita administraţia. De exemplu, 
vânzarea bunurilor din domeniul privat al statului sau al unităţilor 
administrativ-teritoriale se face prin licitație publică, cu excepţia cazurilor în 
care prin lege se prevede altfel. 

Studierea dreptului aplicabil administraţiei este importantă pentru că 
este legată de competenţa instanțelor judecătorești. Astfel, dacă actul este 
reglementat de dreptul exorbitant, litigiile sunt de competența instanței de 
contencios administrativ, iar dacă este reglementat de dreptul comun, litigiile 
sunt de competența instanţei de drept comun. 


9 Jean-Marie Auby (sous la direction), Droit public, 2e edition, Ed. Economica, 1989, p. 221. 

10. Georges Vedel, Pierre Delvolve, Droit administratif, 8 &dition, Presses Universitaires de 
France, 1982, p. 65. 

un d'Andre de Laubadătre, Jean-Claude Venezia, Yves Gaudemet, Traite de droit administratif, 
Librairie generale de droit et de la jurisprudence, E.].A., Paris, 1996, p. 14. 

Regimul juridic aplicabil activității administraţiei rezultă din acte 
normative. Câteodată un text de lege prevede expres că activitatea este supusă 
unui regim de drept public şi că în caz de litigii competenţa revine instanţei de 
contencios administrativ; alteori aceasta rezultă din faptul că i se atribuie 
administrației prerogative exorbitante. 


Secţiunea 5 
Principiile generale aplicabile administraţiei publice 


În Codul administrativ sunt prezentate principiile generale care se aplică 
administraţiei publice, aceasta însemnând că se aplică atât administraţiei de stat 
cât şi administraţiei publice locale. 

Primul enumerat este principiul legalităţii, conform căruia „Autorităţile și 
instituțiile administrației publice, precum şi personalul acestora au obligaţia de 
a acționa cu respectarea prevederilor legale în vigoare și a tratatelor și a 
convențiilor internaționale la care România este parte."!2 În România este 
obligatorie respectarea Constituţiei, a supremaţiei sale şi a legilor. 

Principiul egalității prevăzut în art. 7 Cod administrativ prevede că 
„Beneficiarii activităţii autorităţilor şi instituţiilor administraţiei publice au 
dreptul de a fi trataţi în mod egal, într-o manieră nediscriminatorie, corelativ cu 
obligația autorităților şi instituţiilor administraţiei publice de a trata în mod 
egal pe toți beneficiarii, fără discriminare pe criteriile prevăzute de lege.” 
Principiul egalităţii în drepturi a cetățenilor este consacrat prin art. 16 alin. (1) 
precum şi art. 4 alin. (2) din Constituţie.13 

Potrivit principiului transparenţei: „(1) În procesul de elaborare a actelor 
normative, autorităţile și instituţiile publice au obligaţia de a informa și de a 
supune consultării și dezbaterii publice proiectele de acte normative şi de a 
permite accesul cetățenilor la procesul de luare a deciziilor administrative, 
precum şi la datele și informaţiile de interes public, în limitele legii. (2) 
Beneficiarii activităților administrației publice au dreptul de a obține informaţii 
de la autorităţile și instituţiile administrației publice, iar acestea au obligația 
corelativă ... de a pune la dispoziţia beneficiarilor informaţii din oficiu sau la 
cerere, în limitele legii."14 

Nu este suficient ca în legislaţie să fie prevăzut principiul legalităţii sau al 
responsabilității administraţiei, ci este necesar să existe şi instrumente care să 
permită supravegherea administraţiei de către cetățeni, în interesul acestora și 
împotriva abuzurilor sau chiar risipei administraţiei. 


12 Art. 6 Cod administrativ. 

3 Încă din 1789, Declaraţia drepturilor omului şi cetăţeanului a prevăzut că „Oamenii se nasc şi 
Tămân liberi și egali în drepturi.” 

1+ Art. 8 Cod administrativ. 

Potrivit principiului proporționalității prevăzut la art. 9: „Formele de 
activitate ale autorităţilor administraţiei publice trebuie să fie corespunzătoare 
satisfacerii unui interes public, precum și echilibrate din punctul de vedere al 
efectelor asupra persoanelor. Reglementările sau măsurile autorităților și institu- 
țiilor administraţiei publice sunt iniţiate, adoptate, emise, după caz, numai în urma 
evaluării nevoilor de interes public sau a problemelor, după caz, a riscurilor și a 
impactului soluțiilor propuse.” 

Revizuirea Constituţiei a adăugat art. 53 intitulat Restrângerea exerci- 
țiului unor drepturi sau al unor libertăţi, o condiţie suplimentară pentru ca 
restrângerea să poată opera, respectiv să fie necesară într-o societate 
democratic, iar măsura să fie proporţională cu situația care a determinat-o și 
fără a aduce atingere dreptului sau libertăţii. 

Principiul satisfacerii interesului general este prevăzut în art. 10 și 
înseamnă că „Autorităţile şi instituţiile administraţiei publice, precum și 
personalul din cadrul acestora au obligaţia de a urmări satisfacerea interesului 
public înaintea celui individual sau de grup. Interesul public naţional este 
prioritar față de interesul public local.” De fapt, scopul administraţiei este 
satisfacerea interesului general. 

Potrivit principiului imparţialităţii, „Personalul din administraţia publică 
are obligația de a-și exercita atribuţiile legale, fără subiectivism, indiferent de 
propriile convingeri sau interese."15 Funcţionarilor publici le este prevăzută 
obligaţia de a se abţine de la orice faptă care ar putea să aducă prejudicii 
persoanelor fizice sau persoanelor juridice şi să aibă o poziție neutră faţă de 
orice interes personal, politic, economic, religios sau de altă natură.16 

Principiul continuității reglementat în art. 12 semnifică că „Activitatea 
administraţiei publice se exercită fără întreruperi, cu respectarea prevederilor 
legale.” Acest principiu decurge din permanenţa statului!” precum și din 
necesitatea asigurării nevoilor de interes general fără întreruperi. 

Potrivit ultimului principiu prevăzut în art. 13, principiul adaptabilităţii: 
„Autorităţile şi instituţiile administraţiei publice au obligația de a satisface 
nevoile societăţii.” Administrația publică trebuie să urmărească nevoile 
oamenilor care variază în timp, pentru a putea lua cele mai bune decizii în 
interesul acestora. 


15 Art. 11 Cod administrativ. 
16 Art. 431 Cod administrativ. 
” G. Dupuis,].M. Guedon, op.cit., p. 444. 

CAPITOLUL II 


Drept administrativ 


Secţiunea 1 
Istoric 


Dreptul administrativ a apărut în sec. al XIX-lea, când în urma Revoluţiei 
franceze de la 1789, regimul legalităţii a înlocuit regimul absolutist care exista 
până atunci, regim în care administraţia acționa discreţionar. 

Dificil de a concepe, într-o societate evoluată, o administraţie total 
arbitrară unde bunul plac al conducătorilor nu poate fi temperat de nici o 
regulă. În toate democraţiile moderne se admite că administraţia este supusă 
unor reguli de drept.! 

Istoric, apariția dreptului administrativ este legată pe de o parte de 
separaţia puterilor în stat, iar pe de altă parte, de concepția revoluționară cu 
privire la lege. Odată ce legea a fost adoptată, autoritățile publice au sarcina de 
a o aplica, acesta fiind de fapt rolul executivului. Administraţia are o funcţie 
executivă care găseşte în lege fundamentul și limitele acțiunii sale. Aceasta nu 
exclude dreptul administraţiei de a adopta norme pentru a preciza condiţiile în 
care se aplică legea, dar acestea trebuie să fie conform legii, să nu adauge la lege, 
sau mai grav, să o încalce. 


Secţiunea 2 
Doctrina clasică a dreptului administrativ 


Pentru Leon Duguit dreptul administrativ este dreptul serviciului public, 
iar pentru Maurice Hauriou este dreptul puterii publice. Aceste două teze sunt 
considerate doctrinele clasice ale dreptului administrativ. Teoria serviciului 
public defineşte dreptul administrativ plecând de la obiectul său, gestionarea 
activităților de interes general. Teoria puterii publice are în vedere mijloacele 
juridice ale acțiunii administraţiei, procedee care sunt în exclusivitate ale 
autorităţilor publice. 2 

În anii '50, decanul Vedel a combinat trei criterii care credea că permit 
definirea atât a administraţiei cât şi a dreptului administrativ: un criteriu 
organic, care excluzând ceea ce ține de Parlament și puterea judecătorească, 
leagă dreptul administrativ de activitatea guvernului; un criteriu material, care 
exclude din activitatea guvernului, tot ceea ce se referă la diplomaţie și 
raporturile cu alte puteri publice constituționale; un criteriu juridic, care 


1]. Rivero, ]. Waline, op.cit. p. 13. 
2].M. de Forges, op.cit. p. 10. 

exclude procedurile de drept privat din activitatea administraţiei. Această 
teorie cunoscută sub numele de doctrina bazelor constituționale ale dreptului 
administrativ, definește dreptul administrativ ca fiind regimul de putere 
publică sub care sunt exercitate activitățile guvernului și ale autorităților 
descentralizate, străine conduitei din relaţiile internaţionale şi raporturilor 
dintre puterile publice constituționale.3 


Secţiunea 3 
Definiţia dreptului administrativ 


Dreptul administrativ este „un drept de persoane inegale”.+ Această 
formulă împrumutată de la Hauriou, evidenţiază unul din caracterele 
fundamentale ale dreptului administrativ care-l opune dreptului civil. 

Subiectele raporturilor juridice civile se află pe poziţie de egalitate 
juridică, în vreme ce subiectele raporturile de drept administrativ sunt de cele 
mai multe ori pe poziţie de inegalitate juridică. Această inegalitate priveşte atât 
relaţiile dintre stat şi persoanele publice, cât şi relaţiile dintre persoanele 
publice și persoanele private. Era nevoie de un drept administrativ, pentru a 
se aplica raporturilor sociale în care părţile nu sunt pe picior de egalitate. 

Dreptul administrativ este dreptul administraţiei și în acest sens orice 
țară civilizată are un drept administrativ,6 pentru că are în mod necesar un 
ansamblu de norme care reglementează activitatea administraţiei. Dreptul 
administrativ tratează atât organizarea și activitatea a ceea ce numim în mod 
curent administraţie, cât şi relaţiile dintre administraţie și particulari. 

Dreptul administrativ a fost definit în doctrina românească ca fiind „acea 
ramură a dreptului public care reglementează relațiile sociale din sfera 
administraţiei publice, precum și pe cele de natură conflictuală dintre autorităţile 
publice sau structuri private, învestite cu autoritate publică, pe de o parte, şi cei 
vătămați în drepturile lor prin acte administrative ale acestor autorități, pe de 
altă parte”, sau „ramura dreptului public care reglementează raporturile din 
sfera administrației publice active, raporturile acesteia cu celelalte autorități 
publice, cu particularii, cele care privesc organizarea și funcționarea ei, precum și 
pe cele de natură conflictuală, dintre administraţie, pe de o parte, şi cei vătămați 
în drepturile sau interesele lor legitime, pe de altă parte.”8 


3].M. de Forges, op.cit., p. 10. 

4].M. Auby (sous la direction de), opcit., p. 220. 

5 Potrivit formulei lui P. Weil, existenţa dreptului administrativ este un fel de „miracol”, ].M. Auby, 
op.cit., p. 218. 

5G. Vedel, P. Delvolve, op.cit. p. 97. 

7 Antonie Iorgovan, op.cit., vol. |, p. 122. 

8 Verginia Vedinaș, Drept administrativ, ediția a XII-a, revăzută și actualizată, Editura Universul 
Juridic, București, 2020, p. 50. 

Secţiunea 4 
Caracterul autonom al dreptului administrativ 


Dreptul administrativ, ca şi dreptul constituțional, dreptul financiar, face 
parte din disciplinele dreptului public. 

Celebrul jurisconsult roman Ulpian a realizat pentru prima data distincția 
dintre dreptul public şi dreptul privat: „Huius studii duae sunt positiones, 
publicum et privatum - publicum ius est quod ad statum rei Romanae spectat, 
privatum quod ad singulorum utilitate,”- Această știință are două ramuri: 
dreptul public este cel care se referă la organizarea statului, dreptul privat este 
cel care se referă la interesul fiecăruia.” 

Dreptul administrativ este autonom în raport cu celelalte ramuri ale 
dreptului public şi mai ales în raport cu dreptul constituţional,!0 fiind însă 
aşezat „pe baze constituționale” (teza profesorului Vedel). Dreptul constituțional 
tratează elementele constitutive ale statului, organizarea și funcționarea puterii 
legislative, constituția, organizarea puterii executive şi a celei judecătorești în 
general. Problemele speciale referitoare la puterea executivă și funcționarea ei 
se tratează la dreptul administrativ. 

Dreptul administrativ este autonom și în raport cu dreptul privat, distinct 
şi diferit de acesta. Dreptul civil este moştenitorul unei lungi tradiții. Noţiunile 
fundamentale utilizate în Codul civil au făcut obiectul unor elaborări care duc 
adesea la dreptul roman. De aici precizia care permite, plecând de la definiţii 
clare, un raționament riguros. 

Dreptul administrativ a prins formă în sec.al XIX-lea, mai exact, la sfârșitul 
acestui secol şi multe noțiuni fundamentale rămân imprecise. Evoluţia 
accelerată a civilizaţiei a determinat ridicarea multor probleme care au făcut ca 
dreptul administrativ să se ocupe mai mult de multiplele probleme pe care viața 
le ridică, decât de clarificarea unor noţiuni. 

Aceasta înseamnă că, multe norme de drept administrativ sunt izvorâte 
din jurisprudenţă. Judecătorul de contencios administrativ aplică înainte de 
toate actele normative dar, în absența unor reglementări a fost necesară 
stabilirea unor principii fundamentale în domenii foarte importante, cum ar fi, 
responsabilitatea statului. 


9 C.St. Tomulescu, Drept privat roman, Universitatea din Bucureşti, Facultatea de drept, 
Bucureşti, 1973, p. 17. 

1 „Cu organizarea și funcţionarea statului se ocupă și dreptul constituțional. Dreptul 
administrativ studiază aceleași materii din normele de drept. Totuşi este o limită, care desparte 
dreptul administrativ de cel constituțional. Acesta se ocupă cu constituirea principalelor organe 
ale statului și funcționarea lor. Dreptul administrativ studiază organizarea desvoltată din 
principalele organe ale statului, şi funcţionarea aceleia, făcând de obiect al studiului său 
amănuntele, ce trec peste principalele organe ale statului.”-Victor Onișor, Drept administrativ 
român, Tipografia Dr. Sebastian Bornemisa, Cluj, 1923, p. 2. 

11]. Rivero, ]. Waline, op.cit. p. 24. 

CAPITOLUL III 


Principiul legalităţii 


Secţiunea 1 
Noţiune 


La origine, acest principiu însemna conformarea administraţiei normelor 
de drept emanând de la administraţia însăși și de la organele care conduceau 
(rege). Era vorba despre o birocraţie ierarhică!2 care presupunea în mod 
necesar, supunerea agenților publici regulilor formulate de superiorii lor. 

Această situație s-a schimbat atunci când a apărut legea în sensul 
democratic al termenului. 

Cuvântul legalitate legat la origine de lege, presupune că autoritățile 
administrative sunt obligate ca în deciziile pe care le iau să se conformeze cu 
legea sau mai exact, cu legalitatea, adică cu un ansamblul normelor de drept. 
Administraţia nu trebuie să funcționeze de manieră arbitrală, ci trebuie să 
respecte ansamblul normelor care formează „blocul de legalitate.”13 

Codul administrativ în art. 6 prevede principiul legalității ca un principiu 
general aplicabil administraţiei publice, ca o obligaţie de a fi respectat în egală 
măsură de autorităţile și instituţiile publice, dar și de personalul acestora. 

Potrivit art. 1 alin. (3) din Constituţie „România este stat de drept, demo- 
cratic şi social”. Curtea Constituţională a statuat că exigenţele principiului statului 
de drept prevăzut prin acest text constituțional „privesc scopurile majore ale 
activităţii statale, prefigurate în ceea ce îndeobşte este numit ca fiind domnia legii, 
sintagma ce implică subordonarea statului față de drept, asigurarea acelor 
mijloace care să permită dreptului să cenzureze opțiunile politice și, în acest 
cadru, să pondereze cerințe abuzive, discreționare ale structurilor etatice. Statul 
de drept asigură supremația Constituţiei, corelarea legilor și tuturor actelor 
normative cu aceasta, existența regimului de separație a puterilor publice, care 
trebuie să acţioneze în limitele legii și anume în limitele unor legi ce exprimă 
voința generală."14 

Caracteristic unui stat de drept,15 principiul legalității semnifică că 
autoritățile administrative trebuie să respecte ansamblul normelor juridice 
stabilite de autoritățile publice însărcinate să definească interesul general și 


12 ].M. Auby, op.cit., p. 201. 

33 ].M. de Forges, op.cit., p. 224. 

14 Decizia Curţii Constituţionale nr. 70/2000, publicată în Monitorul Oficial al României, Partea 
|, nr. 334 din 19.07.2000. 

15 Teoretizarea conceptului de stat de drept aparține doctrinei germane de la începutul sec. al 
XIX-lea. - Sonia Drăghici, Examen de drept comparat privind constituționalizarea ramurilor 
dreptului, efect al drepturilor fundamentale asupra ordinii juridice în dreptul german, francez și 
român, Dreptul nr. 9/2012, p. 182. 

modalităţile de funcţionare ale administraţiei. Interesul public este un element 
esențial al legalității oricărei acțiuni ale administraţiei publice. Codul 
administrativ prevede în art.10, principiul satisfacerii interesului public ca un 
principiu general aplicabil administraţiei publice. În acest sens este prevăzută 
obligația atât pentru autorităţile și instituţiile publice cât și pentru personalul 
din cadrul acestora de a urmări satisfacerea acestui interes. 

Normele constituționale formează aşa cum s-a exprimat profesorul Vedel 
baza dreptului administrativ16 și se impun în toate acțiunile administraţiei. 

Constituţia stabilește competenţa pentru Preşedintele României, Prim- 
ministru, Guvern, dar multe articole din Constituţie stabilesc principii care 
interesează direct dreptul administrativ: egalitatea cetățenilor în fața legii şi a 
autorităţilor publice, principiul autonomiei locale, etc. 

Autorităţile judecătoreşti nu pot controla conformitatea legii cu Constituţia, 
ele veghează la respectarea legii. Numai Curtea Constituţională poate împiedica 
promulgarea unei legi neconstituționale!” și poate interpreta Constituţia, iar 
potrivit art. 147 alin. (4) din Constituţie, deciziile sale sunt obligatorii. 


Secţiunea 2 
Legalitate şi putere discreționară 


Pentru realizarea multiplelor sarcini prevăzute în actele normative, 
administraţia are nevoie de o anumită libertate de acţiune, libertate care este 
asigurată prin puterea discreționarălta acesteia. 

În literatura de specialitate puterea discreţionară a fost definită ca fiind 
„marja de libertate lăsată la libera apreciere a unei autorităţi, astfel ca în 
vederea atingerii scopului indicat de legiuitor să poată recurge la orice mijloc 
de acțiune în limitele competenţei sale."12 


1 ].M. de Forges, op.cit., p. 225. 

17 Potrivit Constituţiei (art. 146 lit. a), Curtea Constituţională „se pronunţă asupra constituționa- 
lităţii legilor, înainte de promulgarea acestora, la sesizarea Preşedintelui României, a unuia 
dintre preşedinţii celor două Camere, a Guvernului, a Înaltei Curți de Casaţie şi Justiţie, a 
Avocatului Poporului, a unui număr de cel puţin 50 de deputaţi sau de cel puțin 25 de senatori 
precum şi din oficiu asupra iniţiativelor de revizuire a Constituţiei.” 

18 „Puterea discreționară există şi în activitatea instanţelor judecătoreşti. Judecătorul este obligat 
să hotărască numai atunci când este sesizat, în limita sesizării. Dincolo de aceasta se manifestă 
dreptul de apreciere suveran al faptelor, dreptul de a interpreta legea, dreptul de a fixa o 
pedeapsă minimă sau una maximă, de a acorda sau nu circumstanţe atenuante, de a stabili 
cuantumul despăgubirilor, etc. Exercitarea acestor competențe nu înseamnă altceva decât 
putere discreționară. Depășirea limitelor puterii discreționare semnifică încălcarea principiului 
legalităţii sau ceea ce în legislație, doctrină şi jurisprudenţă se numește a fi <exces de putere>,. 
- Marius Andreescu, Delimitarea puterii discreționare de excesul de putere în activitatea 
autorităţilor statului, Curierul judiciar nr. 1/2009, p. 34. 

* Dana Apostol Tofan, Puterea discreţionară şi excesul de putere al autorităţilor publice, Editura 
All Beck, București, 1999, p. 22. 

Înalta Curte de Casaţie şi Justiţie reţine că „art. 2 alin (1) lit. n) din Legea 
nr. 554/2004 oferă o consacrare normativă atribuţiei instanței de a examina 
conduita autorităților publice inclusiv din perspectiva modului de exercitare a 
puterii discreționare şi încadrării ei în limitele marjei de apreciere conferite de 
lege, răspunzând imperativului menţinerii unui echilibru rezonabil între 
interesul public și drepturile subiective sau interesele legitime private ce pot fi 
lezate prin actele administrative.”20 

Se poate întâmpla calegea să impună funcţionarului, dacă sunt îndeplinite 
condiţiile, obligaţia de a decide într-un anumit sens. Într-o asemenea situaţie, 
funcţionarul nu poate decât să verifice existența acestor condiţii; de îndată ce 
constată îndeplinirea lor trebuie să elibereze actul. Este vorba de așa numita 
competență legată când legea nu lasă administraţiei libertate de acţiune în 
alegerea deciziei. 

Se poate cere administraţiei, în cazul competenţei legate, să emită actul 
dacă sunt îndeplinite condiţiile cerute de lege. Din contră, nu există nici un drept 
la emiterea unor acte unde puterea administraţiei este discreţionară. 

O autoritate administrativă dispune de putere discreționară atunci când, 
atribuindu-i-se o anumită competenţă este lăsată să aprecieze liber în funcţie 
de circumstanţe. Această libertate de apreciere constituie puterea discreționară 
a administraţiei. Este greu de imaginat o administraţie care funcționează într-o 
manieră mecanică și automată. De îndată ce scopul de interes public este 
respectat este necesar să se dea administraţiei o anumită libertate atunci când 
aplică legea la situaţii concrete. 

Administraţia trebuie să se adapteze continuu condiţiilor particulare și 
schimbărilor pe care o normă de drept nu le poate prevede, dar trebuie să existe 
un anumit echilibru pentru că o administraţie prea discreționară nu ar oferi 
cetățenilor nici o securitate. 

Atât competența legată cât și puterea discreționară nu se întâlnesc niciodată 
în stare brută1 într-o decizie administrativă găsim întotdeauna și o manifestare 
a puterii discreționare, dar şi o parte de competenţă legată. Nu se poate întâlni 
niciodată o situaţie totală de competență legată; chiar dacă administraţia este 
ținută să acţioneze într-un anumit sens, ea dispune întotdeauna de un minim de 
putere de apreciere asupra momentului intervenţiei sale. Şi invers, nu există acte 
total discreționare; toate deciziile sunt supuse cel puţin la două condiții de 
legalitate, şi anume, cea referitoare la competenţa emitentului și cea care priveşte 
scopul de interes public pentru toate intervenţiile administraţiei. 

Puterea discreţionară nu înseamnă însă putere arbitrară. 

La prima vedere, controlul puterii discreționare este imposibil; nu poate 
fi vorba de încălcarea legalităţii pentru că administraţia apreciază suveran 
situația. Această idee se exprimă adesea afirmându-se că judecătorul legalității 
nu poate pătrunde pe terenul oportunității. Este evident că acest punct de 


20 Decizia nr. 3165/2012 -https //legeaz.net/spete-contencios-inalta -curte-iccj-2012. 
21 ].M. de Forges, op.cit. p. 259. 

vedere riscă să transforme puterea discreţionară în putere arbitrară. De aceea, 
judecătorul de contencios administrativ poate recurge la diferite mijloace 
pentru a încadra și controla exercitarea puterii discreționare. 

Se poate reduce zona puterii discreționare în cazul situaţiilor excepțio- 
nale pentru că trebuie respectate unele condiţii: 

- circumstanţele trebuie să pună autoritatea administrativă în 
imposibilitatea de a respecta legea, fie din rațiuni de ordin material fie 
din rațiuni de ordin juridic; 

- măsurile luate trebuie să fie limitate la ceea ce este strict necesar 
pentru salvarea ordinii publice, a interesului public sau pentru 
continuitatea activității administraţiei; 

- măsurile luate trebuie strict limitate la durata circumstanțelor 
excepționale; o decizie justificată prin circumstanțe excepționale nu 
poate fi aplicată dacă circumstanţele au redevenit normale. 

Orice decizie este supusă unor condiţii minime de legalitate. Este vorba 
de controlul minim care se exercită asupra tuturor actelor administrative şi 
care înglobează verificarea competenţei organului emitent, respectarea 
regulilor de formă şi de procedură. 

Puterea discreționară nu este în contradicţie cu principiul legalităţii, 
pentru că se definește în funcție de exigenţele legalității. Dacă acţiunea 
administraţiei este discreţionară, ea nu acționează împotriva legalității pentru 
că libertatea rezultă din faptul că legea nu-i impune nimic. 

Principiul legalităţii înseamnă că administraţia nu poate acționa, şi mai ales 
nu poate emite acte juridice decât dacă este abilitată printr-un act normativ. 

Această abilitare priveşte mai întâi competenţa autorităţii administrative 
care emite actul. 

În dreptul privat, subiectele de drept dispun de capacitatea de a încheia 
acte juridice cu condiţia să nu aducă atingere legii, ordinii publice şi bunelor 
moravuri. 

Administrația poate acționa numai dacă are competenţă, dacă are atribuţii 
în domeniul respectiv. Această competență rezultă dintr-un act normativ; 
administrația nu poate emite acte juridice valabile decât în cadrul acestei 
abilitări. Din acest punct de vedere, principiul legalităţii garantează cetăţenilor că 
administrația nu poate interveni în anumite materii, de exemplu, nu poate aduce 
atingere drepturilor fundamentale decât în cadrul fixat de o lege. 

Actele administrative care nu respectă legea sunt ilegale. Ilegalitatea 
afectează validitatea actului, ca și în dreptul privat, actul trebuie considerat nul. 
Nu este însă o nulitate de drept; până când judecătorul nu se pronunţă atunci 
când este sesizat pentru a anula actul ilegal, acesta produce efecte. 

Un act administrativ este ilegal când nu respectă regulile de competenţă, 
de formă ori de procedură. 

Lipsa competenţei este un viciu foarte grav şi este întâlnit atunci când o 
decizie este luată de o altă autoritate decât cea învestită prin acte normative cu 

dreptul de a o lua. Se poate adăuga și „necompetenţa negativă”? când o 
autoritate nu ia o decizie deoarece consideră că nu are competenţă. Lipsa 
competenţei este întotdeauna o ilegalitate de ordin public. Aceasta înseamnă că 
înainte de a lua o decizie, o autoritate administrativă trebuie să verifice dacă are 
acest drept. 

Viciul de formă ori de procedură este ilegalitatea care constă în 
nerespectarea formalităţilor prevăzute de lege înainte de a se emite un act sau 
concomitent emiterii lui ori de nerespectarea regulilor de prezentare formală a 
deciziei. 


CAPITOLUL IV 


Izvoarele dreptului administrativ 


Secţiunea 1 
Consideraţii generale 


Avem în vedere izvoarele formale, respectiv diferitele moduri de expri- 
mare a normei de drept aplicabilă administraţiei publice, şi nu izvoarele 
materiale care se referă la elementele geografice, istorice, ideologice, econo- 
mice ce pot explica existenţa şi conținutul unui act normativ. 

În literatura de specialitate izvoarele dreptului administrativ au fost 
definite ca reprezentând „formele în care se exprimă normele dreptului 
administrativ care nasc, modifică sau sting raporturi de drept administrativ,'23 
„formele juridice pe care le îmbracă normele de drept administrativ.”24 

În principiu, forţa juridică a unui act normativ depinde de locul organului 
emitent în ierarhia autorităților publice, precum și de solemnitatea care a 
precedat adoptarea lui; astfel, există o ierarhie și între legi, legile organice au 
forță juridică mai mare decât cele ordinare pentru că se adoptă cu votul 
majorității membrilor fiecărei Camere, în vreme ce legile ordinare se adoptă cu 
votul majorității membrilor prezenţi din fiecare Cameră.25 


Secţiunea 2 
Izvoarele scrise ale dreptului administrativ 


2.1. Constituţia 


Constituţia este actul cu cea mai mare forță în ordinea juridică internă, 
datorită caracterului de lege fundamentală. Constituţia reglementează în 


2 ].M. de Forges, op.cit, p. 273. 

2 Dana Apostol Tofan, Drept administrativ, vol.l, ediţia 5, Editura C.H. Beck, București, 2020, p. 44. 
2 Rodica Narcisa Petrescu, Drept administrativ, Editura Hamangiu, 2009, p. 29. 

25 Art. 76 alin. (1) şi (2) din Constituţie. 


28 


Drept administrativ 


primul rând organizarea şi relaţiile dintre autoritățile publice, este sursa directă 
ori indirectă a tuturor competențelor pe care le are administraţia. De asemenea, 
conține drepturile şi libertățile fundamentale ale cetățenilor, precum și 
principii fundamentale care interesează activitatea administraţiei publice şi 
care se impun acesteia, cum ar fi egalitatea în drepturi a cetăţenilor. 

Anumite dispoziții din Constituţie interesează în mod direct dreptul 
administrativ. Astfel, un capitol din Constituţie (cap. V din Titlul III) este 
intitulat „Administrația publică”, fiind reglementată atât administraţia publică 
centrală de specialitate cât și administraţia publică locală. De asemenea, 
Constituţia cuprinde norme referitoare la organele supreme ale administraţiei 
publice, respectiv Președintele României şi Guvern. 


2.2. Legile 


Potrivit art. 73 alin. (1) din Constituţie, Parlamentul adoptă legi 
constituționale, legi organice și legi ordinare. 


2.2.1. Legile constituţionale, respectiv legile prin care se revizuieşte 
Constituţia, sunt izvoare ale dreptului administrativ dacă au ca obiect de 
reglementare probleme care interesează această ramură de drept. Constituţia 
României din 1991 a fost revizuită o singură dată prin Legea nr. 429/2003, lege 
care este izvor al dreptului administrativ întrucât a adus modificări și 
completări cu privire la unele autorități ale administraţiei publice, respectiv 
Președintele României, Guvern, precum și la unele instituţii ale dreptului 
administrativ cum ar fi contenciosul administrativ. 


2.2.2. Legile organice pot fi adoptate doar în domeniile prevăzute în 
Constituţie în art. 73 alin. (3) sau în alte articole unde se prevede în mod expres 
reglementarea prin lege organică. Dintre legile organice care sunt izvoare ale 
dreptului administrativ amintim Legea nr. 554/2004 a contenciosului 
administrativ. 


2.2.3. Legile ordinare sunt izvoare ale dreptului administrativ dacă 
reglementează relaţii sociale care interesează administrația publică. Pot fi 
adoptate în toate domeniile, cu excepţia celor rezervate legii organice. Un astfel 
de exemplu este Legea nr. 544/2001 privind liberul acces la informaţiile de 
interes public. 


2.3. Ordonanţele Guvernului 


Ordonanţele sunt acte normative care au forța juridică a legii, care însă 
sunt emise de un organ care aparține puterii executive, Guvernul, şi nu puterii 
legislative. Ordonanţele Guvernului, potrivit art. 115 din Constituţie, pot fi 
Simple sau de urgență. 

Dintre ordonanţele care interesează dreptul administrativ amintim 
Ordonanţa Guvernului nr. 2/2001 privind regimul juridic al contravenţiilor, 
Ordonanţa Guvernului nr. 55/2002 privind regimul juridic al sancţiunii 
prestării unei activități în folosul comunităţii, Ordonanţa Guvernului nr. 
41/2003 privind dobândirea şi schimbarea pe cale administrativă a numelor 
persoanelor fizice, Ordonanţa nr. 21/2002 privind gospodărirea localităților 
urbane și rurale, etc. 

Ordonanţele de urgenţă se adoptă de Guvern numai în situaţii extraor- 
dinare a căror reglementare nu poate fi amânată, putând fi adoptate și în 
domeniul legilor organice. Codul administrativ2€ a fost adoptat printr-o astfel 
de modalitate. 


2.4. Hotărârile Guvernului 


Hotărârile adoptate de Guvern sunt acte administrative care conțin 
norme ce constituie sursa esenţială a dreptului administrativ. Hotărârile de 
Guvern se emit pentru organizarea executării legilor. Curtea Constituţională a 
statuat că: „Hotărârile Guvernului sunt acte administrative normative sau 
individuale, emise în scopul bunei administrări a executării cadrului normativ 
primar, care reclamă stabilirea de măsuri şi reguli subsecvente, care să asigure 
corecta aplicare acestuia. Hotărârile se adoptă întotdeauna în baza legii, 
secundum legem, și asigură aplicarea sau aducerea la îndeplinire a legilor. Cu 
alte cuvinte, în sistemul constituțional român, regula este aceea că Guvernul nu 
dispune de dreptul de reglementare primară a relaţiilor sociale, ci doar de a 
adopta legislaţia secundară.”27 


2.5. Actele administraţiei publice centrale de specialitate 


Aceste acte sunt izvoare ale dreptului administrativ doar dacă au caracter 
normativ, adică dacă exprimă norme cu caracter general, abstract şi impersonal 
care se aplică unui număr nedeterminat de persoane. 

„Administraţia publică centrală de specialitate este formată din ministere, 
alte structuri aflate în subordonarea sau în coordonarea Guvernului sau a 
ministerelor şi autorități administrative autonome.”28 În Codul administrativ se 
prevede că miniștrii emit ordine şi instrucţiuni, iar denumirea actelor adminis- 
trative adoptate de autoritățile administrative autonome este prevăzută în 
legea de înfiinţare a acestora. 


2.6. Ordinele prefectului 


Pentru îndeplinirea atribuţiilor ce îi revin, prefectul emite acte 
administrative numite ordine, care pot avea caracter normativ sau individual. 


26 Ordonanţa de urgență a Guvernului nr.57/2019. 

27 Decizia Curţii Constituționale a României nr. 68/27.02.2017, par. 74, publicată în Monitorul 
Oficial al României, Partea |, nr. 181/14.03.2017. 

28 Art. 51 alin. (1) Cod administrativ. 

Ordinele cu caracter normativ trebuie comunicate ministerului cu atribuţii în 
domeniul de resort. 


2.7. Actele administraţiei publice locale 


Autorităţile publice locale sunt consiliile județene, consiliile locale, 
primarii şi preşedinţii consiliilor judeţene. Aceste autorități adoptă sau emit 
acte administrative care sunt izvoare ale dreptului administrative, dacă au 
caracter normativ. 

Consiliul judeţean și consiliul local adoptă hotărâri, iar primarul și 
preşedintele consiliului județean emit dispoziţii. Hotărârile şi dispoziţiile pot 
avea caracter normativ sau individual. 

Hotărârile consiliului județean, hotărârile consiliului local precum și dispo- 
zițiile primarului sunt supuse controlului de legalitate exercitat de către prefect.2? 


2.8. Tratatele şi convențiile internaţionale 


Unele tratate încheiate de România privesc direct activitatea adminis- 
trației publice. Codul administrativ prevede obligația pentru autoritățile și 
instituţiile publice precum și pentru personalul care își desfășoară activitatea 
în cadrul acestora, de a respecta nu numai legislaţia în vigoare ci şi tratatele și 
convențiile internaţionale la care România este parte.30 

Aceste tratate sunt izvoare ale dreptului administrativ şi sunt aplicabile 
administraţiei publice în condiţiile prevăzute în art. 91 alin. (1) din Constituţie: 
„Preşedintele încheie tratate internaţionale în numele României, negociate de 
Guvern, şi le supune spre ratificare Parlamentului, într-un termen rezonabil. 
Celelalte tratate şi acorduri internaţionale se încheie, se aprobă sau se ratifică 
potrivit procedurii stabilite prin lege.” 

Tratatele ratificate de Parlament fac parte din dreptul intern;31 procedura 
ratificării fiind reglementată de Legea nr. 590/2003 privind tratatele.32 În dreptul 
intern se aplică prevederile tratatului şi nu ale legii de ratificare care este doar un 
instrument procedural de introducere în dreptul intern a tratatului.33 

În ceea ce priveşte tratatele din domeniul drepturilor omului, la care 
România este parte, art. 20 alin. (2) din Constituţie prevede că au prioritate dacă 
există neconcordanţe între acestea şi normele interne, cu excepţia situaţiei în 
care Constituţia sau legile interne conţin dispoziții mai favorabile. 


29 Art. 200 Cod administrativ. 

30 Art.6. 

31 Art, 11 alin. (2) din Constituţie 

32 Publicată în Monitorul Oficial al României, Partea |, nr.23 din 12.01.2003. 

33 Adrian Năstase, Bogdan Aurescu, Drept internaţional public, Sinteze, ediţia 9, Editura C.H. Beck, 
2018, p. 270. 

Secţiunea 3 
Izvoarele nescrise ale dreptului administrativ 


3.1. Cutuma 


În dreptul administrativ cutumele (obiceiurile) sunt rare. 

Cutuma, adică uzanța considerată obligatorie,5+ poate fi admisă ca izvor de 
drept administrativ dacă sunt îndeplinite două condiţii: să se fi format o practică 
îndelungată pentru că se aplică de mult timp şi să se fi creat convingerea opiniei 
publice cu privire la caracterul ei obligatoriu, în sensul că cetățenii trebuie să fie 
convinși că regula respectivă este prevăzută într-un act normativ.35 

Trebuie făcută distincție între obiceiuri şi practicile administrative,3 care 
chiar dacă sunt constante nu au caracter obligatoriu, iar administraţia poate 
renunța oricând la ele. 

Câteodată, textele de lege trimit la obiceiuri37 cărora le dau forță 
obligatorie. Astfel, art. 603 Cod civil prevede: „Dreptul de proprietate obligă la 
respectarea sarcinilor privind protecția mediului şi asigurarea bunei vecinătăţi, 
precum şi la respectarea celorlalte sarcini care, potrivit legii sau obiceiului, 
revin proprietarului.” 


3.2. Jurisprudenţa 


În literatura de specialitate franceză se consideră că dreptul administrativ 
este un drept pretorian, fiind opera judecătorului.38 

Jurisprudenţa, adică hotărârile judecătorești pronunţate de instanțele de 
contencios administrativ, în sistemul nostru de drept, poate fi izvor de drept 
administrativ. În acest sens s-a considerat că „este în tradiția democratică din 
țara noastră ca practica judiciară să fie izvor de drept, ceea ce, în prezent, 
trebuie admis și pentru contenciosul administrativ. Ce ar însemna dreptul 
administrativ francez fără jurisprudenţa Consiliului de Stat?”3 

Art. 126 alin. (3) din Constituţie prevede că „Înalta Curte de Casaţie și Justiţie 
asigură interpretarea şi aplicarea unitară a legii de către celelalte instanţe jude- 
cătoreşti, potrivit competenţei sale.” Soluţiile interpretative ale instanței supreme, 
în cazul hotărârilor prealabile pentru dezlegarea unor chestiuni de drept și în 
cazul deciziilor în interesul legii,0 sunt considerate precedente judiciare. 


34 A.M. Auby, op.cit., p. 233. 

35 A. Iorgovan, op.cit., vol. I,p. 138. 

3% La unele primării, având în vedere ocupaţia locuitorilor, programul de lucru este şi duminica. 
37 Art.1 Cod civil-“...(3) În materiile reglementate prin lege, uzanţele se aplică numai în măsura 
în care legea trimite în mod expres la acestea.(4) Numai uzanțele conforme ordinii publice şi 
bunelor moravuri sunt recunoscute ca izvoare de drept...(6) În sensul prezentului cod, prin 
uzanţe se înțelege obiceiul (cutuma) şi uzurile profesionale.” 

3 ].M. Auby, op.cit, p.237. 

39 A, Iorgovan, op.cit., vol. |. p. 140. 

40 „Instituţia recursului în interesul legii conferă judecătorilor instanței supreme dreptul de a da o 
anumită interpretare, unificâ nd astfel diferenţele de interpretare și de aplicare a aceluiași text de 
lege de către instanțele inferioare. Asemenea soluții interpretative, constante și unitare, care nu 

Precedentul judiciar+! reprezintă totalitatea hotărârilor judecătorești cu 
caracter de îndrumare şi /sau care au forţă obligatorie pentru cazurile similare 
ce se vor judeca în viitor.12. 

Hotărârile prealabile pronunţate de Înalta Curte de Casaţie şi Justiţie 
pentru dezlegarea unor chestiuni de drept, potrivit art. 519-521 C.pr.civ. sunt 
obligatorii pentru instanţa care a solicitat dezlegarea de la data pronunțării, iar 
pentru celelalte instanțe de la data publicării deciziei în Monitorul Oficial al 
României, Partea [.% 

În cazul deciziilor în interesul legii se consideră că au caracter de izvor 
secundar de drept, întrucât deși nu creează norme juridice noi, au caracter 
obligatoriu pentru instanţele judecătorești.+5 

De asemenea, art. 23 din Lega nr. 554/2004, a contenciosului adminis- 
trativ prevede: „Hotărârile judecătorești definitive si irevocabile prin care s-a 
anulat în tot sau în parte un act administrativ cu caracter normativ sunt general 
obligatorii şi au putere numai pentru viitor. Acestea se publică obligatoriu după 
motivare, la solicitarea instanțelor, în Monitorul Oficial al României, Partea |, 
sau, după caz, în monitoarele oficiale ale judeţelor ori al municipiului București, 
fiind scutite de plata taxelor de publicare.” 


3. 3. Doctrina 


Doctrina, adică opiniile exprimate în cursuri universitare, teze, lucrări de 
specialitate, reviste de specialitate, nu constituie în sistemul nostru de drept, un 
izvor al dreptului administrativ. Cu toate acestea, doctrina joacă un rol esenţial 


privesc anumite părți şi nici nu au efect asupra soluţiilor anterior pronunțate, ce au intrat în puterea 
lucrului judecat, sunt invocate în doctrină ca «precedente judiciare»,.- Decizia Curţii Constituţionale 
a României nr. 585/2011, publicată în Monitorul Oficial al României, Partea, nr. 617/31.08.2011. 
“1 „În opinia specialiştilor, precedentele sunt decizii judecătoreşti pronunţate în cazuri similare 
celui examinat. Ele conţin dreptul în vigoare în formă necodificată. Precedentul jurisprudenţial 
este, astfel, principalul izvor de drept al sistemului de common law.” - lon Vida, Universalitatea 
și diversitatea dreptului din perspectiva sistemelor de drept, Dreptul, nr. 5/2015, p. 200. 

+2 Irina Grigore-Rădulescu, Despre jurisprudenţă și precedent judiciar din perspectiva izvoarelor 
dreptului, Pandectele Române, nr. 2/2014, p. 68. 

4% „Dacă, în cursul judecății, un complet de judecată al Înaltei Curți de Casaţie şi Justiţie, al curţii 
de apel sau al tribunalului, învestit cu soluționarea cauzei în ultimă instanţă, constatând că o 
chestiune de drept, de a cărei lămurire depinde soluţionarea pe fond a cauzei respective, este 
nouă şi asupra acesteia Înalta Curte de Casaţie și Justiţie nu a statuat şi nici nu face obiectul unui 
recurs în interesul legii în curs de soluţionare, va putea solicita Înaltei Curți de Casaţie și Justiţie 
să pronunţe o hotărâre prin care să se dea rezolvare de principiu chestiunii de drept cu care a 
fost sesizată.” -art. 519 C.pr.civ. 

+ Potrivit dispoziţiilor cuprinse în art. 514 C.pr.civ. „Pentru a se asigura interpretarea și 
aplicarea unitară a legii de către toate instanțele judecătoreşti, procurorul general al Parchetului 
de pe lângă Curtea de Casaţie şi Justiţie, din oficiu sau la cererea ministrului justiţiei, Colegiul de 
conducere al Înaltei Curți de Casaţie și Justiţie, colegiile de conducere ale curților de apel, precum 
şi Avocatul Poporului au îndatorirea să ceară Înaltei Curți de Casaţie şi Justiţie să se pronunţe 
asupra problemelor de drept care au fost soluționate diferit de instanțele judecătorești.” 

*5 Irina Grigore Rădulescu, op.cit., p. 77. 

în elaborarea dreptului administrativ; multe reguli stabilite prin lege îşi au 
originea în lucrările unor autori. 

Sarcina doctrinei este de a organiza dreptul administrativ sistematic, 
degajând principii care să inspire soluţiile legislative şi jurisprudenţiale 
pregătind astfel calea spre reformele din care va ieşi dreptul de mâine.+6 


46 ], Rivero, ]. Waline, op.cit., p. 66. 

Administraţia publică 


CAPITOLUL 1 


Organizarea administraţiei publice 


Secţiunea 1 


Centralizare, descentralizare şi deconcentrare 


Referitor la organizarea administrației publice pot exista două situații: 

- centralizare, atunci când se concentrează toate treburile administraţiei 
publice de pe teritoriul național în mâinile statului, printr-o adminis- 
traţie ierarhizată şi unificată; 

- descentralizare, când se rezervă colectivităților locale sarcina de a-și 
rezolva propriile nevoi. 


În forma sa cea mai riguroasă, centralizarea nu recunoaște colectivităților 
locale voinţă juridică,! statul își asumă singur, satisfacerea tuturor nevoilor de 
interes general. 

Centralizarea nu exclude împărțirea teritoriului în circumscripții mai 
mari ori mai mici. Nu trebuie să confundăm circumscripțiile destinate să 
permită o implantare naţională a serviciilor statului pe întreg teritoriu și 
colectivitățile locale, dotate cu o voinţă juridică proprie. 

Administraţia de stat este riguros ierarhizată. Puterea de decizie este 
concentrată în vârful ierarhiei, în mâinile ministrului. Eşaloanele subordonate 
numai transmit și execută. Astfel, prin centralizare, o voință unică plecând de la 
centru se transmite până la ultimii reprezentanți ai statului în teritoriu. 

Unor reprezentanţi ai statului li se dă dreptul de a rezolva în teritoriu 
probleme care nu trebuie să ajungă până la ministru. Numim deconcentrare 
acest transfer, la un reprezentant local al statului, a puterii de decizie. 
Întotdeauna statul decide, dar nu la București, ci în teritoriu. 

Constituţia României demonstrează voința de a rupe cu trecutul puterilor 
publice, alegerea ireversibilă în favoarea descentralizării. Pe planul structurii 
teritoriale sunt două administrații, administraţia de stat și administraţia locală. 


1]. Rivero, ]. Waline, op.cit., p.276. 

Prestarea serviciilor publice de interes general este repartizată între stat 
şi colectivităţile locale învestite cu personalitate juridică, menite să reprezinte 
interesele locale. 

Există deci, o administrație de stat, plasată sub autoritatea directă a 
Guvernului, ale cărei organe se ramifică pe întreg teritoriul țării și o 
administraţie publică locală care acționează în numele persoanelor juridice 
corespunzătoare (comună, oraş, municipiu sau județ). 


Secţiunea 2 
Deconcentrare și putere ierarhică 


Deconcentrarea priveşte raporturile dintre autorităţile centrale şi locale ale 
uneia și aceleiași puteri publice şi constă în creșterea atribuţiilor reprezen- 
tanţilor locali ai puterii centrale. De exemplu, creșterea atribuţiilor prefectului, 
prin transferarea unor atribuţii care anterior au aparținut miniștrilor. 

În Codul administrativ, deconcentrarea este înțeleasă ca fiind „distri- 
buirea de atribuţii administrative şi financiare de către ministere și celelalte 
organe de specialitate ale administraţiei publice centrale către structuri proprii 
de specialitate din unitățile administrativ-teritoriale.”3 

Avantajele deconcentrării sunt evidente deoarece pe de o parte, guvernul 
este mai puțin ocupat cu problemele de interes local, iar pe de altă parte, 
reprezentanţii statului în teritoriu pot fi mai bine în contact cu nevoile reale ale 
cetățenilor. 

Puterea ierarhică nu este proprie numai deconcentrării; ea este necesară 
în interiorul oricărei organizații unde persoane fizice sunt plasate sub 
autoritatea altor persoane fizice. Nu este nevoie de un text special pentru a 
supune un funcţionar puterii ierarhice al altuia. Puterea ierarhică rezultă de 
drept dintr-o situație, respectiv din organizarea ierarhică a unui compartiment 
funcţional (din organigrama autorităţii sau instituţiei publice): un şef de birou 
este în această calitate învestit cu putere ierarhică asupra subordonațţilor, dar 
şi el la rândul său este subordonat șefului de serviciu şi directorului. 

Organele administrației publice centrale dispun de două drepturi 
esenţiale cu privire la actele organelor ierarhic inferioare. 

Primul se exercită a priori, înainte ca organul ierarhic inferior să 
acționeze, pe calea circularelor, notelor. Prin aceasta organul ierarhic superior 
nu se poate substitui organului ierarhic inferior și nu-i poate reduce acestuia 
libertatea de acțiune întrucât i se dau numai îndrumări cu caracter general. 

Cel de-al doilea se exercită a posteriori, de îndată ce organul ierarhic 
inferior a decis. De exemplu, Guvernul poate revoca ordinele cu caracter 
normativ emise de prefect daca le consideră netemeinice și nelegale, dar numai 
dacă nu au produs efecte juridice. 


2 Cu excepția autorităților administrative autonome. 
3 Art. 5lit.u). 

Prerogativele de care dispune în mod obişnuit organul ierarhic superior 
în cazul deconcentrării sunt importante: puterea de a învesti în funcţie, dreptul 
de a lua decizii disciplinare, dreptul de a emite acte administrative care sunt 
obligatorii pentru serviciile deconcentrate. 

Descentralizarea spre deosebire de deconcentrare are valoare demo- 
cratică pentru că problemele cetățenilor sunt rezolvate de reprezentanții lor. 


Secţiunea 3 
Descentralizare administrativă 


Termenul de descentralizare se aplică unei colectivități locale care se 
administrează ea însăși, își gestionează singură propriile probleme; ideea unei 
anumite autonomii locale este la baza descentralizării. 

Dacă acest fapt este recunoscut și consacrat prin lege şi se dă colecti- 
vităților locale personalitate juridică pentru a-și administra propriile nevoi este 
descentralizare. Recunoașterea personalității juridice constituie în planul 
dreptului principiul fundamental al descentralizării. 

Pentru a-și rezolva problemele, colectivitatea locală posedă un 
patrimoniu propriu, bunuri materiale, personal, buget, poate sta în justiție în 
nume propriu şi este subiect de drepturi și obligaţii. Toate acestea sunt distincte 
de bunurile, personalul, bugetul, drepturile și obligațiile statului. 

Pentru ca descentralizarea să fie reală pe plan politic, trebuie ca 
autoritățile locale să aibă reprezentanţi din unitatea administrativ-teritorială 
respectivă şi nu ai puterii centrale. 

Alegerea de către locuitorii unității administrativ-teritoriale a reprezen- 
tanţilor lor constituie în democraţie procedeul realizării descentralizării 
administrative. O autoritate este descentralizată dacă este aleasă (primar, 
consiliu local) şi deconcentrată dacă este numită de puterea centrală (prefect, 
director al unui serviciu public deconcentrat). 

Prin alegeri se permite colectivităţii locale să se administreze ea însăși, 
prin propriile sale organe. Potrivit Codului administrativ prin colectivitate 
locală se înţelege „totalitatea persoanelor fizice cu domiciliul în unitatea 
administrativ-teritorială respectivă.” 

Condiţiile descentralizării sunt următoarele: 

1. Constituantul ori legiuitorul să recunoască existența anumitor interese 
generale, dar de o arie mai restrânsă (judeţ, oraş, comună). 

2. Distincție între masa mare de nevoi pe care administraţia trebuie să le 
Satisfacă, între ceea ce interesează ansamblul populației (de exemplu, toţi 
românii au nevoie să fie apărați) şi ceea ce este specific unei colectivități locale 
(alimentarea cu apă a unei localități, o linie de autobuz între centru și un cartier, 
Ssalubritatea, etc). 


* Art. 5 lit.p). 

3. Recunoaşterea personalității juridice colectivităţilor locale; aceasta 
determină autonomia financiară fără de care nu poate fi pusă problema 
administrării problemelor locale. 

Potrivit Codului administrativ „unităţile administrativ-teritoriale sunt 
persoane juridice de drept public, cu capacitate juridică deplină şi patrimoniu 
propriu."5 Autoritățile administraţiei publice locale sunt consiliile locale, Consiliul 
General al Municipiului București, consiliile județene - autorități deliberative, 
respectiv primarii şi preşedinţii consiliilor județene - autorități executive. 

În cazul descentralizării, decizia nu este luată în numele şi în contul 
statului, ci în numele şi în contul unei colectivități locale, de un organ care 
emană de la ea însăşi, ceea ce înseamnă apropierea administraţiei de cetăţeni. 

În Codul administrativ descentralizarea este definită ca fiind „transferul 
de competenţe administrative şi financiare de la nivelul administraţiei publice 
centrale la nivelul administrației publice din unitățile administrativ-teritoriale, 
împreună cu resursele financiare necesare exercitării acestora.”6 

Codul administrativ stabileşte atât principiile şi regulile procesului de 
descentralizare, cât și etapele transferului de competențe. În art. 76 sunt 
prevăzute următoarele principii pe baza cărora se desfăşoară procesul de 
descentralizare: 

„a) principiul subsidiarităţii, care constă în exercitarea competenţelor de 
către autoritatea administrației publice locale situată la nivelul administrativ 
cel mai apropiat de cetățean și care dispune de capacitate administrativă 
necesară; 

b) principiul asigurării resurselor corespunzătoare competenţelor 
transferate; 

c) principiul responsabilității autorităților administraţiei publice locale în 
raport cu competențele ce le revin, care impun obligativitatea respectării 
aplicării standardelor de calitate și a standardelor de cost în furnizarea 
serviciilor publice şi de utilitate publică; 

d) principiul asigurării unui proces de descentralizare stabil, predictibil, 
bazat pe criterii şi reguli obiective, care să nu constrângă activitatea autorităților 
administrației publice locale sau să limiteze autonomia locală financiară; 

e) principiul echităţii, care implică asigurarea accesului tuturor 
cetățenilor la serviciile publice şi de utilitate publică .” 


Etapele transferului de competențe” sunt următoarele: 

- elaborarea de către ministere şi celelalte organe de specialitate ale 
administraţiei publice centrale a strategiilor generale sau sectoriale de 
descentralizare; 


5 Art. 96 alin. (1). 
6 Art. 5 lit.x). 
7 Art. 78 Cod administrativ. 

- identificarea resurselor necesare şi a costurilor integrale aferente 
competenţelor care sunt transferate, precum și a surselor bugetare pe baza 
cărora sunt finanțate; 

- organizarea unor eventuale faze-pilot pentru a se vedea impactul 
soluţiilor propuse; 

- elaborarea proiectelor de legi sectoriale prin care se transferă 
competenţe către administrația publică locală. 


Este foarte important că în toate etapele procesului de transfer de 
competențe să se consulte structurile asociative ale administraţiei publice 
locale, respectiv Asociaţia Comunelor din România, Asociaţia Orașelor din 
România, Asociația Municipiilor din România şi Uniunea Naţională a Consiliilor 
Judeţene din România. 

Pentru coordonarea generală a procesului de descentralizare 
funcționează Comitetul tehnic interministerial pentru descentralizare, condus 
de ministrul cu atribuţii în domeniul administrației publice, în calitate de 
coordonator al reformei administrației publice. 


Secţiunea 4 
Administraţia de stat 


Organizarea administrativă a României cunoaște o organizare complexă 
unde pot fi făcute mai multe distincții: administrație centrală şi administraţie 
teritorială, administraţie de stat şi administraţie locală. 

Administrația de stat se constituie din toate autoritățile administrative 
care țin de puterea executivă și serviciile de care ele dispun. 

Pentru a-și exercita atribuţiile, autoritățile administraţiei de stat dispun de 
mijloace și servicii care sunt organizate la nivel central - pentru cele importante 
la București, iar pentru alte servicii în cadrul circumscripţiilor, cel mai important 
fiind judeţul, atunci când vorbim de servicii deconcentrate ale statului. 

Administrația de stat și administraţia descentralizată se suprapun pe 
aceleaşi porțiuni de teritoriu și la aceiaşi cetățeni. Orice teritoriu al unei 
colectivități teritoriale coincide cu o circumscripție a administraţiei de stat; 
comuna, orașul, județul desemnează în același timp o colectivitate locală dar și 
circumscripţii ale administrației de stat. Circumscripţiile teritoriale servesc ca 
Şi cadru geografic atât unei administrații de stat cât şi unei administrații locale. 
Nu întotdeauna este separație completă între persoanele care reprezintă 
administraţia de stat și cei care reprezintă colectivitatea locală. Desigur, 
serviciile deconcentrate se ocupă numai de administraţia de stat, iar consiliile 
județene sau locale nu intervin decât în administraţia locală. Dar primarul în 
localitate cumulează două calităţi: este reprezentant al administraţiei publice 
locale, dar şi reprezentant al statului în unele domenii prevăzute de lege. 

Administraţia de stat se caracterizează prin următoarele: 

1. Distincția dintre organele care-și asumă în diverse domenii direcția 
supremă şi organele de pregătire şi execuţie. Prima este încredințată 
miniştrilor, reprezentanţi ai puterii executive care cumulează funcții 
administrative cu atribuţii de ordin politic ca membri ai Guvernului. 
Pregătirea şi executarea deciziilor lor este asigurată de un personal 
exclusiv administrativ care constituie administraţia în sensul curent al 
termenului. 

2. Toate serviciile care satisfac nevoi similare ori conexe sunt reunite în 
cadrul aceluiaşi departament ministerial, sub autoritatea unui șef 
ierarhic unic - ministrul. Fac excepție un anumit număr de servicii 
subordonate direct primului-ministru. 

Fiecare minister cuprinde pe de o parte servicii plasate pe lângă 
ministru (administraţia centrală) şi servicii repartizate pe întreg 
teritoriul țării (servicii deconcentrate). 

3. Din punct de vedere juridic, administraţia de stat este una și se exercită 
în numele și în contul unei singure persoane juridice - statul. 


„Administrația publică centrală de specialitate este formată din ministere, 
alte structuri aflate în subordonarea sau în coordonarea guvernului sau 
ministerelor și autorități administrative autonome."8 

Serviciile deconcentrate sunt necesare pentru că practic este imposibil ca 
activitatea administraţiei de stat să fie asigurată în totalitate din capitală, de 
către autorităţile centrale. Este necesar ca reprezentanţi ai acesteia să asigure 
în diferite părţi ale țării, cu mijloace puse la dispoziţia lor, realizarea acțiunilor 
şi politicilor administrative; pentru aceasta există servicii deconcentrate ale 
statului. 

Administraţia de stat, constituită din administraţia publică centrală şi 
serviciile deconcentrate administrează interesele comune ale tuturor 
cetățenilor potrivit orientărilor și principiilor definite de stat. 

Administraţia locală urmăreşte necesitățile proprii ale colectivităților 
locale așa cum sunt apreciate a fi satisfăcute. 

Anumite autorităţi administrative au o competenţă generală: Președintele 
României şi Guvernul, iar anumite autorități administrative au o competență 
limitată la o activitate determinată, situație în care vorbim de o administraţie 
specializată, respectiv ministere. La vârf administrația specializată este 
reprezentată de miniştri. 

În doctrina românească s-a apreciat că toate atribuţiile Preşedintelui 
României care nu privesc sarcinile de reprezentare a statului și rolul de mediere 
între puterile statului, precum și între stat și societate, sunt atribuţii din sfera 
executivului.? 


8 Art. 51 alin. (1) Cod administrativ. 
9 A. Iorgovan, op.cit., vol. 1, 2005, p. 313. 

În afară de aceste structuri clasice s-au creat şi organisme care scapă 
subordonării ierarhice datorită misiunii care le este încredințată, respectiv 
autoritățile administrative autonome. 

Organele administraţiei publice centrale au competență pe întreg 
teritoriul țării și au pe de o parte, o funcție politică, şi pe de altă parte, o funcţie 
administrativă. Cea de-a doua funcţie este de a administra direct prin decizii 
aplicabile pe întreg teritoriu țării, de a coordona acțiunea serviciilor 
deconcentrate ale statului și de a controla autoritățile publice locale. 


CAPITOLUL II 


Guvernul 


Secţiunea 1 
Rolul și funcţiile Guvernului 


Conform art. 102 alin. (1) din Constituţie, „Guvernul, potrivit programului 
său de guvernare acceptat de Parlament, asigură realizarea politicii interne și 
externe a țării și exercită conducerea generală a administraţiei publice.” 

Din acesttext rezultă că Guvernul areatâtun rol politic (asigură realizarea 
politicii interne și externe a ţării), cât și un rol administrativ (exercită 
conducerea generală a administrației publice). Codul administrativ defineşte 
Guvernul ca fiind „autoritate publică a puterii executive care funcționează în 
temeiul votului acordat de Parlament.” 10 

Pentru realizarea programului de guvernare, Guvernul exercită urmă- 
toarele funcții:l! 

a) funcţia de strategie, fiind responsabil de elaborarea strategiei în 

vederea aplicării Programului de guvernare; 

b) funcția de implementare a Programului de guvernare; 

c) funcția de reglementare, prin care se asigură elaborarea cadrului 

normativ și instituțional necesar realizării obiectivelor strategice; 

d) funcția de administrare a proprietăţii publice și private a statului; 

e) funcţia de reprezentare pe plan intern și extern a statului român; 

f) funcţia de autoritate de stat, prin care se asigură urmărirea şi controlul 

aplicării reglementărilor în domeniul apărării, ordinii publice şi 
securităţii naționale, precum și în domeniile economic şi social. 


În realizarea rolului său de conducere generală a administraţiei publice, 
Guvernul exercită controlul ierarhic asupra ministerelor, organelor de 


10 Art. 14 alin. (1). 
11 Art. 15 Cod administrativ. 

specialitate din subordinea sa, precum şi asupra prefecţilor. În exercitarea 
acestui control poate solicita revocarea actelor administrative nelegale, 
netemeinice și inoportune emise de aceste autorități, dar numai dacă nu au 
produs efecte juridice şi pot leza interesul public. 


Secţiunea 2 
Investitura Guvernului 


Această procedură se declanșează, de regulă, după alegerile pentru 
Parlamentul României, dar poate avea loc şi pe durata mandatului Guvernului, 
în cazul în care se retrage încrederea acordată acestuia sau dacă prim- 
ministrului îi încetează activitatea. 

Procedura de învestitură a Guvernului cuprinde patru etape:121) 
desemnarea candidatului pentru funcția de prim-ministru; 2) solicitarea de 
către candidatul la funcţia de prim-ministru a votului de încredere; 3) 
acordarea votului de încredere; 4) numirea Guvernului de către şeful statului. 


1. Desemnarea candidatului pentru funcţia de prim-ministru 

Procedura de constituire a Guvernului începe cu desemnarea de către 
Preşedintele României a unui candidat pentru funcția de prim-ministru, în 
urma consultării partidului care are majoritatea absolută în Parlament; dacă 
nici un partid nu a obţinut în urma alegerilor generale majoritatea absolută sunt 
consultate partidele reprezentate în Parlament.13 

Preşedintele României organizează consultări politice cu partidele, 
întrucât este nevoie de votul majorităţii deputaţilor şi senatorilor, pentru a 
sprijini candidatul la funcţia de prim-ministru în vederea acordării votului de 
încredere Guvernului. 

Candidatul la funcția de prim-ministru poate fi un om politic sau poate fi 
o persoană neînregimentată politic, respectiv un specialist. 

2. Solicitarea de către candidatul la funcţia de prim-ministru a votului 
de încredere 

Candidatul pentru funcţia de prim-ministru are la dispoziţie 10 zile de la 
desemnare, pentru a solicita votul de încredere Parlamentului, asupra 
programului de guvernare și a întregii liste a Guvernului. 


12 A. Iorgovan, op.cit. vol. I,p. 378. 

13 Se consideră că la desemnarea domnului Boc nu s-au respectat dispozițiile constituționale 
întrucât nu s-au consultat toate partidele parlamentare. „De data aceasta însă, deşi în opinia 
noastră Preşedintele României ar fi avut obligația constituțională a unei noi consultări a tuturor 
partidelor parlamentare - în speţă a unui alt partid politic şi a unei formațiuni politice - fiind 
vorba despre o nouă desemnare, a unui alt candidat la funcția de prim-ministru, omite să o 
realizeze, aspect sesizat de reprezentanții celor două structuri politice intrate în opoziție, dar şi 
de o parte a mass-media.”- Dana Apostol Tofan, Neconstituţionalitatea Guvernului în exerciţiu, 
Curierul Judiciar, nr. 2/2009, p. 93. 

Pentru aceasta, au loc consultări politice între candidatul pentru funcția de 
prim-ministru şi partidul sau partidele care au susținut desemnarea sa, pentru a 
putea întocmi lista întregului Guvern, precum şi programul de guvernare. 

Potrivit Regulamentului activităților comune ale celor două Camere, 
fiecare candidat pentru funcţia de ministru va fi audiat în şedinţă comună de 
comisiile permanente ale celor două Camere, în funcţie de sfera de competență 
a viitorilor miniștri, în vederea întocmirii avizului consultativ. 

3. Acordarea votului de încredere 

Programul de guvernare şi lista Guvernului se dezbat de Camera 
Deputaţilor și de Senat, în şedinţă comună. 

Votul de încredere se acordă de Parlament cu votul majorității deputaților 
şi senatorilor, votul fiind secret cu bile. 

Dacă Parlamentul nu acordă votul de învestitură, reîncepe procedura, 
prin organizarea de către Preşedintele României de noi consultări politice 
pentru a desemna un alt candidat la funcţia de prim-ministru. 

Preşedintele României poate dizolva Parlamentul, dacă acesta nu a 
acordat votul de încredere pentru formarea Guvernului în termen de 60 de zile 
de la prima solicitare, dar numai după respingerea a cel puțin două solicitări de 
învestitură. 

4. Numirea Guvernului de către șeful statului 

Potrivit art. 85 alin. (1) din Constituţie, Preşedintele României numește 
Guvernul pe baza votului de încredere acordat de Parlament. În acest scop 
hotărârea Parlamentului prin care s-a acordat votul de încredere se comunică 
Preşedintelui pentru a emite decretul de numire a noului Guvern. 

Prim-ministrul, miniștrii și ceilalți membri ai Guvernului, depun 
individual în fața Preşedintelui României jurământul prevăzut în Constituţie la 
art. 82 alin. (2) pentru Președintele României: „Jur să-mi dăruiesc toată puterea 
şi priceperea pentru propăşirea spirituală și materială a poporului român, să 
respect Constituţia şi legile țării, să apăr democraţia, drepturile şi libertăţile 
fundamentale ale cetățenilor, suveranitatea, independența, unitatea şi 
integritatea teritorială a României. Așa să-mi ajute Dumnezeu!”. 

Guvernul şi fiecare membru în parte își exercită mandatul de la data 
depunerii jurământului, până la data validării alegerilor parlamentare generale. 
De la data validării alegerilor pentru Parlament, până la depunerea jurământului 
de către membrii noului Guvern, Guvernul al cărui mandat a încetat „continuă să 
emită numai actele cu caracter individual sau normativ, necesare pentru 
administrarea treburilor publice, fără a promova politici noi. În această perioadă 
Guvernul nu poate emite ordonanţe sau ordonanţe de urgenţă și nu poate iniția 
proiecte de lege."14 

Pe lângă aceasta situație normală există şi posibilitatea încetării 
mandatului Guvernului înainte de termen, adică înainte de data validării 
alegerilor pentru un nou Parlament, în două situaţii, și anume, în urma demiterii 


14 Art. 37 alin. (3) Cod administrativ. 

acestuia ca urmare a retragerii încrederii acordate de către Parlament și ca 
urmare a încetării mandatului prim-ministrului. 


Secţiunea 3 
Componenţa Guvernului 


Potrivit art. 102 alin. (3) din Constituţie, „Guvernul este alcătuit din prim- 
ministru, miniștri şi alți membri stabiliți prin lege organică.” 

Codul administrativ prevede: „Guvernul este alcătuit din prim-ministru şi 
miniștri. Din Guvern pot face parte: viceprim-miniștri, miniștri de stat, miniștri 
delegați, miniștri cu însărcinări speciale pe lângă prim-ministru numiţi de 
Preşedintele României pe baza votului de încredere acordat de Parlament.” 15 

Guvernul este un organ colegial care este numit de Preşedintele României, 
în urma votului de încredere acordat de Parlament, avându-l în frunte pe prim- 
ministru. 

Codul administrativi* prevede obligația îndeplinirii cumulative a trei 
condiţii pentru ca o persoană să poată fi membru a Guvernului: să aibe cetățenia 
română și domiciliul în ţară, să se bucure de exerciţiul drepturilor electorale şi 
să nu fi suferit condamnări penale, cu excepția situaţiei în care a intervenit 
reabilitarea. 


Secţiunea 4 
Incompatibilităţi ale funcției de membru al Guvernului 


Potrivit art. 105 din Constituţie, „funcția de membru al Guvernului este 
incompatibilă cu exercitarea altei funcţii publice de autoritate, cu excepţia celei 
de deputat sau senator. De asemenea, ea este incompatibilă cu exercitarea unei 
funcţii de reprezentare profesională salarizată în cadrul organizațiilor cu scop 
comercial.” 

Alte incompatibilităţi se stabilesc prin lege organică. Regimul incompa- 
tibilităților şi al conflictului de interese aplicabile funcţiei de membru al 
Guvernului este prevăzut în Legea nr. 161/2003 privind unele măsuri pentru 
asigurarea transparenţei în exercitarea demnităţilor publice, a funcţiilor 
publice şi în mediul de afaceri, prevenirea şi sancţionarea corupției, cu 
modificările şi completările ulterioare. 

Art. 84 alin. (1) al Legii nr. 161/2003 prevede pe lângă cele prevăzute de 
Constituţie, următoarele incompatibilități: 

„C) funcţia de preşedinte, vicepreședinte, director general, director, 
administrator, membru al consiliului de administrație sau cenzor la societățile 
comerciale, inclusiv băncile sau alte instituţii de credit, societățile de asigurare 
şi cele financiare, precum și la instituţiile publice; 


15 Art. 18 Cod administrativ. 
16 Art. 17. 

d) funcția de preşedinte sau de secretar al adunărilor generale ale 
acţionarilor sau asociaţilor la societățile comerciale...; 

e) funcţia de reprezentant al statului în adunările generale ale societăților 
comerciale...; 

f) funcţia de manager sau membru al consiliilor de administraţie ale 
regiilor autonome, companiilor şi societăților naţionale; 

g) calitatea de comerciant persoană fizică; 

h) calitatea de membru al unui grup de interes economic; 

i) o funcţie publică încredinţată de un stat străin, cu excepţia acelor funcţii 
prevăzute în acordurile şi convențiile la care România este parte.” 

Membrii Guvernului pot desfăşura activități în domeniul didactic. 

Dacă se află într-o situație de incompatibilitate, trebuie să renunţe la 
calitatea sau funcţia avută în termen de 15 zile de la depunerea jurământului, sub 
sancţiunea încetării mandatului. Potrivit art. 42 lit. d) Cod administrativ, starea 
de incompatibilitate se constată în condiţiile Legii nr. 176/2010, ca urmare a unui 
raport de evaluare definitiv sau a unei hotărâri judecătoreşti definitive. 

În cazul membrilor Guvernului, constatarea stării de incompatibilitate se 
face de prim-ministru, care va dispune măsurile necesare pentru încetarea 
acesteia; în legislație nu se prevede cine are dreptul să constate starea de 
incompatibilitate în cazul prim-ministrului. 


Secţiunea 5 
Incetarea funcţiei de membru al Guvernului 


Potrivit art. 106 din Constituţie şi art. 42 din Codul administrativ, funcţia 
de membru al Guvernului încetează în urma demisiei, revocării, a pierderii 
drepturilor electorale, a stării de incompatibilitate, a decesului, imposibilității 
de a-și exercita atribuţiile mai mult de 45 de zile şi condamnarea penală printr- 
o hotărâre judecătorească definitivă. 

În termen de 5 zile de la data la care intervine un caz de încetare a funcţiei 
de membru al Guvernului, prim-ministrul trimite Preşedintelui României 
propunerea de a lua act de această situație și de a declara funcția vacantă. 
Preşedintele României are la dispoziţie 15 zile!7 pentru a emite decretul prin 
care declară vacantă funcția de ministru. 

În cazul în care prin decret se declară vacantă o funcție de ministru, până 
la numirea unui alt ministru, interimatul se asigură de un ministru,18 pe o 
perioadă de cel mult 45 de zile. Ministrul interimar este propus de prim- 
ministru și numit de Preşedintele României. 

Dacă prim-ministru se află în una din situaţiile de încetare a funcţiei de 
membru al Guvernului, cu excepţia revocării, Preşedintele României desemnează 


17 Dacă această situație intervine pe durata stărilor prevăzute la art. 92 alin. (2) şi (3) şi art. 93 
alin. (1) din Constituţie, termenul este de 30 dezile. 

18 Se consideră că primul-ministru nu poate fi şi ministru interimar. - Verginia Vedinaș, Poate 
primul-ministru să fie şi ministru interimar?, Curierul judiciar, nr. 5/2011,p. 243 şi urm. 

un altmembru al Guvernului ca prim-ministru interimar, până la formarea noului 
Guvern. De aici se poate deduce ca alegerea unei astfel de persoane este la 
discreţia Preşedintelui. 

„Demisia din funcţia de membru al Guvernului se anunță public, se 
prezintă în scris primului-ministru și devine irevocabilă din momentul în care 
s-a luat act de depunerea ei, dar nu mai târziu de 15 zile de la data depunerii."!? 

Revocarea din funcția de membru al Guvernului se face de Preşedintele 
României, prin decret, la propunerea primului-ministru şi are loc în caz de 
remaniere guvernamentală. Remanierea guvernamentală reprezintă înlocuirea 
unor membri ai Guvernului cu alte persoane care nu se regăsesc pe lista inițială 
aprobată de Parlament, prin acordarea votului de încredere. Prin revizuirea 
Constituţiei s-a mai adăugat un alineat art. 107, alin. (2), care prevede că 
Preşedintele României nu îl poate revoca pe primul-ministru. 

Potrivit Constituţiei,20 dacă prin propunerea de remaniere se schimbă 
structura sau compoziţia politică a Guvernului, este nevoie ca prim-ministru să 
solicite aprobarea Parlamentului, pentru a putea Președintele României să 
numească pe unii membrii ai Guvernului. 

Numirea în funcția de membru al Guvernului în caz de remaniere 
guvernamentală sau de vacanţă a postului se face de Președintele României în 
termen de 10 zile de când a primit propunerea de la prim-ministru. În acest 
termen are dreptul, în cazul în care nu face numirea, să o refuze public o singură 
dată, dacă consideră că persoana nu corespunde funcţiei. 

Constituţia în art. 109 alin. (2) prevede şi posibilitatea suspendării din 
funcţia de membru al Guvernului. Aceasta poate interveni în două situaţii: în 
cazul în care s-a cerut urmărirea penală a membrilor Guvernului, Preşedintele 
României poate dispune suspendarea acestora din funcţie și în situaţia în care 
un membru al Guvernului este trimis în judecată, caz în care suspendarea 
operează de drept. 


Secţiunea 6 
Organizarea şi funcţionarea Guvernului 


6.1. Statutul prim-ministrului 


Prim-ministrul este în același timp o autoritate politică, ca șef al 
Guvernului, și o autoritate administrativă, care potrivit Constituţiei exercită 
conducerea generală a administraţiei publice. De asemenea, conduce Guvernul 
şi coordonează activitatea membrilor acestuia, având obligația de a le respecta 
atribuțiile ce le revin. 

„Prim-ministrul reprezintă Guvernul în relaţiile acestuia cu Parlamentul, 
Preşedintele României, Înalta Curte de Casaţie şi Justiţie, Curtea Constituţională, 


19 Art. 45 Cod administrativ. 
2 Art. 85 alin. (3). 

Curtea de Conturi, Consiliul Legislativ, Ministerul Public, celelalte autorități şi 
instituții publice, partidele și alianțele politice, sindicatele, cu alte organizaţii 
neguvernamentale, precum şi în relaţiile internaţionale ce intră în aria de respon- 
sabilitate a Guvernului."21 De asemenea, este vicepreşedintele Consiliului Suprem 
de Apărare a Ţării și exercită toate atribuţiile care derivă din această calitate. 

Primul-ministru numeşte și eliberează din funcţie: 

- conducătorii organelor de specialitate din subordinea Guvernului; 

- secretarul general și secretarii generali adjuncţi ai Guvernului; 

- secretarii de stat, subsecretarii de stat şi consilierii de stat din aparatul 

de lucru al Guvernului; 
- alte persoane, în cazurile prevăzute de lege. 


Primul-ministru prezintă Camerei Deputaţilor şi Senatului, rapoarte şi 
declaraţii cu privire la politica Guvernului și răspunde la întrebările ori 
interpelările care îi sunt adresate de către deputaţi sau senatori. Constituţia îi 
permite, în cazul în care din diferite motive nu poate să meargă personal, să 
desemneze un membru al Guvernului pentru a răspunde la întrebări și 
interpelări, în funcție de domeniul de activitate ce formează obiectul acestora. 

O altă atribuţie este aceea de a contrasemna decretele prezidenţiale care 
se referă la atribuţiile Președintelui României în domeniul politicii externe,22 în 
domeniul apărării,? în situaţii excepţionale,?+ în cazul în care conferă decoraţii 
şi titluri de onoare, acordă gradele de mareșal, de general şi de amiral sau 
acordă grațierea individuală. Curtea Constituţională a decis că „nu există un 
conflict juridic de natură constituțională între prim-ministru, pe de o parte, şi 
Preşedintele României pe de altă parte, ivit ca urmare a nemotivării refuzului 
prim-ministrului de a contrasemna decretul Preşedintelui României privind 
conferirea unor decoraţii.”25 

Actele care nu trebuie contrasemnate sunt cele care privesc numirea 
Guvernului, dizolvarea Parlamentului, numirea în funcții publice, mesajele care 


21 Art. 28 alin. (2) Cod administrativ. 

22 Art. 91 alin. (1) şi (2) din Constituţie: „(1) Preşedintele încheie tratate internaționale în numele 
României, negociate de Guvern și le supune spre ratificare Parlamentului, într-un termen 
rezonabil... (2) Preşedintele, la propunerea Guvernului, acreditează și recheamă reprezentanții 
diplomatici ai României şi aprobă înființarea, desființarea sau schimbarea rangului misiunilor 
diplomatice.” 

23 Art. 92 alin. (2) şi (3) din Constituţie: Preşedintele României „poate declara, cu aprobarea 
prealabilă a Parlamentului, mobilizarea parţială ori generală a forțelor armate. Numai în cazuri 
excepţionale hotărârea Președintelui se supune ulterior aprobării Parlamentului în cel mult 5 
zile de la adoptare. (3) În caz de agresiune armata îndreptată împotriva ţării, Președintele 
României ia măsuri pentru respingerea agresiunii şi le aduce neîntârziat la cunoştinţa 
Parlamentului, printr-un mesaj. Dacă Parlamentul nu se află în sesiune, el se convoacă de drept 
în 24 de ore de la declanșarea agresiunii”. 

24 Art. 93 alin. (1) din Constituţie: „Preşedintele României, instituie, potrivit legii, starea de 
asediu sau starea de urgenţă în întreaga ţară sau în unele localități şi solicită Parlamentului 
încuviințarea măsurii adoptate, în cel mult 5 zile de la luarea acesteia”. 

25 Decizia Curţii Constituţionale nr. 285 / 21.05.2014, publicată în Monitorul Oficial al României, 
Partea |, nr. 478 din 28.06.2014. 

se adresează Parlamentului cu privire la principalele probleme politice ale 
națiunii. După cum se observă, cea mai mare parte a actelor care nu trebuie 
contrasemnate au un caracter mai mult politic decât administrativ. 
Contrasemnătura are drept consecință asumarea responsabilității politice a 
actelor de către primul-ministru. 

Primul-ministru îndeplinește orice alte atribuţii prevăzute în Constituţie 
şi lege şi care decurg din rolul şi funcţiile Guvernului, cum ar fi propunerea de 
revocare şi de numire a unor membrii ai Guvernului în caz de remaniere 
guvernamentală. 

Pentru realizarea atribuţiilor ce îi revin, primul-ministru emite decizii 
care se contrasemnează de secretarul general al Guvernului, se publică în 
Monitorul Oficial al României, Partea I, cu excepţiile prevăzute de lege. 
Nepublicarea atrage inexistenţa deciziei. Deciziile sunt acte administrative. 


6.2. Aparatul de lucru al Guvernului 


Art. 19 Cod administrativ prevede că aparatul de lucru al Guvernului este 
alcătuit din Secretariatul General al Guvernului, Cancelaria prim-ministrului, 
aparatul propriu de lucru al viceprim-ministrului, departamente. Prin hotărâre 
de Guvern se pot stabili şi alte structuri organizatorice cu atribuţii specifice. 

Secretariatul General al Guvernului este condus de secretarul general al 
Guvernului careestenumit prin decizie a prim-ministrului și are rang de ministru. 

Potrivit art. 20 Cod administrativ: ,...(3) Secretariatul General al Guvernului 
face parte din aparatul de lucru al Guvernului și asigură derularea și continuitatea 
operațiunilor tehnice aferente actelor de guvernare, rezolvarea problemelor 
organizatorice, juridice, economice şi tehnice ale activităţii Guvernului, precum și 
reprezentarea Guvernului în fața instanţelor judecătorești, constituind elementul 
de legătură și stabilitate al guvernării. (4) Organizarea și atribuţiile Secretariatului 
General al Guvernului se stabilesc prin hotărâre a Guvernului. (5) Bugetul pentru 
funcţionarea Guvernului se aprobă prin legea bugetului de stat. Secretarul general 
al Guvernului este ordonatorul principal de credite pentru aparatul de lucru al 
Guvernului, precum și pentru instituţiile care se finanţează prin bugetul 
Secretariatului General al Guvernului.(6) Secretariatul General al Guvernului are 
dreptul de a iniția proiecte de acte normative pe domeniile aflate sub incidenţa 
atribuțiilor sale şi ale autorităților şi instituţiilor publice aflate în subordinea sa ori 
a Guvernului... (9) Secretariatului General al Guvernului îi pot fi date în coordonare 
organe de specialitate ale administraţiei publice centrale aflate în subordinea 
Guvernului, cu excepția ministerelor.” 

Aparatul propriu de lucru al viceprim-ministrului este structură fără 
personalitate juridică, condusă de viceprim-ministru unde își desfăşoară 
activitatea unul sau mai mulți secretari de stat și consilieri de stat, numiţi, 
respectiv eliberaţi din funcţie, prin decizie a prim-ministrului, la propunerea 
viceprim-ministrului. 

Art. 22 Cod administrativ prevede: „(1) Cancelaria Prim-Ministrului este 
structură fără personalitate juridică, în subordinea prim-ministrului, finanțată 

prin bugetul Secretariatului General al Guvernului. (2) Cancelaria Prim- 
Ministrului este condusă de şeful Cancelariei Prim-Ministrului, care are rang de 
ministru, numit şi eliberat din funcție prin decizie a prim-ministrului. 
(3) Atribuţiile, organizarea şi funcţionarea Cancelariei Prim-Ministrului se 
stabilesc prin decizie a prim-ministrului... (5) În cadrul Cancelariei Prim- 
Ministrului îşi desfășoară activitatea unul sau mai mulți secretari de stat și 
consilieri de stat, precum și directorul de cabinet al prim-ministrului, cu rang de 
secretar de stat, numiţi, respectiv eliberați din funcție prin decizie a prim- 
ministrului. (6) Prin hotărâre a Guvernului se stabilesc instituţiile publice și 
organele de specialitate ale administrației publice centrale coordonate de prim- 
ministru, prin Cancelaria Prim-Ministrului.” 

Departamentul este o structură organizatorică cu sau fără personalitate 
juridică, cu rol de coordonare și sinteză în domenii de interes general, a cărui 
organizare şi funcționare se aprobă prin hotărâre de Guvern. 

Guvernul poate înființa organisme cu caracter consultativ pentru 
rezolvarea unor probleme aflate în competenţa sa. 


6.3. Şedinţele Guvernului 


Guvernul este un organ colegial care lucrează în ședințe; acestea se 
convoacă și sunt conduse de prim-ministru. 

Preşedintele României poate lua parte la aceste ședințe atunci când se 
dezbat probleme de interes național privind politica externă, apărarea țării şi 
asigurarea ordinii publice; la cererea prim-ministrului poate să participe şi în 
alte situaţii. Atunci când participă, Preşedintele României prezidează şedinţele 
Guvernului. 

Guvernul se întrunește în şedinţe, săptămânal sau ori de câte ori este nevoie. 

În cadrul şedinţelor Guvernului se dezbat probleme ale politicii interne şi 
externe a țării şi aspecte ce țin de conducerea generală a administraţiei publice.26 

La ședințele Guvernului pot participa, în calitate de invitați, persoane a 
căror prezenţă se apreciază a fi utilă, la solicitarea prim-ministrului, cum ar fi 
conducători ai unor organe de specialitate din subordinea Guvernului sau a 
ministerelor, reprezentanţi ai structurilor asociative ale autorităţilor 
administrației publice locale. 

Dezbaterile din ședințele Guvernului și modul de adoptare a actelor, 
precum şi a oricăror alte măsuri stabilite se înregistrează şi se consemnează în 
scris în stenograma şedinţei, certificată de secretarul general al Guvernului. 


25 Art. 36 alin. (2) Cod administrativ. 

Secţiunea 7 
Atribuţiile Guvernului 


7.1. Atribuţii prevăzute în Constituţie 


In Constituţie sunt prevăzute următoarele atribuţii ale Guvernului:?7 


exercită inițiativă legislativă - art. 74 alin. (1); 

negociază tratatele internaţionale - art. 91 alin. (1); 

propune Preşedintelui acreditarea și rechemarea reprezentanţilor 
diplomatici ai României - art. 91 alin. (2); 

propune Președintelui înființarea, desființarea sau schimbarea 
rangului misiunilor diplomatice - art. 91 alin. (2); 

prezintă informaţiile şi documentele cerute de Camera Deputaţilor, de 
Senat sau de comisiile parlamentare, prin intermediul preşedinţilor 
acestora - art. 111 alin. (1); 

participarea membrilor Guvernului la ședințele Parlamentului, potrivit 
art. 111 alin. (2); 

sesizează Curtea Constituţională cu privire la constituționalitatea 
legilor, înainte de promulgarea acestora - art. 146 lit.a); 

exercită o putere normativă primară, prin adoptarea ordonanţelor, în 
cazul delegării legislative - art. 108 şi art. 115; 

numeşte prefectul - art. 123 alin. (1); 

organizează alegeri pentru un nou Președinte al României, în termen 
de 3 luni de la data la care a intervenit vacanţa acestei funcţii - art. 97 
alin. (2); 

Guvernul și ministerele, cu avizul Curţii de Conturi, pot înființa organe 
de specialitate, în subordinea lor, dacă au competenţă prevăzută în 
lege-art. 117 alin. (2). 


7.2. Atribuţii prevăzute în Codul administrativ 


Potrivit art. 25 Cod administrativ, Guvernul îndeplineşte următoarele 
atribuţii principale: 
„a) iniţiază proiecte de lege și le transmite către Camera competentă, ca 


primă Cameră sesizată, şi spre informare către Camera decizională; 


b) emite puncte de vedere asupra propunerilor legislative, inițiate cu 


respectarea Constituţiei, și le transmite Parlamentului, în termen de 30 
de zile dela data solicitării; 


Cc) asigură executarea de către autoritățile administrației publice a legilor 


şi a celorlalte acte normative date în aplicarea acestora; 


d) elaborează proiectele de lege a bugetului de stat și a bugetului asigu- 


rărilor sociale de stat pe care le supune, separat, spre adoptare 
Parlamentului; 


27 V. Vedinaș, op.cit., p. 162. 

e) aprobă, prin hotărâre, strategiile, programele și metodologiile, pe 
domenii de activitate; 

f) asigură realizarea politicii în domeniul sociăli 

g) asigură apărarea ordinii de drept, a liniștii publice şi siguranţei cetă- 
țeanului, precum şi a drepturilor și libertăţilor cetățenilor, în condiţiile 
prevăzute de lege; 

h) duce la îndeplinire măsurile adoptate, potrivit legii, pentru apărarea 
țării, scop în care organizează şi înzestrează forțele armate; 

i) asigură integrarea României în structurile europene și internaţionale; 

j) negociază și încheie convenții şi alte înțelegeri internaţionale la nivel 
guvernamental; 

k) negociază tratatele, acordurile şi convențiile internaţionale care 
angajează statul român; 

]) negociază şi încheie, în condiţiile legii, convenții şi alte înţelegeri 
internaționale la nivel guvernamental; 

m) controlează activitatea ministerelor şi a celorlalte organe centrale de 
specialitate din subordinea sa; 

n) asigură administrarea proprietății publice și private a statului; 

0) înființează, cu avizul Curţii de Conturi, organe de specialitate în 
subordinea sa; 

p) cooperează cu organismele sociale interesate în îndeplinirea 
atribuţiilor sale; 

r) asigură standarde obligatorii la nivelul administrației publice centrale 
şi locale pentru garantarea bunei administrări; 

q) îndeplineşte orice alte atribuţii prevăzute de lege sau care decurg din 
rolul şi funcţiile Guvernului.” 

Guvernul are o competenţă materială generală, pe întreg teritoriul țării. 


Secţiunea 8 
Actele Guvernului 


8.1. Categorii de acte 


Potrivit art. 108 alin. (1) din Constituţie, Guvernul adoptă hotărâri și 
ordonanţe. Acestea se adoptă în prezenţa majorităţii membrilor săi. 

Codul administrativ în art. 38 alin. (1) prevede că hotărârile și ordonan- 
țele se adoptă prin consens. Dacă nu se realizează consensul, hotărăște prim- 
ministrul. 

„Membrii Guvernului pot propune proiecte de hotărâri şi de ordonanţe; 
de asemenea, pot propune Guvernului proiecte de lege, în vederea exercitării 
dreptului de iniţiativă legislativă al acestuia. Metodologia de elaborare și 
înaintare la Guvern a acestor proiecte de acte normative se aprobă prin 
hotărâre a Guvernului, în temeiul legii.”28 


2 Art. 37 alin. (2) Cod administrativ. 

Hotărârile şi ordonanţele se semnează de prim-ministru, se contrasem- 
nează de miniștrii care au obligaţia punerii lor în executare şi se publică în 
Monitorul Oficial al României, Partea I, cu excepţia hotărârilor care au caracter 
militar, care se comunică numai instituţiilor interesate. 

Hotărârile Guvernului intră în vigoare la data publicării, dacă nu a fost 
prevăzută o altă dată. Nepublicarea hotărârilor și ordonanţelor atrage 
inexistenţa acestora. 


8.2. Hotărârile Guvernului 


Hotărârile Guvernului se emit pentru organizarea executării legilor,2? 
ceea ce înseamnă că trebuie să fie conforme cu acestea. Pot avea caracter 
normativ sau individual. 

Curtea Constituţională a statuat că „noţiunea de organizare a executării 
legii din cuprinsul art. 108 alin. (2) al Constituţiei republicate are un sens mai 
larg decât cel privind aplicarea legii, și anume, prin hotărâri ale Guvernului pot 
fi dispuse măsuri organizatorice, financiare, instituționale sau sancţionatorii în 
vederea stabilirii cadrului necesar pentru ducerea la îndeplinire a dispozițiilor 
legii."30 Se consideră că „întotdeauna Guvernul va ţine să reglementeze, în baza 
legii, relaţiile sociale care se formează în domeniul executării legii respective. 
Nimic nu va împiedica însă Parlamentul să reglementeze și aceste relații, votând 
o lege cu foarte multe detalii legate de executarea ei, îngustând astfel sfera de 
intervenţie a Executivului. Cu toate acestea, există totuși o cutumă respectată 
atât de Parlament cât și de Guvern, ca anumite materii să fie reglementate prin 
acte ale Executivului.”31 

Hotărârea Guvernului este un act administrativ şi ca urmare, poate fi 
atacată la instanța de contencios administrativ în baza Legii nr. 554/2004. 


8.3. Ordonanţele Guvernului 


Ordonanţele Guvernului sunt de două feluri, respectiv simple și de urgenţă. 

Ordonanţele simple se emit în temeiul unei legi speciale de abilitare, în 
domenii care nu fac obiectul legilor organice, fiind expresia unei competențe 
legislative delegate. Prin delegarea puterii se înțelege „un transfer de atribuţii, 
autoritate, funcţii de la titularul legal şi legitim al acesteia către un depozitar 
sub condiţie şi temporar, care este îndreptăţit să le exercite şi care are o 
responsabilitate directă și nemijlocită pentru actele ce le emite în această 
calitate."32 Prin delegare legislativă Guvernul nu dobândeşte o funcţie 


29 Locke considera Guvernul „executorul suprem al legii” - Cristian Ionescu, Câteva gânduri 
privind art. 113 din Constituţia României revizuită, Pandectele Române, nr. 6/2011, p. 134. 

3 Decizia nr. 51 din 12 februarie 2004, publicată în Monitorul Oficial al României, Partea ], nr. 
186 din 3 martie 2004. 

31 Cristian Ionescu, Unele reflecţii pe marginea art. 74 din Constituţia României, republicată, 
Revista de dreptpublic, nr. 2/2010,p. 3. 

32 Cristian lonescu, Fundamentele teoretice și legitimitatea delegării legislative, Revista de drept 
public, nr. 4/2013,p. 24-25. 

legislativă generală, ci numai dreptul de a emite acte cu putere de lege, pe o 
perioadă limitată în timp şi sub controlul Parlamentului. 

Legea de abilitare33 va stabili, în mod obligatoriu, domeniul şi data până la 
care se pot emite ordonanțe. Dacă legea de abilitare o cere, ordonanţele se supun 
aprobării Parlamentului, până la împlinirea termenului de abilitare; nerespec- 
tarea termenului atrage încetarea efectelor acestora. Ordonanţele sunt supuse 
spre aprobare Parlamentului urmându-se procedura legislativă obişnuită ca la 
oricare proiect de lege.3+ Ordonanţa poate fi aprobată cu modificări și completări, 
poate fi respinsă sau poate fi aprobată fără nici o modificare. 

Guvernul poate adopta ordonanțe de urgență numai în situații 
extraordinare a căror reglementare nu poate fi amânată, având obligaţia de a 
motiva urgenţa în cuprinsul acestora. 

În doctrină sintagma situaţie extraordinară a fost definită ca o „situaţie 
imprevizibilă care se abate de la regulile sau aşteptările obişnuite, de natură să 
întrețină, să determine ori să favorizeze periclitarea interesului public, 
implicând, din acest motiv și în lipsa altor mijloace constituționale imediate, 
măsuri urgente pentru înlăturarea sau prevenirea pericolului, aplicabile de 
îndată, măcar parțial.”35. 

Ordonanţa de urgență intră în vigoare numai după depunerea spre dezba- 
tere la Camera competentă şi după publicarea în Monitorul Oficial al României. 

Constituția prevede că „ordonanţele de urgență nu pot fi adoptate în 
domeniul legilor constituționale, nu pot afecta regimul instituţiilor fundamen- 
tale ale statului, drepturile, libertăţile şi îndatoririle prevăzute de Constituţie, 
drepturile electorale şi nu pot viza măsuri de trecere silită a unor bunuri în 
proprietate publică.”36 Ordonanţele de urgenţă pot reglementa însă domenii ale 
legilor organice. 

Ordonanţa de Guvern nu este un act administrativ, şi ca urmare, nu poate 
fi verificată sub aspectul legalității de instanța de contencios administrativ; 
poate fi însă verificată sub aspectul constituționalităţii.3? Instanţa supremă a 
statuat că „ordonanţele emise de Guvern au caracterul unor acte normative cu 
putere de lege, iar verificarea legalității acestora se realizează de Parlament 
prin legea de aprobare sau de respingere a ordonanţei, în condiţiile art.115 alin. 
(7) şi (8) din Constituţia republicată.”38 


3 Legea de abilitare este o lege ordinară - Decizia Curţii Constituţionale nr. 2/1995, publicată în 
Monitorul Oficial al României, Partea |, nr. 5/13.01.1995. 

34 Otilia Giredariu, Examen practic al procedurii delegării legislative prin ordonanţele Guvernului, 
Revista de drept public nr. 4/2013, p. 81 şi urm. 

35 Ion Deleanu, Tratat de drept constituţional, Editura C.H. Beck, Bucureşti, 2006, p. 705. 

36 Art. 115 alin. (6) din Constituţie. 

37 Potrivit art. 146 lit. d) din Constituţie, Curtea Constituţională „hotărăşte asupra excepțiilor de 
neconstituționalitate privind legile şi ordonanțele, ridicate în fața instanţelor judecătorești sau 
de arbitraj comercial; excepţia de neconstituţionalitate poate fi ridicată şi direct de Avocatul 
Poporului.” 

39 [.C.C.]., s. cont. adm. şi fisc., decizia nr. 3691 din 3 octombrie 2007, în Excepţia de nelegalitate 
2007-2008, p. 299 - Ovidiu Podaru, Drept administrativ, Practică judiciară comentată, vol. |, Actul 

Secţiunea 9 
Răspunderea Guvernului 


9.1. Răspunderea politică 


„Guvernul răspunde politic numai în faţa Parlamentului pentru întreaga 
sa activitate. Fiecare membru al Guvernului răspunde politic solidar cu ceilalți 
membri pentru activitatea Guvernului şi pentru actele acestuia.”3?. Caracterul 
solidar al răspunderii politice derivă din aprobarea în bloc a listei membrilor 
Guvernului de către Parlament. Răspunderea solidară are drept consecință 
faptul că membrii Guvernului au obligaţia politică de a susține în corpore 
programul și obiectivele asumate de Guvern, în caz contrar, fiecare are 
posibilitatea de a demisiona din funcție.+0 

Potrivit art. 48 Cod administrativ membrii Guvernului sunt obligaţi ca în 
exercitarea mandatului să respecte Constituţia, legile țării şi programul de 
guvernare acceptat de Parlament. 


9.1.1. Moţiunea de cenzură 


Răspunderea politică a Guvernului constă în demiterea sa, ca urmare a 
retragerii încrederii acordate de către Parlament cu ocazia învestiturii, prin 
adoptarea unei moţiuni de cenzură. 

Moţiunea de cenzură poate fi inițiată de cel puţin o pătrime din numărul 
total al deputaţilor şi senatorilor. În mod obligatoriu trebuie inițiată de 
parlamentari care să aparțină și Camerei Deputaţilor și Senatului. Se comunică 
şi Guvernului și se dezbate în şedinţa comună a celor două Camere, după 3 zile 
de la data când a fost depusă. Moţiunea de cenzură se adoptă cu votul majorităţii 
deputaţilor şi senatorilor, prin vot secret cu bile. 

Dacă moţiunea a fost aprobată, Guvernul este demis. Parlamentul, sub 
semnătura preşedinţilor celor două Camere, aduce de îndată această situație la 
cunoștința Președintelui României, în vederea desemnării unui alt candidat 
pentru funcţia de prim-ministru. 

În cazul respingerii acesteia, Guvernul îşi continuă activitatea, iar 
parlamentarii care au semnat-o nu mai pot iniţia în aceeași sesiune o nouă 
moțiune de cenzură, cu excepția angajării răspunderii Guvernului. 


9.1.2. Angajarea răspunderii Guvernului 


Guvernul își poate angaja răspunderea“! în fața celor două Camere reunite 
în şedinţa comună, asupra unui program, a unei declaraţii de politică generală 


administrativ, (11) Un secol de jurisprudenţă (1909-2009 ), Editura Hamangiu, București, 2010, 
p.68. 

39 Art. 109 alin. (1) din Constituţie. 

40 C. Ionescu, op.cit., Pandectele Române, nr. 6/2011, p. 143. 

+1 Art, 114 alin. (1) din Constituţie. 

ori a unui proiect de lege.+2 Curtea Constituţională a statuat că „expresia <unui 
proiect de lege> trebuie înțeleasă în sens larg, angajarea răspunderii putându- 
se face şi cu privire la două ori mai multe proiecte de lege sau la un pachet de 
asemenea proiecte, care pot fi simple ori complexe, singura cerință impusă de 
textul constituțional fiind cea referitoare la specia ori clasa actelor asupra 
cărora Guvernul își poate angaja răspunderea, adică un program, o declaraţie 
de politică generală ori un proiect de lege."4% 

Se poate depune o moțiune de cenzură în termen de 3 zile de la 
prezentarea programului, a declaraţiei de politică generală ori a proiectului de 
lege. Guvernul este demis dacă moţiunea de cenzură depusă este votată de 
majoritatea deputaţilor şi senatorilor. 

Dacă Guvernul nu a fost demis pentru că nu s-a depus moţiune de cenzură 
sau dacă s-a depus, aceasta a fost respinsă, proiectul de lege prezentat, 
modificat sau completat cu amendamentele acceptate de Guvern, se consideră 
adoptat. De asemenea, aplicarea programului sau a declaraţiei de politică 
generală devin obligatorii pentru Guvern. 

Angajarea răspunderii Guvernului asupra unui proiect de lege „reprezintă 
o modalitate legislativă indirectă de adoptare a unei legi care, neurmând 
procedura parlamentară obișnuită, este practic adoptată tacit în absenţa 
dezbaterilor, Guvernul ținând cont sau nu de amendamentele făcute. La această 
modalitate simplificată de legiferare trebuie să se ajungă în extremis atunci 
când adoptarea proiectului de lege în procedură obişnuită sau în procedura de 
urgenţă nu mai este posibilă ori atunci când structura politică a Parlamentului 
nu permite adoptarea proiectului de lege în procedura uzuală sau de urgență.”++ 


9.2. Răspunderea penală 


„Răspunderea penală este personală și priveşte pe fiecare membru al 
Guvernului în parte, pentru faptele comise în exercitarea funcţiei sale.”45 

Potrivit Constituţiei, urmărirea penală a membrilor Guvernului pentru 
faptele săvârşite în exerciţiul funcţiei lor, poate fi cerută de Camera Deputaţilor, 
Senat și Președintele României. 

Procedura privind răspunderea penală a membrilor Guvernului este 
prevăzută în Legea nr. 115/1999 privind responsabilitatea ministerială. 


+2 Curtea Constituţională a reținut „că angajarea răspunderii Guvernului asupra proiectului Legii 
educației naționale, în condiţiile în care proiectul de lege se afla în proces de legiferare la Senat, 
în calitate de Cameră decizională, a declanşat un conflict juridic de natură constituțională între 
Guvern şi Parlament, întrucât prin exercitarea de către Guvern a unei competențe, cu 
nerespectarea cadrului constituțional care o circumstanţiază, s-a încălcat competența 
Parlamentului de unică autoritate legiuitoare”. - Decizia nr. 1431/2010, publicată în Monitorul 
Oficial al României, Partea I, nr. 758/12.11.2010. 

43 Decizia nr. 1557/2009, publicată în Monitorul Oficial al României, Partea 1, nr. 40/19.01.2010. 
+ Decizia Curţii Constituţionale nr. 1557/2009, publicată în Monitorul Oficial al României, 
Partea 1, nr. 40/19.01.2010. 

+5 Art. 10 din Legea nr.115/1999 privind responsabilitatea ministerială. 

Dezbaterea propunerii de începere a urmăririi penale în Camera Deputaţilor 
sau în Senat, se face pe baza raportului întocmit de o comisie permanentă ori de 
o comisie specială de anchetă constituită în acest scop. Raportul comisiei se 
înscrie cu prioritate pe ordinea de zi a ședinței Camerei Deputaţilor sau 
Senatului, după cum membru guvernului are calitate de deputat sau senator. 

Cererea de începere a urmăririi penale a membrilor Guvernului și cererea 
de ridicare a imunităţii parlamentare, dacă este cazul, se dezbate în prezența 
majorității membrilor Camerei Deputaţilor sau Senatului. 

La dezbaterile din cele două Camere ale Parlamentului prezenţa celui în 
cauză este obligatorie. Lipsa nejustificată a membrului Guvernului nu împiedică 
desfășurarea lucrărilor. 

Cel în cauză are dreptul să îşi expună punctul de vedere cu privire la fapta 
ce constituie obiectul cererii de a fi urmărit penal, precum și asupra cererii de 
ridicare a imunităţii parlamentare, atunci când este cazul. 

Cererea de începere a urmăririi penale și de ridicare a imunităţii 
parlamentare a membrilor Guvernului se adoptă cu votul majorității membrilor 
prezenţi. Votul este secret şi se exprimă prin bile. Camera Deputaţilor sau 
Senatul pot aproba sau pot respinge cererea de începere a urmăririi penale. 

Urmărirea penală a membrilor Guvernului pentru faptele săvârşite în 
exerciţiul funcţiei lor se efectuează de către Parchetul de pe lângă Înalta Curte 
de Casaţie și Justiţie, iar judecata, de către Înalta Curte de Casaţie şi Justiţie. 

În cazul în care s-a ceruturmărirea penală împotriva unui membru al Guver- 
nului, Preşedintele României poate dispune suspendarea acestuia din funcţie. 

În cazul în care s-a dispus trimiterea în judecată a unui membru al 
Guvernului, ministrul justiției sau, după caz, prim-ministrul comunică 
Președintelui României data la care a fost sesizată Înalta Curte de Casaţie şi 
Justiţie, în vederea suspendării din funcţie a acestuia. 

Dacă membrul Guvernului este deputat sau senator, acesta poate fi 
percheziționat, reținut sau arestat numai cu încuviințarea Camerei din care face 
parte. Dacă Camera sesizată constată că nu există temei pentru reținere, poate 
dispune revocarea măsurii. 

În caz de infracţiuni flagrante, membrii Guvernului pot fi reţinuţi și 
percheziționați. 

Până la rămânerea definitivă a hotărârii judecătorești de condamnare, 
persoanele trimise în judecată sunt considerate nevinovate. 

Hotărârea definitivă de condamnare a unui membru al Guvernului se 
publică în Monitorul Oficial al României, Partea |. Membrul Guvernului 
condamnat printr-o hotărâre judecătorească definitivă, va fi demis din funcţie 
de Președintele României, la propunerea prim-ministrului. 

CAPITOLUL III 


Administraţia publică centrală de specialitate 


Secţiunea 1 
Ministerele 


1.1. Precizări prealabile 


Prima secțiune din capitolul consacrat în Constituţie administraţiei 
publice (capitolul V, Titlul III), poartă denumirea „Administrația publică 
centrală de specialitate.” Potrivit art. 116 din legea fundamentală, „Ministerele 
se organizează numai în subordinea Guvernului. Alte organe de specialitate se 
pot organiza în subordinea Guvernului ori a ministerelor sau ca autorități 
administrative autonome.” 

Dimensiunea ministerelor şi numărul acestora este variabil în funcţie de 
guvernare. Numărul ministerelor nefiind fixat prin Constituţie sau lege, multe 
servicii pot fi regrupate pentru a constitui un departament ministerial sau pot 
fi legate de alte ministere. În general se ţine seama de principiul specializării, de 
oportunitatea grupării serviciilor, de mijloacele financiare. 

În practică, necesităţile politice joacă un rol esenţial în stabilirea 
numărului de miniștri, în funcție de numărul de persoane pe care șeful 
Guvernului consideră că sunt necesare pentru o asemenea funcție sau de 
negocierile politice, în cazul în care la guvernare este o coaliție de partide. 

Numărul ministerelor se aprobă în procedura de învestitură, prin hotărârea 
Parlamentului de acordare a încrederii Guvernului. Prim-ministrul poate cere 
Parlamentului aprobarea înființării, desființării, divizării sau comasării unor 
ministere, cu ocazia remanierii Guvernului, atunci când se schimbă structura sau 
compoziţia politică a acestuia, potrivit art. 85 alin. (3) din Constituţie. 

Ministerele sunt organe de specialitate ale administraţiei publice centrale 
care realizează politica guvernamentală în anumite domenii de activitate. Sunt 
persoane juridice de drept public şi au sediul în București. 

Ministerele sunt conduse de miniștri, în urma acordării votului de 
încredere de către Parlament. Miniştrii răspund de întreaga activitate a 
ministerului în fața Guvernului, precum și în calitate de membri ai Guvernului, 
în fața Parlamentului. 


1.2. Organizarea şi funcţionarea ministerelor 


Dimensiunea și atribuţiile ministerelor se stabilesc în raport cu 
importanța, volumul, complexitatea şi specificul activităţii desfășurate şi se 
aprobă prin hotărâre a Guvernului; ministerele cu atribuţii în domeniul apărării 
naționale şi al ordinii publice se reglementează prin legi speciale. 

Fiecare minister este specializat într-un anume domeniu. Ministrul este 
în vârful ierarhiei administrative şi are o competență generală, de direcţie și de 
organizare a ministerului care îi este încredinţat. 

Ministerele pot avea în subordinea lor servicii publice deconcentrate care 
funcționează în unităţile administrativ-teritoriale. Unele ministere, în funcție de 
natura atribuțiilor, pot avea compartimente şi în străinătate. 

Ministerele au în structura organizatorică compartimente denumite 
direcții generale, direcţii, servicii şi birouri, ale căror atribuţii se stabilesc prin 
ordinul ministrului prin care se aprobă regulamentul de organizare și 
funcționare al ministerului. În fiecare minister se organizează cabinetul 
ministrului (8 posturi).6 

Pe lângă ministru funcţionează Colegiul ministerului, organ consultativ a 
cărui componență și regulament de organizare şi funcţionare se stabilesc prin 
ordin al ministrului. Întrunirea lui are loc la cererea şi sub conducerea 
ministrului, pentru dezbaterea unor probleme privind activitatea ministerului. 


1.3. Miniştri 


Conducerea ministerelor se exercită de către miniştri. 

Ministrul reprezintă ministerul în raporturile cu celelalte autorități publice, 
cu persoanele juridice și fizice din ţară şi din străinătate, precum și în justiție. 

Desemnarea miniștrilor are un caracter politic datorită naturii funcţiei, și 
anume, aceea de a organiza și conduce activitatea serviciilor încredințate, în 
sensul politicii stabilite de Guvern, sub controlul Parlamentului. Miniștrii sunt 
investiţi în dublă calitate: - ca membri ai Guvernului, participă la acţiunile 
colegiale ale acestuia având și un rol politic, şi ca şefi ai ministerelor care sunt 
organe ale administrației publice centrale - aspect care interesează dreptul 
administrativ. 

Toţi miniştrii sunt egali, nu există raporturi de subordonare între ei. În 
practică acest principiu al egalității miniştrilor este afectat în profitul ministrului 
finanţelor,* întrucât acesta întocmeşte bugetul, controlează cheltuielile. 

Potrivit art. 56 alin. (1) Cod administrativ, ministrul îndeplineşte, în 
domeniul său de activitate, următoarele atribuţii principale: 

„a) organizează, coordonează și controlează aplicarea legilor, ordo- 
nanţelor și hotărârilor Guvernului, a ordinelor și instrucțiunilor emise potrivit 
legii, cu respectarea limitelor de autoritate și a principiului autonomiei locale; 

b) elaborează şi avizează proiecte de lege, ordonanţe, hotărâri ale Guver- 
nului, în condiţiile stabilite prin metodologia aprobată prin hotărâre a Guvernului; 


46 „Cabinetul ministrului este o organizaţie trecătoare. Vine și pleacă cu ministrul. Fiecare 
ministru își organizează din nou cabinetul. Cabinetul ministrului, în rezolvarea chestiunilor 
politice, de multe ori poate să ajungă în conflict cu birourile administrative ale ministerului, care 
reprezintă interesele mai puţin trecătoare.”- Victor Onișor, Tratat de drept administrative român, 
Tipografia Bornemisa, Cluj, 1923, p. 50. 

+7]. Rivero, ]. Waline, op.cit., p. 308. 

c) elaborează şi aplică strategia proprie a ministerului, integrată celei de 
dezvoltare economico-socială a Guvernului, precum și politicile şi strategiile în 
domeniile de activitate ale ministerului; 

d) îndeplineşte calitatea de ordonator principal de credite; 

e) fundamentează şi elaborează propuneri pentru bugetul anual, pe care 
le înaintează Guvernului; 

f) execută bugetul ministerului; 

g) urmăreşte proiectarea şi realizarea investiţiilor din sistemul 
ministerului, în baza bugetului aprobat; 

h) reprezintă interesele statului în diferite organe şi organisme 
internaționale, în conformitate cu acordurile şi convențiile la care România este 
parte şi cu alte înțelegeri stabilite în acest scop, și dezvoltă relaţii de colaborare 
cu organe şi organizaţii similare din alte state și cu organizaţii internaţionale ce 
interesează domeniul lor de activitate; 

i) iniţiază şi negociază, din împuternicirea Preşedintelui României sau a 
Guvernului, în condiţiile legii, încheierea de convenții, acorduri şi alte înțelegeri 
internaţionale sau propun întocmirea formelor de aderare la cele existente, în 
domeniul său de activitate; 

j) urmăreşte şi controlează aplicarea convențiilor şi acordurilor 
internaționale la care România este parte și ia măsuri pentru realizarea 
condiţiilor în vederea integrării în alte organisme internaționale; 

k) îndeplinește atribuţii ce rezultă din convențiile și acordurile interna- 
ționale la care România este parte; 

1) avizează, în condiţiile legii, înființarea organismelor neguvernamentale 
în domeniul de competenţă și cooperează cu acestea în realizarea scopului 
pentru care au fost create; 

m) colaborează cu Institutul Naţional de Administraţie şi cu instituţiile de 
specialitate pentru formarea şi perfecționarea pregătirii profesionale a 
personalului din sistemul său; 

n) aprobă, după caz, editarea publicaţiilor de specialitate şi informare; 

0) îndeplinește alte atribuţii specifice stabilite prin acte normative.” 


Ministrul conduce aparatul propriu al ministerului, numeşte și eliberează 
din funcţie personalul acestuia. În exercitarea atribuţiilor ce îi revin, ministrul 
emite ordine şi instrucțiuni, cu caracter normativ sau individual, care se 
semnează de ministru sau de persoana delegată de acesta. Actele administrative 
cu caracter normativ neclasificate, emise de ministru, se publică în Monitorul 
Oficial al României, Partea |. 

În activitatea de conducere a ministerului, ministrul este ajutat de unul 
sau mai mulți secretari de stat. De asemenea, poate să existe și funcția de 
subsecretar de stat, potrivit actului normativ de înființare, respectiv de 
organizare şi funcţionare a ministerului. 

Secretarul general al ministerului şi secretarii generali adjuncţi asigură 
stabilitatea funcționării ministerului, continuitatea conducerii și realizarea 
legăturilor funcționale între structurile ministerului. 

Potrivit art. 61 alin. (2) Cod administrativ, secretarul general are 
următoarele atribuții şi responsabilități: 

„a) coordonează buna funcționare a compartimentelor şi activităților cu 
caracter funcțional din cadrul ministerului și asigură legătura operativă dintre 
ministru şi conducătorii tuturor compartimentelor din minister și unitățile 
subordonate, precum și legătura cu celelalte autorități și organe ale 
administraţiei publice; 

b) primește și transmite spre avizare ministerelor proiectele de acte 
normative inițiate de minister şi asigură avizarea proiectelor actelor normative 
primite de la alți iniţiatori; 

c) urmărește şi gestionează procedurile de avizare, aprobare şi publicare, 
după caz, ale actelor normative aprobate de Guvern, care au fost inițiate de 
minister; 

d) monitorizează elaborarea raportărilor periodice prevăzute de regle- 
mentările în vigoare în sarcina ministerului și dispune măsuri pentru realizarea 
lor conform normelor specifice; 

e) monitorizează implementarea politicilor de personal și respectarea 
principiilor privind managementul resurselor umane în cadrul instituţiei; 

f) îndeplineşte alte atribuţii prevăzute de regulamentul de organizare şi 
funcționare a ministerului ori încredințate de ministru.” 


Secţiunea 2 
Alte organe de specialitate ale administraţiei publice 


Cu avizul conform al Curţii de Conturi, Guvernul poate înființa în subordinea 
sa, organe de specialitate, altele decât ministerele. Competența acestor organe 
este distinctă de cea a Guvernului sau ministerelor. Natura funcțiilor deținute de 
conducătorii acestor organe se stabileşte prin actul lor de înfiinţare. 

Şi ministerele pot înființa în subordinea lor organe de specialitate, tot cu 
avizul conform al Curţii de Conturi. Natura funcţiilor deținute de conducătorii 
organelor de specialitate se stabilește prin actul de înfiinţare, respectiv, de 
organizare şi funcționare. Conducătorii lor sunt numiţi și eliberaţi din funcţie 
de ministru, dacă prin actele de înființare nu se prevede altfel. 


Secţiunea 3 
Autorităţile administrative autonome 


De mulți ani, ministerele sunt concurate de proliferarea autorităților 
administrative autonome. 

De inspiraţie anglo-saxonă,48 acestea sunt organe ale administraţiei de 
stat pe care legea le-a instituit pentru a acționa în numele statului, în domenii 
cu atribuţii sensibile sau de unde se aşteaptă o imparţialitate mai mare decât de 
la ministere+?. „În Europa aceste autorităţi au apărut în două valuri succesive, 
primul în anii '70 iar al doilea în anii '90, ultimul val cuprinzând mai ales țările 
din Europa Centrală și de răsărit, printre care și România."50 

Aceste autorități au un statut destinat să le asigure independenţa, 
dispunând de putere de decizie în domeniul lor de activitate. 

În Constituţia României la art. 117 alin. (3) se prevede că autorităţile 
administrative autonome se pot înfiinţa numai prin lege organică. 

Codul administrativ le defineşte ca fiind „autorităţi ale administraţiei 
publice centrale a căror activitate este supusă controlului Parlamentului în 
condiţiile prevăzute de legile lor de înființare, organizare și funcționare şi care 
nu se află în raporturi de subordonare față de Guvern, de ministere sau față de 
organele de specialitate ale acestora.”s1 

Numirea şi eliberarea din funcție a conducerii acestora se face de către 
Parlament. 

Actele emise sau adoptate de aceste autorități pot avea caracter normativ 
sau individual; denumirea acestora se stabileşte prin legea de înființare. Actele 
administrative cu caracter normativ se publică în Monitorul Oficial al României, 
Partea |, cu excepţiile prevăzute de lege. 

Unele autorități administrative autonome au fost înființate prin Constituţie: 
Consiliul Suprem de Apărare a Ţării, Curtea de Conturi, Avocatul Poporului, iar 
altele prin lege: Consiliul Naţional al Audiovizualului, Consiliul Concurenţei, 
Consiliul Naţional pentru Studierea Arhivelor Securităţii, Serviciul Român de 
Informaţii, Serviciul de Pază şi Protecţie, Agenţia Naţională de Integritate. 


43 ].M. de Forges, op.cit, p.121. 

49 „Prima Independent Agency a fost Interstate Commerce Commision, creată în 1887, ce asigura 
controlul comerțului şi al transporturilor între diferite state federale din America. Statutul 
acestor Public Authorities sau Independent Agencies, cum erau denumite, era acela de 
organisme publice integrate din punct de vedere formal în puterea executivă, dar care beneficiau 
de o autonomie relativă, deoarece depindeau în egală măsură de executiv și de legislativ, 
conform sistemului constituțional american de shared powers.”- Irina Marina Lazăr, Studiu 
comparativ asupra autorităților administrative independente/autonome, Revista de Drept Public, 
nr. 2/2010,p. 45. 

% 1.M. Lazăr, op.cit., p. 45. 

51 Art. 69, 

CAPITOLUL IV 


Serviciile publice deconcentrate și prefectul 


Secţiunea 1 
Serviciile publice deconcentrate 


Administraţia de stat dispune de numeroase servicii specializate pe întreg 
teritoriul ţării; cadrul geografic al unui județ corespunde în același timp unei 
circumscripții a statului. 

Atât ministerele, cât şi celelalte organe de specialitate ale administraţiei 
publice centrale, pot avea în subordine servicii publice deconcentrate, care sunt 
prevăzute în actele de înființare al acestora. Fiecare serviciu deconcentrat este 
organizat după principiul ierarhic, şi ca urmare, actele emise de ministerele de 
resort sunt obligatorii pentru serviciile deconcentrate aflate în subordine. 
Potrivit art. 279 alin. (2) Cod administrativ, ministerele de resort, respectiv 
celelalte organe de specialitate ale administrației publice centrale, pot emite 
ordine și instrucțiuni obligatorii pentru serviciile publice deconcentrate care 
sunt în subordinea lor. 

Serviciile deconcentrate aplică pe teren politica stabilită de Guvern și 
administraţia publică centrală fiind în contact direct cu publicul, sens în care iau 
decizii cotidiene, majoritatea având si atribuţii de control în domeniul lor de 
activitate. 

Activitatea serviciilor publice deconcentrate pentru asigurarea implemen- 
tării măsurilor din programul de guvernare, precum și în alte situații care 
necesită intervenţia urgentă a organelor statului în teritoriu este condusă și 
coordonată de prefect. Art. 279 alin. (5) Cod administrativ prevede obligația 
pentru ministere și celelalte organe de specialitate ale administraţiei publice 
centrale să comunice prefecţilor actele cu caracter normativ emise în domeniul 
de activitate al serviciilor publice deconcentrate pentru care legea nu prevede 
publicarea în Monitorul Oficial al României, Partea |. 

Conducătorii serviciilor publice deconcentrate care dețin o funcție 
publică sunt numiţi și eliberaţi din funcție de către ministrul de resort, iar cei 
care au calitatea de angajat cu contract individual de muncă sau cu contract de 
management își îndeplinesc atribuţiile în condiţiile prevăzute în contract. 

Conducătorii serviciilor publice deconcentrate au următoarele atribuţii 
principale: 

„a) emit actele privind numirea și eliberarea din funcție, modificarea 
raporturilor de serviciu sau de muncă, precum și sancţionarea disciplinară a 
personalului din cadrul serviciului public deconcentrat; 

b) informează, trimestrial şi la cerere, prefectul și ministerul de resort sau 
organul de specialitate al administrației publice centrale competent cu privire 
la activitatea serviciului public deconcentrat; 

c) participă la convocările realizate de prefect şi de ministerul de resort 
sau de organul de specialitate al administraţiei publice competent; 

d) întocmeşte proiectul bugetului serviciului public deconcentrat pe care 
îl conduce'și îl înaintează spre avizare și aprobare organelor competente."52 

Prin legi speciale, prin acte ale ministerului de resort sau organului de 
specialitate al administraţiei publice centrale competent se pot stabili şi alte 
atribuţii în sarcina acestora. 

Conducătorii serviciilor publice deconcentrate pot emite numai decizii cu 
caracter individual. 


Secţiunea 2 
Prefectul 


2.1. Prefectul- reprezentantul Guvernului pe plan local 


Judeţul este cadrul geografic al serviciilor publice deconcentrate ale 
statului. În vârful acestor servicii este plasat un reprezentant al statului — 
prefectul. Potrivit art. 123 alin. (2) din Constituţie, „Prefectul este reprezen- 
tantul Guvernului pe plan local şi conduce serviciile publice deconcentrate ale 
ministerelor și ale celorlalte organe ale administrației publice centrale din 
unitățile administrativ-teritoriale.” 

„Între prefecţi, pe de o parte, consiliile locale și primari, precum şi 
consiliile judeţene şi preşedinţii acestora, pe de altă parte, nu există raporturi 
de subordonare.'53 

Prefectul este un personaj care reprezintă singur în județ guvernul în 
general şi fiecare minister în particular.5+ De asemenea, se consideră că prefectul 
are atât o dimensiune politică cât și tehnică; pe de o parte este reprezentantul 
puterii, iar pe de altă parte este depozitarul autorităţii statului în județ.55 

Miniștrii şi conducătorii celorlalte organe ale administrației publice 
centrale din subordinea Guvernului pot delega prefectului unele dintre 
atribuțiile lor de conducere și control cu privire la activitatea serviciilor publice 
deconcentrate din subordine. 

Pentru îndeplinirea atribuţiilor care îi revin, potrivit legii, prefectul este 
ajutat de 2 subprefecţi (3 în municipiul Bucureşti). 

Numirea și eliberarea din funcţie a prefecților şi subprefecţilor se face 
prin hotărâre de Guvern, la propunerea ministrului care coordonează instituţia 
prefectului. 

Funcţiile de prefect şi subprefect sunt funcţii din categoria înalților 
funcţionari publici. 


52 Art. 281 alin. (2) Cod administrativ. 
53 Art. 123 alin. (4) din Constituţie. 
54 ].M. de Forges, opcit., p. 124. 


55 Emil Bălan, Drept administrativ și procedură administrativă, Editura Universitară, Bucureşti, 
2002, p. 101. 

Pentru exercitarea de către prefect a prerogativelor care îi revin se orga- 
nizează şi funcționează instituţia prefectului, instituție publică cu personalitate 
juridică, în subordinea Guvernului, finanțată de la bugetul de stat. Sediul 
instituției prefectului, denumit prefectură este în municipiul reședință de judeţ. 

Atribuţiile instituției prefectului precum şi modul de funcționare al 
acesteia se stabilesc prin hotărâre de Guvern. 

În cadrul instituţiei prefectului funcţionează cancelaria prefectului, 
compartiment organizatoric distinct care cuprinde directorul cancelariei, 
consilier, consultant și secretarul cancelariei. 

Prefectul poate organiza prin ordin oficii prefecturale care fac parte din 
instituția prefectului. 

Atât atribuţiile cancelariei prefectului cât şi cele ale oficiilor prefecturale 
se stabilesc prin hotărâre a Guvernului. 


2.3. Incompatibilităţi 


„Funcţia de prefect şi subprefect este incompatibilă cu: 

a) calitatea de deputat sau senator; 

b) funcția de primar și viceprimar...; 

c) funcţia de consilier local sau consilier judeţean; 

d) o funcţie de reprezentare profesională salarizată în cadrul organiza- 
țiilor cu scop comercial; 

e) funcția de preşedinte, vicepreşedinte, director general, director, admi- 
nistrator, membru al consiliului de administraţie sau cenzor la societă- 
țile comerciale, inclusiv băncile sau alte instituţii de credit, societăţile 
de asigurare şi cele financiare, precum și la instituţiile publice; 

f) funcţia de președinte sau de secretar al adunărilor generale ale 
acţionarilor sau asociaţilor la societățile comerciale...; 

g) funcţia de reprezentant al statului în adunările generale ale societăților 
comerciale...; 

h) funcția de manager sau membru al consiliilor de administraţie ale 
regiilor autonome, companiilor și societăţilor naționale; 

i) calitatea de comerciant persoană fizică; 

j) calitatea de membru al unui grup de interes economic; 

k) o funcție publică încredinţată de un stat străin, cu excepția acelor funcții 
prevăzute în acordurile şi convențiile la care România este parte."56 
Atât prefecţii cât şi subprefecții pot exercita funcţii sau activități în 

domeniul didactic, al cercetării științifice sau al creaţiei literar-artistice. 


2.4. Atribuţii 


În calitate de reprezentant al Guvernului, prefectul îndeplineşte 
următoarele categorii de atribuţii: 


56 Art. 85 alin. (1) din Legea nr. 161/2003. 

„a) atribuţii privind asigurarea implementării la nivel local a politicilor 
guvernamentale şi respectării ordinii publice; 

b) atribuţii în exercitarea rolului constituțional de conducere a serviciilor 
publice deconcentrate ale ministerelor şi ale celorlalte organe ale adminis- 
trației publice centrale din unitățile administrativ-teritoriale; 

c) atribuţii privind verificarea legalității actelor administrative ale 
autorităților administraţiei publice locale“? și atacarea actelor administrative 
ale acestor autorități pe care le consideră ilegale; 

d) atribuţii de îndrumare, la cererea autorităților administraţiei publice 
locale, privind aplicarea normelor legale din sfera de competenţă; 

e) atribuţii în domeniul situaţiilor de urgență."s8 


Prefectul îndeplinește și alte atribuţii prevăzute de lege sau stabilite de 
Guvern. 

Dintre atribuţiile prevăzute la prima categorie amintim: 

- asigură monitorizarea aplicării şi respectării Constituţiei şi a tuturor 
actelor normative de către autorităţile administraţiei publice locale și 
serviciile publice deconcentrate, la nivelul județului; 

- -analizează modul îndeplinirii în județ a obiectivelor cuprinse în 
Programul de guvernare; 

- -monitorizează activitatea de implementare în județ a politicilor 
publice promovate de către ministere şi celelalte autorităţi ale 
administrației publice centrale din subordinea Guvernului; 

- -acţionează pentru menţinerea climatului de pace socială, sens în care 
acordă o mare atenţie prevenirii tensiunilor sociale; 

- monitorizează acţiunile de prevenire a infracțiunilor și de apărare a 
drepturilor omului, pe care le desfășoară organele cu atribuţii în 
domeniu; 

- verifică aplicarea normelor legale care reglementează folosirea limbii 
minorităților naţionale în unităţile administrativ-teritoriale în care 
aceştia au o pondere de peste 20%, conform ultimului recensământ. 

În exercitarea atribuţiilor prevăzute în a doua categorie, prefectul: 

e verifică modul în care serviciile publice deconcentrate își îndeplinesc 
atribuţiile de monitorizare și de control în domeniul lor de activitate; 

e avizează proiectele bugetelor și situaţiilor financiare privind execuţia 
bugetară ale serviciilor publice deconcentrate; 

e poate propune cercetarea disciplinară a conducătorului serviciului 
public deconcentrat sau poate sesiza comisia de disciplină competentă; 


57 Prin decizia nr. 26/2016, publicată în Monitorul Oficial al României, Partea 1 nr. 996/ 
12.12.2016, Înalta Curte de Casaţie şi Justiţie a statuat că prefectul nu poate ataca la instanţa de 
contencios administrativ refuzul (asimilat unui act administrativ) consiliului local de a pune un 
punct pe ordinea de zi a ședinței, la cererea acestuia. 

58 Art. 252 alin. (1 ) Cod administrativ 

e desemnează un reprezentant al instituţiei prefectului în comisia de 
concurs pentru ocuparea postului de conducător al unui serviciu 
public deconcentrat din judeţ. 


Referitor la atribuţiile privind verificarea legalităţii, prefectul verifică 
legalitatea actelor administrative ale consiliului județean, ale consiliului local și 
primarului. Dacă le consideră ilegale, le poate ataca la la instanţa de contencios 
administrativ. 

În exercitarea atribuţiilor de îndrumare, prefectul primeşte solicitările de 
îndrumare de la autoritățile publice locale și emite puncte de vedere. 

În domeniul situaţiilor de urgenţă, prefectul: 

- dispune măsuri pentru prevenirea şi gestionarea situaţiilor de urgenţă; 

-  -foloseşte, în calitate de şefal protecţiei civile, fondurile alocate pentru 

desfășurarea în bune condiţii a acestei activități; 

- veghează la desfășurarea în bune condiţii a activităţilor necesare 

restabilirii situaţiei normale pe plan local. 


Miniştrii şi conducătorii celorlalte organe ale administraţiei publice 
centrale pot să delege prefectului atribuţii de conducere şi control, precum: 
verificarea modului de folosire a fondurilor publice de către serviciile 
deconcentrate, verificarea modului de realizare a obiectivelor din strategiile 
sectoriale, reprezentarea în fața instanţelor judecătorești. 

Prefectul poate să delege subprefectului o parte din atribuţiile sale. Dacă 
sunt mai mulți subprefecţi, prefectul va stabili prin ordin ca unul să fie 
înlocuitor de drept. 


2.5. Colegiul prefectural 


În fiecare judeţ, respectiv în municipiul Bucureşti, funcţionează un colegiu 
prefectural compus din prefect, subprefectul desemnat şi conducătorii 
serviciilor publice deconcentrate ale ministerelor și ale celorlalte organe ale 
administrației publice centrale care îşi au sediul în judeţul respectiv. 

La lucrările colegiului prefectural pot fi invitate și alte persoane a căror 
prezență este considerată necesară. 

Colegiul prefectural se convoacă de către prefect cel puţin o dată pe lună 
şi ori de câte ori este nevoie; ședințele sunt conduse de către prefect. 

Atribuţiile colegiului prefectural privesc armonizarea activității servi- 
ciilor publice deconcentrate care au sediul în județ şi implementarea 
programelor, politicilor, strategiilor și planurilor de acțiune ale Guvernului la 
nivel local. 


2.6. Drepturile și îndatoririle prefecţilor 


Funcţia de prefect este o funcţie din categoria înalţilor funcționari publici. 
Pe lângă drepturile și îndatoririle prevăzute pentru funcţionarii publici, 

prefectul are unele drepturi şi obligaţii specifice. Astfel, prefectul are dreptul la 
locuință de serviciu dacă nu deţine o locuință proprietate personală în 
localitatea unde își are sediul instituția prefectului sau la decontarea 
cheltuielilor de cazare. De asemenea, i se acordă onorul militar cu ocazia 
ceremoniilor militare organizate la nivelul judeţului. 

În ceea ce priveşte obligaţiile, prefectul trebuie să informeze în prealabil 
conducerea ministerului care coordonează instituția prefectului ori de câte ori 
călătoreşte în afara județului, nu are dreptul la grevă şi la înființarea de 
organizaţii sindicale proprii. 

Atât prefecţilor cât şi subprefecților li se aplică regimul incompati- 
bilităților şi al conflictului de interese prevăzut în Legea nr.16/2003. 


2.7. Actele prefectului 


Pentru îndeplinirea atribuţiilor ce îi revin, prefectul emite ordine cu 
caracter individual sau normativ; acestea sunt acte administrative. 

Pentru emiterea ordinelor prin care se stabilesc măsuri cu caracter tehnic 
sau de specialitate este necesară consultarea conducătorilor serviciilor publice 
deconcentrate ale ministerelor şi ale celorlalte organe ale administrației 
publice centrale din subordinea Guvernului, organizate la nivelul unităților 
administrativ-teritoriale. 

Ordinele cu caracter normativ devin executorii numai după ce au fost 
aduse la cunoștință publică. Ordinele cu caracter individual devin executorii de 
la data comunicării către persoanele interesate. 

Ordinele cu caracter normativ trebuie comunicate ministerului cu atri- 
buții în domeniul de resort. Ministrul care coordonează instituţia prefectului 
poate propune Guvernului revocarea ordinelor normative dacă le consideră 
nelegale sau netemeinice, dar numai dacă nu au produs efecte juridice şi pot 
leza interesul public. 


2.8. Controlul de tutelă administrativă exercitat de prefect 


Prefectul poate ataca în fața instanței de contencios administrativ un act 
al consiliului județean, al consiliului local sau al primarului, în cazul în care 
consideră actul ilegal. Actul atacat este suspendat de drept. 

Prefectul exercită dreptul de tutelă administrativă numai în privința 
actelor administrative emise de autoritățile administrației publice locale în 
regim de putere publică. Asupra actelor autorităților administrației publice 
locale încheiate în cadrul unor raporturi juridice aparţinând altor ramuri de 
drept, de exemplu raporturi juridice de muncă, prefectul nu poate să-și exercite 
acest drept.5?. 


59 Decizia nr. 11 din 11.05.2015 a Înaltei Curți de Casaţie şi Justiţie, Completul pentru dezlegarea 
unor chestiuni de drept, publicată în Monitorul Oficial al României, Partea I, nr. 501 din 
08.07.2015. 

Controlul de tutelă administrativă realizat de prefect are două consecinţe: 

- obligaţia pentru prefect de a verifica legalitatea actelor transmise; 
sarcina de a transmite actele emise de consiliul județean, consiliul local 
şi de primar revine secretarului general al comunei, orașului, 
municipiului sau județului; 

- dreptul de a sesiza instanța de contencios administrativ dacă consideră 
că un act este nelegal; aceasta este singura competentă să se pronunţe 
cu privire la legalitatea unui act al autorităților administraţiei publice 
locale. 


Acţiunea introdusă de către prefect pentru anularea unui act 
administrativ al autorităților administraţiei publice locale socotit nelegal este 
scutită de taxa de timbru și se judecă în regim de urgenţă. 


CAPITOLUL V 


Administraţia publică locală 


Secţiunea 1 
Principii specifice aplicabile administraţiei publice locale 


Administraţia publică din unitățile administrativ-teritoriale se organizează 
şi funcționează în temeiul următoarelor principii specifice:*0descentralizării, 
autonomiei locale, consultării cetăţenilor în soluționarea problemelor locale de 
interes deosebit, eligibilității autorităților administrației publice locale, 
cooperării, responsabilităţii și constrângerii bugetare. 

Descentralizarea constă în „transferul de competențe administrative şi 
financiare de la nivelul administraţiei publice centrale la nivelul administraţiei 
publice din unităţile administrativ-teritoriale, împreună cu resursele financiare 
necesare exercitării acestora.”'61 Francezii susțineau că „se poate guverna de 
departe, dar se poate administra numai de aproape” (formula introductivă a 
unui decret francez din 1852, citată în doctrina franceză ).52 

Conceptul de autonomie locală este definit în Carta europeană a autonomiei 
locales3 ca fiind „dreptul şi capacitatea efectivă ale autorităților administraţiei 
publice locale de a soluţiona şi de a gestiona, în cadrul legii, în nume propriu şi în 
interesul populaţiei locale, o parte importantă a treburilor publice.”6+ 


650 Prevăzute în art. 75 alin. (1) Cod administrativ. 

61 Art. 5 lit. x) Cod administrativ. 

s2 Mihaela Olimpiada Zugrăvescu, Descentralizare versus deconcentrare, Pandectele române nr. 
10/2016, p. 37. 

63 Adoptată la Strasbourg la 15.10.1985 şi ratificată de Parlamentul României prin Legea nr. 
199/1997, publicată în Monitorul Oficial al României, Partea I, nr. 331/26.11.1997. 

54 Art. 3 alin. (1) 

Acest concept este definit şi în Codul administrativ, având un conţinut 
aproape identic cu cel al textului din Carta europeană a autonomiei locale. 
Astfel, prin autonomie locală se înțelege „dreptul şi capacitatea efectivă a 
autorităților administraţiei publice locale de a soluţiona şi de a gestiona, în 
numele și în interesul colectivităţilor locale la nivelul cărora sunt alese, 
treburile publice, în condiţiile legii.”65 

Potrivit art. 105 Cod administrativ, „Autonomia locală se exercită de către 
autoritățile administrației publice locale de la nivelul comunelor, orașelor, 
municipiilor şi judeţelor. În condiţiile legii, se pot constitui autorități ale 
administrației publice locale şi la nivelul subdiviziunilor administrativ-teritoriale 
ale municipiilor.” 

Autonomia locală$6 este numai administrativă și financiară, fiind 
exercitată pe baza şi în limitele prevăzute de lege și privește organizarea, 
funcționarea şi atribuţiile autorităților administraţiei publice locale, precum şi 
gestionarea resurselor care aparțin unității administrativ - teritoriale. 

Autonomia locală garantează autorităților publice locale dreptul de a avea 
inițiativă în toate domeniile, cu excepția celor date în mod expres în competența 
altor autorități publice. 

Problemele de interes local deosebit pot fi supuse aprobării cetățenilor 
prin referendum local, cetățenii fiind chemaţi să se pronunţe asupra problemei 
supuse referendumului.prin „DA” sau „NU”, decizând cu majoritatea voturilor 
valabil exprimate la nivelul comunei, orașului, municipiului sau judeţului.6”? 
Codul administrativ prevede în art. 95 alin. (2) obligația consultării cetățenilor 
din unităţile administrativ-teritoriale prin referendum local în cazul în care se 
pune problema modificării limitelor teritoriale ale unităților administrativ- 
teritoriale care priveşte înființarea, reînființarea sau reorganizarea acestora. 

Principiul eligibilității se referă la faptul că autorităţile administraţiei 
publice locale, respectiv consiliul local, primarul, consiliul județean și preşe- 
dintele consiliului județean se aleg prin vot universal, egal, direct, secret si liber 
exprimat în condiţiile prevăzute de Legea pentru alegerea autorităților 
administrației publice locale. 

Principul cooperării are în vedere faptul că două sau mai multe unități 
administrativ-teritoriale au dreptul să coopereze și să se asocieze formând 
asociaţii de dezvoltare intercomunitară, pentru a realiza împreună proiecte de 
dezvoltare de interes zonal ori regional sau pentru a furniza în comun unele 
servicii publice. 


65 Art. 5 lit.j) Cod administrativ. 

6 În unele țări, anumite niveluri ale colectivităților locale dispun de o putere legislativă proprie 
ori delegată. Este cazul comunităților autonome spaniole, anumitor regiuni britanice (precum 
Scoţia, Țara Galilor, Irlanda de Nord) şi regiunilor italiene - Narcis Profiroiu, Alina Profiroiu, 
Practica descentralizării pe plan european și în România. O perspectivă comparativă, Economie şi 
administraţie locală, nr. 8/2006, p. 36. 

$7 Legea nr. 3/2000 privind organizarea şi desfășurarea referendumului. 

Principiul responsabilității impune respectarea aplicării standardelor de 
calitate şi de cost în furnizarea serviciilor publice şi de utilitate publică 
descentralizate. 

Principiul constrângerii bugetare interzice utilizarea de către autoritățile 
administrației publice centrale a transferurilor speciale sau a subvenţiilor 
pentru acoperirea deficitelor finale ale bugetelor locale. 


Secţiunea 2 
Autorităţile administraţiei publice locale 


2.1. Precizări prealabile 


Autorităţile administraţiei publice locale sunt: 

- autorităţile deliberative, respectiv consiliul local, consiliul judeţean, 
Consiliul General al Municipiului București, consiliile locale ale 
subdiviziunilor administrativ-teritoriale ale municipiilor; 

- autorităţile executive, şi anume, primarii comunelor, oraşelor, muni- 
cipiilor, ai subdiviziunilor administrativ-teritoriale ale municipiilor, 
primarul general al municipiului București şi preşedintele consiliului 
judeţean. 


Consiliul județean este autoritatea administrației publice locale pentru 
coordonarea activităţii consiliilor comunale, orășenești și municipale, pentru 
realizarea serviciilor publice de interes judeţean. 

În relaţiile dintre consiliul local și primar, consiliul judeţean și 
președintele acestuia, autoritățile administrației publice din comune, orașe, 
municipii şi cele de la nivel județean există raporturi de colaborare, şi nu de 
subordonare. 


2.2. Alegerea autorităţilor administraţiei publice locale 


Alegerea autorităților administraţiei publice locale se face potrivit Legii 
nr. 115/2015. Consiliile locale şi consiliile județene, primarii și președinții 
consiliilor judeţene se aleg prin vot universal egal, direct, secret și liber 
exprimat. 

Primarii şi președinții consiliilor județene se aleg pe circumscripţii 
electorale, prin scrutin uninominal. 

Consiliile locale şi consiliile judeţene se aleg pe circumscripţii electorale, 
pe baza scrutinului de listă, potrivit principiului reprezentării proporționale. 

Fiecare alegător are dreptul la un singur vot pentru alegerea consiliului 
local, consiliului judeţean, a primarului şi a preşedintelui consiliului judeţean. 
Dreptul de vot se exercită numai comuna, orașul, municipiul sau subdiviziunea 
administrativ-teritorială a municipiului în care alegătorul își are domiciliul sau 
reşedinţa. 

Au dreptul de a candida cetățenii cu drept de vot care au împlinit, până în 
ziua alegerilor inclusiv, vârsta de cel puţin 23 de ani, cu condiţia să nu le fie 
interzisă asocierea în partide politice. 

Pot candida numai persoanele care au domiciliul pe teritoriul unităţii 
administrativ-teritoriale în care urmează să fie alese. La sectoarele municipiului 
Bucureşti pot candida persoanele care au domiciliul în municipiul București, 
indiferent de sector. Cetăţenii Uniunii Europene care au domiciliul sau reşedinţa 
în România au dreptul de a fi aleși în aceleași condiţii ca şi cetățenii români. 

Propunerile de candidați se fac de către partidele politice, alianțele politice, 
alianțele electorale sau organizaţiile cetățenilor aparţinând minorităților 
naționale. De asemenea, pot fi şi candidaţi independenți. Alianţele electorale se 
pot constitui între partide politice sau alianțe politice la nivel judeţean ori local. 

Alegerile au loc într-o singură zi, care poate fi numai duminica. 

Pentru alegerea consiliilor locale și a primarilor, fiecare comună, oraș, 
municipiu şi subdiviziune administrativ-teritorială a municipiului București 
constituie o circumscripție electorală. Pentru alegerea autorităților publice 
judeţene, fiecare judeţ, respectiv municipiul București, constituie o 
circumscripție electorală. 

Numerotarea circumscripţiilor electorale din fiecare judeţ, precum și a 
circumscripţiilor electorale de sector al municipiului Bucureşti se face de către 
prefect, prin ordin, în termen de 3 zile de la stabilirea datei alegerilor, începând 
cu municipiul reşedinţă de judeţ și continuând cu celelalte municipii, orașe și 
comune, în ordinea alfabetică a fiecărei categorii de unități administrativ- 
teritoriale. 

În vederea repartizării mandatelor de consilier, biroul electoral de 
circumscripție stabilește pragul electoral al circumscripţiei, reprezentând 5% 
din numărul total al voturilor valabil exprimate în circumscripţia respectivă. În 
cazul alianțelor politice sau alianțelor electorale, la pragul de 5% se adaugă 
pentru al doilea membru al alianței 2%. Pentru alianțele cu cel puţin 3 membri, 
pragul electoral este de 8%. 

Repartizarea mandatelor se face avându-se în vedere numai partidele 
politice, organizațiile cetățenilor aparținând minorităţilor naționale, alianțele 
politice şi alianțele electorale care au întrunit pragul electoral. 

Candidaţii înscriși în liste, care nu au fost aleşi, sunt declarați supleanți în 
listele respective. În caz de vacanţă a mandatelor de consilieri aleşi pe liste de 
candidați, supleanţii vor ocupa locurile devenite vacante, în ordinea în care sunt 
înscriși în liste. 

Este declarat ales primar candidatul care a întrunit cel mai mare număr 
de voturi valabil exprimate. În caz de balotaj se va organiza un nou tur de scrutin 
la două săptămâni de la primul tur, la care vor participa doar candidaţii care se 
află în această situație. 

Biroul electoral de circumscripție județeană, respectiv a municipiului 
București centralizează voturile și rezultatul alegerilor pe judeţ, pe partide 
politice, alianțe politice, alianţe electorale şi candidaţi independenți și încheie 


71 


Ana VASILE 


câte un proces-verbal pentru consilierii locali, pentru consilierii judeţeni și 
pentru consilierii municipiului București, respectiv pentru primari, 
preşedintele consiliului județean, primarul general al municipiului Bucureşti. 


2.3. Unităţile administrativ-teritoriale în România 


Comunele, orașele şi judeţele sunt unități administrativ-teritoriale;s8 
unele orașe sunt declarate municipii. 

Comunele și orașele sunt unități administrativ-teritoriale de bază. 
Comunele pot fi formate din unul sau mai multe sate care nu au personalitate 
juridică. Satul în care își au sediul autoritățile administraţiei publice locale este 
sat-reşedință de comună. Și orașele pot avea în componenţa lor și localități 
rurale numite sate aparținătoare. 

Judeţul este alcătuit din comune, orașe și municipii, în funcţie de condiţiile 
geografice, economice, sociale, etnice, de legăturile culturale și tradiționale ale 
populaţiei. 

Consiliul local, respectiv consiliul județean, aprobă prin hotărâre, statutul 
unității administrativ-teritoriale, care cuprinde date și elemente specifice prin 
care aceasta se distinge în raport cu alte unități similare. 

Unităţile administrativ-teritoriale sunt persoane juridice de drept public, 
cu capacitate juridică deplină şi patrimoniu propriu. De asemenea, sunt titulare 
ale drepturilor şi obligaţiilor ce decurg din contractele privind administrarea 
bunurilor care aparțin domeniului public și privat în care acestea sunt parte, 
precum şi din raporturile cu alte persoane fizice sau juridice. 

Unităţile administrativ-teritoriale sunt subiecte juridice de drept fiscal, 
titulare ale codului de înregistrare fiscală şi ale conturilor deschise la unitățile 
teritoriale de trezorerie sau la unitățile bancare. 

În justiţie, unităţile administrativ-teritoriale sunt reprezentate de primar 
sau de președintele consiliului județean. 

În relaţiile cu alte autorităţi şi instituţii publice, persoane fizice sau 
persoane juridice, unitățile-administrativ teritoriale pot utiliza poşta electronică. 


2.4. Competența autorităţilor administraţiei publice locale 


Prin competenţă se înțelege „ansamblul atribuţiilor stabilite de lege, care 
conferă autorităţilor şi instituţiilor administraţiei publice drepturi și obligaţii 
de a desfășura în regim de putere publică şi sub propria responsabilitate, o 
activitate de natură administrativă.”6? 

În vederea asigurării serviciilor publice de interes local, autorităţile 
administraţiei publice locale exercită competențe exclusive, competenţe 
partajate şi competențe delegate. 


6 În ceea ce priveşte regiunea, ca unitate administrativ-teritorială, Constantin Argetoianu, 
ministru de interne, la 31 ianuarie 1926 la Conferința Institutului de Științe Administrative 
afirma „că nu se poate concepe lanțul unei descentralizări reale administrative fără acest inel al 
regiunii „- Revista de Drept Public, nr. 3/2013, p. 108. 

6 Art. 5 lit.r) Codadministrativ. 

Competența exclusivă are în vedere atribuţiile autorităților administraţiei 
publice locale, pentru realizarea cărora acestea au drept de decizie şi dispun de 
resursele şi mijloacele necesare. 

Competența partajată se referă la situaţia în care mai multe autorităţi ale 
administraţiei publice locale exercită împreună aceleași atribuţii stabilite în 
mod expres şi limitativ, cu stabilirea resurselor financiare şi a limitelor 
dreptului de decizie pentru fiecare autoritate publică în parte. 

Vorbim de competenţă delegată atunci când autorităţile administraţiei 
publice centrale transferă atribuţii împreună cu resursele financiare 
corespunzătoare, către administrația publică locală, pentru a le exercita în 
numele și în limitele stabilite. 

În cazul în care se transferă atribuţii de la administrația publică centrală 
spre administrația publică locală, ministerele și și celelalte organe de 
specialitate ale administraţiei publice centrale trebuie să prevadă în actele 
normative tipul competenţei. 


Secţiunea 3 
Aleşii locali 


3.1.Consideraţii generale 


Potrivit art. 5 lit. f) Cod administrativ, aleşii locali sunt primarul, 
viceprimarul, consilieri locali, președintele consiliului judeţean, vicepreședinți 
consiliului județean și consilierii judeţeni. 

Este asimilat aleşilor locali delegatul sătesc. Acesta reprezintă în şedinţele 
de consiliu local, locuitorii satelor care nu au consilieri locali aleşi în consiliile 
locale. Delegatul sătesc este ales pe perioada mandatului consiliului local de 
către o adunare sătească unde participă toți cetățenii cu drept de vot din satul 
respectiv. La discutarea problemelor privind satele pe care le reprezintă, 
delegații sătești vor fi invitați în mod obligatoriu şi au dreptul să-ți prezinte 
punctul de vedere cu privire la problemele discutate. 

În exercitarea mandatului lor, aleșii locali îndeplinesc o funcţie de 
autoritate publică . 

În ceea ce priveşte protecţia aleşilor locali, art. 207 Cod administrativ 
prevede: „(1) Libertatea de opinie în exercitarea mandatului alesului local 
pentru soluționarea și gestionarea treburilor publice în interesul colectivității 
locale pe care o reprezintă este garantată.(2) Aleșii locali nu pot fi trași la 
răspundere juridică pentru opiniile politice exprimate în exercitarea 
mandatului... (4) Pe întreaga durată a mandatului, aleşii locali se consideră în 
exercițiul autorității publice şi se bucură de protecţia prevăzută de lege.(5) De 
aceeaşi protecţie prevăzută la alin. (4) beneficiază şi membrii familiei alesului 
local - soţ, soţie și copii - în cazul în care agresiunea împotriva acestora 
urmăreşte nemijlocit exercitarea de presiuni asupra alesului local în legătură cu 
exercitarea mandatului său.” 

3.2. Drepturile aleşilor locali 


Codul administrativ”0 prevede următoarele drepturi ale aleșilor locali: 


dreptul la legitimaţie şi semn distinctiv; 

garantarea libertăţii de opinie pentru soluționarea treburilor publice 
în interesul colectivităţii locale pe care o reprezintă; 

dreptul de a se constitui în grupuri, în funcţie de partidele sau alianțele 
politice pe ale căror liste au fost aleși; 

suspendarea raportului de serviciu sau contractului de muncă în 
cadrul unei instituții sau autorități publice, ori în cadrul regiilor 
autonome sau societăților cu capital integral ori majoritar de stat sau 
al unităților  administrativ-teritoriale, pe perioada exercitării 
mandatului de primar, viceprimar, preşedinte al consiliului județean și 
vicepreşedinte al consiliului judeţean; 

indemnizaţie pentru limită de vârstă pentru primar, viceprimar, preşe- 
dinte al consiliului județean și vicepreședinte al consiliului județean; 
drept de inițiativă în promovarea actelor administrative; 

dreptul la indemnizaţie lunară; 

dreptul la concediu de odihnă, concedii medicale, concedii fără plată şi 
alte concedii pentru preşedinţii şi vicepreşedinţii consiliilor judeţene, 
primari și viceprimari; 

contravaloarea transportului pentru deplasarea din localitatea în care 
domiciliază în localitatea în care se desfășoară ședința consiliului local, 
consiliului județean sau a comisiilor de specialitate; 

dreptul la pregătire, formare şi perfecţionare profesională; 

accesul la orice informaţie de interes public; 

dreptul la asociere în partide politice şi în alte forme de asociere. 


3.3. Obligaţiile aleşilor locali 


Codul administrativ” obligă aleşii locali la: 


respectarea legii; 

participarea la lucrările consiliului local sau ale consiliului județean și 
ale comisiilor de specialitate; 

participarea la exercitarea competenţelor autorităților administraţiei 
publice locale din care fac parte sau pe care le reprezintă, cu bună- 
credinţă şi fidelitate față de țară și de colectivitatea care i-a ales; 
probitate şi discreție profesională; 

cinste şi corectitudine; 

organizarea de întâlniri cu cetăţenii, acordarea de audienţe și prezen- 
tarea în consiliul local, respectiv în consiliul judeţean de informări 
privind problemele ridicate la întâlnirile cu cetățenii; 


70 Art. 206-219. 
71 Art. 220-226. 

= obligația de a întocmi, depune și actualiza declarația de avere și 
declaraţia de interese. 


3.4. Incompatibilităţi şi conflict de interese 


3.4.1. Incompatibilităţi 


Potrivit art. 227 alin. (1) Cod administrativ „Regimul incompatibilităților 
aplicabil funcţiei de primar și viceprimar, primar general şi viceprimar al 
municipiului București, preşedinte şi vicepreşedinte al consiliului județean, 
consilier local şi consilier judeţean, după caz, este cel prevăzut în cartea 1 titlul 
IV din Legea nr. 161/2003, cu modificările şi completările ulterioare.” 

Potrivit art. 88 alin. (1) din Legea nr. 161/2003, funcţia de consilier local 
sau județean este incompatibilă cu: 

„a) funcţia de primar; 

b) funcția de prefect sau subprefect; 

c) calitatea de funcţionar public sau angajat cu contract individual de 
muncă în aparatul propriu al consiliului local respectiv sau în aparatul propriu 
al consiliului județean ori al prefecturii din județul respectiv; 

d) funcția de preşedinte, vicepreşedinte, director general, director, 
manager, asociat, administrator, membru al consiliului de administraţie sau 
cenzor la regiile autonome și societățile reglementate de Legea nr. 31/1990, 
republicată, cu modificările şi completările ulterioare, de interes judeţean ori 
înființate sau aflate sub autoritatea consiliului judeţean sau la regiile autonome 
şi societăţile reglementate de Legea nr. 31/1990, republicată, cu modificările şi 
completările ulterioare, de interes național care își au sediul sau care dețin 
filiale în unitatea administrativ-teritorială respectivă, cu excepţia reprezentan- 
ților în adunarea generală a acţionarilor la societățile reglementate de Legea nr. 
31/1990, republicată, cu modificările şi completările ulterioare, a membrilor în 
consiliile de administraţie ale unităţilor și instituţiilor de învățământ de stat sau 
confesionale şi ale spitalelor publice din rețeaua autorităților administraţiei 
publice locale sau a altor reprezentanți ai instituţiilor publice din subordinea 
unităților administrativ-teritoriale sau la care unitatea administrativ-teritorială 
respectivă deține participaţie, în cazul consilierului local, respectiv la regiile 
autonome şi societățile reglementate de Legea nr. 31/1990, republicată, cu 
modificările şi completările ulterioare, de interes local înfiinţate sau aflate sub 
autoritatea consiliului local, precum și la regiile autonome și societăţile 
reglementate de Legea nr. 31/1990, republicată, cu modificările şi completările 
ulterioare, de interes naţional care își au sediul sau care dețin filiale în unitatea 
administrativ- teritorială respectivă, cu excepţia reprezentanţilor în adunarea 
generală a acţionarilor la societăţile reglementate de Legea nr. 31/1990, 
republicată, cu modificările şi completările ulterioare, a membrilor în consiliile 
de administraţie ale unităţilor și instituţiilor de învățământ de stat sau 
confesionale şi ale spitalelor publice din rețeaua autorităților administraţiei 
publice locale sau a altor reprezentanți ai instituţiilor publice din subordinea 

unităților administrativ-teritoriale sau la care unitatea administrativ-teritorială 
respectivă deține participaţie, în cazul consilierului județean; 

e) funcția de preşedinte sau de secretar al adunărilor generale ale 
acţionarilor sau asociaţilor la o societate comercială de interes local ori la o 
societate comercială de interes naţional care își are sediul sau care deține filiale 
în unitatea administrativ-teritorială respectivă; 

f) funcţia de reprezentant al statului la o societate comercială care își are 
sediul ori care deţine filiale în unitatea administrativ-teritorială respectivă; 

g) calitatea de deputat sau senator; 

h) funcţia de ministru, secretar de stat, subsecretar de stat şi funcţiile 
asimilate acestora.” 


De asemenea, o persoană nu poate exercita în același timp și un mandat 
de consilier local şi unul de consilier județean. Nici membrii Consiliului General 
al Municipiului București, nu pot fi în același timp şi membri ai consiliilor locale 
ale sectoarelor municipiului București. Candidaţii care au fost aleși atât în 
funcţia de consilier local, cât şi în funcţia de consilier județean trebuie ca, în 
termen de 10 zile de la data ultimei validări, să opteze pentru una dintre cele 
două calități. 

În toate situaţiile în care alesul local se află în stare de incompatibilitate 
trebuie, după validarea mandatului, să renunţe la una din funcţii. 


3.4.2.Conflict de interese 


Alesul local aflat în conflict de interese „are obligaţia să se abțină de la 
emiterea sau participarea la emiterea ori adoptarea actului administrativ, de la 
încheierea sau participarea la încheierea actului juridic respectiv, care ar putea 
produce un folos material pentru sine sau pentru: 

a) soţ, soţie sau rude ori afini până la gradul al II-lea inclusiv; 

b) orice persoană fizică sau juridică față de care alesul local are calitatea 

de debitor al unei obligații; 

Cc) o societate la care deţine calitatea de asociat unic ori funcţia de 
administrator sau de la care obţine venituri; 

d) o altă autoritate din care face parte; 

e) orice persoană fizică sau juridică, alta decât autoritatea din care face 
parte, care a făcut o plată către acesta sau a efectuat orice fel de 
cheltuieli ale acestuia; 

f) asociaţie sau fundaţie din care face parte."72 


Consilierul local sau consilierul județean aflat în conflict de interese are 
obligația să anunţe la începutul ședinței interesul personal pe care îl are la 
adoptarea hotărârii respective, pentru a nu participa la vot. Încălcarea 
legislației în materie privind conflictul de interese constituie abatere 


72 Art. 228 alin. (1) Cod administrativ. 

disciplinară şi se sancţionează cu diminuarea indemnizaţiei cu 10% pe o 
perioadă de maximum 6 luni. 

Constatarea şi sancţionarea stării de incompatibilitate şi a conflictului de 
interese se fac în condițiile Legii nr. 176/2010 şi ale Codului administrativ. 


3.5. Răspunderea aleşilor locali 


Aleşii locali răspund, în condiţiile legii, pentru faptele săvârșite în 
exercitarea atribuţiilor ce le revin, administrativ, civil sau penal. 

Consilierii locali şi cei judeţeni răspund atât în nume propriu, pentru 
activitatea desfăşurată în exercitarea mandatului, cât și solidar, pentru 
activitatea consiliului din care fac parte şi pentru hotărârile pe care le-au votat. 
Tocmai de aceea, în procesul-verbal al ședinței consiliului local, respectiv 
consiliului județean, se consemnează rezultatul votului. Consilierul local sau 
consilierul județean poate să solicite ca în procesul-verbal al ședinței să se 
consemneze în mod expres modul în care a votat. 

Încălcarea de către consilierii locali sau consilierii judeţeni a prevederilor 
legale şi ale regulamentului de organizare și funcționare a consiliului local sau 
consiliului judeţean, atrage aplicarea următoarelor sancţiuni disciplinare:73 

a) avertismentul; 

b) chemarea la ordine; 

Cc) retragerea cuvântului; 

d) eliminarea din sala de şedinţe; 

e) excluderea temporară de la lucrările consiliului şi ale comisiei de 

specialitate; 

f) diminuarea indemnizaţiei lunare cu 10% pentru maximum 6 luni; 

8) retragerea indemnizaţiei lunare pentru una sau două luni. 


Primele patru sancțiuni se aplică de către președintele de ședință, iar 
celelalte sancțiuni se aplică de către consiliul local, respectiv consiliul județean, 
prin hotărâre. 


3.6. Suspendarea mandatului de consilier local și consilier judeţean 


Suspendarea mandatului de consilier local şi consilier județean poate 
avea loc, potrivit art. 203 alin. (1) Cod administrativ, în cazul în care a fost 
dispusă măsura arestării preventive ori măsura arestului la domiciliu, precum 
și în cazul în care alesul local a fost însărcinat de către consiliul din care face 
parte, de către Guvern sau de către Parlament, cu exercitarea unei misiuni în 
țară sau în străinătate. 

În cazul primelor două situaţii, prefectul prin ordin constată suspendarea 
mandatului ca urmare a comunicării luării măsurilor de către instanța de 
judecată. În ceea ce priveşte a treia situaţie, consiliul local, respectiv consiliul 
județean vor lua act despre aceasta, prin hotărâre. 


73 Art. 233 alin. (1) Cod administrativ. 

Ordinul de suspendare se comunică consilierului local, respectiv 
consilierului judeţean în termen de maximum 48 de ore de la emitere. 

Suspendarea durează până la încetarea situației care a determinat 
emiterea /adoptarea acestor acte administrative, respectiv ordinul prefectului 
şi hotărârea consiliului local sau consiliului județean. 


3.7. Încetarea mandatului de consilier local şi consilier judeţean 


Calitatea de consilier local şi de consilier judeţean încetează la data 
încetării mandatului consiliului local, respectiv consiliului judeţean, și anume, 
la data la care consiliul nou-ales este legal constituit. 

Calitatea de consilier local, respectiv consilier județean poate înceta de 
drept şi înainte de expirarea duratei normale a mandatului în următoarele 
situații: 

„a) demisie; 

b) constatarea și sancţionarea, în condiţiile Legii nr. 176/2010, cu 
modificările și completările ulterioare, a unei stări de incompatibilitate; 

c) schimbarea domiciliului într-o altă unitate administrativ-teritorială, 
inclusiv ca urmare a reorganizării acesteia; 

d) lipsa nemotivată de la mai mult de 3 şedinţe ordinare și/sau extraor- 
dinare consecutive ale consiliului, desfășurate pe durata a trei luni 
calendaristice; 

e) lipsa nemotivată de la 3 întruniri ale consiliului, convocate pe durata a 
3 luni calendaristice, care determină imposibilitatea desfășurării, în condiţiile 
legii, a şedinţelor ordinare și/sau extraordinare; 

f) imposibilitatea exercitării mandatului pe o perioadă mai mare de 6 luni 
consecutive, cu excepția cazurilor prevăzute de lege; 

g) condamnarea, prin hotărâre judecătorească rămasă definitivă, la o 
pedeapsă privativă de libertate, indiferent de modalitatea de individualizare a 
executării pedepsei; 

h) punerea sub interdicție judecătorească; 

i) pierderea drepturilor electorale; 

j) pierderea calităţii de membru al partidului politic sau al organizaţiei 
minorităţilor naţionale pe a cărei listă a fost ales; 

k) condamnarea prin hotărâre judecătorească rămasă definitivă pentru 
săvârşirea unei infracţiuni electorale pe durata procesului electoral în cadrul 
căruia a fost ales, indiferent de pedeapsa aplicată şi de modalitatea de 
individualizare a executării acesteia; 

1) deces."7+ 


Funcţia constatată vacantată în condiţiile prevăzute în Codul 
administrativ, se completează cu supleantul desemnat de partidul politic, 
alianţa politică sau alianţa electorală respectivă. 


74 Art. 204 alin. (2) Cod administrativ. 

Încetarea mandatului de consilier are ca efect şi încetarea de drept, la 
aceeaşi dată, şi a mandatului de vicepreședinte al consiliului județean, respectiv 
de viceprimar. 


Secţiunea 4 
Secretarul general al unităţii /subdiviziunii 
administrativ-teritoriale 


Fiecare comună, oraș, municipiu, judeţ și subdiviziune administrativ- 
teritorială a municipiilor, are un secretar general, funcționar public de 
conducere, cu studii juridice, administrative sau ştiinţe politice. Sub sancţiunea 
destituirii din funcție, nu poate fi membru al unui partid politic. 

Secretarul general are rolul de a asigura, atât respectarea principiului 
legalităţii în activitatea de emitere şi adoptare a actelor administrative, cât şi 
stabilitatea funcționării aparatului de specialitate al primarului sau consiliului 
judeţean, continuitatea conducerii și realizarea legăturilor funcționale între 
compartimente. 

Potrivit art. 243 alin. (1) Cod administrativ, secretarul general al unității 
administrativ-teritoriale îndeplineşte următoarele atribuţii: 

„a avizează proiectele de hotărâri şi contrasemnează pentru legalitate, 
dispoziţiile primarului, respectiv ale președintelui consiliului județean, 
hotărârile consiliului local, respectiv ale consiliului judeţean, după caz; 

b) participă la şedinţele consiliului local, respectiv ale consiliului județean; 

c) asigură gestionarea procedurilor administrative privind relaţia dintre 
consiliul local și primar, respectiv consiliul județean şi preşedintele acestuia, 
precum şi între aceştia şi prefect; 

d) coordonează organizarea arhivei și evidenţa statistică a hotărârilor 
consiliului local și a dispoziţiilor primarului, respectiv a hotărârilor consiliului 
judeţean și a dispozițiilor preşedintelui consiliului județean; 

e) asigură transparenţa și comunicarea către autorităţile, instituţiile 
publice şi persoanele interesate a actelor prevăzute la litera a); 

f) asigură procedurile de convocare a consiliului local, respectiv a 
consiliului judeţean, și efectuarea lucrărilor de secretariat, comunicarea ordinii 
de zi, întocmirea procesului-verbal al şedinţelor consiliului local, respectiv ale 
consiliului județean, şi redactează hotărârile consiliului local, respectiv ale 
consiliului judeţean; 

g) asigură pregătirea lucrărilor supuse dezbaterii consiliului local, 
respectiv a consiliului județean, și comisiilor de specialitate ale acestuia; 

h) poate atesta, prin derogare de la prevederile Ordonanţei Guvernului 
nr. 26/2000 cu privire la asociaţii şi fundaţii, aprobată cu modificări și 
completări prin Legea nr. 246/2005, cu modificările și completările ulterioare, 
actul constitutiv şi statutul asociaţiilor de dezvoltare intercomunitară din care 
face parte unitatea administrativ -teritorială în cadrul căreia funcționează; 

i) poate propune primarului, respectiv preşedintelui consiliului județean 
înscrierea unor probleme în proiectul ordinii de zi a şedinţelor ordinare ale 
consiliului local, respectiv ale consiliului judeţean; 

j) efectuează apelul nominal și ţine evidenţa participării la şedinţele 
consiliului local, respectiv ale consiliului județean, a consilierilor locali, 
respectiv a consilierilor judeţeni; 

k) numără voturile și consemnează rezultatul votării, pe care îl prezintă 
președintelui de şedinţă, respectiv preşedintelui consiliului judeţean sau, după 
caz, înlocuitorului de drept al acestuia; 

1) informează preşedintele de şedinţă, respectiv președintele consiliului 
judeţean sau, după caz, înlocuitorul de drept al acestuia, cu privire la cvorumul 
şi la majoritatea necesare pentru adoptarea fiecărei hotărâri a consiliului local, 
respectiv a consiliului județean; 

m) asigură întocmirea dosarelor de ședință, legarea, numerotarea 
paginilor, semnarea şi ştampilarea acestora; 

n) urmăreşte ca la deliberarea şi adoptarea unor hotărâri ale consiliului 
local, respectiv ale consiliului judeţean să nu ia parte consilierii locali sau 
consilierii judeţeni care se încadrează în dispoziţiile art. 228 alin. (2);75 
informează preşedintele de ședință, sau, după caz, înlocuitorul de drept al 
acestuia cu privire la asemenea situații și face cunoscute sancțiunile prevăzute 
de lege în asemenea cazuri; 

0) certifică conformitatea copiei cu actele originale din arhiva unităţii / 
subdiviziunii administrativ-teritoriale; 

p) alte atribuţii prevăzute de lege sau însărcinări date prin acte 
administrative de consiliul local, de primar, de consiliul județean sau de 
preşedintele consiliului județean, după caz.” 


Ca o noutate în legislația noastră adusă prin Codul administrativ, 
secretarul general îndeplineşte funcția de ordonator principal de credite pentru 
activitățile curente. 

Secretarul general al comunei, al orașului, municipiului și subdiviziunii 
administrativ-teritoriale a municipiului, comunică camerei notarilor publici o 
sesizare pentru deschiderea procedurii succesorale, precum și oficiului de 
cadastru şi publicitate imobiliară, în a cărei circumscripție teritorială defunctul 
a avut ultimul domiciliu. 

În comunele şi orașele unde nu funcţionează birouri ale notarilor publici, 
secretarii generali legalizează semnături de pe înscrisurile prezentate de părți, 
în vederea acordării beneficiilor de asistenţă socială și/sau servicii sociale. De 
asemenea, pot legaliza copii de pe înscrisurile prezentate de părți, mai puţin 
înscrisuri sub semnătură privată. 


75 Potrivit art. 228 alin. (2) Cod administrativ, consilierul local sau judeţean aflat în conflict de 
interese are obligația să anunţe la începutul ședinței de consiliu local sau consiliu județean 
interesul personal pe care îl are la adoptarea hotărârii respective. 

Secţiunea 5 
Administratorul public 


La nivelul comunelor, orașelor, municipiilor şi judeţelor, se poate înființa 
funcţia de administrator public. Înfiinţarea acestei funcţii este lăsată la 
aprecierea primarului, respectiv preşedintelui consiliului județean. Dacă 
consideră că este necesară, pot propune consiliului local, respectiv consiliului 
județean înființarea funcţiei publice de conducere de administrator public. 

Numirea în funcţie se face prin dispoziţie a primarului sau președintelui 
consiliului județean, care are ca anexă contractul de management încheiat pe 
durată determinată. Durata contractului de management nu poate depăși 
durata mandatului primarului, respectiv a preşedintelui consiliului județean în 
timpul căruia a fost numit. 

Contractul de management se încheie între administratorul public şi 
reprezentantul legal al autorității sau instituției publice. Părţile trebuie să 
evidenţțieze expres „obiectul contractului sub formă de activităţi de sine 
stătătoare, identificabile şi verificabile, şi a indicatorilor de performanță 
aferenţi acestora."76 

Administratorul public poate îndeplini atribuţii de coordonare a unor 
compartimente sau a serviciilor publice de interes local, în baza contractului de 
management. De asemenea, poate avea calitatea de ordonator principal de 
credite în baza unei delegări din partea primarului, respectiv a preşedintelui 
consiliului judeţean. 

Eliberarea din funcţie a administratorului public se face prin dispoziția 
primarului, respectiv a preşedintelui consiliului județean. 

Codul administrativ prevede că şi asociaţiile de dezvoltare intercomuni- 
tară pot desemna un administrator public, funcţie de conducere, pentru 
gestionarea serviciilor de interes general care fac obiectul asocierii. Prin 
hotărâri ale adunărilor generale ale asociaţiilor respective se aprobă 
procedurile specifice privind recrutarea, numirea și eliberarea din funcţie a 
administratorului public. 


Secţiunea 6 
Iniţiativa cetăţenească și adunările cetățenești 


Cetăţenii au dreptul să propună consiliilor locale şi consiliilor judeţene pe a 
căror rază teritorială domiciliază, spre dezbatere și adoptare, proiecte de hotărâri. 
Promovarea unui proiect de hotărâre trebuie susținută prin semnături de 
cel puţin 5% din populaţia cu drept de vot, înscrisă în Registrul electoral cu 
domiciliul sau reşedinţa în unitatea administrativ-teritorială. Forma propusă 
pentru proiectul de hotărâre se depune la secretarul general care îl afişează 


—— 


76 Art. 543 lit. a) Cod administrativ. 

spre informare publică. După depunerea documentaţiei și verificarea acesteia, 
proiectul de hotărâre urmează procedurile regulamentare de lucru ale 
consiliului local, respectiv consiliului judeţean. 

Art. 248 Cod administrativ prevede posibilitatea consultării cetățenilor 
comunei sau oraşului prin adunări cetățenești organizate pe sate, în mediul 
rural, şi pe cartiere sau străzi, în mediul urban. Iniţiativa convocării și 
organizării adunărilor cetăţeneşti o poate avea primarul sau o treime din 
numărul consilierilor în funcție. 

Adunarea cetățenească este valabilă dacă participă majoritatea cetățenilor 
cu drept de vot. Propunerile se adoptă cu majoritatea celor prezenţi, se 
consemnează într-un proces-verbal şi se înaintează primarului, care le supune 
dezbaterii consiliului local în prima ședință. Soluția adoptată de consiliul local 
trebuie adusă la cunoștință publică de secretarului general al unității/ 
subdiviziunii administrativ-teritoriale. 


CAPITOLUL V 


Consiliul local și primarul 


Secţiunea 1 
Consiliul local 


1.1. Structura consiliului local 


Consiliul local este format din consilieri locali aleşi prin vot universal, 
egal, direct, secret şi liber exprimat, în condiţiile prevăzute de legea privind 
alegerea autorităților administraţiei publice locale. 

Numărul membrilor fiecărui consiliu local se stabileşte prin ordin al 
prefectului, în funcție de numărul locuitorilor comunei, orașului sau municipiului, 
conform populației după domiciliu, raportate de Institutul Naţional de Statistică la 
data de 1 ianuarie a anului în care se organizează alegerile. Potrivit art. 112 alin. 
(1) şi (2) Cod administrativ, un consiliul local poate avea cel puţin 9 consilieri, în 
localitățile cu până la 1500 locuitori inclusiv și cel mult 31 consilieri în cele cu 
peste 400000 locuitori. Municipiul Bucureşti are 55 de consilieri generali. 


1.2. Validarea mandatelor de consilier local 


Mandatele consilierilor locali declaraţi aleși sunt validate în cel mult 25 
de zile de la data desfășurării alegerilor locale, de judecătoria în a cărei rază 
teritorială se află circumscripţia electorală pentru care au avut loc alegerile, în 
procedură necontencioasă, prin încheiere pronunțată în camera de consiliu. 

Mandatul este validat dacă, la data pronunțării încheierii, consilierul local 
declarat ales îndeplinește cumulativ următoarele condiţii: 

„a) are domiciliul pe teritoriul unității administrativ-teritoriale în care a 
fost ales, dovedit prin actul de identitate în copie; 

b) nu şi-a pierdut drepturile electorale, fapt dovedit prin cazierul judiciar; 

c) nu şi-a pierdut calitatea de membru al partidului politic pe lista căruia 
a fost ales, urmare a demisiei sau urmare a excluderii prin hotărârea definitivă 
a forului competent al partidului politic ori prin hotărâre definitivă a unei 
instanței judecătoreşti...; 

d) mandatarul financiar coordonator a depus raportul detaliat al 
veniturilor şi cheltuielilor electorale în conformitate cu prevederile legii privind 
finanţarea activității partidelor politice şi a campaniilor electorale, fapt dovedit 
prin depunerea raportului, în condiţiile legii; 

e) nu a renunțat la mandat, în condiţiile art. 115;77 

f) nu a fost ales prin fraudă electorală constatată în condiţiile legii privind 
alegerea autorităților administrației publice locale, dovedită prin documentele 
privind rezultatele alegerilor înaintate de către biroul electoral de 
circumscripție judecătoriei în a cărei rază teritorială se află circumscripția 
electorală pentru care au fost desfăşurate alegeri."78 


Consilierii locali declarați aleși au obligația transmiterii către secretarul 
general al unităţii/subdiviziunii administrativ- teritoriale, a documentelor 
doveditoare pentru îndeplinirea acestor condiţii în cel mult 15 zile de la data 
desfășurării alegerilor; termenul de 15 zile este termen de decădere. Secretarul 
general transmite judecătoriei documentele care i-au fost puse la dispoziție 
înăuntrul acestui termen, precum şi o adresă prin care propune validarea 
consilierilor care au depus documentele sau, după caz, invalidarea consilierilor 
care nu au depus aceste documente. 

Încheierea judecătoriei privind validarea sau invalidarea mandatelor 
cuprinde numele consilierilor locali ale căror mandate au fost validate şi se 
comunică prefectului și secretarului general al unității administrativ- 
teritoriale. Împotriva acestei încheieri cei interesaţi pot formula apel în termen 
de 3 zile de la comunicare. Apelul se soluţionează de tribunal, în termen de 5 
zile de la depunere, în procedură necontencioasă. 

Codul administrativ în art. 119 reglementează și validarea mandatelor 
supleanțţilor în cadrul procedurii de constituire a consiliului local. 


1.3. Constituirea consiliului local 


Constituirea consiliului local se face în termen de 60 de zile de la data 
desfăşurării alegerilor autorităților administraţiei publice locale. Pentru fiecare 
consiliu local din județ prefectul convoacă consilierii locali pentru ședința 
privind ceremonia de constituire a consiliului local. 


77 Consilierul local declarat ales poate renunța la mandat în cel mult 10 zile de la data desfășurării 
alegerilor. 
78 Art. 114 alin. (2) Cod administrativ. 

La şedinţa de constituire participă prefectul, subprefectul sau un 
reprezentant al instituţiei prefectului desemnat prin ordin de către prefect. 
Şedinţa este condusă de cel mai în vârstă consilier local al cărui mandat a fost 
validat, ajutat de doi dintre cei mai tineri consilieri locali, ale căror mandate au 
fost validate. 

Consilierii locali aleşi ale căror mandate au fost validate depun următorul 
jurământ în limba română: „Jur să respect Constituţia şi legile țării și să fac, cu 
bună-credință, tot ceea ce stă în puterile și priceperea mea pentru binele 
locuitorilor comunei (oraşului, municipiului, județului)... Așa să-mi ajute 
Dumnezeu!"7? Jurământul poate fi depus și fără formulă religioasă. 

Consiliul local este legal constituit dacă numărul consilierilor locali care 
au depus jurământul este mai mare decât primul număr natural strict mai mare 
decât jumătate din numărul membrilor consiliului local. Data constituirii 
consiliului local este considerată data desfăşurării ședinței privind ceremonia 
de constituire a consiliului local. 

După constituire, consiliul local alege dintre membrii săi un preşedinte de 
şedinţă, pentru o perioadă de cel mult 3 luni, pentru a conduce ședințele 
consiliului local și a semna hotărârile adoptate. 

De asemenea, potrivit art. 124 Cod administrativ, consiliul local își 
organizează comisii de specialitate, pe domenii de activitate, formate din 
consilieri locali. Se pot organiza şi comisii speciale de analiză și verificare 
formate din consilieri locali, pe perioadă determinată, precum și comisii mixte, 
formate din consilieri locali, funcţionari publici și alți specialişti.80 


1.4. Mandatului consiliului local 


Consiliul local se alege pentru un mandat de 4 ani, care poate fi prelungit, 
prin lege organică, în caz de război, catastrofă sau alte situații expres prevăzute 
de lege.s1 

Consiliul local își exercită mandatul de la data la care este legal constituit 
până la data la care consiliul nou-ales este legal constituit. 

Potrivit art. 202 Cod administrativ: „(1) Consiliul local sau consiliul 
județean, primarul, precum şi președintele consiliului judeţean aleși în cursul 
unui mandat, ca urmare a dizolvării consiliului local sau judeţean, respectiv a 
vacanței funcției de primar ori de preşedinte al consiliului județean, încheie 
mandatul precedentei autorități a administraţiei publice locale. (2) Consiliul local 
sau consiliul judeţean, precum și primarul sau preşedintele consiliului județean, 
aleși în urma organizării unor noi unități administrativ-teritoriale, își exercită 
mandatul numai până la organizarea următoarelor alegeri locale generale.” 


79 Art. 117 alin. (1) Cod administrativ. 

80 Art. 127 Cod administrativ. 

8 Prin Ordonanţa de urgenţă a Guvernului nr. 44/2020 s-au prelungit mandatele autorităților 
administrației publice locale cuprinse în perioada 2016-2020 datorită răspândirii corona- 
virusului SARS-CoV-2 și declarării „Pandemiei” de către Organizația Mondială a Sănătății la 11 
martie 2020. 


84 


Drept administrativ 


1.5. Şedinţele consiliului local 


Consiliul local se întrunește în ședințe ordinare, lunar, la convocarea 
primarului. De asemenea, se poate întruni şi în şedinţe extraordinare, la 
convocarea primarului, a cel puţin unei treimi din numărul consilierilor locali 
în funcție sau a primarului, ca urmare a solicitării prefectului în situația 
declarării stării de alertă, pentru rezolvarea intereselor locuitorilor unităţii 
administrativ-teritoriale. 

Convocarea consiliului local se face în scris sau prin mijloace electronice, 
prin grija secretarului unității administrativ-teritoriale. 

Proiectul ordinii de zi a şedinţei se aduce la cunoștința locuitorilor unităţii 
administrativ-teritoriale prin mass-media, prin afişare pe pagina de internet sau 
prin orice alt mijloc de publicitate. În comunele, orașele sau municipiile în care 
cetățenii aparținând unei minorităţi naționale au o pondere de peste 20% din 
numărul locuitorilor, proiectul ordinii de zi a şedinţei se aduce la cunoștință 
publică şi în limba minorităţii naționale respective. Suplimentarea ordinii de zi 
poate avea loc numai pentru probleme urgente și se aprobă cu majoritate simplă. 

Şedinţele consiliului local se desfășoară legal în prezența majorităţii 
consilierilor locali. Prezența consilierilor locali la ședință este obligatorie, cu 
excepția situaţiei când absentează motivat.82 

Şedinţele consiliului local sunt publice şi se desfăşoară în limba română. 
În consiliile locale în care consilierii locali aparţinând unei minorităţi naţionale 
reprezintă cel puțin 20% din numărul total, se poate folosi şi limba minorităţii 
respective la şedinţele consiliului local, cu asigurarea traducerii în limba 
română, prin grija primarului. Documentele şedinţelor de consiliu local se 
întocmesc şi se aduc la cunoștință publică în limba română. 

Sinteza dezbaterilor din şedinţe, modul în care şi-a exercitat votul fiecare 
consilier se consemnează în procesul-verbal al ședinței, semnat de preşedintele 
de ședință și de secretarul general. La începutul fiecărei ședințe, se aprobă 
procesul-verbal al ședinței anterioare; consilierii locali și primarul au dreptul 
să conteste conţinutul procesului-verbal și să ceară menționarea exactă a 
opiniilor exprimate în ședința anterioară. 


1.6. Hotărârile consiliului local 


Potrivit art. 139 Cod administrativ, în exercitarea atribuţiilor ce îi revin, 
consiliul local adoptă hotărâri, cu majoritate calificată, absolută sau simplă. 

Hotărârile privind dobândirea sau înstrăinarea dreptului de proprietate 
în cazul bunurilor imobile se adoptă cu majoritatea calificată de două treimi din 
numărul consilierilor locali în funcție. 


8 Potrivit art. 137 alin. (2) Cod administrativ, „Absența este considerată motivată dacă se face 
dovada că aceasta a intervenit din cauza: a) unei boli care a necesitat spitalizarea sau a unei stări 
de sănătate pentru care s-a eliberat certificat de concediu; b) unei deplasări în străinătate; c) unor 
evenimente de forță majoră; d) în cazul decesului soției /soțului consilierului local sau alunei rude 
de până la gradul al II-lea a consilierului local ales ori al soției/soțului acestuia, inclusiv; e) alte 
situații prevăzute de regulamentul de organizare și funcţionare a consiliului local.” 

Se adoptă cu majoritatea absolută a consilierilor locali în funcție 
„următoarele hotărâri ale consiliului local: 

a) hotărârile privind bugetul local; 

b) hotărârile privind contractarea de împrumuturi, în condiţiile legii; 

c) hotărârile prin care se stabilesc impozite şi taxe locale; 

d) hotărârile privind participarea la programe de dezvoltare județeană, 
regională, zonală sau de cooperare transfrontalieră; 

e) hotărârile privind organizarea și dezvoltarea urbanistică a localităților 
şi amenajarea teritoriului; 

f) hotărârile privind asocierea sau cooperarea cu alte autorități publice, 
cu persoane juridice române sau străine; 

g) hotărârile privind administrarea patrimoniului; 

h) hotărârile privind exercitarea atribuţiilor prevăzute la art. 928; 

i) alte hotărâri necesare bunei funcționări a consiliului local, stabilite 
prin legi speciale sau regulamentul de organizare și funcționare a 
consiliului local."8+ 


Celelalte hotărâri se adoptă cu majoritate simplă. 

Proiectele de hotărâri pot fi inițiate de primar, de consilieri locali sau de 
cetățeni, Elaborarea acestora se face de către cei care le propun cu sprijinul 
secretarul general şi al compartimentelor de resort din cadrul aparatului de 
specialitate al primarului. 

Votul consilierilor locali este individual și poate fi deschis sau secret. Hotă- 
rârile cu caracter individual cu privire la persoane trebuie luate prin vot secret. 

Hotărârile consiliului local se semnează de preşedintele de ședință şi se 
contrasemnează pentru legalitate de secretarul general. Dacă președintele de 
şedinţă refuză, în scris, să semneze, hotărârea consiliului local se semnează de 
cel puţin 2 consilieri locali care au participat la ședință. Secretarul general, dacă 
consideră că hotărârea este ilegală, nu o contrasemnează, situație în care în 
următoarea ședință trebuie să depună în scris și să expună opinia sa motivată. 

Aprecierea necesității şi oportunității adoptării hotărârilor aparține 
exclusiv consiliului local. 

Contrasemnarea sau avizarea pentru legalitate, întocmirea și semnarea 
documentelor de fundamentare prevăzute de lege, angajează răspunderea 
administrativă, civilă sau penală a semnatarilor, în cazul încălcării legii, în 
raport cu atribuţiile specifice. 

Hotărârile consiliului local se comunică primarului, precum și prefectului, 
în vederea exercitării controlului de legalitate. 

Hotărârile cu caracter normativ devin obligatorii de la data aducerii la 
cunoştinţă publică, iar cele cu caracter individual produc efecte juridice de la 
data comunicării către persoanele cărora li se adresează. 


83 Participarea cu capital sau cu bunuri. 
8 Art. 139 alin. (3) Cod administrativ. 

În unităţile administrativ-teritoriale în care cetățenii aparținând unei 
minorități naționale au o pondere de peste 20% din numărul locuitorilor, 
hotărârile se aduc la cunoștință publică sau se comunică, la cerere, și în limba 
minorităţii respective. 


1.7. Atribuţiile consiliului local 


Consiliul local hotărăşte în toate problemele de interes local, cu excepţia 
celor care sunt date prin lege în competenţa altor autorități ale administraţiei 
publice locale sau centrale. 

Potrivit art. 129 Cod administrativ consiliul local exercită următoarele 
categorii de atribuţii: 

a) atribuţii privind unitatea administrativ-teritorială, organizarea proprie, 
precum și organizarea și funcţionarea aparatului de specialitate al 
primarului, ale instituţiilor publice de interes local și ale societăţilor și 
regiilor autonome de interes local: 


aprobă statutul comunei, orașului sau municipiului, precum şi 
regulamentul de organizare şi funcționare a consiliului local; 

alege viceprimarul /viceprimarii, din rândul consilierilor locali; 
aprobă, la propunerea primarului, înființarea, organizarea și statul de 
funcţii ale aparatului de specialitate al primarului, ale instituţiilor 
publice de interes local, reorganizarea şi statul de funcţii ale regiilor 
autonome de interes local, precum și înființarea, reorganizarea sau 
desființarea de societăți de interes local și statul de funcţii al acestora; 
exercită, în numele unității administrativ-teritoriale, toate drepturile 
şi obligaţiile corespunzătoare participaţiilor deținute la societăți sau 
regii autonome; 

hotărăște înfiinţarea sau reorganizarea de instituţii, servicii publice, 
societăți și regii autonome, în condiţiile legii. 


b) atribuţii privind dezvoltarea economico-socială și de mediu a comunei, 
orașului sau municipiului: 


aprobă, la propunerea primarului, bugetul unității administrativ- 
teritoriale, virările de credite, modul de utilizare a rezervei bugetare 
şi contul de încheiere a exerciţiului bugetar; 

aprobă, la propunerea primarului, contractarea şi/sau garantarea 
împrumuturilor, precum şi contractarea de datorie publică locală 
prin emisiuni de titluri de valoare, în numele unității administrativ- 
teritoriale; 

stabilește şi aprobă impozitele şi taxele locale, în condiţiile legii; 
aprobă, la propunerea primarului, documentaţiile tehnico- economice 
pentru lucrările de investiţii de interes local; 

aprobă strategiile privind dezvoltarea economică, socială și de 
mediu a unității administrativ-teritoriale; 

asigură un mediu favorabil înființării şi/sau dezvoltării afacerilor, 
inclusiv prin valorificarea patrimoniului existent, precum și prin 

realizarea de noi investiţii care să contribuie la îndeplinirea 
programelor de dezvoltare economică regională și locală; 

asigură realizarea lucrărilor și ia măsurile necesare implementării și 
conformării cu prevederile angajamentelor asumate de România în 
calitate de stat membru al Uniunii Europene în domeniul protecţiei 
mediului şi gospodăririi apelor pentru serviciile furnizate cetățenilor. 


c) atribuții privind administrarea domeniului public și privat al comunei, 


orașului sau municipiului: 


hotărăște darea în administrare, concesionarea, închirierea sau darea 
în folosință gratuită a bunurilor proprietate publică a comunei, 
orașului sau municipiului, după caz, precum și a serviciilor publice de 
interes local; 

hotărăște vânzarea, darea în administrare, concesionarea, darea în 
folosință gratuită sau închirierea bunurilor proprietate privată a 
comunei, oraşului sau municipiului; 

avizează sau aprobă documentaţiile de amenajare a teritoriului şi 
urbanism ale localităților; 

atribuie sau schimbă denumiri de străzi, de piețe şi de orice alte 
obiective de interes public local. 


d) atribuţii privind gestionarea serviciilor de interes local: 


asigură, potrivit competenţei sale, cadrul necesar pentru furnizarea 
serviciilor publice de interes local privind: 

educația; 

serviciile sociale pentru protecția copilului, a persoanelor cu 
handicap, a persoanelor vârstnice, a familiei şi a altor persoane sau 
grupuri aflate în nevoie socială; 

sănătatea; 

cultura; 

tineretul; 

sportul; 

ordinea publică; 

situațiile de urgenţă; 

protecţia şi refacerea mediului; 

conservarea, restaurarea și punerea în valoare a monumentelor 
istorice și de arhitectură, a parcurilor, grădinilor publice și 
rezervațiilor naturale; 

dezvoltarea urbană; 

evidența persoanelor; 

podurile şi drumurile publice; 

serviciile comunitare de utilități publice de interes local; 

serviciile de urgență de tip salvamont, salvamar și de prim ajutor; 
activitățile de administraţie social-comunitară; 

locuinţele sociale și celelalte unități locative aflate în proprietatea 
unității administrativ-teritoriale sau în administrarea sa; 

- punerea în valoare, în interesul colectivităţii locale, a resurselor 
naturale de pe raza unității administrativ-teritoriale; 

- alte servicii publice de interes local stabilite prin lege. 

- sprijină activitatea cultelor religioase; 

- -aprobă construirea locuințelor sociale și criteriile pentru 
repartizarea locuinţelor sociale și a utilităţilor locative aflate în 
proprietatea sau în administrarea sa. 

e) atribuții privind cooperarea interinstituţională pe plan intern şi extern: 

- hotărăşte cooperarea sau asocierea cu persoane juridice române 
sau străine, în vederea finanțării și realizării în comun a unor 
acțiuni, lucrări, servicii sau proiecte de interes public local; 

- hotărăște înfrățirea comunei, orașului sau municipiului cu unități 
administrativ-teritoriale din alte ţări; 

- hotărăște cooperarea sau asocierea cu alte unități administrativ- 
teritoriale din țară sau din străinătate, precum și aderarea la 
asociații naţionale şi internaţionale ale autorităților administraţiei 
publice locale, în vederea promovării unor interese comune. 

De asemenea, consiliul local poate conferi persoanelor fizice române sau 
străine cu merite deosebite, titlul de cetățean de onoare al comunei, orașului 
sau municipiului, în baza unui regulament propriu. 

Consiliul local îndeplineşte orice alte atribuţii, în domenii de interes local, 
cu excepţia celor date în mod expres în competenţa altor autorități publice, 
precum și orice alte atribuţii stabilite prin lege.85 


1.8. Dizolvarea consiliului local 


1.8.1. Dizolvare de drept 


Potrivit art. 143 alin. (1) Cod administrativ, consiliul local se dizolvă de 

drept în trei situaţii: 

- în cazul în care nu se întrunește cel puţin într-o ședință pe durata a 4 
luni calendaristice consecutive, deși a fost convocat legal; 

- în cazul în care nu a adoptat nici o hotărâre în 3 şedinţe ţinute pe 
durata a 4 luni calendaristice consecutive; 

- în situaţia în care numărul consilierilor locali în funcție este mai mic 
decât jumătatea numărului membrilor consiliului local şi nu a putut fi 
completat cu supleanți. 

Primarul, viceprimarul, secretarul unităţii administrativ-teritoriale, 

prefectul sau orice altă persoană interesată poate sesiza instanța de contencios 
administrativ dacă intervine una din aceste situații. 


85 A fost anulată hotărârea unui consiliu local care a donat un teren din domeniul privat al 
comunei, în favoarea parohiei- Trib. Satu-Mare, s. com, cont. adm., sent.civ. nr. 243/CA/2005, 
nepublicată, O. Podaru, op.cit. p. 155. Nici Codul administrativ nu prevede dreptul consiliului 
local de a face donații din domeniul privat. 

Instanța se pronunţă cu privire la dizolvarea consiliului local prin 
hotărâre definitivă care se comunică prefectului. 


1.8.2. Dizolvare prin referendum local 


Consiliul local poate fi dizolvat și prin referendum local organizat ca 
urmare a cererii adresate în acest sens prefectului, de cel puţin 25% din 
numărul cetățenilor cu drept de vot înscriși în Registrul electoral cu domiciliul 
sau reședința în unitatea administrativ-teritorială. Cheltuielile pentru 
organizarea referendumului local se suportă din bugetul local. 

Referendumul local se organizează de o comisie numită prin ordin al 
prefectului, compusă dintr-un reprezentant al prefectului, câte un reprezentant 
al primarului, consiliului județean, al consiliului local și al consiliului județean 
şi un judecător de la judecătoria în a cărei rază teritorială se află unitatea 
administrativ-teritorială respectivă. 

Referendumul este valabil dacă s-au prezentat la urne cel puțin 30% din 
numărul total al locuitorilor cu drept de vot. 

Activitatea consiliului local încetează dacă s-au pronunţat în acest sens, 
cel puțin jumătate plus unu din numărul total al voturilor valabil exprimate, 

În termen de 90 de zile de la rămânerea definitivă a hotărârii judecă- 
toreşti prin care s-a constatat dizolvarea consiliului local sau de la validarea 
rezultatului referendumului, se organizează alegeri pentru un nou consiliu 
local. Stabilirea datei pentru organizarea alegerii noului consiliu local se face de 
către Guvern. 

Până la constituirea noului consiliu local, primarul sau, în absența 
acestuia, secretarul unității administrativ-teritoriale va rezolva problemele 
curente ale comunei, orașului sau municipiului, potrivit competenţelor și 
atribuţiilor ce îi revin, conform legii. 


Secţiunea 2 
Primarul 


2.1. Statutul primarului 


Potrivit Codului administrativ, primarul este o autoritate executivă și 
îndeplineşte o funcție de demnitate publică. 

„În exercitarea atribuţiilor de autoritate tutelară şi de ofiţer de stare civilă, 
a sarcinilor ce îi revin din actele normative privitoare la recensământ, la 
organizarea şi desfăşurarea alegerilor, la luarea măsurilor de protecţie civilă, 
precum și a altor atribuţii stabilite prin lege, primarul acţionează și ca 
reprezentant al statului în comuna, în orașul sau în municipiul în care a fost 
ales."&În această calitate poate solicita prefectului, sprijinul conducătorilor 
serviciilor publice deconcentrate ale ministerelor și ale celorlalte organe de 


8 Art. 156 alin. (1) Cod administrativ. 

specialitate ale administraţiei publice centrale din judeţ, dacă sarcinile nu pot fi 
rezolvate prin aparatul de specialitate. 

Primarul conduce instituţiile și serviciile publice de interes local și 
reprezintă unitatea administrativ-teritorială în relaţiile cu alte autorități publice, 
cu persoane fizice sau persoane juridice române sau străine, precum și în justiție. 

Rolul primarului este de a asigura respectarea drepturilor şi libertăților 
fundamentale ale cetățenilor, a prevederilor Constituţiei și punerea în aplicare 
a actelor normative. 

Primarul participă la şedinţele consiliului local, unde are dreptul să-și 
exprime punctul de vedere şi să formuleze amendamente la proiectele de hotărâri. 

Pentru îndeplinirea atribuţiilor date în competenţa sa, primarul are în 
subordine un aparat de specialitate unde își desfășoară activitatea atât 
funcționari publici cât şi personal contractual. 

Semnul distinctiv al primarului este o eșarfă în culorile drapelului 
naţional al României, care trebuie purtată, în mod obligatoriu, la solemnităţi, 
recepții, ceremonii publice şi la celebrarea căsătoriilor. 

Pe durata mandatului, primarul are dreptul la o indemnizaţie lunară, 
stabilită potrivit legii privind salarizarea personalului plătit din fonduri publice. 


2.2. Validarea alegerii primarului 


Primarul este ales în condiţiile stabilite de legea pentru alegerea 
autorităţilor administraţiei publice locale, dintr-un singur tur de scrutin. Potrivit 
art. 101 alin. (2) şi (3) din Legea nr. 115/2015, este declarat ales primar, 
candidatul care a întrunit cel mai mare număr de voturi valabil exprimate. 

Validarea alegerii primarului se face în termen de 20 de zile de la data 
desfășurării alegerilor, de către judecătoria în raza teritorială a căreia se află 
circumscripția electorală pentru care au avut loc alegeri, potrivit procedurii 
prevăzute la art. 149 Cod administrativ. Rezultatul validării sau invalidării 
alegerii primarului se comunică prefectului și secretarului general al unităţii 
administrativ-teritoriale, care are obligația aducerii la cunoștință publică. 

Primarul depune jurământul în prima ședință privind ceremonia de 
constituire a consiliului local. După depunerea jurământului primarul începe 
să-şi exercite mandatul. 


2.3. Incompatibilităţi 


Potrivit art. 87 din Legea nr. 161/2003, „(1) Funcţia de primar şi 
viceprimar, primar general şi viceprimar al municipiului București, preşedinte 
şi vicepreşedinte al consiliului judeţean este incompatibilă cu:87 

b) funcţia de prefect sau subprefect; 

c) calitatea de funcționar public sau angajat cu contract individual de 
muncă, indiferent de durata acestuia; 


8 Literele a) și f) au fost abrogate prin Legea nr. 128/2017. 

d) funcţia de preşedinte, vicepreşedinte, director general, director, 
manager, administrator, membru al consiliului de administraţie ori cenzor sau 
orice funcţie de conducere ori de execuţie la societățile reglementate de Legea 
societăților nr. 31/1990, republicată, cu modificările şi completările ulterioare, 
inclusiv băncile sau alte instituţii de credit, societățile de asigurare și cele 
financiare, la regiile autonome de interes naţional, la companiile și societăţile 
naționale, precum și la instituţiile publice, cu excepţia reprezentanţilor în 
adunarea generală a acţionarilor la societățile reglementate de Legea 
nr. 31/1990, republicată, cu modificările și completările ulterioare, a 
membrilor în consiliile de administraţie ale unităţilor și instituțiilor de 
învățământ de stat sau confesionale și ale spitalelor publice din rețeaua 
autorităților administraţiei publice locale sau a altor reprezentanţi ai 
instituţiilor publice din subordinea unităților administrativ-teritoriale sau la 
care unitatea administrativ-teritorială pe care o conduce deţine participaţie;. 

e) funcția de președinte sau de secretar al adunărilor generale ale 
acţionarilor sau asociaţilor la o societate comercială; 

g) calitatea de comerciant persoană fizică; 

h) calitatea de membru al unui grup de interes economic; 

i) calitatea de deputat sau senator; 

j) funcţia de ministru, secretar de stat, subsecretar de stat sau o altă 
funcție asimilată acestora; 

k) orice alte funcţii publice sau activități remunerate, în țară sau în 
străinătate, cu excepţia funcției de cadru didactic sau a funcţiilor în cadrul unor 
asociații, fundaţii sau alte organizaţii neguvernamentale. 

(11) Activitatea desfăşurată de primar şi viceprimar, primar general şi 
viceprimar al municipiului București, preşedinte şi vicepreşedinte al consiliului 
judeţean, în calitate de membru al consiliului de administraţie al unei entități 
economice din subordinea sau la care unitatea administrativ-teritorială pe care 
o conduce deține participaţie, la unităţile și instituţiile de învățământ de stat sau 
confesionale și la spitalele publice din rețeaua autorităților administraţiei 
publice locale sau a altor reprezentanți ai instituţiilor publice din subordinea 
unităților administrativ-teritoriale nu este retribuită." 

Primarul poate exercita funcţii şi activități în domeniul didactic, al 
cercetării ştiinţifice şi al creaţiei literar-artistice. 


2.4. Mandatul primarului 


Durata mandatul primarului este de 4 ani. 

Mandatul poate fi prelungit, prin lege organică, în caz de război sau 
catastrofă ori alte situaţii expres prevăzute de lege, atunci când, din cauza 
acestor situaţii, nu pot fi organizate alegeri. 

Mandatul se exercită de la depunerea jurământului și până la depunerea 
jurământului de către primarul nou-ales. 

Mandatul primarului poate înceta şi înainte de termen, de drept, sau în 
urma unui referendum. 


2.4;1. Încetarea de drept a mandatului primarului 


În următoarele cazuri, mandatul primarului încetează de drept: 

„a) demisie;88 

b) constatarea şi sancţionarea, în condiţiile legii privind integritatea în 
exercitarea funcţiilor şi demnităților publice, a unei stări de incompatibilitate; 

c) schimbarea domiciliului într-o altă unitate administrativ-teritorială; 

d) condamnarea, prin hotărâre judecătorească rămasă definitivă la o 
pedeapsă privativă de libertate, indiferent de modalitatea de individualizare a 
executării pedepsei; 

e) punerea sub interdicție judecătorească; 

f) pierderea drepturilor electorale; 

g) imposibilitatea exercitării funcţiei din cauza unei boli grave, certificate, 
sau a altor motive temeinice dovedite, care nu permit desfășurarea activităţii în 
bune condiţii timp de 6 luni, pe parcursul unui an calendaristic; 

h) pierderea, prin demisie, a calității de membru al partidului politic sau 
al organizației minorităţii naţionale pe a cărei listă a fost ales; 

i) condamnarea printr-o hotărâre rămasă definitivă pentru săvârşirea 
unei infracțiuni electorale pe durata procesului electoral în cadrul căruia a fost 
ales, indiferent de pedeapsa aplicată și de modalitatea de individualizare a 
executării acesteia; 

j) deces.”8 


În toate aceste situaţii, prefectul emite ordin prin care constată încetarea 
mandatului primarului, în baza unui referat semnat de secretarul general. 

Data organizării alegerilor pentru funcția de primar se stabilește de către 
Guvern, pe baza solicitării prefectului. 


2.4.2. Incetarea mandatului în urma referendumului 


Mandatul primarului mai poate înceta înainte de termen și ca urmare a 
rezultatului unui referendum local, având ca obiect demiterea acestuia, ca 
urmare a nesocotirii intereselor generale ale colectivității locale sau a 
neexercitării atribuţiilor ce îi revin. 

Cererea pentru organizarea referendumului se adresează prefectului, de 
cel puțin 25% dintre locuitorii cu drept de vot cu domiciliul sau reşedinţa în 
comuna, orașul sau municipiul respectiv. Cererea trebuie să cuprindă motivele 
care au stat la baza acesteia şi datele de identificare şi semnătura tuturor celor 
care au solicitat organizarea referendumului. 


8 potrivit art. 161 Cod administrativ, demisia se anunţă în scris consiliului local şi prefectului şi 
se consemnează în scris, la prima ședință. 
8% Art. 160 alin. (1) Cod administrativ. 

2,4.3. Suspendarea mandatului 


Mandatul primarului se poate suspendă de drept, în cazul în care a fost 
dispusă măsura arestării preventive şi măsura arestului la domiciliu. Măsurile 
se comunică de către instanța de judecată prefectului care constată prin ordin 
suspendarea mandatului. 

În caz de vacanţă a funcţiei de primar, în caz de suspendare din funcţie a 
acestuia și în caz de imposibilitate de exercitare a mandatului, atribuţiile 
primarului sunt exercitate de viceprimar sau de unul dintre viceprimari, 
desemnat de consiliul local. 


2.5. Atribuţiile primarului 


Potrivit art. 155 Cod administrativ, primarul îndeplineşte următoarele 
categorii principale de atribuţii: 
a) atribuţii exercitate în calitate de reprezentant al statului, în condițiile 
legii: 

- îndeplineşte funcţia de ofițer de stare civilă și de autoritate tutelară 
şi asigură funcționarea serviciilor publice locale de profil; 

- îndeplineşte atribuţii privind organizarea și desfăşurarea 
alegerilor, referendumului și a recensământului; 

- îndeplineşte alte atribuţii stabilite prin lege. 

b) atribuții referitoare la relația cu consiliul local: 

- -prezintă consiliului local, în primul trimestru al anului, un raport 
anual privind starea economică, socială și de mediu a unității 
administrativ-teritoriale; 

- participă la şedinţele consiliului local și dispune măsurile necesare 
pentru pregătirea şi desfăşurarea în bune condiţii a acestora; 

- prezintă, la solicitarea consiliului local, alte rapoarte și informări; 

- elaborează, în urma consultărilor publice, proiectele de strategii 
privind starea economică, socială şi de mediu a unității 
administrativ-teritoriale şi le supune aprobării consiliului local. 

c) atribuții referitoare la bugetul local al unităţii administrativ- teritoriale: 

- exercită funcția de ordonator principal de credite; 

- întocmeşte proiectul bugetului unităţii administrativ- teritoriale și 
contul de încheiere a exerciţiului bugetar şi le supune spre aprobare 
consiliului local; 

- prezintă consiliului local informări periodice privind execuţia 
bugetară; 

- inițiază negocieri pentru contractarea de împrumuturi şi emiterea 
de titluri de valoare în numele unității administrativ-teritoriale; 

- verifică, prin compartimentele de specialitate, corecta înregistrare 
fiscală a contribuabililor la organul fiscal teritorial. 

d) atribuții privind serviciile publice asigurate cetăţenilor, de interes local: 

- coordonează realizarea serviciilor publice de interes local, prin 
intermediul aparatului de specialitate sau prin intermediul 

organismelor prestatoare de servicii publice şi de utilitate publică 
de interes local; 

- ia măsuri pentru prevenirea şi, după caz, gestionarea situaţiilor de 
urgenţă; 

- ia măsuri pentru asigurarea inventarierii, evidenţei statistice, 
inspecției şi controlului furnizării serviciilor publice de interes local 
precum și a bunurilor din patrimoniul public și privat al unităţii 
administrativ- teritoriale; 

- numește, sancţionează și dispune suspendarea, modificarea şi 
încetarea raporturilor de serviciu sau, după caz, a raporturilor de 
muncă, în condiţiile legii, pentru personalul din cadrul aparatului de 
specialitate, precum şi pentru conducătorii instituţiilor și serviciilor 
publice de interes local; 

- asigură elaborarea planurilor urbanistice prevăzute de lege, le 
supune aprobării consiliului local; 

- emite avizele, acordurile și autorizaţiile date în competenţa sa prin 
lege şi alte acte normative; 

- asigură realizarea lucrărilor şi ia măsurile necesare conformării cu 
prevederile angajamentelor asumate în procesul de integrare 
europeană în domeniul protecției mediului și gospodăririi apelor 
pentru serviciile furnizate cetăţenilor. 

e) alte atribuții stabilite prin lege. 

Prin dispoziție, primarul își poate delega atribuţiile viceprimarului, 
secretarului general, conducătorilor compartimentelor funcționale sau 
personalului din aparatul de specialitate, administratorului public, precum şi 
conducătorilor instituţiilor şi serviciilor publice de interes local, în funcție de 
competențele ce le revin în domeniile respective. 

Dispoziţia de delegare nu poate avea ca obiect toate atribuţiile prevăzute 
de lege în sarcina primarului. 


2.6. Dispoziţiile primarului 


În exercitarea atribuţiilor ce îi revin, primarul emite dispoziţii cu caracter 
normativ sau individual. Dispoziţiile cu caracter normativ devin obligatorii 
numai după ce sunt aduse la cunoștința publică. Hotărârile cu caracter 
individual produc efecte juridice de la data comunicării către persoanele cărora 
li se adresează. 

Dispoziţiile primarului se comunică în mod obligatoriu prefectului 
judeţului, în vederea exercitării controlului de legalitate. 


2.7. Viceprimarul 


Viceprimarul este ales, prin vot secret, cu majoritate absolută, din rândul 
membrilor consilierilor locali, prin hotărâre a consiliului local; numai primarul 
şi consilierii locali pot să facă propuneri. 

Durata mandatului viceprimarului este egală cu durata mandatului 
consiliului local. 

Pe durata exercitării mandatului, viceprimarul își păstrează statutul de 
consilier local, având dreptul la o indemnizaţie lunară stabilită în condiţiile legii 
privind salarizarea personalului plătit din fonduri publice. 

Viceprimarul se subordonează primarului şi este înlocuitorul de drept al 
acestuia, în situaţiile prevăzute de lege, situație în care exercită atribuţiile 
primarului, în numele acestuia. 

Menţionăm că numai atunci când își exercită funcţia de viceprimar se 
subordonează primarului. Întrucât îşi desfăşoară activitatea zilnic este firesc ca 
în această calitate să se subordoneze primarului, singura autoritate executivă la 
nivelul comunei, oraşului sau municipiului. În exercitarea calității de consilier 
local, nu se subordonează primarului şi la ședințele consiliului local are aceleași 
drepturi și obligații ca toţi ceilalți consilieri locali. 

Eliberarea din funcție a viceprimarului se poate face prin hotărâre a 
consiliului local, adoptată prin vot secret, cu majoritatea a două treimi din 
numărul consilierilor în funcție. 


Secţiunea 3 
Administraţia publică a municipiului București 


Potrivit art. 164 Cod administrativ, municipiul Bucureşti și sectoarele 
acestuia au un primar general, respectiv câte un primar și câte doi viceprimari. 
Alegerea primarului general al municipiului București este validată de 
preşedintele Tribunalului București 
Autorităţile administraţiei publice locale din municipiul Bucureşti, alese 
în condiţiile legii pentru alegerea autorităților administrației publice locale, 
sunt Consiliul General al Municipiului București și consiliile locale ale 
sectoarelor, ca autorități deliberative, primarul general al municipiului 
Bucureşti şi primarii sectoarelor, ca autorități executive. 
Consiliul General al Municipiului București îndeplinește atribuţiile 
prevăzute în Codul administrativ pentru consiliile locale. 
„Consiliile locale ale sectoarelor municipiului București exercită, în 
principal, următoarele atribuţii: 
a) aleg viceprimarii, la propunerea primarului sau a consilierilor locali, 
din rândul consilierilor;... 
b) aprobă regulamentul de organizare și funcționare a consiliului local; 
c) avizează studii, prognoze şi programe de dezvoltare economico- 
socială, de organizare şi amenajare a teritoriului și urbanism, inclusiv 
participarea la programe de dezvoltare regională și zonală, în 
condițiile legii, pe care le supune spre aprobare Consiliului General al 
Municipiului București; 

d) aprobă bugetul local al subdiviziunii administrativ- teritoriale, 
împrumuturile, virările de credite şi modul de utilizare a rezervei 
bugetare; aprobă contul de încheiere a exerciţiului bugetar; 

e) stabilesc taxe locale, precum şi taxe speciale, în condiţiile legii; 

f) aprobă, la propunerea primarului, în condiţiile legii, organigrama, 
statul de funcţii, numărul de personal şi regulamentul de organizare și 
funcționare ale aparatului de specialitate și ale instituţiilor publice de 
interes local; 

g) administrează, în condiţiile legii, bunurile proprietate publică sau 
privată a municipiului, de pe raza teritorială a sectorului, pe baza 
hotărârii Consiliului General al Municipiului Bucureşti; 

h) hotărăsc cu privire la concesionarea sau închirierea serviciilor publice 
de sub autoritatea lor, în condiţiile legii; 

i) înfiinţează instituţii, societăți de interes local și servicii publice; 
instituie, cu respectarea criteriilor generale stabilite prin lege, norme 
de organizare şi funcționare pentru instituţiile publice de interes local, 
precum şi pentru societăţile pe care le înființează sau care se află sub 
autoritatea lor; 

j) aprobă, în condiţiile legii, documentaţiile de urbanism; 

k) aprobă, în limitele competenţelor lor, documentaţiile tehnico- 
economice pentru lucrările de investiții de interes local și asigură 
condiţiile necesare pentru realizarea lor, în concordanță cu prevederile 
planului urbanistic general al municipiului București și ale 
regulamentului aferent; 

1) asigură, potrivit competenţelor lor, condiţiile necesare bunei 
funcționări a instituţiilor și serviciilor publice de educaţie, sănătate, 
cultură, tineret şi sport, apărarea ordinii publice, de interes local; 
urmăresc şi controlează activitatea acestora; 

m)contribuie la organizarea activităţilor științifice, culturale, artistice, 
sportive şi de agrement; 

n) contribuie la asigurarea ordinii publice, analizează activitatea poliției 
locale şi propun măsuri de îmbunătăţire a acesteia; 

0) acționează pentru protecţia şi refacerea mediului, în scopul creșterii 
calității vieţii; contribuie la protecţia, conservarea, restaurarea și 
punerea în valoare a monumentelor istorice și de arhitectură, a 
parcurilor şi a rezervațiilor naturale; 

p) contribuie la realizarea măsurilor de protecţie şi asistență socială, 
asigură protecția drepturilor copilului, potrivit legislaţiei în vigoare; 
aprobă criteriile pentru repartizarea locuinţelor sociale; înființează și 
asigură funcţionarea unor instituţii de binefacere de interes local; 

T) înfiinţează și organizează târguri, pieţe, oboare, locuri şi parcuri de 
distracție, baze sportive şi asigură buna funcţionare a acestora;... 

s) asigură libertatea comerțului și încurajează libera iniţiativă, în 
condiţiile legii; 

t) sprijină, în condiţiile legii, activitatea cultelor religioase."% 


Unele atribuţii, prevăzute expres în Codul administrativ, pot fi exercitate 
numai pe baza împuternicirii date prin hotărârea Consiliului General al 
Municipiului București. 

Potrivit art. 169 Cod administrativ, hotărârile Consiliului General al 
Municipiului Bucureşti şi dispoziţiile cu caracter normativ ale primarului 
general sunt obligatorii şi pentru autoritățile administraţiei publice locale 
organizate în sectoarele municipiului Bucureşti. Primarii sectoarelor participă 
de drept la şedinţele Consiliului General al Municipiului București și pot avea 
intervenţii în cadrul ședinței. 


CAPITOLUL VII 


Consiliul judeţean și președintele consiliului judeţean 


Secţiunea | 
Consiliul judeţean 


1.1. Consideraţii generale 


Judeţul, în același timp unitate administrativ-teritorială și colectivitate 
locală, ocupă în tradiția administrativă românească un loc important. 

Pe plan juridic, județul are o dublă natură, fiind pe de o parte 
circumscripție a statului care are în frunte prefectul, reprezentantul puterii 
centrale, iar pe de altă parte, este o colectivitate locală care se administrează 
liber printr-un consiliu ales. 

Consiliul județean are sediul în municipiu reședință de judeţ, acesta având 
un rol simbolic important. 

Vom prezenta succesiv cele două autorități prin care se exercită 
administrația județului: consiliul județean - autoritate deliberativă şi 
preşedintele său - autoritate executivă, cu precizarea că nu vom mai relua 
constituirea consiliului judeţean, întrucât legea prevede aceeași procedură ca la 
constituirea consiliului local. Singura diferență este că validarea se face de către 
tribunal, iar încheierea de validare sau invalidare se poate ataca de către cei 
interesaţi la curtea de apel. 


1.2. Rolul şi componenţa consiliului judeţean 


„Consiliul judeţean este autoritatea administraţiei publice locale, 
constituită la nivel județean, pentru coordonarea activității consiliilor 


9% Art. 166 alin. (2) Cod administrativ. 

comunale, orășenești şi municipale, în vederea realizării serviciilor publice de 
interes județean”?! 

Consiliul judeţean este compus din consilieri judeţeni, aleși prin vot 
universal, egal, direct, secret și liber exprimat, pe baza scrutinului de listă. 

Prin ordin, prefectul stabileşte numărul membrilor fiecărui consiliu 
județean în funcție de numărul locuitorilor judeţului, conform populației după 
domiciliu raportate de Institutul Naţional de Statistică la data de 1 ianuarie a 
anului în care au loc alegerile. Astfel, pentru o populaţie de până la 350000 
locuitori, inclusiv sunt 30 de consilieri, iar pentru o populaţie de peste 650000 
locuitori sunt 36 de consilieri.%? 

Consiliul județean se completează cu președintele consiliului judeţean, 
ales în condiţiile legii pentru alegerea autorităţilor administraţiei publice locale, 
care are drept de vot şi conduce ședințele acestuia. 


1.3. Mandatul consiliului judeţean 


Consiliul județean se alege pentru un mandat de 4 ani, care poate fi 
prelungit, prin lege organică, în caz de război, catastrofă sau alte situații expres 
prevăzute de lege din cauza cărora nu pot fi organizate alegeri. 

Consiliul județean își exercită mandatul de la data constituirii, până la 
data declarării ca legal constituit a consiliului județean nou-ales. 


1.4. Atribuţiile consiliului judeţean 


Potrivit art. 173 Cod administrativ, Consiliul județean îndeplineşte 

următoarele categorii principale de atribuţii: 

a) atribuții privind înființarea, organizarea și funcţionarea aparatului de 
specialitate al consiliului județean, ale instituţiilor publice de interes 
județean și ale societăților și regiilor autonome de interes judeţean: 

- alege din rândul consilierilor judeţeni 2 vicepreședinți; 

- hotărăşte înființarea sau reorganizarea de instituţii, servicii publice, 
societăți şi regii autonome; 

- aprobă, la propunerea preşedintelui consiliului județean, regula- 
mentul de organizare și funcţionare a consiliului judeţean, 
organigrama, statul de funcţii, regulamentul de organizare și 
funcționare ale aparatului de specialitate al consiliului județean, 
precum şi ale instituţiilor publice de interes județean și ale 
societăților și regiilor autonome de interes județean; 

- exercită, în numele județului, toate drepturile și obligaţiile 
corespunzătoare participațiilor deţinute la societăți sau regii 
autonome. 

b) atribuţii privind dezvoltarea economico-socială a județului: 


91 Art. 170 alin. (1) Cod administrativ. 
% Art. 171 alin. (1) Cod administrativ. 

aprobă, la propunerea preşedintelui consiliului județean, bugetul 
judeţului, virările de credite, modul de utilizare a rezervei bugetare 
şi contul de încheiere a exerciţiului bugetar; 

aprobă, la propunerea președintelui consiliului județean, contrac- 
tarea şi /sau garantarea împrumuturilor, precum și contractarea de 
datorie publică locală prin emisiuni de titluri de valoare în numele 
judeţului; 

stabileşte şi aprobă impozite şi taxe; 

adoptă strategii, prognoze şi programe de dezvoltare economico- 
socială şi de mediu a județului sau din proprie iniţiativă, pe baza 
propunerilor primite de la consiliile locale; 

dispune, aprobă şi urmăreşte, în cooperare cu autoritățile 
administrației publice locale comunale, orășenești și municipale 
interesate, măsurile necesare, inclusiv cele de ordin financiar, 
pentru realizarea acestora; 

stabileşte, pe baza avizului consiliilor locale ale unităților adminis- 
trativ-teritoriale implicate, proiectele de organizare şi amenajare a 
teritoriului judeţului, precum și de dezvoltare urbanistică generală 
a acestuia şi a unităţilor administrativ- teritoriale componente; 
urmărește modul de realizare a acestora, în cooperare cu 
autoritățile administrației publice comunale, orășenești sau 
municipale implicate; aprobă documentațiile tehnico-economice 
pentru lucrările de investiţii de interes judeţean. 


c) atribuții privind administrarea domeniului public și privat al județului: 


hotărăşte darea în administrare, concesionarea, închirierea sau 
darea în folosință gratuită a bunurilor proprietate publică a 
judeţului, precum și a serviciilor publice de interes județean; 
hotărăște vânzarea, darea în administrare, concesionarea, 
închirierea sau darea în folosinţă gratuită a bunurilor proprietate 
privată a judeţului; 

atribuie, în condiţiile legii, denumiri de obiective de interes judeţean. 


d) atribuţii privind gestionarea serviciilor publice de interes judeţean: 


asigură cadrul necesar pentru furnizarea serviciilor publice de 
interes județean privind: 

educația; 

serviciile sociale pentru protecţia copilului, a persoanelor cu 
handicap, a persoanelor vârstnice, a familiei şi a altor persoane sau 
grupuri aflate în nevoie socială; 

sănătatea; 

cultura; 

tineretul; 

sportul; 

ordinea publică; 

situaţiile de urgenţă; 


Drept administrativ 


- protecţia şi refacerea mediului; 

- conservarea, restaurarea și punerea în valoare a monumentelor 
istorice şi de arhitectură, a parcurilor, grădinilor publice şi rezer- 
vaţiilor naturale; 

- evidența persoanelor; 

- podurile şi drumurile publice; 

- serviciile comunitare de utilitate publică de interes județean; 

- turism; 

- dezvoltare rurală; 

- dezvoltare economică; 

- alte servicii publice stabilite prin lege. 

- sprijină activitatea cultelor religioase; 

- emite avizele, acordurile şi autorizaţiile date în competenţa sa prin 
lege; 

- acordă asistență tehnică în domenii specifice, unităților adminis- 
trativ-teritoriale din județ, la cererea acestora. 

e) atribuții privind cooperarea interinstituțională pe plan intern și extern: 

- hotărăşte cooperarea sau asocierea cu persoane juridice române ori 
străine, inclusiv cu parteneri din societatea civilă, în vederea 
finanțării şi realizării în comun a unor acţiuni, lucrări, servicii sau 
proiecte de interes public județean; 

- hotărăşte înfrățirea judeţului cu unități administrativ-teritoriale 
din altețări; 

- hotărăşte, cooperarea sau asocierea cu alte unități administrativ- 
teritoriale din ţară ori din străinătate, precum și aderarea la 
asociații naționale și internaționale ale autorităţilor administraţiei 
publice locale, în vederea promovării unor interese comune. 

f) alte atribuţii prevăzute de lege 


1.5. Şedinţele consiliului judeţean 


Consiliul județean se întruneşte în şedinţă ordinară cel puţin o dată pe 
lună, şi în şedinţe extraordinare ori de câte ori este nevoie, pentru probleme 
urgente care nu pot fi amânate până la următoarea ședință ordinară. 

Şedinţele ordinare sunt convocate de preşedintele consiliului județean; 
şedinţele extraordinare au loc la cererea președintelui consiliului județean, a 
cel puţin unei treimi din numărul membrilor consiliului sau la solicitarea 
prefectului, adresată președintelui consiliului judeţean, în situații excepționale 
care necesită luarea unor măsuri urgente. 

Convocarea consiliului județean se face în scris, prin intermediul 
secretarului general. 

Pentru ca şedinţele consiliului judeţean să se desfășoare legal, este necesară 
prezența majorității consilierilor judeţeni în funcţie. Prezența consilierilor 
judeţeni la şedinţe este obligatorie. Ședințele sunt conduse de preşedinte sau în 
lipsa acestuia de vicepreşedintele desemnat de consiliul județean. 

1.6. Hotărârile consiliului judeţean 


În exercitarea atribuţiilor ce îi revin, consiliul judeţean adoptă hotărâri cu 
majoritate calificată, absolută sau simplă. 

Proiectele de hotărâri pot fi propuse de consilieri judeţeni, de președintele 
consiliului județean, de vicepreşedinţii consiliului județean sau de cetăţeni. 

Hotărârile se semnează de președinte sau, în lipsa acestuia, de vicepre- 
şedintele consiliului judeţean care a condus ședința şi se contrasemnează de 
secretarul general al județului. 

Hotărârile pot avea caracter normativ sau individual. 

Hotărârile consiliului judeţean se comunică în mod obligatoriu 
prefectului județului în vederea exercitării controlului de legalitate. 


1.7. Dizolvarea consiliului judeţean 


1.7.1. Dizolvarea de drept 


Consiliul județean se dizolvă de drept pentru aceleaşi trei motive ca și 
consiliul local, respectiv: 

= dacă nu se întrunește cel puţin într-o şedinţă, pe durata a patru luni 
calendaristice consecutive, deși a fost convocat legal; 

. dacănuaadoptatnicio hotărâre în trei ședințe ținute pe durata a patru 
luni calendaristice; 

. dacă numărul consilierilor judeţeni în funcție este mai mic decât 
jumătatea numărului membrilor consiliului judeţean și nu a putut fi 
completat cu supleanți. 


1.7.2. Dizolvarea prin referendum 


Consiliul județean poate fi dizolvat prin referendum local la nivel 
judeţean, organizat la cererea adresată prefectului de cel puțin 25% din 
numărul cetățenilor cu drept de vot înscriși în Registrul electoral cu domiciliul 
sau reşedinţa în judeţ. 

Referendumul este valabil dacă s-au prezentat la vot cel puţin 30% din 
numărul locuitorilor cu drept de vot. Activitatea consiliului județean încetează 
înainte de termen dacă în acest sens s-au pronunţat jumătate plus unu din 
numărul total al voturilor valabil exprimate. 

În cazul dizolvării consiliului judeţean, până la constituirea unui nou 
consiliu județean, problemele curente ale administrației județului sunt 
rezolvate de preşedintele consiliului județean, iar în absența acestuia de 
secretarul general al județului, ca urmare a împuternicirii speciale date de 
Guvern. 

Secţiunea 2 
Președintele consiliului judeţean 


2.1. Statutul preşedintelui consiliului judeţean 


Președintele consiliului județean reprezintă autoritatea executivă la 
nivelul județului și răspunde în fața alegătorilor de buna funcționare a 
administraţiei județene. 

Președintele consiliului judeţean reprezintă judeţul în relațiile cu celelalte 
autorități publice, cu persoanele fizice şi juridice române şi străine. De asemenea, 
reprezintă judeţul în justiție, stând în judecată în calitate de reprezentant al 
acestuia pentru a-i apăra drepturile și interesele legitime, și nu în nume personal. 

În calitate de vicepreşedinte al comitetului pentru situaţii de urgenţă, 
colaborează cu prefectul, în situaţii de urgență sau de forță majoră. 

Preşedintele consiliului județean asigură respectarea prevederilor 
Constituţiei, punerea în aplicare a actelor normative precum și a hotărârilor 
consiliului județean. 

Aparatul de specialitate al consiliului județean este subordonat 
preşedintelui consiliului judeţean. 


2.2. Mandatul președintelui consiliului judeţean 


Preşedintele consiliului județean se alege prin vot direct, dintr-un singur 
tur de scrutin, fiind ales candidatul care întruneşte cel mai mare număr de 
voturi valabil exprimate. 

Durata mandatului preşedintelui consiliului județean este egală cu durata 
mandatului consiliului județean. Validarea mandatului se face de către 
tribunalul în a cărui circumscripție se află judeţul. 

În prima şedinţă de constituire a consiliului judeţean, depune jurământul 
prevăzut de lege. 

Pe durata mandatului are dreptul la o indemnizaţie lunară, stabilită 
potrivit legii privind salarizarea personalului plătit din fonduri publice. 

Mandatul preşedintelui consiliului județean se poate suspenda când s-a 
dispus măsura arestării preventive şi când s-a dispus măsura arestului la domiciliu. 

Mandatul poate înceta înainte de termen, fie de drept pentru aceleași 
motive ca şi în cazul primarului, sau ca urmare a rezultatului unui referendum 
având ca obiect demiterea acestuia. 

În caz de vacanţă a funcţiei de președinte al consiliului judeţean, de 
suspendare a mandatului sau în situații de imposibilitate de exercitare a 
mandatului, atribuţiile acestuia sunt exercitate de vicepreședintele desemnat 
de consiliul judeţean. 


2.3. Atribuţiile președintelui consiliului judeţean 


Potrivit art. 191 Cod administrativ, preşedintele consiliului județean 
îndeplineşte următoarele categorii principale de atribuţii: 


103 


Ana VASILE 


104 


a) atribuţii privind funcţionarea aparatului de specialitate al consiliului 
județean, a instituţiilor publice de interes judeţean și a societăților și 
regiilor autonome de interes judeţean: 


întocmește şi supune spre aprobare consiliului judeţean regulamentul 
de organizare și funcționare a acestuia, organigrama, statul de funcţii 
şi regulamentul de organizare şi funcționare a aparatului de 
specialitate, precum și ale instituţiilor publice de interes județean și 
ale societăților şi regiilor autonome de interes județean; 

numeşte, sancţionează şi dispune suspendarea, modificarea și 
încetarea raporturilor de serviciu sau, după caz, a raporturilor de 
muncă, pentru personalul din cadrul aparatului de specialitate al 
consiliului judeţean şi pentru conducătorii instituţiilor şi serviciilor 
publice de interes judeţean. 


b) atribuții privind relaţia cu consiliul judeţean: 


conduce ședințele consiliului județean și dispune măsurile necesare 
pentru pregătirea și desfăşurarea în bune condiţii a acestora; 
prezintă consiliului judeţean, anual sau la cerere, rapoarte cu 
privire la modul de îndeplinire a atribuţiilor sale și a hotărârilor 
consiliului judeţean. 


c) atribuții privind bugetul județului: 


exercită funcția de ordonator principal de credite; 

-întocmeşte proiectul bugetului județului și contul de încheiere a 
exerciţiului bugetar şi le supune spre aprobare consiliului judeţean; 
urmăreşte modul de realizare a veniturilor bugetare şi propune 
consiliului judeţean adoptarea măsurilor necesare pentru încasarea 
acestora la termen; 

inițiază, cu aprobarea consiliului județean, negocieri pentru 
contractarea de împrumuturi şi emisiuni de titluri de valoare în 
numele județului. 


d) atribuții privind relaţia cu alte autorități ale administrației publice 
locale: 


îndrumă metodologic, prin aparatul de specialitate al consiliului 
judeţean, activităţile de stare civilă și autoritate tutelară desfăşurate 
în comune, oraşe şi municipii; 

poate acorda, fără plată, prin aparatul de specialitate al consiliului 
judeţean, sprijin, asistență tehnică, juridică şi de orice altă natură, 
consiliilor locale sau primarilor, la cererea expresă a acestora. 


e) atribuţii privind serviciile publice de interes judeţean: 


coordonează realizarea serviciilor publice de interes județean 
furnizate prin intermediul aparatului de specialitate al consiliului 
judeţean sau prin intermediul organismelor prestatoare de servicii 
publice de interes județean; 

ia măsuri pentru asigurarea inventarierii, evidenţei statistice, ins- 
pecţiei şi controlului furnizării serviciilor publice de interes județean 
precum şi a bunurilor din domeniul public și privat al judeţului; 

- emite avizele, acordurile și autorizaţiile date în competenţa sa, prin 
lege; 

- coordonează și controlează organismele prestatoare de servicii 
publice de interes judeţean, înființate de consiliul județean și 
subordonate acestuia; 

- coordonează şi controlează realizarea activităţilor de investiţii și 
reabilitare a infrastructurii județene. 

f) alte atribuţii prevăzute de lege. 


Preşedintele consiliului judeţean poate delega, prin dispoziţie, atribuţiile 
privind serviciile publice de interes județean, vicepreședinţilor, conducătorilor 
compartimentelor funcționale sau personalului din aparatul de specialitate, 
administratorului public, secretarului general al judeţului, precum și 
conducătorilor instituţiilor şi serviciilor publice de interes județean. 


2.4. Dispoziţiile preşedintelui consiliului judeţean 


În exercitarea atribuţiilor ce îi revin, preşedintele consiliului judeţean 
emite dispoziţii cu caracter normativ sau individual. 

Dispoziţiile cu caracter normativ devin obligatorii de la data aducerii la 
cunoștință publică, iar cele cu caracter individual produc efecte juridice de la 
data comunicării către persoanele cărora li se adresează. 

Dispoziţiile preşedintelui consiliului județean nu sunt supuse controlului 
de legalitate exercitat de către prefect. 


2.5. Vicepreședinţii consiliului judeţean 


Consiliul județean alege dintre membrii săi 2 vicepreședinți, prin vot 
secret, cu majoritate absolută. Pe durata mandatului, care este egală cu durata 
mandatului consiliului judeţean, își păstrează statutul de consilier județean 
având dreptul la o indemnizaţie lunară, stabilită în condiţiile legii privind 
salarizarea personalului plătit din fonduri publice. 

Preşedintele consiliului județean, prin dispoziţie, desemnează care dintre 
cei doi vicepreşedinţi exercită atribuţiile sale în cazul în care absentează. 

Eliberarea din funcţie a vicepreşedinţilor consiliului județean se poate 
face prin votul secret a două treimi din numărul consilierilor judeţeni în funcţie, 
la propunere motivată a cel puţin unei treimi din numărul acestora. 


105 


TITLUL III 
FUNCȚIA PUBLICĂ 


CAPITOLUL 1 


Funcţia publică și funcţionarul public 


Secţiunea 1 
Istoric 


În doctrina clasică au fost exprimate mai multe puncte de vedere cu 
privire la natura juridică a raporturilor de serviciu. 

Şcoala franceză, reprezentată de Maurice Hariou, H. Berthelemy şi Leon 
Duguit, considera că funcţionarul public intra în serviciul statului (judeţului, 
comunei) în baza unui act unilateral al acestuia, iar relațiilor dintre stat şi 
funcționar li se aplicau reguli de drept administrativ, reguli care asigurau 
drepturi numai statului. „Personalitatea funcţionarului dispare în fața interesului 
public, funcţionarul nu se bucură de drepturi individuale, întemeiate pe raportul 
de serviciu în care se află cu statul. El este aservit arbitrariului acestuia.”! 

Şcoala germană, reprezentată de Paul Laband, considera raportul dintre 
stat și funcţionarul public un contract, care se încheie în urma acordului de 
voinţă dintre cele două părți.? 

Paul Negulescu susținea că numirea într-o funcţie publică este un act 
unilateral de putere publică, iar puterea pe care o au funcționarii vine de la legea 
„care organizează funcțiunea”3 şi nu de la persoana care face numirea. 

Anibal Teodorescu făcând distincţie între funcționarii de autoritate şi cei de 
gestiune, aprecia că funcţionarul de autoritate se află într-o situație asemă- 
nătoare cu cea creată în dreptul civil prin contractul de mandat. Acest punct de 
vedere a fost împărtăşit şi de Curtea de Casaţie într-o decizie din 1888. 

Victor Onişor considera că raportul dintre stat şi funcționar este un 
contract de servicii, de drept public. Actul de numire în serviciul public este 


1 V. Onișor, op.cit., p.223. 

2 V. Onişor, op.cit. p. 224. 

3 P. Negulescu, op.cit., p. 514. 

+ „Curtea de casaţie într-o deciziune din 5 Apr. 1888 (Buletin 1888 pag.326) se pronunţă: 
<Funcţionarii, în exercițiul atribuțiunilor ce le conferă funcțiunea lor, sunt considerați ca niște 
mandatari ai Regelui și prin urmare li se aplică principiile generale ale mandatului>,- V.Onișor, 
op.cit., 224. 

acceptarea unei oferte de a intra în serviciul statului, potrivit normelor de drept 
public, deci un act bilateral.5 


Secţiunea 2 
Noţiunea de funcţie publică și funcţionar public 
în concepţia Codului administrativ 


În administraţia publică de stat şi în administraţia publică locală, îşi 
desfășoară activitatea atât funcţionari publici cât și personal contractual. Codul 
administrativ reglementează nu numai statutul funcţionarilor publici, ci şi 
regimul specific al personalului contractual din administraţia publică. În cadrul 
acestor autorități întâlnim şi persoane care îndeplinesc diferite demnități 
publice cum ar fi, miniștrii, secretari de stat, preşedinţi de consilii județene, 
primari, etc.SPotrivit Legii nr. 153/2017 privind salarizarea personalului plătit 
din fonduri publice, prin funcţia de demnitate publică se înţelege „acea funcție 
publică care se ocupă prin mandat obținut direct, prin alegeri organizate, sau 
indirect, prin numire, în condiţiile legii.”7 

În art. 369 Cod administrativ sunt enumerate autorităţile și instituţiile 
publice în cadrul cărora sunt înființate funcţii publice, și anume: 

- autorităţi şi instituţii publice ale administrației publice centrale, 

inclusiv autorități administrative autonome; 

- autorităţi și instituţii ale administraţiei publice locale; 

- structuri de specialitate ale Administraţiei Prezidenţiale; 

- structuri de specialitate ale Parlamentului României; 

- structuri ale autorităţii judecătoreşti. 


Funcţia publică reprezintă „ansamblul atribuţiilor şi responsabilităților, 
stabilite în temeiul legii, în scopul exercitării prerogativelor de putere publică 
de către autorităţile și instituţiile publice.”e Activităţile desfășurate de 
funcționarii publici care implică exercitarea prerogativelor de putere publică 
sunt cu caracter general și cu caracter special. 

Potrivit art. 371 alin. (1) Cod administrativ, „Funcţionarul public este 
persoana numită, în condiţiile legii, într-o funcţie publică.” În baza actului 
administrativ de numire se nasc și se exercită raporturile de serviciu, raporturi 
care pot să fie atât pe perioadă nedeterminată cat și pe perioadă determinată. 

Totalitatea funcționarilor publici din cadrul autorităţilor și instituțiilor 
publice din administraţia publică centrală şi locală, formează corpul funcțio- 
narilor publici. 


5V.Onișor, op.cit., 225. 

6 V. Vedinaș, op.cit. p. 303. 

? Art. 7 lit. h). 

8 Art. 5 lit. y) Cod administrativ. 

Codul administrativ constituie cadrul general în materia funcţiei publice 
şi se aplică şi funcționarilor publici cu statut special, în măsura în care legea 
specială nu prevede altfel. 

Pot beneficia de statute speciale, funcționarii publici care îndeplinesc 
activități cu caracter special care implică exercitarea prerogativelor de putere 
publică în cadrul structurilor de specialitate ale Parlamentului României, 
Administrației Prezidenţiale, Consiliului Legislativ, serviciilor diplomatice şi 
consulare, instituţiilor din sistemul de ordine publică şi securitate națională, 
structurilor vamale, precum și altor servicii publice stabilite prin lege.? 

Poate ocupa o funcţie publică „persoana care îndeplinește următoarele 
condiţii: 

a) are cetățenia română şi domiciliul în România; 

b) cunoaște limba română, scris şi vorbit; 

c) are vârsta de minimum 18 ani împliniţi; 

d) are capacitate deplină de exercițiu; 

e) este aptă din punct de vedere medical și psihologic să exercite o funcţie 
publică. Atestarea stării de sănătate se face pe bază de examen medical 
de specialitate, de către medicul de familie, respectiv pe bază de 
evaluare psihologică organizată prin intermediul unităţilor 
specializate acreditate în condiţiile legii; 

f) îndeplineşte condiţiile de studii și vechime în specialitate prevăzute de 
lege pentru ocuparea funcției publice; 

g) îndeplinește condiţiile specifice, conform fişei postului, pentru 
ocuparea funcției publice; 

h) nu a fost condamnată pentru săvârşirea unei infracțiuni contra 
umanității, contra statului sau contra autorităţii, infracțiuni de 
corupție sau de serviciu, infracțiuni care împiedică înfăptuirea justiției, 
infracțiuni de fals ori a unei infracțiuni săvârşite cu intenţie care ar 
face-o incompatibilă cu exercitarea funcției publice, cu excepţia 
situaţiei în care a intervenit reabilitarea, amnistia post-condamnatorie 
sau dezincriminarea faptei; 

i) nu le-a fost interzis dreptul de a ocupa o funcţie publică sau de a 
exercita profesia ori activitatea în executarea căreia a săvârşit fapta, 
prin hotărâre judecătorească definitivă, în condiţiile legii; 

j) nua fost destituită dintr-o funcţie publică sau nu i-a încetat contractul 
individual de muncă pentru motive disciplinare în ultimii 3 ani; 

k) nu a fost lucrător al Securităţii sau colaborator al acesteia, în condiţiile 
prevăzute de legislația specifică.”10 


? Art. 380 alin. (1) Cod administrativ. 
10 Art. 465 alin. (1) Cod administrativ. 

Secţiunea 3 
Clasificarea funcţiilor publice. 
Categorii de funcţionari publici 


3.1. Clasificarea funcţiilor publice 


O primă clasificare distinge între funcţii publice generale și funcţii publice 
specifice. 

„Funcţiile publice generale reprezintă ansamblul atribuţiilor și 
responsabilităților cu caracter general și comun tuturor autorităților și 
instituţiilor publice, în vederea realizării competenţelor lor generale.” 11 

„Funcţiile publice specifice reprezintă ansamblul atribuţiilor și 
responsabilităților cu caracter specific unor autorități și instituţii publice, în 
vederea realizării competenţelor lor specifice, sau care necesită competenţe şi 
responsabilități specifice.”12 

O altă clasificare se face în funcţie de nivelul studiilor necesare, în trei clase: 

a) clasa I cuprinde funcţiile publice pentru a căror ocupare se cer studii 

universitare absolvite cu diplomă de licenţă sau echivalentă; 

b) clasa a II-a cuprinde funcţiile publice pentru a căror ocupare se cer 

studii superioare de scurtă durată, absolvite cu diplomă; 

c) clasa a III-a cuprinde funcţiile publice pentru a căror ocupare se cer 

studii finalizate cu diplomă de bacalaureat. 

A treia clasificare distinge între funcţii publice de stat, teritoriale şi locale. 

Funcţiile publice de stat sunt funcţiile publice stabilite în cadrul 
administraţiei publice centrale, structurilor de specialitate ale Administraţiei 
Prezidenţiale şi ale Parlamentului, autorităţilor administrative autonome 
precum și în cadrul structurilor autorităţii judecătoreşti. 

Funcţiile publice teritoriale sunt funcţiile publice stabilite în cadrul 
instituției prefectului, serviciilor publice deconcentrate, instituţiilor publice din 
teritoriu aflate în subordinea /coordonarea/sub autoritatea Guvernului sau a 
administraţiei publice centrale. 

Funcţiile publice locale se stabilesc în cadrul aparatului propriu al 
autorităților administraţiei publice locale şi al instituţiilor publice subordonate 
acestora. 

După nivelul atribuţiilor titularilor funcţiilor publice, se disting trei categorii: 

- funcţii publice corespunzătoare categoriei înalţilor funcționari publici; 

- funcţii publice corespunzătoare categoriei funcționarilor publici de 

conducere; 

- funcţii publice corespunzătoare categoriei funcționarilor publici de 

execuție. 


! Art. 383 alin. (2) Cod administrativ. 
12 Art. 383 alin. (3) Cod administrativ. 

3.2. Categorii de funcţionari publici 


După natura activităţilor pe care le desfășoară, funcționarii publici pot fi 
clasificați în: 

e înalți funcționari publici; 

e funcționari publici de conducere; 

e funcționari publici de execuţie. 


Categoria înalților funcționari publici cuprinde persoanele care sunt 
numite în una din următoarele funcţii publice: secretar general și secretar 
general adjunct din cadrul autorităţilor şi instituţiilor publice ale administraţiei 
publice centrale și autorităților administrative autonome; prefect; subprefect; 
inspector guvernamental. 

Potrivit art. 390 Cod administrativ, categoria funcționarilor publici de 
conducere cuprinde persoanele numite în una din următoarele funcţii publice: 

a) director general şi director general adjunct din cadrul autorităților şi 
instituţiilor publice, precum și funcţiile publice specifice echivalente 
acestora; 

b) director şi director adjunct din cadrul ministerelor, organelor de specia- 
litate din administraţia publică centrală, structurilor de specialitate ale 
Administraţiei Prezidenţiale, Parlamentului, autorităților publice 
autonome, structurilor autorităţii judecătoreşti precum şi funcţiile 
publice specifice echivalente acestora; 

c) director executiv şi director executiv adjunct din administraţia de stat 
teritorială şi administraţia publică locală, precum și în funcţiile publice 
specifice echivalente acestora; 

d) şef serviciu din cadrul autorităţilor şi instituţiilor publice, precum și în 
funcțiile publice specifice echivalente acesteia; 

e) șef birou din cadrul autorităţilor şi instituţiilor publice, precum și în 
funcţiile publice specifice echivalente acesteia. 

În ceea ce priveşte funcţionarii publici de execuţie, aceştia sunt împărțiți 

pe grade profesionale în debutant, asistent, principal și superior. 


Secţiunea 4 
Cariera funcţionarilor publici 


4.1.Recrutarea funcţionarilor publici 


Numai prin concurs se poate dobândi calitatea de funcționar public. 

Codul administrativ face distincție între concursurile pentru ocuparea 
funcţiilor publice de stat, respectiv teritoriale și cele pentru ocuparea funcțiilor 
publice în administraţia publică locală. 

Pentru ocuparea unei funcţii publice în administraţia de stat, concursul 
are două etape. 

Etapa întâi este o etapă de recrutare care se realizează prin concurs 
național şi constă în verificarea cunoştinţelor și competenţelor generale. 
Persoanele care promovează acest concurs nu dobândesc calitatea de 
funcționar public. Promovarea concursului naţional le conferă dreptul de 
participare la concursul pe post, pentru o perioadă de cel mult 3 ani de la data 
promovării. 

Etapa a doua este etapa de selecție, realizată prin concurs pe post pentru 
ocuparea unei funcții vacante şi constă în verificarea cunoștințelor de 
specialitate şi competenţelor specifice. 

În ceea ce priveşte administraţia publică locală, concursurile pentru 
ocuparea funcțiilor publice vacante sunt concursuri pe post, în care se verifică 
atât cunoştinţele şi competențele generale cât şi cele specifice. 

La concursul pe post pot participa şi persoane care au calitatea de 
funcționar public. 

Concursurile se organizează și se desfăşoară potrivit unei metotodologii 
aprobate prin hotărâre a Guvernului. 


4.2. Numirea în funcţii publice 


Numirea în funcții publice se face prin actul administrativ emis de 
conducătorul autorităţii sau instituției publice sau persoana care are 
competenţa legală de numire. 

Actul administrativ de numire în funcţia publică trebuie să conțină 
temeiul legal al numirii, numele și prenumele funcţionarului public, denumirea 
funcţiei publice, perioada pentru care se dispune numirea în funcţia publică, 
data de la care urmează să exercite funcţia publică, drepturile salariale, locul de 
desfăşurare a activităţii, durata programului de lucru. 

La actul administrativ de numire se anexează fișa postului aferentă 
funcţiei publice; o copie a acesteia se înmânează funcţionarului public. 

La intrarea în corpul funcţionarilor publici, funcţionarul public depune 
jurământul de credință. Refuzul depunerii jurământului atrage revocarea 
actului administrativ de numire în funcția publică. 


4.3. Perioada de stagiu 


Perioada de stagiu este de un an şi „are ca obiect verificarea aptitudinilor 
profesionale în îndeplinirea atribuţiilor şi responsabilităților unei funcții 
publice, formarea practică a funcționarilor publici debutanţi, precum și 
cunoaşterea de către aceştia a specificului administraţiei publice şi a 
exigențelor acesteia.”15 

La terminarea perioadei de stagiu se face o evaluare a activităţii și, în 
urma acesteia, fie va fi numit funcţionar public de execuţie definitiv, fie va fi 
eliberat din funcţie. 


13 Art. 474 alin. (1) Cod administrativ. 

4.4. Promovarea funcţionarilor publici 


Modalitatea de dezvoltare a carierei este promovarea, prin: 

„a) ocuparea unei funcţii publice de execuţie de grad profesional imediat 
superior celui deținut; 

b) ocuparea unei funcții publice de execuţie dintr-o clasă corespun- 
zătoare studiilor absolvite; 

c) ocuparea unei funcții publice din categoria înalților funcționari publici 
vacante şi a unei funcţii publice de conducere vacante."14 


Pentru promovarea în grad profesional și promovarea în clasă nu este 
necesar să existe un post vacant. Promovarea în grad profesional se face prin 
concurs sau examen organizat de autoritățile şi instituţiile publice, prin transfor- 
marea postului ocupat de funcţionarul public ca urmare a promovării concursului 
sau examenului. Examenul de promovare în clasă se organizează pentru 
funcţionarii publici care îndeplinesc condiţiile prevăzute de lege, numai dacă se 
apreciază că transformarea postului este utilă autorităţii sau instituţiei publice. 

Pentru promovarea într-o funcţie publică din categoria înalților 
funcţionari publici sau într-o funcție publică de conducere este necesar să existe 
un post vacant şi se face prin concurs. 


4.5, Evaluarea performanţelor profesionale 


În ceea ce priveşte evaluarea performanţelor profesionale individuale, 
aceasta se face anual, potrivit unei metodologii,!* și „reprezintă aprecierea 
obiectivă a performanţelor profesionale individuale ale funcționarilor publici, 
prin compararea gradului şi a modului de îndeplinire a obiectivelor individuale 
şi a criteriilor de performanţă stabilite cu rezultatele obținute în mod efectiv de 
către funcţionarul public.”16 

Evaluarea se face pentru toți funcționarii publici care au desfăşurat mini- 
mum 6 luni de activitate în anul calendaristic pentru care se realizează evaluarea. 

Calificativele obținute în urma evaluării sunt avute în vedere la 
promovarea într-o funcție publică superioară, la acordarea de prime, la 
eliberarea din funcţia publică. 


Secţiunea 5 
Drepturile și îndatoririle funcţionarilor publici 


5.1. Drepturile funcţionarilor publici 


- Dreptul la opinie (art. 412 Cod administrativ) 
Funcţionarilor publici le este garantat dreptul la opinie. 


14 Art. 476 alin. (2) Cod administrativ. 
15 Prevăzută în anexa 6 la Codul administrativ. 
16 Art.485 alin. (2) Cod administrativ. 

- Dreptul la tratament egal (art. 413 Cod administrativ) 

Principiul egalității de tratament față de toţi funcţionarii publici stă la 
baza raporturilor de serviciu dintre autoritățile și instituţiile publice şi 
funcţionarii publici. 

- Dreptul de a fi informat (art. 414 Cod administrativ) 

Funcţionarul public are dreptul de a fi informat cu privire la deciziile care 
se iau şi care îl vizează în mod direct. 

- Dreptul de asociere sindicală (art. 415 Cod administrativ) 

Funcţionarii publici pot să înființeze organizaţii sindicale și organizații 
profesionale și să adere la ele. Dacă funcționarii publici sunt aleşi în organele de 
conducere ale organizațiilor sindicale, în funcţii salarizate, raporturile de 
serviciu ale acestora se suspendă pe perioada mandatului. Dacă sunt aleși în 
funcţii nesalarizate pot deține simultan și funcția publică și funcţia în organele 
de conducere ale organizaţiilor sindicale, cu obligația respectării regimului 
incompatibilităţilor şi al conflictelor de interese. 

- Dreptul la grevă (art. 416 Cod administrativ) 

Funcţionarilor publici le este recunoscut dreptul la grevă; pe durata 
grevei nu beneficiază de drepturi salariale. Pactul internaţional relativ la 
drepturile economice, sociale și culturale, prin art. 8, reglementând libertatea 
sindicală şi dreptul la grevă, stabileşte că prevederea din acest articol nu se 
opune ca exercitarea acestor drepturi de către funcționarii publici să fie supusă 
unor restricţii legale. 

Legea dialogului social nr. 62/2011 prevede că se interzice exercitarea 
dreptului la grevă unor categorii de personal, cum ar fi, personalul din 
Ministerul Apărării Naţionale, Ministerul de Interne, Ministerul de Justiţie, 
Serviciul de Informaţii Externe, Serviciul Român de Informaţii, Serviciul de 
Telecomunicaţii Speciale. 

De asemenea, Legea nr. 62/2011 prevede că în unele servicii publice 
greva este permisă cu condiția ca organizatorii grevei să asigure serviciile, dar 
nu mai puţin de o treime din activitatea normală. 

- Drepturi salariale şi alte drepturi conexe (art. 417 Cod administrativ) 

Pentru activitatea desfășurată, funcţionarii publici au dreptul la salariu, 
prime şi alte drepturi, potrivit legii privind salarizarea personalului plătit din 
fonduri publice. 

- Dreptul la asigurarea uniformei (art. 418 Cod administrativ) 

Funcţionarii publici primesc uniforma gratuit dacă sunt obligaţi să o 
poarte în timpul serviciului. 

- Durata normală a timpului de lucru pentru funcţionarii publici este, de 
regulă, de 8 ore pe zi și de 40 de ore pe săptămână, cu excepţiile prevăzute în 
legislație. (art.419 Cod administrativ ) 

Pentru orele lucrate peste această durată sau în zilele de sărbători legale, 
cele declarate zile nelucrătoare sau în zilele de repaos săptămânal, funcţionarii 
publici au dreptul la recuperare sau la plata majorată. 

- Dreptul de a fi ales sau numit într-o funcție de autoritate sau demnitate 
publică (art. 420 Cod administrativ) 

Funcţionarii publici pot fi aleşi sau numiţi într-o funcţie de demnitate 
publică, cu respectarea condiţiilor prevăzute în cartea | titlul IV din Legea nr. 
161/2003. 

- Dreptul la concediu (art. 421 Cod administrativ) 

Funcţionarii publici au dreptul la concediu de odihnă, concedii medicale, 
concedii de maternitate, concedii pentru creșterea și îngrijirea copiilor şi la alte 
concedii. 

- Dreptul la un mediu sănătos la locul de muncă (art. 422 Cod administrativ) 

Autorităţile şi instituţiile publice trebuie să asigure condiții normale de 
muncă şi igienă funcţionarilor publici, de natură să le ocrotească sănătatea şi 
integritatea fizică şi psihică. 

- Dreptul la asistență medicală, proteze şi medicamente (art. 423 Cod 
administrativ) 

În condiţiile legii, funcţionarii publici au dreptul la asistență medicală, 
proteze și medicamente. 

- Dreptul la recunoaşterea vechimii în muncă, în specialitate şi în grad 
profesional (art. 424 Cod administrativ) 

Vechimea în muncă reprezintă vechimea dobândită în condiţiile regle- 
mentate de legislația muncii și vechimea dobândită în baza unui raport de serviciu. 

Vechimea în specialitate „reprezintă vechimea dobândită în temeiul unui 
contract individual de muncă, al unui raport de serviciu sau ca profesie liberală, 
demonstrată cu documente corespunzătoare de către persoana care a 
desfăşurat o activitate într-o funcţie de specialitate corespunzătoare profesiei 
sau specializării sale. Constituie vechime în specialitate şi vechimea dobândită 
în temeiul unui contract individual de muncă, raport de serviciu sau ca profesie 
liberală în statele membre ale Uniunii Europene, precum şi în alte state cu care 
România a încheiat convenţii de recunoaștere reciprocă a acestor drepturi, 
demonstrată cu documente corespunzătoare de către persoana care a 
desfășurat o activitate într-o funcție de specialitate corespunzătoare profesiei 
sau specializării sale."17 

- Dreptul la pensie şi la alte drepturi de asigurări sociale de stat (art. 425 
Cod administrativ) 

În caz de deces al funcţionarului public, membrii familiei, care au dreptul 
la pensie de urmaș, primesc pe o perioadă de 3 luni echivalentul salariului de 
bază din ultima lună de activitate a funcţionarului public decedat. 

- Dreptul la protecţia legii (art. 426 Cod administrativ) 

Funcţionarii publici beneficiază de protecția legii în exercitarea atribuţiilor 
lor. Autoritatea sau instituția publică este obligată să asigure protecția funcțio- 
narului public împotriva amenințărilor, violenţelor, faptelor de ultraj cărora le-ar 
putea fi victimă în exercitarea funcției publice sau în legătură cu aceasta. 


17 Art. 424 alin. (3) Cod administrativ. 

- Dreptul de a fi despăgubiţi pentru prejudiciile materiale suferite din 
culpa autorității sau instituției publice (art. 428 Cod administrativ) 

Funcţionarii publici au dreptul de a fi despăgubiţi dacă prejudiciul s-a 
produs în timpul îndeplinirii atribuţiilor de serviciu. 

- Desfăşurarea de activități în sectorul public și în sectorul privat (art. 429 
Cod administrativ) 

Funcţionarii publici pot desfășura activități remunerate atât în sectorul 
public cât și în cel privat, cu respectarea legislației privind incompatibilităţile şi 
conflictul de interese. 


5.2. Îndatoririle funcţionarilor publici 


- Respectarea Constituţiei şi a legilor (art. 430 Cod administrativ) 

Funcţionarii publici au obligaţia de a respecta Constituţia și legile ţării, 
precum şi drepturile şi libertățile fundamentale ale cetățenilor în relația cu 
administraţia publică. 

- Profesionalism şi imparţialitate (art. 431 Cod administrativ) 

Funcţionarii publici trebuie să-şi exercite funcția publică cu obiectivitate, 
imparțialitate şi independenţă, și să-și fundamenteze soluţiile propuse și 
deciziile pe prevederile legale; principiul independenţei nu exclude respectarea 
principiului subordonării ierarhice. 

- Obligaţii în exercitarea dreptului la liberă exprimare (art. 432 Cod 
administrativ) 

În exercitarea acestui drept, funcţionarii publici au obligația de a nu aduce 
atingere demnităţii, imaginii și vieţii intime, familiale şi private ale altor persoane. 
De asemenea, trebuie să respecte libertatea opiniilor, iar în exprimarea acestora 
să evite generarea conflictelor datorate schimbului de păreri. 

- Asigurarea unui serviciu public de calitate (art. 433 Cod administrativ) 

Funcţionarii publici au obligaţia de a participa activ la luarea deciziilor, 
precum şi aplicarea acestora în scopul asigurării unui serviciu public de calitate 
în beneficiul cetățenilor. De asemenea, trebuie să asigure transparența adminis- 
trativă pentru ca cetățenii să aibă încredere în autorităţile și instituţiile publice. 

- Loialitate față de autoritățile și instituţiile publice (art. 434 Cod 
administrativ) 

Funcţionarii publici sunt obligați să se abţină de la orice act sau fapt care 
ar putea prejudicia imaginea sau interesele autorităţii sau instituției publice în 
care îşi desfăşoară activitatea şi să le apere prestigiul. Această obligaţie le revine 
şi după încetarea raportului de serviciu pe o perioadă de 2 ani, dacă prin legi 
speciale nu sunt prevăzute alte termene. 

- Obligaţia de a informa autoritatea sau instituția publică cu privire la 
situația personală generatoare de acte juridice (art. 435 Cod administrativ) 

Funcţionarul public este obligat să informeze autoritatea sau instituția 
publică cu privire la situaţiile de fapt și de drept care au legătură cu persoana 
sa şi care sunt generatoare de acte administrative. 

- Interdicţii şi limitări în ceea ce priveşte implicarea în activitatea politică 
(art. 436 Cod administrativ) 

Funcţionarii publici pot fi membri ai partidelor politice, dar au obligația 
ca în exercitarea atribuţiilor ce le revin, să nu își exprime public convingerile și 
preferințele politice şi să nu favorizeze nici un partid politic. 


„În exercitarea funcţiei publice, funcţionarilor publici le este interzis: 

a) să participe la colectarea de fonduri pentru activitatea partidelor politice, 
a organizațiilor cărora le este aplicabil același regim juridic ca şi partide- 
lor politice, a fundațiilor sau asociaţiilor care funcționează pe lângă parti- 
dele politice, precum și pentru activitatea candidaţilor independenți; 

b) să furnizeze sprijin logistic candidaţilor la funcţii de demnitate publică; 

c) să afişeze, în cadrul autorităților sau instituţiilor publice, însemne ori 
obiecte inscripționate cu sigla şi/sau denumirea partidelor politice, ale 
organizațiilor cărora le este aplicabil acelaşi regim juridic ca și partidelor 
politice, ale fundațiilor sau asociaţiilor care funcționează pe lângă 
partidele politice, ale candidaţilor acestora, precum și ale candidaților 
independenți; 

d) să se servească de actele pe care le îndeplinesc în exercitarea atribuţiilor 
de serviciu pentru a-și exprima sau manifesta convingerile politice; 

e) să participe la reuniuni publice cu caracter politic pe durata timpului 
de lucru.”18 


- Îndeplinirea atribuţiilor (art. 437 Cod administrativ) 

Funcţionarii publici au obligaţia de a îndeplini dispozițiile primite de la 
superiorii ierarhici. Dacă le consideră ilegale au dreptul să le refuze, în scris şi 
motivat, având obligaţia de a încunoştinţa superiorul ierarhic al persoanei care 
a emis dispoziţia. 

- Păstrarea secretului de stat, secretului de serviciu și a confidenţialității 
(art. 439 Cod administrativ) 

Funcţionarii publici au obligația să păstreze secretul de stat, secretul de 
serviciu, precum şi confidenţialitatea în legătură cu faptele, informaţiile sau 
documentele de care iau cunoștință în exercitarea funcției publice. 

- Interdicţia privind acceptarea darurilor sau a altor avantaje (art. 440 
Cod administrativ) 

Funcţionarilor publici le este interzis să solicite sau să accepte, în 
considerarea funcţiei lor publice, direct sau indirect, daruri sau alte avantaje, cu 
excepţia bunurilor primite cu titlu gratuit în cadrul unor activități de protocol. 

- Utilizarea responsabilă a resurselor publice (art. 441 Cod administrativ) 

Funcţionarii publici sunt obligaţi să folosească timpul de lucru precum și 
bunurile autorităţii sau instituției publice numai pentru a-și putea desfășura 
activitatea aferentă funcției publice deținute. 


18 Art. 436 alin. (2) Cod administrativ. 

- Subordonarea ierarhică (art. 442 Cod administrativ) 

Funcţionarii publici trebuie să rezolve lucrările și sarcinile primite în 
termenele stabilite de către superiorii ierarhici. 

- Respectarea regimului juridic al conflictului de interese și al incompati- 
bilităților (art. 445 Cod administrativ) 

Funcţionarii publici au obligaţia să respecte regimul juridic al conflictului 
de interese şi al incompatibilităților precum și normele de conduită. 

La numirea în funcţie publică, la încetarea raportului de serviciu precum 
şi în alte situații prevăzute de lege, sunt obligaţi să prezinte declaraţia de avere 
şi declaraţia de interese; acestea se actualizează anual. 

- Obligaţia respectării regimului cu privire la sănătate şi securitate în 
muncă (art. 450 Cod administrativ) 

Funcţionarii publici sunt obligaţi să se supună controlului de medicina 
muncii şi expertizelor medicale dacă acestea se recomandă. 


5.3. Formarea și perfecţionarea profesională 


Perfecționarea profesională este nu numai un drept dar și o obligație a 
funcționarilor publici. 

Autorităţile şi instituţiile publice sunt obligate să asigure pentru fiecare 
funcționar public, o dată la doi ani, cel puţin un program de formare și 
perfecționare profesională. În acest scop, trebuie să-şi prevadă în bugete 
sumele necesare și să elaboreze anual planul de perfecționare profesională a 
funcționarilor publici. 

Programele de formare şi perfecționare profesională se organizează de 
Institutul Naţional de Administraţie și de alți furnizori de formare profesională. 

Funcţionarii publici care urmează programe de formare şi perfecționare 
cu o durată mai mare de 90 de zile într-un an calendaristic, finanţate din bugetul 
de stat sau bugetul local, sunt obligaţi să se angajeze în scris că vor lucra în 
administraţia publică între 2 şi 5 ani de la terminarea programelor. 

Pe perioada în care urmează programe de formare și perfecționare 
profesională funcționarii publici beneficiază de drepturile salariale. 

CAPITOLUL II 


Modificarea, suspendarea și încetarea raporturilor de 
serviciu 


Secţiunea | 
Modificarea raportului de serviciu 


Raporturile de serviciu ale funcționarilor publici se nasc și se exercită pe 
baza actului administrativ de numire, emis în condiţiile legii. 

Modificarea raporturilor de serviciu se face tot prin act administrativ al 
persoanei care a făcut numirea în funcţie şi poate avea loc, potrivi art. 502 alin. 
(1) Cod administrativ, prin: delegare, detașare, transfer, mutarea definitivă sau 
temporară în cadrul autorităţii sau instituţiei publice ori în cadrul altei structuri 
fără personalitate juridică ale acestora, exercitarea cu caracter temporar a unei 
funcţii publice de conducere sau din categoria înalților funcționari publici, 
promovare şi mobilitatea în cadrul categoriei înalților funcționari publici. 


1.1. Delegarea 


Aceasta se dispune în interesul autorităţii sau instituției publice în care 
este încadrat funcţionarul public pentru o perioadă ce nu poate depăşi 60 de 
zile calendaristice într-un an, cu excepţia situației în care funcţionarul public își 
dă acordul scris. 

Delegarea poate fi refuzată de funcţionarul public dacă se află în una 
dintre următoarele situații: 

„a) graviditate; 

b) îşi creşte singur copilul minor; 

c) starea sănătății, dovedită cu certificat medical face contraindicată 
delegarea; 

d) motive familiale temeinice de natură a justifica refuzul de a da curs 
delegării."! 


Pe perioada delegării, funcţionarul public își păstrează funcţia publică și 
salariul, iar costul integral al transportului, cazării și al indemnizaţiei de 
delegare sunt suportate de autoritatea sau instituția publică care îl deleagă. 


1.2. Detașarea 


Aceasta se dispune în interesul autorității sau instituţiei publice în care 
urmează să îşi desfăşoare activitatea funcţionarul public, pentru o perioadă ce 


1 Art. 504 alin. (3) Cod administrativ. 

nu poate depăși 6 luni în cursul unui an calendaristic, cu excepţia situației când 
funcţionarul public îşi dă acordul în scris. 

Detaşarea se dispune numai pe o funcție publică vacantă. 

Se poate refuza detașarea dacă funcţionarul public se află în una dintre 
următoarele situații: 

„a) graviditate; 

b) îşi crește singur copilul minor; 

c) starea sănătăţii, dovedită cu certificat medical, face contraindicată 
detașarea; 

d) detașarea se face într-o localitate în care nu i se asigură cazare, în 
condiţiile legii; 

e) este singurul întreținător de familie; 

f) motive familiale temeinice justifică refuzul de a da curs detașării.”2 


Pe perioada detaşării funcţionarul public îşi păstrează funcţia publică și 
salariul, cu excepţia situaţiei când salariul este mai mare și atunci are dreptul la 
acesta. Pe timpul detașării, autoritatea sau instituția publică beneficiară este 
obligată să-i suporte costul integral al transportului, dus și întors, cel puţin o 
dată pe lună, al cazării şi al indemnizaţiei de detaşare. 


1.3. Transferul 


Acesta poate avea loc în interesul serviciului sau la cererea funcţionarului 
public. 

Transferul în interesul serviciului se poate face numai cu acordul scris al 
funcţionarului public transferat şi cu aprobarea persoanei care l-a numit în 
funcţie, în urma solicitării conducătorului autorității sau instituției publice în 
care urmează să-şi desfăşoare activitatea acesta. 

Transferul la cerere se face ca urmare a solicitării funcţionarului public, 
dar numai cu aprobarea conducătorului autorităţii sau instituţiei publice unde 
îşi va desfăşura activitatea acesta. 


1.4. Mutarea 


Mutarea în cadrul autorităţii sau instituției publice ori în cadrul altei 
structuri fără personalitate juridică poate fi definitivă sau temporară. 

Mutarea definitivă poate avea loc fie din dispoziția conducătorului 
autorităţii sau instituției publice în care își desfăşoară activitatea funcţionarul 
public, caz în care este necesar acordul scris al funcţionarului public, fie la 
solicitarea justificată a funcţionarului public, dar numai cu aprobarea 
conducătorului autorităţii sau instituţiei publice.? 


2 Art. 505 alin. (9) Cod administrativ. 

3 „Eliberarea dintr-o funcție publică de conducere, care s-a desființat ca urmare a reorganizării 
instituției publice, şi numirea într-o funcție publică de execuție corespunzătoare, nu echivalează cu 
o modificare a raportului de serviciu, astfel că, în această situație, îndeplinirea condiţiei acordului 

Mutarea temporară se dispune motivat, în interesul autorității sau 
instituţiei publice, de către conducătorul autorităţii sau instituţiei publice, pe o 
funcție publică de acelaşi nivel, pe o perioadă de maximum 6 luni într-un an 
calendaristic. Pentru o perioadă mai mare este necesar acordul scris al 
funcţionarului public. 

Mutarea temporară sau definitivă poate fi solicitată, în mod excepțional, 
de funcţionarul public în cazul în care starea sănătăţii, în urma unui examen de 
specialitate, nu îi mai permite desfășurarea activităţii în acel compartiment. 

Funcţionarul public poate refuza mutarea în altă localitate pentru aceleași 
motive ca şi la detaşare. 


1.5. Exercitarea cu caracter temporar a unei funcţii publice de 
conducere sau din categoria înalţilor funcţionari publici 


Exercitarea cu caracter temporar a unei funcţii publice de conducere 
vacante sau temporar vacante, se realizează prin promovarea temporară a unui 
funcționar public care îndeplinește condiţiile de studii și de vechime în 
specialitatea studiilor pentru ocuparea funcției publice şi care nu are în cazierul 
administrativ sancțiuni disciplinare neradiate. Aceasta se dispune prin act 
administrativ al persoanei care are competenţa legală de numire în funcția 
publică, pentru o perioadă ce nu poate depăși 6 luni într-un an calendaristic şi 
cu notificarea prealabilă a Agenţiei Naţionale a Funcţionarilor Publici; în mod 
excepţional, perioada poate fi prelungită cu cel mult 3 luni dacă s-a organizat 
concurs de recrutare sau promovare și funcția publică nu a fost ocupată. 

Exercitarea cu caracter temporar a unei funcţii publice din categoria 
înalților funcționari publici poate fi realizată de funcționari publici, prin act 
administrativ al persoanei care are competenţa legală de numire, dacă din 
motive obiective funcţia publică nu a putut fi ocupată prin mobilitate, cu 
notificarea prealabilă a Agenţiei Naţionale a Funcţionarilor Publici. 


Secţiunea 2 
Suspendarea raportului de serviciu 


Suspendarea raportului de serviciu înseamnă suspendarea prestării 
activității de către funcţionarul public şi a plăţii drepturilor salariale de către 
autoritatea sau instituția publică. Raporturile de serviciu ale funcționarilor 
publici nu pot înceta şi nu pot fi modificate pe durata suspendării, decât din 
inițiativa sau cu acordul funcţionarului public în cauză. 


scris al funcţionarului public nu mai este necesară. În speță, reclamantul a fost eliberat din funcţia 
publică de conducere de director executiv al instituţiei publice (desfiinţată) şi « mutat » într-o 
funcţie publică în cadrul aceleiaşi instituţii.” - Înalta Curte de Casaţie şi Justiţie, Secţia de contencios 
administrativ şi fiscal, Decizia nr. 712 din 02.03.2006, Dreptul nr. 1/2007, p. 247. 

Atât suspendarea raporturilor de serviciu cât şi reluarea activității se 
dispune prin act administrativ al persoanei care are competenţa de numire în 
funcţia publică. 

Raporturile de serviciu ale funcţionarilor publici se pot suspenda de 
drept, la inițiativa funcţionarului public sau prin acordul părților. 


2.1. Suspendarea de drept 


„Raportul de serviciu se suspendă de drept atunci când funcţionarul 
public se află în una dintre următoarele situații: 


a) 


b) 
c) 


d) 


£) 


8) 
h) 


i) 


este numit într-o funcție de demnitate publică, pentru perioada 
respectivă; 

este ales, într-o funcție de demnitate publică, pentru perioada respectivă; 
este desemnat să desfăşoare activități în cadrul unor misiuni 
diplomatice ale României ori în cadrul unor organisme sau instituţii ale 
Uniunii Europene sau în alte organisme sau instituții de drept public 
internațional, ca reprezentant al autorităţii sau instituției publice sau 
al statului român, pentru perioada respectivă; 

îndeplineşte serviciul militar la declararea mobilizării şi a stării de 
război sau la instituirea stării de asediu; 

este arestat preventiv, se află în arest la domiciliu, precum și în cazul 
în care, față de acesta s-a dispus...luarea măsurii controlului judiciar ori 
a măsurii controlului judiciar pe cauțiune, dacă în sarcina acestuia au 
fost stabilite obligații care împiedică exercitarea raportului de serviciu; 
în caz de carantină, în condiţiile legii; 

concediu de maternitate, în condiţiile legii; 

este dispărut, iar dispariția a fost constatată prin hotărâre 
judecătorească definitivă; 

concediu pentru incapacitate temporară de muncă, pe o perioadă mai 
mare de o lună, în condiţiile legii; 

în caz de forță majoră; 

în cazul emiterii deciziei medicale asupra capacității de muncă în cazul 
invalidităţii de gradul 1 sau II...; 

în cazul în care s-a dispus trimiterea în judecată pentru săvârşirea unei 
infracțiuni ...; 


m)în alte cazuri expres prevăzute de lege."4 


2.2. Suspendarea raportului de serviciu la iniţiativa funcţionarului 


public 


Art. 514 alin. (1) Cod administrativ prevede următoarele situaţii în care 
raportul de serviciu se suspendă la inițiativa funcţionarului public: 


concediu pentru creșterea copilului în vârstă de până la 2 ani; 


4 Art. 513 alin. (1) Cod administrativ. 


122 


Drept administrativ 


- concediu pentru îngrijirea copilului cu handicap până la 3 sau 7 ani; 

- concediu de acomodare cu durata de maximum un an, care include şi 
perioada încredinţării copilului în vederea adopţiei; 

- concediu paternal; 

- este încadrat la cabinetul unui demnitar; 

- desfăşoară activitate sindicală pentru care este prevăzută suspendarea 
în condiţiile legii; 

- efectuează tratament medical în străinătate; 

- pentru participare la campanie electorală; 

- pentru participarea la grevă; 

- desfășurarea unei activități în cadrul unor organisme sau instituţii 
internaționale pe perioadă determinată. 


Funcţionarul public trebuie să prezinte documente doveditoare ale 
situaţiilor care justifică suspendarea raporturilor de serviciu. 


2.3. Suspendarea raportului de serviciu prin acordul părților 


La cererea motivată a funcţionarului public, pentru un interes personal, 
se poate suspenda raportul de serviciu, în alte cazuri decât cele prevăzute de 
lege, pe o durată cumulată de cel mult 2 ani şi nu mai puţin de 30 de zile. 


Secţiunea 3 
Incetarea raportului de serviciu 


Potrivit art. 516 Cod administrativ, încetarea raporturilor de serviciu ale 
funcționarilor publici se face prin act administrativ al persoanei care are 
competenţa legală de numire în funcție publică, şi poate avea loc: 

a) de drept; 

b) prin acordul părţilor, consemnat în scris; 

c) prin eliberare din funcţia publică; 

d) prin destituire din funcţia publică; 

e) prin demisie. 


3.1. Încetarea de drept a raportului de serviciu 


Raportul de serviciu încetează de drept, potrivit art. 517 alin. (1) Cod 
administrativ: 

a) la data decesului funcţionarului public; 

b) la data rămânerii definitive a hotărârii judecătorești de declarare a 
morții funcţionarului public; 

c) dacă funcţionarul public nu mai îndeplinește una dintre condiţiile 
prevăzute de lege pentru funcţia publică; 

d) la data îndeplinirii cumulative a condiţiilor de vârstă standard şi a 
stagiului minim de cotizare pentru pensionare; 

e) 


8) 


h) 


j) 


k) 


) 


la data emiterii deciziei medicale asupra capacității de muncă în cazul 
invalidității de gradul 1 sau II, în situaţia în care funcţionarului public îi 
este afectată ireversibil capacitatea de muncă; 

ca urmare a constatării nulităţii absolute a actului administrativ de 
numire în funcția publică; 

când prin hotărâre judecătorească definitivă s-a dispus condamnarea 
pentru o faptă prevăzută la art. 465 alin. (1) lit. h)5 Cod administrativ 
ori s-a dispus aplicarea unei pedepse privative de libertate, la data 
rămânerii definitive a hotărârii de condamnare, indiferent de 
modalitatea de individualizare a executării pedepsei; 

ca urmare a interzicerii dreptului de a ocupa o funcţie publică sau dea 
ocupa funcţia, de a exercita profesia sau meseria ori de a desfășura 
activitatea de care s-a folosit pentru săvârşirea faptei, ca pedepse 
complementare, sau ca urmare a interzicerii ocupării unei funcţii sau a 
exercitării unei profesii, ca măsură de siguranţă, de la data rămînerii 
definitive a hotărârii judecătoreşti prin care s-a dispus interdicţia; 

ca urmare a constatării faptului că funcţia publică a fost ocupată cu 
nerespectarea dispoziţiilor legale de către o persoană care executa la 
data numirii în funcția publică o pedeapsă complementară de 
interzicere a exerciţiului dreptului de a ocupa o funcţie care implică 
exercițiul autorităţii de stat; 

ca urmare a constatării faptului că funcția publică a fost ocupată cu 
nerespectarea dispoziţiilor legale de către o persoană care a fost 
lucrător al sau colaborator al Securităţii, pe baza hotărârii judecă- 
toreşti definitive; 

la data expirării termenului în care a fost ocupată pe perioadă 
determinată funcţia publică; 

alte cazuri prevăzute expres de lege. 


Funcţionarul public poate fi menţinut în funcția publică deținută 
maximum 3 ani peste vârsta standard de pensionare, cu posibilitatea 
prelungirii anuale a raportului de serviciu, pe baza unei cereri formulate cu 2 
luni înainte de data îndeplinirii cumulative a condiţiilor de vârstă standard şi a 
stagiului minim de cotizare pentru pensionare, dar numai cu aprobarea 
conducătorului autorităţii sau instituţiei publice. 


3.2. Eliberarea din funcţia publică 


Acest mod de încetare a raportului de serviciu se dispune de persoana 
care are competența legală de numire în funcția publică prin act administrativ, 
în următoarele cazuri:6 


5 Infracțiuni contra umanităţii., contra statului sau contra autorităţii, infracţiuni de corupţie, de 
serviciu, care împiedică înfăptuirea justiției, de fals ori a unei infracțiuni săvârșite cu intenție. 
6 Art. 519 alin. (1) Cod administrativ. 

e autoritatea sau instituția publică şi-a încetat activitatea sau a fost mutată 
într-o altă localitate (iar funcţionarul public nu este de acord să o 

urmeze) sau își reduce personalul ca urmare a reorganizării activităţii; 

e caurmarea admiterii cererii de reintegrare în funcția publică ocupată 
de către funcţionarul public a unui funcționar public eliberat sau 
destituit nelegal ori pentru motive netemeinice; 

e pentru incompetenţă profesională; 

e funcţionarul public nu mai îndeplineşte una din condiţiile prevăzute de 
lege; 

e starea sănătăţii fizice sau/și psihice a funcţionarului public, constatată 
prin decizie a organelor competente de expertiză medicală, nu îi mai 
permite acestuia să îşi îndeplinească atribuţiile; 

e caurmarearefuzului neîntemeiat al înaltului funcționar public de a de 
curs mobilităţii. 


Autoritatea sau instituția publică este obligată să acorde funcționarilor 
publici un preaviz de 30 de zile calendaristice, în cazul eliberării din funcţia 
publică. 


3.3. Destituirea din funcţia publică 


Destituirea din funcţia publică se dispune ca sancțiune disciplinară aplicată 
pentru motive imputabile funcţionarului public, prin act administrativ al 
persoanei care are competenţa legală de numire în funcție în două situații, 
respectiv pentru săvârșirea unei abateri disciplinare care a avut consecinţe grave 
şi dacă s-a ivit un motiv legal de incompatibilitate, iar funcţionarul public nu 
acționează pentru încetarea acestuia într-un termen de 15 zile calendaristice. 


3.4. Demisia 


Funcţionarul public poate să comunice încetarea raporturilor de serviciu 
prin demisie, notificată în scris persoanei care are competenţa legală de numire 
în funcția publică. 

Demisia nu trebuie motivată şi produce efecte după 30 de zile 
calendaristice de la înregistrare. 

Renunțarea la demisie se poate face numai prin acordul părţilor şi numai 
în termenul de 30 de zile. 

CAPITOLUL III 


Răspunderea funcţionarilor publici 


Secţiunea 1 
Precizări prealabile 


Încălcarea cu vinovăţie, de către funcționarii publici, a îndatoririlor de 
serviciu, atrage răspunderea administrativă, civilă sau penală. 

Funcţionarii publici vor răspunde dacă semnează, contrasemnează sau 
avizează proiecte de acte administrative și documente de fundamentare ale 
acestora, cu nerespectarea prevederilor legale. Pot refuza, în scris și motivat să 
le semneze, dacă consideră ilegale dispoziţiile primite de la superiorul ierarhic, 
în termen de 5 zile lucrătoare de la primirea actelor, cu excepţia situației când 
sunt prevăzute alte termene în acte normative cu caracter special. Asemenea 
refuzuri se înregistrează într-un registru special destinat acestui scop. 

Funcţionarul public răspunde solidar cu autoritatea sau instituția publică, 
în cazul în care se admite acțiunea unei persoane care s-a considerat vătămată 
într-un drept al său sau într-un interes legitim, prin emiterea unui act sau prin 
refuzul de a i se rezolva cererea referitoare la un drept subiectiv sau la un 
interes legitim. Pentru aceasta, instanța judecătorească trebuie să constate 
vinovăția funcţionarului public. 

Funcţionarului public nu-i va fi angajată răspunderea juridică dacă a 
respectat atât prevederile legale, cât și procedurile administrative aplicabile 
autorităţii sau instituției publice unde își desfăşoară activitatea. 

Răspunderea administrativă poate fi disciplinară, contravenţională sau 
patrimonială. 


Secţiunea 2 
Răspunderea administrativ-disciplinară 


2.1. Abaterea disciplinară 


„Încălcarea cu vinovăţie de către funcționarii publici a îndatoririlor 
corespunzătoare funcției publice pe care o deţin și a normelor de conduită 
profesională şi civică prevăzute de lege constituie abatere disciplinară."! 

În Codul administrativ sunt prevăzute următoarele fapte care constituie 
abateri disciplinare: 

- întârzierea sistematică în efectuarea lucrărilor; 

-  neglijenţa repetată în rezolvarea lucrărilor; 


1 Art. 492 alin. (1) Cod administrativ. 

- absenţa nemotivată de la serviciu; 

- nerespectarea programului de lucru; 

- intervenţii pentru soluționarea unor cereri în afara cadrului legal; 

- “nerespectarea secretului profesional sau a confidenţialităţii; 

-  -manifestări care aduc atingere prestigiului autorităţii sau instituţiei 
publice în care îşi desfăşoară activitatea; 

- desfăşurarea în timpul programului de lucru a unor activități cu 
caracter politic; 

- refuzul nemotivat de a îndeplini atribuţiile de serviciu; 

- refuzul nemotivat de a se supune controlului de medicina muncii și 
expertizelor medicale; 

- încălcarea prevederilor referitoare la incompatibilități și la conflicte de 
interese. 


2.2. Sancţiunile disciplinare 


Codul administrativ prevede următoarele sancțiuni disciplinare: 

a) mustrarea scrisă; 

b) diminuarea drepturilor salariale cu 5-20% pe o perioadă de până la 3 
luni; 

c) diminuarea drepturilor salariale cu 10-15% pe o perioadă de până la 
un an de zile; 

d) suspendarea dreptului de promovare pe o perioadă de la unu la 3 ani; 

e) retrogradarea într-o funcție publică de nivel inferior, pe o perioadă de 
până la un an, cu diminuarea corespunzătoare a salariului; 

f) destituirea din funcţia publică. 


Pentru evidenţierea situației disciplinare a funcționarilor publici, se 
eliberează caziere administrative de către Agenţia Naţională a Funcţionarilor 
Publici. Cazierul administrativ este un actcare cuprinde sancţiunile disciplinare 
care s-au aplicat unui funcționar public şi care nu au fost radiate. 


2.3. Aplicarea sancţiunilor disciplinare 


Sancţiunile disciplinare se aplică în termen de cel mult 6 luni de la data 
sesizării comisiei de disciplină, dar nu mai târziu de 2 ani de la data săvârșirii 
abaterii disciplinare. 

Sancţiunile administrative se pot aplica doar după cercetarea prealabilă a 
faptei săvârşite. De asemenea, este obligatorie audierea funcţionarului public 
care se consemnează în scris, sub sancţiunea nulității; refuzul funcţionarului 
public de a se prezenta la audieri sau de a semna o declaraţie cu privire la 
faptele care i se impută nu împiedică finalizarea cercetării disciplinare şi 
aplicarea sancțiunii. 

Pe perioada cercetării administrative, funcţionarul public în cauză poate 
fi mutat în cadru altei structuri fără personalitate juridică a autorităţii sau 

instituției publice, sau i se poate interzice accesul la anumite documente, în 
situaţia în care poate influenţa cercetarea administrativă. 

La aplicarea sancțiunii disciplinare se va ţine seama de cauzele și 
gravitatea abaterii disciplinare, de împrejurările în care aceasta a fost săvârşită 
şi de consecinţele acesteia, de comportarea generală în timpul serviciului, 
precum și de existența altor sancțiuni disciplinare care nu au fost radiate. 

Funcţionarul public nemulțumit de sancţiunea aplicată poate solicita ins- 
tanţei de contencios administrativ, anularea sau modificarea actului administrativ 
de sancționare. 


2.4. Comisia de disciplină 


Pentru analizarea faptelor sesizate ca abateri disciplinare și propunerea 
sancțiunii disciplinare aplicabile funcționarilor publici, în cadrul autorităților și 
instituţiilor publice se constituie comisii de disciplină. 

Cercetarea faptelor sesizate se poate realiza fie de comisia de disciplină, 
fie de compartimentele de control din cadrul autorităţii sau instituţiei publice. 

Modul de constituire, organizare şi funcţionare, componenţa, atribuţiile şi 
procedura de lucru a comisiilor de disciplină, se stabilesc prin hotărâre de Guvern. 


2.5. Actul administrativ de sancţionare disciplinară 


Actul administrativ de sancţionare trebuie să conţină în mod obligatoriu 
următoarele elemente: 

„a) temeiul legal în baza căruia se aplică sancţiunea disciplinară, precum 
şi actele doveditoare care stau la baza încadrării în textul de lege; 

b) numele și prenumele funcţionarului public; 

c) denumirea funcţiei publice, individualizată prin categorie, clasă şi, după 
caz, grad profesional; 

d) descrierea faptei care constituie abatere disciplinară;? 

e) sancţiunea aplicată, precum şi motivul pentru care a fost aplicată o altă 
sancțiune decât cea propusă de comisia de disciplină, dacă este cazul; 

f) termenul în care poate fi atacat actul administrativ, precum și instanța 
de contencios administrativ competentă.”3 

Sub sancţiunea nulității absolute, raportul comisiei de disciplină trebuie 
anexat la actul administrativ de sancționare. 


2, În calitate de emitentă a deciziei, apelanta s-a mulţumit să descrie extrem de succint abaterea 
disciplinară, arătând că intimatul-reclamant <a avut o atitudine ireverenţioasă față de doamna 
I.M., şef Secţia 2 la data de 22 octombrie 2013>, fără a releva, în concret, în ce a constat fapta 
pretins săvârşită de salariat, mai precis care a fost efectiv fapta comisă. O asemenea descriere 
este absolut insuficientă şi nu respectă exigenţele impuse de art. 252 alin. 2 lit. a Codul muncii. 
Simpla și lapidara afirmaţie referitoare la existența unei <atitudini ireverenţioase> a salariatului 
nu poate fi considerată că întruneşte cerința prevăzută de lege, ea având natura unei susțineri, 
iar nu a unei motivări, a unei demonstraţii sau argumentări”. - Curtea de Apel București, secția 
a VII-a pentru cauze privind conflicte de muncă şi asigurări sociale, decizia civilă nr. 1556/A din 
7 mai 2015, Revista Română de Dreptul Muncii, nr. 6/2015, p. 124. 

3 Art. 532 alin. (1) Cod administrativ. 

2.6. Radierea sancţiunilor disciplinare 


Potrivit Codului administrativ, sancțiunile disciplinare se radiază de 
drept, astfel: 

- întermen de 6 luni de la aplicare, mustrarea scrisă; 

- întermen de 3 ani de la aplicare, destituirea din funcţia publică. 

- la expirarea termenului pentru care au fost aplicate, în cazul celorlalte 
sancțiuni. 

- la data comunicării hotărârii judecătorești definitive prin care s-a 
anulat actul administrativ de sancționare. 


Radierea sancţiunilor disciplinare se constată prin act administrativ al 
conducătorului autorităţii sau instituţiei publice. 


Secţiunea 3 
Răspunderea contravenţională 
și răspunderea civilă 


3.1. Răspunderea contravenţională 


Această formă de răspundere se angajează în cazul în care funcţionarii 
publici au săvârşit o contravenţie în timpul și în legătură cu sarcinile de serviciu. 

Împotriva procesului-verbal de constatare a contravenţiei şi de aplicare a 
sancţiunii se poate face plângere la judecătoria în a cărei circumscripție îşi are 
sediul autoritatea sau instituția publică în care își desfăşoară activitatea 
funcţionarul public sancţionat. 


3.2. Răspunderea civilă 


Această formă de răspundere se angajează: 

„a) pentru pagubele produse cu vinovăţie patrimoniului autorității sau 
instituției publice în care funcționează;+ 

b) pentru nerestituirea în termenul legal a sumelor ce i s-au acordat 
necuvenit; 

c) pentru daunele plătite de autoritatea sau instituția publică, în calitate de 
comitent, unor terțe persoane, în temeiul unei hotărâri judecătorești definitive."5 

Repararea pagubelor aduse autorităţii sau instituției publice se dispune 
prin emiterea de către conducătorul acestora a unui ordin sau a unei dispoziţii 


4 În condiţiile în care nu s-a emis un ordin sau o dispoziţie de imputare în sarcina funcţionarului 
public de către conducătorul autorității sau instituţiei publice în care funcţionarul își desfășoară 
activitatea, acțiunea prin care se solicită angajarea răspunderii acestuia în temeiul Codului civil 
este inadmisibilă” - Înalta Curte de Casaţie şi Justiţie, Secţia de contencios administrativ şi fiscal, 
decizia nr. 4643 din 11 octombrie 2011, Dreptul nr. 6/2012, p. 230. 


5 Art. 499 Cod administrativ. 
129 


Ana VASILE 


de imputare, în termen de 30 de zile de la constatarea pagubei, sau prin 
asumarea unui angajament de plată. 

Curtea Constituţională a statuat că „în cazul pagubelor produse patrimo- 
niului autorităţii sau instituției publice în care își desfăşoară activitatea 
funcţionarul public este prevăzută calea emiterii unui ordin sau unei dispoziţii 
de imputare sau, după caz, a asumării de către cel în cauză a unui angajament 
de plată. Aceasta este o modalitate specifică, mult mai simplificată și operativă, 
de acoperire a unui prejudiciu, explicabilă prin raportul specific de autoritate 
existent între conducătorul autorității sau instituției publice și funcţionarul 
supus rigorilor unui statut special, care îl deosebeşte de persoana angajată în 
baza unui contract de muncă." € 

Funcţionarul public poate să atace la instanța de contencios administrativ 
ordinul sau dispoziția de imputare. Dacă nu sunt atacate la instanța de 
contencios administrativ sau dacă instanţa respinge acțiunea introdusă, ordinul 
sau dispoziţia de imputare rămân definitive şi constituie titlu executoriu. 

În cazul în care autoritatea sau instituţia publică a plătit daune unor terțe 
persoane, în calitatea de comitent, recuperarea pagubelor se face în temeiul 
unei hotărâri judecătoreşti definitive. 

Dreptul de a emite ordinul sau dispoziția de imputare se prescrie în 
termen de 3 ani de la data producerii pagubei. 


CAPITOLUL IV 


Managementul funcţiilor publice și al funcţionarilor 
publici 


Secţiunea | 
Agenţia Naţională a Funcţionarilor Publici 


Pentru dezvoltarea unui corp de funcționari publici profesionist și pentru 
existența unei evidențe necesare gestiunii personalului plătit din fonduri publice, 
funcționează Agenţia Naţională a Funcţionarilor Publici, organ de specialitate al 
administrației publice centrale, cu personalitate juridică, în subordinea 
ministerului cu atribuţii în domeniul administraţiei publice. Conducerea este 
asigurată de un preşedinte cu rang de secretar de stat numit de prim-ministru. În 
exercitarea atribuţiilor care îi revin, preşedintele Agenţiei Naţionale a 
Funcţionarilor Publici emite ordine cu caracter normativ şi individual. 

Potrivit art. 401 alin. (1) Cod administrativ, Agenţia Naţională a 
Funcţionarilor Publici are următoarele atribuţii: 

- elaborează și propune politicile şi strategiile privind managementul 

funcției publice şi al funcționarilor publici; 


5 Decizia nr. 481/2005, publicată în Monitorul Oficial al României, Partea I, nr. 952 din 26 
octombrie 2005. 

- elaborează și avizează proiecte de acte normative privind funcţia 
publică şi funcţionarii publici; 

- emite puncte de vedere cu privire la proiectele de acte normative 
„privind funcţia publică şi funcţionarii publici; 

- realizează evidența şi managementul funcţiei publice și ale 
funcționarilor publici; 

- monitorizează și controlează modul de aplicare a legislației privind 
funcția publică şi funcţionarii publici; 

- centralizează nevoile de instruire a funcționarilor publici; 

- colaborează cu Institutul Naţional de Administraţie la stabilirea 
tematicii specifice programelor de formare specializată în adminis- 
trația publică şi de perfecționare a funcționarilor publici; 

- administrează Sistemul electronic naţional de evidenţă a ocupării în 
sectorul public și realizează evidența personalului plătit din fonduri 
publice; 

- asigură baza de date pentru redistribuirea, la solicitarea autorităţilor 
şi instituţiilor publice, a funcționarilor publici cărora le-au încetat 
raporturile de serviciu prin eliberare din funcția publică din motive 
neimputabile lor; 

- acordă, la cerere, asistență de specialitate compartimentelor de 
resurse umane din cadrul autorităților și instituţiilor publice referitor 
la aplicarea legislației privind funcţia publică şi funcţionarii publici; 

- reglementează și monitorizează aplicarea normelor privind conduita 
funcționarilor publici şi activitatea consilierilor de etică din cadrul 
autorităţilor și instituţiilor publice; 

- întocmește raportul anual cu privire la managementul funcţiilor 
publice și al funcţionarilor publici; 

- elaborează reglementări comune, aplicabile tuturor autorităţilor și 
instituțiilor publice, privind funcţiile publice, precum și instrucțiuni 
privind aplicarea unitară a legislației în domeniul funcţiei publice şi al 
funcționarilor publici. 

Agenţia Naţională a Funcţionarilor Publici poate sesiza instanța de 
contencios administrativ în condiţiile Legii nr. 554/2004.. De asemenea, poate 
sesiza şi prefectul în legătură cu actele pe care le consideră ilegale ale 
autorităților administraţiei publice locale şi a instituţiilor publice locale. 


Secţiunea 2 
Sistemul electronic naţional de evidenţă 
a ocupării în sectorul public 


Agenţia Naţională a Funcţionarilor Publici administrează Sistemul 
electronic naţional de evidență a ocupării în sectorul public și ține evidenţa 
personalului plătit din fonduri publice. 

Sistemul electronic național operează cu date care sunt colectate direct de 
la autorități şi instituţii publice, de la alte persoane juridice unde își desfăşoară 
activitatea personal plătit din fonduri publice, precum și cu date colectate din 
baza de date organizată la nivelul Inspecţiei Muncii. 

Evidenţa personalului bugetar plătit din fonduri publice se ţine în cadrul 
fiecărei autorități sau instituții publice, potrivit instrumentelor informatice 
puse la dispoziție de către Agenţia Naţională a Funcţionarilor Publici. 

Utilizarea şi prelucrarea datelor cu caracter personal de către Agenţia 
Naţională a Funcţionarilor Publici, de autoritățile și instituţiile publice se face cu 
respectarea prevederilor legii privind protecţia persoanelor cu privire la 
prelucrarea datelor cu caracter personal și libera circulație a acestor date. 
Persoanele care au acces la aceste date au obligaţia de a păstra confidenţialitatea. 

CAPITOLUL 1 


Actele administrative de autoritate 


Secţiunea | 
Noţiunea de act administrativ 


Administraţia publică realizează, în mod curent, diverse acte, materiale și 
intelectuale sau juridice.! În cele ce urmează avem în vedere doar activitatea 
juridică a administraţiei. 

Actele juridice dintre particulari sunt întotdeauna bazate pe consimță- 
mântul părților, voința unei singure persoane nefiind suficientă pentru a 
modifica situaţia juridică a unei alte persoane. De regulă, în raporturile dintre 
particulari nimeni nu-și poate vedea situația juridică modificată fără 
consimțământul său, prin voinţa altuia. 

În dreptul public actul unilateral este foarte important, el are o aplicaţie 
curentă. Administraţia având prerogative de putere publică poate modifica 
situația juridică a unei persoane fără consimțământul acesteia, de multe ori 
acționând din oficiu. 

Actele administrative constituie principala formă juridică a activităţii 
autorităților administrației publice. 

În Legea contenciosului administrativ, actul administrativ este definit ca 
fiind „actul unilateral cu caracter individual sau normativ emis de o autoritate pu- 
blicăîn regim de putere publică în vederea organizării executării legii sau a execu- 
tării în concret a legii, care dă naștere, modifică sau stinge raporturi juridice.”? 

Este important să facem distincţie între actele care sunt veritabile decizii, 
de cele care nu au un asemenea caracter; numai primele au ca efect modificarea 
ordinii juridice şi ca urmare pot fi atacate la instanţa de contencios administrativ. 

Operațiunile administrative (acte preparatorii) sunt multe și variate și ele 
fie pregătesc decizia (studii prealabile, avize, referate, acorduri, rapoarte), fie 
sunt necesare pentru executarea acesteia. Dar, oricât de importante sunt din 
punct de vedere practic, rolul lor din punct de vedere juridic rămâne secundar.? 


1 ].M. de Forges, op.cit., p. 19. 

2 Art. 2 alin. (1) lit. c. 

3 Potrivit art. 18 alin. (2) din Legea contenciosului administrativ, instanța este competentă să se 
pronunțe și asupra legalității operaţiunilor administrative care au stat la baza emiterii actului 
supus judecății. 

Terminologia utilizată în materia actelor unilaterale emise de adminis- 
trație este foarte variată, dar am putea spune că e şi precisă, pentru că în actele 
normative prin care se înființează o autoritate publică sau o instituție publică 
se prevede şi denumirea actelor pe care conducătorii acestora le pot adopta sau 
emite, respectiv: hotărâri, decizii, ordine, dispoziţii, etc. În limbajul curent, 
pentru actele administrative se foloseşte și termenul de decizie administrativă, 
termen care apare și în Codul administrativ.+ 

Menţionăm însă că administraţia nu deține monopolul emiterii actelor 
administrative, anumitor persoane li se pot atribui prerogative de putere 
publică şi pot proceda ca o autoritate administrativă. Este vorba despre 
persoanele juridice de drept privat care pot să emită acte administrative atunci 
când sunt autorizate să presteze un serviciu public. 

Numai actele administrative unilaterale pot fi considerate ca emanând de 
la administraţie. Contractele încheiate de administraţie cu particularii 
înseamnă două voințe, din care numai una este a administraţiei. De aceea, în 
sens restrâns (şi nu în mod obişnuit) noțiunea de act administrativ se limitează 
la cea de act unilateral.5 

În sensul Legii contenciosului administrativ, sunt asimilate actelor 
administrative şi contractele încheiate de autoritățile publice care au ca obiect: 
punerea în valoare a bunurilor proprietate publică, executarea lucrărilor de 
interes public, prestarea serviciilor publice, achiziţiile publice; prin legi speciale 
pot fi prevăzute şi alte categorii de contracte administrative. 

Nu toate actele unilaterale emanând de la persoanele juridice de drept 
public sunt acte administrative; unele sunt acte de gestiune. Tradițional se 
consideră că actele privind domeniului privat al statului și unităților 
administrativ-teritoriale sunt acte de drept privat, pentru că domeniul privat al 
acestora spre deosebire de domeniul public este supus normelor de drept comun.€ 

Unele acte unilaterale nu sunt acte administrative pentru că emitenții 
luându-le, nu au dorit să modifice situația juridică existentă, cum ar fi, actele 
prin care se notifică o decizie cu caracter individual”. 

Prin unele acte administrative se ia doar act despre o situaţie juridică 
existentă. De exemplu, în situaţia încetării înainte de termen a mandatului de 
primar, în cazul condamnării prin hotărâre judecătorească rămasă definitivă, la 
o pedeapsă privativă de libertate, prefectul emite un ordin prin care constată 
această împrejurare. Curtea Constituţională a statuat că: „Ordinul emis de 
prefect ...este un act administrativ de autoritate, cu caracter declarativ iar nu 


+ De exemplu, în art. 8alin. (1). 

5 d'A. de Laubadere, ].C. Venezia, Y. Gaudemet, op.cit. p. 576. 

6 Hotărârea consiliului local de dezmembrare a unui teren ce aparține domeniului privat nu 
reprezintă un act administrativ, ci un act de gestiune - Curtea de apel Alba Iulia, Secţia contencios 
administrativ și fiscal, decizia nr. 653 /CA din 20.05.2008, O. Podaru, op.cit.,p.61. 

7 Notificarea prin care se aduce la cunoștința particularului existența unor obligaţii legale este o 
operațiune administrativă-Curtea de Apel Bacău, Secţia com.cont adm. și fiscal, decizia nr. 
705/17.10.2008, O. Podaru, op.cit. p. 13. 

constitutiv de drepturi subiective, în sensul că, prin acesta se ia act de o situație 
juridică preexistentă, clarificându-se şi definitivându-se, astfel, raporturi 
juridice stabilite anterior prin alte acte juridice”.8 

Referitor la aplicarea dreptului comunitar în materia actelor adminis- 
trative, printr-o hotărâre din 1999, Curtea de Justiţie a Uniunii Europene în 
cauza Ciola a stabilit că „aplicarea prioritară a dreptului comunitar este valabilă 
nu numai în coliziunea acestuia cu norme juridice interne general-abstracte, ci 
şi faţă de actele administrative individuale concrete, chiar și în cazul în care 
acestea au fost adoptate anterior aderării unui stat membru la comunitate.” ? 


Secţiunea 2 
Clasificarea actelor administrative 


O primă clasificare a actelor administrative se poate face în funcţie de 
conținutul actului și de efectele produse în ordinea juridică, precum și în funcție 
de criteriul determinabilității persoanelor cărora li se aplică,!0 în acte 
administrative normative şi acte administrative individuale. 

Actele administrative normative se caracterizează prin aceea că exprimă 
norme cu caracter general, abstract și impersonal,!1 determinate fiind numai 
criteriile pentru identificarea limitelor sferei destinatarilor, iar nu fiecare dintre 
subiectele de drept;1? ele se aplică unui număr nedeterminat de subiecte de drept. 

Actele administrative individuale stabilesc norme în legătură cu un număr 
restrâns și determinat de subiecte de drept. Ele se referă la o persoană (numirea 
unei persoane în funcție) sau la mai multe persoane, dar vizând situaţii 
individuale.1* Instanța Supremă a statuat că hotărârea Guvernului pentru 


8 Decizia nr. 544 din 12.07.2016, publicată în Monitorul Oficial al României, Partea 1, nr. 862/ 
28.10.2016. 

? Gyula Fabian, Emâd Veress, Suprimarea motivului de revizuire pentru sancţionarea încălcării 
principiului priorităţii dreptului unional în materia contenciosului administrativ. Consideraţii 
critice, Revista de Drept European, nr. 3/2012, p. 60. 

10 Decizia nr. 2110 din 2 mai 2012 a Înaltei Curți de Casaţie şi Justiţie, Secţia contencios 
administrativ și fiscal, Pandectele Române nr. 6/2013, p. 101. 

1 Hotărârea de consiliu local de adoptare a planului urbanistic general are un caracter normativ 
„deoarece se referă la măsuri de reglementare urbanistice cu caracter general și impersonal.”- 
C.A. Alba-lulia, s.cont.adm.fisc., decizia nr. 857/CA din 25 iunie 2008, O. Podaru, op.cit., p. 100. 
12 „Un ordin al ministrului agriculturii şi dezvoltării rurale prin care s-au aprobat regulamente 
ce conțin prevederi legate de modul de organizare şi atribuţiile și obligaţiile președintelui şi 
membrilor comisiilor pentru stocuri se încadrează în categoria actelor administrative 
normative, întrucât comisiile pentru stocuri nu prezintă subiecte de drept individualizate, ci 
numai subiecte de drept abstracte, individualizate fiind numai persoanele ce le compun. În 
consecinţă, ordinul ministrului trebuia să respecte cerința impusă de art. 10 din Legea nr. 24/ 
2000, şi anume publicarea în Monitorul Oficial al României. Neprocedându-se ca atare, actul 
administrativ normativ este neexistent”. -Înalta Curte de Casaţie și Justiţie, Secţia de contencios 
administrativ fiscal, decizia nr. 3792 din 30.10.2008. - Dreptul, nr. 6/2009, p. 243-244. 

13 „Ordinul prin care a fost aprobată structura organizatorică centrală şi teritorială a unei 
autorități publice, statele de funcţii ale acesteia, precum şi regulamentele pentru realizarea 


135 


Ana VASILE 


atestarea apartenenţei bunurilor la domeniu public judeţean sau de interes 
local este considerată act administrativ individual întrucât se referă la un 
subiect de drept determinat, o anumită comună sau un anumit judeţ.1+ 

O a doua clasificare se poate face după numărul de manifestări de voință. 
Din acest punct de vedere distingem acte administrative care sunt rezultatul 
unei singure manifestări de voință (hotărârea de guvern, hotărârea consiliului 
local, ordinul prefectului) şi acte administrative care sunt rezultatul a două sau 
mai multe manifestări de voință (un ordin comun a doi sau mai mulţi miniștri). 
Un organ deliberativ (consiliul local) înseamnă tot o singură voinţă, și anume, 
cea a majorității membrilor; actul adoptat de un organ colegial este actul unei 
singure autorități.15 

În al treilea rând actele administrative pot fi clasificate după întinderea 
efectele pe care le produc în teritoriu. Astfel, unele acte administrative produc 
efecte pe întreg teritoriul țării, cum ar fi hotărârile de Guvern, ordinele și 
instrucțiunile miniștrilor, iar altele produc efecte doar pe anumite porţiuni din 
teritoriu, o comună, oraş sau judeţ (dispoziţia primarului, hotărârea consiliului 
judeţean sau local). 

Actele administrative mai pot fi clasificate și după organul emitent. Din 
acest punct de vedere distingem acte emise de organe ale administrației de stat 
şi acte emise de organe ale administraţiei publice locale, acte emise de 
organisme private în baza unei împuterniciri a legii, acte emise de autorități 
care aparţin puterii judecătorești sau legislative. 


Secţiunea 3 
Regimul juridic al actelor administrative 


Regimul juridic al actelor administrative înseamnă viața juridică a 
acestora:16 în primul rând acestea se emit şi intră în vigoare, apoi se execută și 
în cele din urmă dispar. 


testării profesionale a funcționarilor publici și personalului contractual din cadrul acestei 
autorități - fiind aplicabil unor situaţii strict determinate şi producând efecte juridice în raport 
cu un număr determinat/determinabil de persoane - are caracterul unui act administrativ 
individual, iar nu al unui act administrativ normativ, nefiind prin urmare supus condiţiei 
publicării în „Monitorul oficial”, prevăzută de art. 11 alin. (1) din Legea nr. 24/2000” -Înalta 
Curte de Casaţie şi Justiţie, Secția de contencios administrativ și fiscal, decizia nr. 4343 din 25 
octombrie 2012, Dreptul, nr. 10/2013, p.225. 

14 Înalta Curte de Casaţie şi Justiţie, Secţia de contencios administrativ și fiscal, decizia nr. 4738 
din 16.12.2008, O. Podaru, op.cit., p. 102-103. 

15 „Retragerea postumă a semnăturilor unor membri, în mod individual, nu poate avea niciun 
efect asupra validității actului sau deciziunii organului corporativ la care au participat şi acei 
membri, deoarece un atare act sau deciziune sunt considerate drept ca o manifestare colectivă a 
voinței întregului corp deliberativ”- Cas. III, decizia nr.128/1927 în Recursul în casaţie şi 
contenciosul administrativ, p. 881-882, din O. Podaru, op.cit., p. 77. 

15 ].M. Auby, op.cit., p. 427. 

Studiul regimului juridic al actelor administrative permite evidenţierea 
prerogativelor exorbitante de la dreptul comun de care dispune administrația 
pentru a-şi realiza sarcinile. 

Menţionăm că legalitatea unui act administrativ este apreciată în funcție 
de situaţia existentă şi de normele de drept aplicabile în momentul în care a fost 
adoptat sau emis. 


3.1. Emiterea actelor administrative 


3.1.1. Competența 


Dreptul autorităţilor şi instituţiilor publice de a emite acte administrative 
rezultă din Constituţie, legi sau alte acte normative. 

Importanța deosebită care se acordă regulilor de competență provine din 
faptul că repartizarea atribuţiilor între autoritățile publice stă la baza însăşi a 
organizării constituționale și administrative; în democraţie nu este posibil ca o 
decizie să fie luată de o altă autoritate decât cea pe care poporul suveran a 
desemnat-o direct ori indirect.17 

Această importanță se traduce prin faptul că încălcarea regulilor de 
competenţă constituie o ilegalitate de ordin public. De asemenea, regulile de 
competenţă sunt de strictă interpretare. 

În situaţia în care din actele normative nu rezultă competența unor 
autorități administrative se aplică principiile de drept. Cel mai important 
principiu care se referă la competenţă este principiul paralelismului competen- 
țelor: emitentul unui act este competent pentru a lua actul contrar. Astfel, dacă 
într-un act normativ nu se prevede cine poate hotări încetarea din funcție a unei 
persoane, autoritatea învestită cu dreptul de a o numi în funcţie este competentă 
şi pentru a se pronunţa cu privire la încetarea din funcţie a acesteia. 

În Codul administrativ competenţa este definită ca fiind „ansamblul 
atribuţiilor stabilite de lege, care conferă autorităților și instituţiilor 
administraţiei publice drepturi şi obligaţii de a desfăşura, în regim de putere 
publică şi sub propria responsabilitate, o activitate de natură administrativă."18 

Competența este de trei feluri: materială, teritorială şi temporală. 

Competența materială determină domeniile care intră în sfera de 
activitate a fiecărei autorități și instituţii publice; în actele de înființare a unei 
autorități sau instituţii publice, care pot fi legi, hotărâri de Guvern, hotărâri de 
consiliu local, etc, sunt prevăzute atribuţiile, dar acestea pot să rezulte şi din 
alte acte normative. 

Competența teritorială înseamnă că fiecare autoritate şi instituție publică 
are un teritoriu determinat unde actele lor produc efecte. Un primar nu poate 
emite o dispoziţie care să se aplice şi într-o altă unitate administrativ-teritorială 
decât cea în care a fost ales. 


17 ].M. de Forges, op.cit., p.50. 
18 Art.5 lit. r). 

În ceea ce priveşte competența temporală, unele autorități administrative 
sunt desemnate ori alese pentru o anumită perioadă de timp. De exemplu, 
primarul, consiliile locale sunt alese pentru o perioadă de patru ani. Între data 
alegerii şi data învestirii în funcție poate trece o anumită perioadă de timp. 
Autorităţile care au fost învestite își păstrează mandatul până când se instalează 
noua autoritate. Din rațiuni practice, un principiu tradițional de drept public 
permite autorității dezinvestite să rezolve problemele curente până la învestitura 
succesorului (Guvern, consiliu local, primar). Dificultatea constă în a defini până 
la ce punct o decizie poate fi compatibilă cu noțiunea de problemă curentă. 


3.1.2 Excepţii de la regulile de competenţă 


1. Delegarea 

Aceasta este de două feluri, respectiv delegarea de atribuţii și delegarea 
de semnătură. 

a) Delegarea de atribuţii 

Din raţiuni practice, titularii unor funcţii pot să delege o parte din 
atribuţiile lor altor persoane, dacă aceasta este prevăzută în lege. În art. 259 Cod 
administrativ se prevede că miniștrii şi conducătorii celorlalte organe ale 
administrației publice centrale din subordinea Guvernului pot delega 
prefectului unele atribuţii de conducere și control. 

Titularul unei competențe nu poate delega toate atribuţiile. Art. 260 alin. 
(3) Cod administrativ prevede că prefectul poate sa delege subprefectului o 
parte din atribuţiile sale. De asemenea art. 157 alin. (2) Cod administrativ 
prevede că dispoziția de delegare nu poate avea ca obiect toate atribuţiile 
prevăzute de lege în sarcina primarului. 

Actul de delegare trebuie să prevadă în mod expres titularul funcţiei, 
conținutul şi limitele delegării. De exemplu, dispoziția prin care primarul 
deleagă atribuţii, trebuie să prevadă, sub sancţiunea nulităţii, perioada, 
atribuţiile delegate şi limitele exercitării acestora.!? 

Persoana căreia i-au fost delegate atribuții, exercită pe perioada delegării, 
atribuţiile funcţiei pe care o deţine și atribuţiile delegate. Este interzisă 
subdelegarea atribuţiilor. 

În ceea ce priveşte delegarea de atribuţii funcţionarilor publici, art. 438 Cod 
administrativ, intitulat Limitele delegării de atribuţii prevede: „(1) Delegarea de 
atribuţii corespunzătoare unei funcţii publice vacante se dispune motivatprin act 
administrativ de către persoana care are competența de numire în funcția 
publică, pe o perioadă de maximum 6 luni într-un an calendaristic, în condiţiile 
prezentului cod. (2) Delegarea de atribuţii corespunzătoare unei funcții publice 
ocupate al cărei titular se află în concediu ... sau este delegat... ori se află în 
deplasare în interesul serviciului se stabileşte prin fişa postului și operează de 
drept, în condiţiile prezentului cod. (3) Delegarea de atribuţii corespunzătoare 


19 Art. 157 alin. (2) Cod administrativ. 

unei funcții publice nu se poate face prin delegarea tuturor atribuţiilor cores- 
punzătoare unei funcții publice către acelaşi funcționar public. Funcţionarul 
public care preia atribuţiile delegate exercită pe perioada delegării de atribuții și 
atribuţiile funcției publice pe care o deține, precum și atribuţiile parţial preluate, 
cu excepţia situației în care atribuţiile delegate presupun exercitarea controlului 
ierarhic asupra funcţiei deţinute. (4) În situaţia în care funcția publică ale cărei 
atribuţii sunt delegate şi funcţia publică al cărei titular preia parţial atribuţiile 
delegate se află într-un raport ierarhic de subordonare, funcţionarul public care 
preia atribuţiile delegate semnează pentru funcţia publică ierarhic superioară... 
(8) Delegarea de atribuţii se face numai cu informarea prealabilă a funcţionarului 
public căruia i se deleagă atribuţiile. (9) Funcţionarul public care preia atribuţiile 
delegate trebuie să îndeplinească condiţiile de studii și de vechime necesare 
pentru ocuparea funcţiei publice ale cărei atribuţii îi sunt delegate... (11) 
Funcţionarii publici pot îndeplini unele atribuţii corespunzătoare unei funcții de 
demnitate publică, ale unei funcţii de autoritate publică sau ale unei alte funcții 
publice, numai în condiţiile expres prevăzute de lege...” 
b) Delegarea de semnătură 

În cazul acestei delegări, cel care semnează acţionează în numele celui 
care l-a delegat, şi ca urmare, actele semnate au forța juridică potrivit funcţiei 
pe are cel care deleagă o are. 

Delegarea de semnătură se acordă unei persoane anume, şi nu titularului 
unei funcţii. Dacă se schimbă persoana din funcţie, încetează și delegarea. 

2. Interimatul 

Interimatul reprezintă situația în care o persoană îndeplinește, în 
condiţiile stabilite de lege, pe o perioadă determinată, atribuţiile unei alte 
persoane ce ocupa o demnitate sau o funcție publică. Potrivit art. 46 alin (1) Cod 
administrativ „dacă prim-ministrul se află în una dintre situaţiile de încetare a 
funcției de membru al Guvernului, cu excepția revocării, sau este în 
imposibilitate de a-și exercita atribuţiile, Președintele României desemnează 
un alt membru al Guvernului ca prim-ministru interimar, pentru a îndeplini 
atribuţiile prim-ministrului, până la formarea noului Guvern. Interimatul pe 
perioada imposibilității exercitării atribuţiilor încetează dacă prim-ministrul își 
reia activitatea în Guvern în cel mult 45 de zile” 

3. Funcţionarul de fapt 

Teoria funcţionarului de fapt este specifică materiei competenţei şi constă 
în a considera ca fiind legale actele emise de o autoritate nelegal desemnată, 
adică de o autoritate de fapt. Funcţionarul de fapt este o persoană neînvestită 
sau ilegal învestită în funcţie, dar a cărei acte sunt considerate valabile. 

Funcţionarul de fapt, aparent se prezintă ca un funcționar de drept şi 
particularii nu au cum să-şi dea seama de situaţia reală şi de aceea nu trebuie 
să suporte nici o consecință. Astfel, potrivit art. 102 Cod civil „actele de stare 
civilă întocmite de o persoană care a exercitat în mod public atribuţiile de ofițer 
de stare civilă, cu respectarea prevederilor legale, sunt valabile, chiar dacă acea 

persoană nu avea această calitate, afară de cazul în care beneficiarii acestor acte 
au cunoscut, în momentul întocmirii lor, lipsa acestei calități.” 

4. Starea de urgență 

Potrivit art. 7 din Ordonanţa de urgenţă a Guvernului nr. 1/199920: „(1) La 
instituirea stării de asediu sau a stării de urgenţă, unele atribuţii ale 
administraţiei publice centrale de specialitate și ale administrației publice locale 
trec în competența autorităților militare şi a altor autorităţi publice, prevăzute în 
decretul de instituire a stării de asediu sau de urgenţă. (2) Autorităţile civile ale 
administrației publice continuă exercitarea atribuţiilor care nu au fost transfe- 
rate autorităților prevăzute la alin. (1) şi au obligația de a acorda sprijin acestora.” 


3.1.3. Procedura adoptării sau emiterii actelor administrative 


Formalităţile procedurale pot fi anterioare, concomitente sau ulterioare 
adoptării sau emiterii actului administrativ. 

1. Formalităţi procedurale anterioare adoptării sau emiterii actelor 
administrative 

a) Procedura consultativă 

Dintre formalitățile procedurale anterioare emiterii actului administrativ 
amintim avizele, acordurile, rapoartele,1 referatele, publicarea proiectelor 
actelor administrative normative, etc. Cele mai importante sunt avizele și 
acordurile. 

Înalta Curte de Casaţie și Justiţie a statuat că „avizele necesare a fi obținute 
anterior emiterii actului administrativ reprezintă manifestări unilaterale de 
voință care conţin opinia unei alte autorități sau instituții publice alta decât 
autoritatea publică care urmează să emită actul şi care condiționează sau 
fundamentează manifestarea de voință a organului administrativ abilitat să 
emită actul”22. 

Avizele sunt de trei feluri, respectiv facultative, consultative şi conforme. 

În cazul avizului facultativ, libertatea de decizie a autorității competente 
este totală întrucât poate să nu țină seama de avizul emis, putând chiar nici să 
nu-l solicite. 

Dacă textul de lege prevede un aviz consultativ, organul competent este 
obligat să solicite acest aviz, dar nu este obligat să ţină seama de el. De exemplu, 
comisiile de specialitate ale consiliilor locale întocmesc avize cu caracter 
consultativ cu privire la proiectele de hotărâri.23 


20 Privind regimul stării de asediu și regimul stării de urgență. 

2 Raportul de inspecţie (nota de constatare) întocmit de Garda de Mediu este un act constatator 
și premergător emiterii unui act administrativ, respectiv procesul-verbal de sancționare 
disciplinară-Curtea de Apel Alba-lulia, Secţia contencios administrativ și fiscal, decizia nr. 
824/CA din 18.06.2008, O. Podaru, op.cit.p.16. 

22 Înalta Curte de Casaţie şi Justiţie, Secţia de contencios administrativ, decizia nr. 1610 din 
15.04.2008 în Jurisprudenţa pe anul 2008, semestrul I, Editura Hamangiu, Bucureşti, 2008, 
p. 222. 

23 Art. 136 alin. (8) lit. c) Cod administrativ. 

În situaţia în care legea prevede un aviz conform, autoritatea adminis- 
trativă nu are de ales; este obligată atât să solicite avizul dar şi să ţină seama de 
acesta, cu excepţia situaţiei când renunță să ia decizia. Ordinul prefectului de 
înființare, organizare şi desființare a oficiilor prefecturale se emite numai cu 
avizul conform al ministerului care coordonează instituţia prefectului.24 

În ceea ce priveşte acordurile, acestea reprezintă consimțământul unei alte 
autorități sau instituţii publice sau a unei alte persoane fizice sau juridice pentru 
adoptarea sau emiterea unui act administrativ. Astfel, art. 166 alin. (2) Cod admi- 
nistrativ prevede pentru consiliile locale ale sectoarelor Municipiului București 
obligația solicitării acordului înaintea luării unor hotărâri: „...r) hotărăsc, în 
condiţiile legii, cu acordul Consiliului General al Municipiului București, 
cooperarea sau asocierea cu autorități ale administrației publice locale din ţară 
sau din străinătate, precum și aderarea la asociaţii naționale și internaţionale ale 
autorităților administraţiei publice locale, în vederea promovării unor interese 
comune; s) hotărăsc, în condiţiile legii, cu acordul prealabil al Consiliului General 
al Municipiului București, cooperarea sau asocierea cu persoane juridice române 
sau străine, cu organizații neguvernamentale și cu alți parteneri sociali, în vederea 
finanţării şi realizării în comun a unor acţiuni, lucrări, servicii sau proiecte de 
interes public local...” 

De asemenea, la art. 505 alin. (1) Cod administrativ se prevede că un 
funcționar public poate fi detașat în cursul unui an calendaristic mai mult de 6 
luni numai cu acordul său scris. Trecerea unui bun din patrimonial regiilor 
autonome în domeniul public se poate face numai cu acordul consiliului de 
administraţie al regiei respective şi cu achitarea contravalorii bunului.25 

b) Procedura contradictorie 

În anumite situaţii administraţia nu poate lua o decizie fără a informa în 
prealabil destinatarul şi a-l invita să-și prezinte observaţiile, procedură care se 
întâlneşte mai ales în cazul actelor administrative cu caracter individual. 

Potrivit unui principiu general de drept, toate măsurile care au un 
caracter de sancţiune trebuie precedate de o procedură care să permită celui 
interesat să-şi prezinte apărarea. Art. 493 alin. (1) Cod administrativ prevede 
că sancțiunile disciplinare, cu excepția mustrării scrise, nu pot fi aplicate, sub 
sancţiunea nulității, decât după audierea funcţionarului public care trebuie 
consemnată în scris. 


2. Formalități procedurale concomitente adoptării sau emiterii actelor 
administrative 

a) Cvorumul 

Prin cvorum se înțelege „numărul minim de membri prevăzut de lege 
pentru întrunirea valabilă a unui organ colegial”26 pentru ca şedinţa să se 


24 Art. 269 alin. (2) Cod administrativ. 
25 Art. 296 alin. (5) Cod administrativ. 
26 Art. 5 lit. ţ) Cod administrativ. 

desfăşoare legal, iar actele pe care le adoptă să fie valabile. De exemplu, ședințele 
consiliului local se desfășoară legal în prezența majorităţii consilierilor locali în 
funcţie.2? 

b) Majoritatea cerută de lege 

Majoritatea se referă la „numărul de voturi necesar a fi exprimate de 
membrii unui organ colegial pentru adoptarea unui act administrativ, stabilit în 
condiţiile legii.”28 

Majoritatea poate fi simplă, absolută şi calificată. 

Majoritatea simplă reprezintă „primul număr natural mai mare decât 
jumătate din totalul membrilor prezenţi la o ședință a organului colegial, cu 
condiţia îndeplinirii cvorumului.”2? 

Majoritatea absolută reprezintă „primul număr natural strict mai mare 
decât jumătate din totalul membrilor în funcţie al organului colegial.”30 

Majoritatea calificată reprezintă „primul număr natural care este mai mare 
decât valoarea numerică rezultată în urma aplicării fracției/procentului 
stabilite/stabilit prin lege la totalul membrilor organului colegial stabilit în 
condiţiile legii."31 De exemplu, hotărârile privind dobândirea sau înstrăinarea 
dreptului de proprietate în cazul bunurilor imobile se adoptă de consiliu local cu 
majoritatea calificată de două treimi din numărul consilierilor locali în funcție.3? 

Potrivit art. 139 alin. (11) Cod administrativ, dacă pe parcursul 
desfășurării ședinței nu este întrunită majoritatea legală necesară pentru 
adoptarea proiectelor de hotărâri de consiliului local, se amână votarea. 

c) Motivarea 

În doctrină, motivarea a fost definită ca fiind o operaţiune administrativă 
prin care sunt prezentate considerentele de fapt şi considerentele de drept care 
au impus și justifică adoptarea sau emiterea unui act administrativ.33 

Instanța Supremă a statuat că motivarea reprezintă „o obligaţie generală 
a autorităţii publice, aplicabilă oricărui act administrativ, îndeplinind un dublu 
rol: acela de transparență în profitul beneficiarului actului, care va putea să 
verifice dacă actul este sau nu întemeiat, precum și acela de a conferi instanţei 
un instrument eficient în vederea realizării controlului judiciar, având astfel 
posibilitatea de a verifica elementele de fapt și de drept care au stat la baza 
emiterii actului administrativ.,34 

În cazul actelor administrative cu caracter normativ, motivarea 
reprezintă o obligație generală, în timp ce, în cazul actelor administrative cu 


27 Art.137 alin. (1) Cod administrativ. 

28 Art, 5 lit. bb Cod administrativ. 

29 Art, 5 lit. ee Cod administrativ. 

30 Art, 5 lit. cc Cod administrativ. 

31 Art.5 lit. dd Cod administrativ. 

32 Art. 139 alin. (2) Cod administrativ. 

3 Emil Bălan, Procedura administrativă, Editura Universitară Bucureşti, 2005, p. 116. 

3 I,C.C.]., s. cont. adm. şi fisc., decizia nr.1580 din 11 aprilie 2008, în jurisprudenţa s. cont. adm. 
și fisc. 2008, sem. 1, p. 509 din 0. Podaru, op.cit. p. 173. 

caracter individual, nu există o reglementare cu caracter general care să 
instituie o asemenea obligaţie.35 

În Legea nr. 24/2000 privind normele de tehnică legislativă pentru 
elaborarea actelor normative se prevede că proiectele de acte normative se 
supun spre adoptare însoţite de o expunere de motive, o notă de fundamentare 
sau un referat de aprobare precum şi de un studiu de impact, după caz. 


3. Operaţiuni procedurale posterioare adoptării sau emiterii actelor 
administrative 

a) Semnarea, contrasemnarea şi înregistrarea 

Legea nr. 24/ 2000 prevede că actul normativ adoptat trebuie semnat de 
reprezentantul legal al emitentului. De exemplu, hotărârile de consiliu local, 
după desfășurarea ședinței, se semnează de președintele de ședință.36 

În cazul unor acte administrative este prevăzută contrasemnătura. 
Secretarii generali ai unităților administrativ-teritoriale contrasemnează pentru 
legalitate dispoziţiile primarului, respectiv preşedintelui consiliului judeţean, 
hotărârile consiliului local, respectiv consiliului județean. De asemenea, 
hotărârile de Guvern se semnează de prim-ministru și se contrasemnează de 
miniștrii care au obligația punerii lor în executare. 

Urmează apoi numerotarea, pe fiecare emitent în parte, care se face în 
ordinea datării lor, pe an calendaristic.37 În cazul organelor colegiale, actele 
administrative poartă data şedinţei în care au fost adoptate. Actele emise de o 
singură persoană poartă data înregistrării în registrul destinat acestui scop. 

b)Publicarea sau comunicarea 

Actele administrative normative se publică iar actele administrative 
individuale se comunică persoanelor interesate. Pot fi şi excepţii de la regula 
publicării actelor administrative normative; hotărârile de Guvern care au 
caracter militar se comunică numai instituţiilor interesate. 


3.1.4. Forma actelor administrative 


Formalitățile procedurale și condiţiile de formă nu sunt întotdeauna 
distincte; prezentarea formală a actelor administrative conține adesea indicii că 
formalităţile procedurale au fost ori nu respectate. 

Cele mai multe acte administrative sunt scrise, explicite38, dar pot exista şi 
decizii implicite de respingere sau de acceptare. Astfel, sunt acte normative care 


35 Emanuel Albu, Motivarea actelor administrative - garanţie a dreptului la o bună administraţie 
(administrare), Revista de Drept Public, nr. 4/2010,p.60. 

36 Art. 140 alin. (1) Cod administrativ. 

% Art. 5 alin. (1) din anexa 1 la Codul administrativ. 

38 „Actul administrativ care nu îndeplineşte condiţia de claritate în măsură să excludă 
interpretarea în sensul deturnării scopului prevederilor legale în aplicarea cărora a fost dat, este 
nelegal fiind emis cu exces de putere în sensul art. 2 alin. (1) lit. n din Legea nr. 554/2004” - 
Înalta Curte de Casaţie şi Justiţie, Secţia de contencios administrativ și fiscal, Decizia nr. 1622 din 
27.03.2014, Dreptul, nr. 8/2015,p.211. 

prevăd că dacă administraţia sesizată cu o cerere nu a răspuns într-un anumit ter- 
men, tăcerea sa este interpretată ca o aprobare. Prin aceasta se urmărește deter- 
minarea administrației să răspundă în termenul prevăzut de actele normative la 
solicitările care-i sunt adresate. Tăcerea administrației poate fi interpretată şi ca o 
respingere a cererii, dacă în termenul prevăzut de lege nu răspunde. 

Chiar dacă multe texte obligă administraţia să ia decizii sub formă scrisă 
(hotărâri de Guvern, hotărâri ale consiliului local) sunt unele manifestări și sub 
altă formă: ordinul verbal, gestul agentului de poliție, avertismentul ca 
sancțiune contravenţională (se adresează oral dacă contravenientul este 
prezent), semnale luminoase, clopot de alarmă. În toate cazurile este vorba de 
manifestări exprese. 


3.2. Intrarea în vigoare a actelor administrative 


Actul administrativ este valabil de când a fost adoptat sau semnat de 
organul emitent, dar nu este opozabil terţilor dacă nu este cunoscut de cei 
cărora li se adresează. 

Actul administrativ va produce efecte juridice care vor afecta situaţia 
juridică a celor interesaţi și ca urmare, trebuie cunoscut de către aceştia. Se 
publică actele administrative normative3? pentru că actele administrative 
individuale intră în vigoare de la data comunicării către cei interesaţi. 

Cel mai adesea publicarea determină începutul aplicării actelor adminis- 
trative normative, data publicării fiind data de la care devin obligatorii, dar numai 
dacă nu s-a prevăzut un alt termen. De exemplu, actele normative prin care se 
stabilesc şi se sancţionează contravenţii intră în vigoare în termen de 30 zile de 
la aducerea lor la cunoştinţă publică dacă nu se prevede un termen mai lung. 

Actele administrative normative adoptate sau emise de autoritățile sau de 
conducătorii din administrația publică centrală se publică în Monitorul Oficial 
al României (hotărâri de Guvern, ordine ale miniștrilor). 

Actele normative ale autorităților administraţiei publice locale se publică 
în monitoarele oficiale ale unităţilor/subdiviziunilor administrativ-teritoriale, 
în format electronic. De asemenea, se pot aduce la cunoștință publică prin 
afişare în locuri autorizate sau prin publicare într-un cotidian de mare tiraj sau 
unul local. 

Menţionăm că, în principiu, actele administrative produc efecte pentru 
viitor. 


39 Potrivit art. 11 alin. (2) lit. b din Legea nr. 24/2000 privind normele de tehnică legislativă 
pentru elaborarea actelor normative, republicată, nu sunt supuse regimului de publicare în 
Monitorul oficial al României actele normative clasificate, potrivit legii. 

49 Jurisprudenţa franceză admite o excepție şi anume comunicarea poate fi înlocuită de publicare 
dacă destinatarii actului administrativ sunt numeroşi sau necunoscuți. - ].M. de Forges, op.cit, p. 63. 

3.3. Executarea actelor administrative 


Pentru punerea în executare a actului administrativ, administrația 
dispune de prerogative exorbitante de la dreptul comun. 

De aceea, actul administrativ este numit câteodată, în limbajul curent, 
decizie administrativă sau decizie executoriet!. 

Actul administrativ este executoriu fără alte formalităţi, întrucât se 
bucură de prezumția de legalitate;+2 acesta este de fapt regimul normal al 
actelor administrative.43 

Prin semnare, primarul, preşedintele consiliului județean, preşedintele de 
şedinţă al consiliului local, învestesc cu formulă de autoritate executarea actelor 
administrative emise sau adoptate în exercitarea atribuţiilor care le revin.+€. 

Spre deosebire de particulari, care nu pot impune voinţa lor altor 
persoane fără intervenția unui judecător, executarea actelor administrative 
este obligatorie întrucât sunt prezumate legale și de aceea se execută din oficiu. 
Dacă se consideră că sunt ilegale se poate sesiza instanța de contencios 
administrativ pentru a se pronunța. 

Deciziile de respingere ale unei cereri, deşi beneficiază de aceeași 
prezumție de legalitate nu pot fi calificate executorii pentru că nu este nimic de 
executat; dar, pot fi atacate la instanţa de contencios administrativ. 


3.4. Suspendarea actelor administrative 


Suspendarea reprezintă operaţia de întrerupere temporară a efectelor 
juridice produse de un act administrativ. 

Suspendarea unui act administrativ apare ca fiind o măsură excepțională 
ce se dispune când există o îndoială cu privire la legalitatea sau oportunitatea 
actului. 

Suspendarea actelor administrative este o garanţie a asigurării legalităţii 
care intervine în situaţii de excepţie, în cazuri limită.+5 


+1 Această expresie a fost utilizată pentru prima dată de Consiliul de Stat din Franţa în 1970. 
Doctrina a folosit multaceastă expresie. Pentru Maurice Hauriou carea utilizat-o primul „decizie 
executorie este orice declarație de voință în scopul de a produce un efect de drept față de 
administraţi, fiind emis de o autoritate administrativă.”- ].M. Auby, op.cit, p. 419. „O decizie 
executorie este un act juridic emis unilateral de administraţie în vederea modificării ordinii 
juridice prin obligaţiile pe care le impun ori prin drepturile pe care le conferă”. - G. Vedel, P. 
Delvolve, op.cit., 8-e edition, 1982, p. 247. 

+2 „Din moment ce temeiul legal al emiterii actului administrativ în litigiu a fost afectat de un 
viciu de neconstituționalitate, prezumția de legalitate de care se bucură orice act administrativ 
nu mai funcţionează, în privința actului administrativ respectiv existând o îndoială serioasă cu 
privire la legalitatea sa” - Înalta Curte de Casaţie şi Justiţie, Secţia de contencios administrativ şi 
fiscal, Decizia nr.2373 din 6 mai 2010, Revista de Drept Public nr. 2/2010, p. 99. 

% După Consiliul de Stat din Franţa, caracterul executoriu al actelor administrative constituie 
„regula fundamentală a dreptului public” - regulă care poate fi atenuată de suspendarea 
executării actelor administrative Jacques Viguer, Le contentieux admihistratif, Editura Dalloz, 
Paris, 1997, p.86. 

44 Art. 240 alin. (1) Cod administrativ. 

% Dana Apostol Tofan, Drept administrativ, vol. II, ediția 4, Bucureşti, 2017, p. 67. 

Poate fi dispusă atât de organele emitente cât și de organele ierarhic 
superioare, în cadrul controlului exercitat asupra activităţii organelor inferioare.*€ 

Potrivit art. 66 din Legea nr. 24/2000: „(1) Aplicarea unui act normativ 
poate fi suspendată printr-un alt act normativ de același nivel sau de nivel 
superior. În această situație se vor prevedea, în mod expres, data la care se 
produce suspendarea și durata ei determinată. (2) La expirarea duratei de 
suspendare actul normativ sau dispoziția afectată de suspendare reintră de 
drept în vigoare...” 

Suspendarea poate avea loc și de drept. Art. 123 alin. (5) din Constituţie 
prevede că în cazul în care prefectul atacă la instanţa de contencios administrativ, 
un act al consiliului judeţean, al consiliului local sau al primarului, actul atacat 
este suspendat de drept. De asemenea, potrivit art. 3 alin. (2) din Legea nr. 
554/2004, actele autorităţilor administraţiei publice centrale și locale prin care 
se încalcă legislația privind funcția publică contestate de Agenţia Naţională a 
Funcţionarilor Publici, se suspendă de drept până la soluţionarea cauzei. Şi 
plângerea împotriva procesului-verbal de constatare a contravenţiei şi de 
aplicare a sancţiunii atrage suspendarea executării actului de sancționare. 

Suspendarea mai poate fi dispusă şi de instanţele judecătorești. Art. 14 alin. 
(1) din Legea contenciosului administrativ prevede că în cazuri bine justificate şi 
pentru prevenirea unei pagube iminente, după sesizarea autorității publice 
emitente sau a autorităţii ierarhic superioare, persoana vătămată poate cere 
instanţei competente, să dispună suspendarea executării actului administrativ 
unilateral până la pronunţarea instanței de fond. Suspendarea executării actului 
administrativ unilateral poate fi solicitată de reclamant, pentru aceleași motive și 
prin cererea adresată instanţei pentru anularea în tot sau în parte a actului atacat, 
în baza art.15 alin. (1) din Legea contenciosului administrativ. 

Suspendarea executării actului administrativ prin hotărâre judecătorească 
reprezintă o excepţie de la regula executării din oficiu a acestuia. 

Procedura de suspendare nu privește actele administrative asimilate 
(refuz nejustificat de soluţionare a cererii) pentru că în acest caz nu se poate 
vorbi de caracter executoriu.* 


3.5. Revocarea actelor administrative 


Revocarea reprezintă operațiunea juridică prin care organul emitent al 
unui act administrativ sau organul ierarhic superior scoate din vigoare acel act, 
fie din oficiu, fie la cererea unor persoane interesate. Revocarea poate interveni 
pentru motive de nelegalitate sau inoportunitate a actelor administrative. 

Revocarea actelor administrative de autoritate, deşi nu este consacrată în 
mod expres în lege, a devenit un principiu al regimului juridic al acestor acte, 


+5 Anton Trăilescu, Drept administrativ, Partea specială, Editura C.H. Beck, Bucureşti, 2019, p. 33. 
+7 Cristina Titirişcă, Suspendarea actului administrativ potrivit art. 14 din Legea nr. 544/2004. 
Consideraţii teoretice și repere jurisprudenţiale, Dreptul nr. 9/2016, p. 102. 

care fiind manifestări unilaterale de voinţă ale administrației publice, pot fi, de 
regulă, revocate de organul emitent.*% 

Potrivit art. 7 alin. (1) din Legea nr. 554/2004, în cazul procedurii 
prealabile se poate cere autorității emitente sau autorităţii ierarhic superioare 
revocarea, în tot sau în parte a unui act administrativ individual. Se consideră 
că prin această procedură prealabilă legiuitorul a fundamentat dreptul 
administraţiei de a reveni oricând asupra actului emis.% 

Codul administrativ50 prevede că ministrul care coordonează instituția 
prefectului poate propune Guvernului revocarea ordinelor cu caracter 
normativ ale prefectului dacă le consideră nelegale sau netemeinice, dar numai 
dacă nu au intrat în circuitul civil și nu au produs efecte juridice şi pot leza 
interesul public. Același act normativ prevede la art. 251 alin. (5) că refuzul 
depunerii jurământului de către prefect atrage revocarea actului administrativ 
de numire în funcţie. 

Din punct de vedere formal, actul administrativ care revocă un alt act 
administrativ trebuie să emane în principiu, de la autoritatea care a adoptat sau 
emis acel act și după aceeaşi procedură. 

Actele administrative normative pot fi oricând revocate. Nimeni nu se poate 
opune modificării pentru viitor a unor situații generale şi impersonale, oricare ar 
fi fost drepturile care s-au conferit atunci când actul administrativ era în vigoare. 

Actele administrative individuale, în principiu, sunt revocabile cu unele 
excepții:s1 

1) Actele administrative declarate irevocabile de o dispoziție expresă a 

legii; 

2) Actele administrative cu caracter jurisdicțional; 

3) Actele administrative de aplicare a sancţiunilor corespunzătoare 

formelor răspunderii din dreptul administrativ; 

4) Actele administrative de punere în executare a actelor procedurale 

penale; 

5) Actele administrative care au dat naştere la contracte civile; 

6) Actele administrative care sunt emise ca urmare a existenței unor 

contracte civile; 

7) Actele administrative care dau naștere la drepturi subiective, garantate 

de lege sub aspectul stabilităţii; 

8) Actele administrative ce au fost executate material. 


Revocarea unui act administrativ cu caracter normativ mai poartă 
denumirea de abrogare. Aceasta este reglementată în art. 64 din Legea nr. 
24/2000 privind normele de tehnică legislativă pentru elaborarea actelor 


48 A. Trăilescu, op.cit. p. 35. 

4 D. Apostol Tofan, op.cit, vol. Il, 2017, p. 73. 
50 Art. 275 alin. (8). 

51 A. Iorgovan, op.cit., 2005, vol. Il, p. 86. 

normative.s2Abrogarea poate avea loc printr-un alt act administrativ sau prin 
lege şi poate fi expresă sau tacită. 


3.6. Anularea actelor administrative 


„Anularea unui act juridic este definită, în general, ca fiind operaţia 
juridică ce constă într-o manifestare de voință în scopul de a determina, în mod 
direct, desființarea actului și, deci, încetarea definitivă a efectelor juridice 
produse de acesta.'53 

Autoritatea publică care a emis un act administrativ nelegal poate solicita 
instanţei anularea acestuia dacă nu mai poate să-l revoce întrucât a intrat în 
circuitul civil şi a produs efecte juridice, în baza art.1 alin. (6) din Legea 
contenciosului administrativ. „Constatarea nulității sau anularea actului 
administrativ nelegal se face la cererea autorității emitente, întrucât persoana 
beneficiară a actului nu are interes să ceară aceasta. În plus, individualizarea unei 
persoane ale cărei drepturi sau interese au fost lezate prin actul respectiv, este 
de regulă, imposibilă, orice act administrativ nelegal lezând interesul general.”5+ 

În drept distingem între nulitatea relativă şi cea absolută în funcţie de 
interes; nulitatea relativă are ca scop să protejeze interese individuale 
(particulare), iar nulitatea absolută are ca scop să protejeze interesele generale. 

În cazul actelor administrative distincţia dintre nulitatea absolută şi 
nulitatea relativă prezintă interes numai dacă se prevede în mod expres în 
actele normative.55 

În Codul administrativ termenul de nulitate apare în mai multe texte fără 
a se prevedea întotdeauna despre ce fel de nulitate este vorba. Astfel, art. 195 
alin. (7 ) prevede că sub sancţiunea nulității actele oficiale ale administraţiei 
publice locale trebuie întocmite în limba română, iar la art. 157 alin. (2) că sub 
sancţiunea nulității dispoziţia de delegare trebuie să prevadă perioada, 
atribuţiile delegate şi limitele exercitării atribuţiilor delegate. 


52 „(1) Prevederile cuprinse într-un act normativ, contrare unei noi reglementări de același nivel 
sau de nivel superior, trebuie abrogate. Abrogarea poate fi totală sau parțială. (2) În cazul unor 
abrogări parțiale intervenite succesiv, ultima abrogare se va referi la întregul act normativ, nu 
numai la textele rămase în vigoare. (3) Abrogarea unei dispoziții sau a unui act normativ are 
caracter definitiv. Nu este admis ca prin abrogarea unui act de abrogare anterior să se repună în 
vigoare actul normativ iniţial. Fac excepţie prevederile din ordonanţele Guvernului care au 
prevăzut norme de abrogare și au fost respinse prin lege de către Parlament. (4) Dacă o normă 
de nivel inferior, cu același obiect, nu a fost abrogată expres de actul normativ de nivel superior, 
această obligație îi revine autorității care a emis prima actul. (5) Abrogările parţiale sunt 
asimilate modificărilor de acte normative, actul normativ abrogat parţial rămânând în vigoare 
prin dispoziţiile sale neabrogate” 

53 A Iorgovan, op.cit., 2005, vol. Il,p.72 

5 Decizia Curţii Constituționale nr. 574/2006, publicată în Monitorul Oficial al României, Partea 
I, nr.855/18.10.2006. 

55 Dana Apostol Tofan, Nulitatea actelor administrative. Corelaţia nulitate-revocare-inexistență. 
Aspecte controversate în doctrină, legislaţie și jurisprudenţă, Dreptul nr.1/2017, p. 130. 

În schimb, art. 361 alin. (4) prevede că hotărârile de Guvern, de consiliul 
județean și consiliu local prin care se trec bunuri din domeniul public în 
domeniul lor privat sunt lovite de nulitate absolută dacă nu se justifică încetarea 
uzului. sau interesului public național, județean sau local. Același act normativ 
prevede la art. 228 că actele administrative emise sau adoptate sau actele 
juridice încheiate cu încălcarea legislației în materie privind conflictul de 
interese de către aleşii locali, sunt lovite de nulitate absolută în condiţiile legii 
nr. 176/2010. 

Completul pentru dezlegarea unor chestiuni de drept al Înaltei Curți de 
Casaţie şi Justiţie s-a pronunţat cu privire la interpretarea art. 23 din Legea nr. 
554/2004 în sensul că „hotărârile judecătoreşti definitive şi irevocabile prin 
care s-a anulat întot sau în parte un act administrativ cu caracter normativ sunt 
general obligatorii şi au putere numai pentru viitor."56 


3.7. Inexistenţa actelor administrative 


Inexistenţa este o instituție de ordin constituțional, fiind prevăzută la art. 
100 alin. (1) şi art. 108 alin. (4). Potrivit acestor texte, nepublicarea în Monitorul 
Oficial al României al unui decret al Preşedintelui României, respectiv a unei 
hotărâri a Guvernului atrage inexistenţa actuluis7. În cazul hotărârilor de 
Guvern Constituţia admite o excepţie, şi anume, hotărârile cu caracter militar 
se comunică numai instituţiilor interesate. 

De asemenea, şi Codul administrativ prevede că nepublicarea deciziilor 
prim-ministrului atrage inexistența acestoras&. 


CAPITOLUL II 


Contractele administrative 


Secţiunea | 
Noţiunea de contract administrativ 


Administraţia publică, pe lângă emiterea de acte administrative care au 
caracter unilateral, încheie şi contracte, atunci când o situaţie juridică nouă este 
creată printr-un acord de voințe. 

Teoria contractelor administrative este o creație a jurisprudenţei 
Consiliului de Stat din Franţa. Jurisprudenţa franceză a definit contractul 
administrativ ca fiind un contract încheiat de o persoană publică sau în contul 
unei persoane publice şi care, fie conține clauze exorbitante de la dreptul 


56 Decizia nr. 10/2015, Publicată în Monitorul Oficial al României, Partea 1, nr. 458 din 
25.06.2015. 

57 A se vedea Camelia Daciana Stoian, Consacrarea în sistemul de drept românesc a excepţiei de 
inexistenţă a actului administrativ, Revista de drept public, nr. 1/2014,p.94-97. 

58 Art. 29 alin. (2). 

comun, fie are ca obiect prestarea unui serviciu public, fie este supus unui regim 
de drept public.5? 

Distincția dintre contractele administrative și contractele de drept comun 
ale administraţiei este importantă, întrucât primele sunt supuse unor norme 
diferite de cele ale dreptului comun. 

Contractul civil rezultă din voinţa egală a părţilor. În contractul admi- 
nistrativ persoana publică are o serie de prerogative, datorită priorităţii 
interesului public, care o plasează în raport cu cocontractantul într-o poziţie de 
superioritate; există acord de voinţă, dar pe baza unei inegalităţi juridice.50 

Regimul juridic al contractelor administrative derogă de la dreptul comun 
al contractelor, pe de o parte prin prerogativele pe care le conferă administraţiei, 
iar pe de altă parte, prin constrângerile care-i sunt impuse, ambele găsindu-și 
justificarea în interesul general. 

În Legea contenciosului administrativ sunt enumerate următoarele 
contracte administrative: contractele încheiate de autoritățile administrative care 
au ca obiect punerea în valoare a bunurilor proprietate publică, executarea lucră- 
rilor de interes public, prestarea serviciilor publice și achizițiile publice. De aseme- 
nea, se prevede că prin legi speciale, pot fi prevăzute și alte categorii de contracte 
administrative date în competenţa instanţei de contencios administrativ. 

După obiect, au fost identificate următoarele contracte administrative 
prevăzute în legislația în vigoare: contractul de concesiune a bunurilor din 
domeniul public, contractul de achiziții publice, contractul de achiziţii publice 
sectoriale, contractul de concesiune de lucrări, contractul de concesiune de 
servicii, contractul de împrumut public, contractul de grant.$! 

În doctrina românească contractul administrativ este definit ca „repre- 
zentând un acord de voință dintr-o autoritate publică, aflată pe o poziţie de 
superioritate juridică, pe de o parte, şi alte subiecte de drept, pe de altă parte 
(persoane fizice, persoane juridice sau alte organe ale statului subordonate 
celeilalte părți) prin care se urmărește satisfacerea unui interes general, prin 
prestarea unui serviciu public, efectuarea unei lucrări publice sau punerea în 
valoare a unui bun public, supus, în principal, unui regim de putere publică.”62 


Secţiunea II 
Criterii de calificare a contractelor ca fiind contracte 
administrative, în jurisprudenţa franceză 


In afara contractelor administrative determinate de lege, jurisprudenţa a 
trebuit să definească care sunt criteriile ce trebuie avute în vedere pentru a 


59 ].M. de Forges, op.cit, p. 31. 

6 ]. Rivero, ]. Waline, op.cit., p. 107. 
61 A. Trăilescu, op.cit., p. 46-47. 

62 V. Vedinaș, op.cit.,p. 395. 

stabili dacă un contract este sau nu administrativ. Soluţiile care s-au degajat în 
literatura de specialitate din Franţa au avut în vedere trei elemente:63 

1) părţile din contract: un contract nu este administrativ decât atunci 

“când cel puţin una din părți este o persoanăjuridică de drept public. 

2) obiectul contractului: este administrativ orice contract al cărui obiect 
este un bun din domeniul public sau se referă la realizarea unui 
serviciu public. 

3) clauzele contractului: dacă un contract nu are ca obiect un bun din 
domeniul public sau prestarea unui serviciu public, nu este 
administrativ decât dacă conţine cel puţin o clauză exorbitantă de la 
dreptul comun. 


2.1. Părţile din contract 


Un prim element avut în vedere pentru ca un contract să fie considerat 
contract administrativ a fost ca cel puţin una din părți, să fie o persoană juridică 
de dreptpublic. 

Dacă un contract este încheiat între două persoane de dreptpublic, acesta 
este, în principiu, un contract administrativ. Dar, şi contractele încheiate între 
astfel de persoane pot fi contracte de drept privat dacă datorită obiectului lor, 
între părți se nasc raporturi de drept privat. Găsim aici ideea că administraţia 
poate acționa și ca o persoană privată. 6% 

Dacă numai una din părţi este o persoană de drept public, iar cealaltă 
parte o persoană privată, contractul este administrativ cu condiţia îndeplinirii 
şi a uneia din celelalte condiţii. Condiţia cu privire la părți este necesară dar nu 
suficientă.65 

Un contract încheiat între două persoane private nu poate fi, în principiu, 
un contract administrativ. Jurisprudenţa franceză a admis totuşi că poate fi și 
un contract administrativ dacă una din părți acţionează în vederea executării 
unui serviciu public care i-a fost încredințat.6€ 


2.2. Obiectul contractului 


Cât priveşte a doua condiţie, este administrativ contractul care are ca 
obiect prestarea unui serviciu public sau un bun ce aparține domeniului public. 

Consiliul de Stat din Franța, menţinând criteriul clauzelor exorbitante 
pentru un număr mare de situații a decis că un contract poate fi administrativ, 
chiar în absenţa clauzelor exorbitante, dacă are ca obiect executarea chiar a 
unui serviciu public.67 


63 Jurisprudenţa franceză veche a oferit două criterii pentru a considera un contract ca fiind 
contract administrativ, şi anume, un scop de serviciu public și prezenţa unor clauze exorbitante 
de la dreptul comun, considerându-se că aceste două criterii nu sunt cerute cumulativ, ci 
alternativ. - G. Vedel, P. Delvolve, op.cit, 8-e edition, p. 332. 

64 ].M. de Forges, op.cit., p. 33. 

65 ].M. de Forges, op.cit., p. 31. 

6 ]. Rivero, ]. Waline, op.cit., p. 104. 

6 G. Vedel, P. Delvolve, op.cit, p. 142 (C.E. 20.04.1956, epoux Bertin). 

2.3. Criteriul clauzelor exorbitante 


La începutul secolului XX, câteva mari hotărâri ale Consiliului de Stat din 
Franța au inaugurat jurisprudența modernă în domeniu, punând accent pe 
criteriul clauzelor exorbitante de la dreptul comun.68 

Cât priveşte noțiunea de clauze exorbitante, este dificil de a o defini cu 
precizie. Dreptul civil consacră principiul libertăţii contractuale, permițând 
părților să prevadă clauzele cele mai variate. Sunt derogatorii clauzele care 
exced această libertate. De asemenea, sunt considerate clauze exorbitante, 
clauzele care nu sunt folosite în relaţiile dintre particulari, pentru că ele 
răspund unor preocupări de interes general, străine acestora. 5 

La întrebarea de ce nu găsim clauze exorbitante în contractele de drept 
civil, am putea răspunde că nu se obișnuiește pentru că părțile sunt pe picior de 
egalitate. Clauzele exorbitante relevă faptul că părțile sunt plasate sub un regim 
de putere publică. 

Criteriul clauzelor exorbitante este criteriul cel mai vechi degajat în 
jurisprudență de Consiliul de stat francez în 1912.70 Contractul este 
administrativ dacă conţine cel puţin o clauză exorbitantă de la dreptul comun; 
includerea unei clauze exorbitante este semnul voinței părților de a plasa 
contractul sub un regim de drept public.71 

Sunt de multe ori calificate exorbitante, clauzele care nu sunt obișnuite în 
contractele de drept comun pentru că ele exprimă o putere de control a 
administrației asupra cocontractantului. Sunt întotdeauna exorbitante clauzele 
care dau dreptul administrației de a rezilia sau chiar suspenda unilateral 
contractul încheiat cu o persoană privată sau cele care trimit la un caiet de sarcini. 


Secţiunea III 
Regimul juridic al contractelor administrative 


Regimul juridic al contractelor administrative este „guvernat în principal 
de principiile dreptului administrativ, ale regimului de putere, şi nu de 
principiile dreptului civil, în accepțiunea tradițională, axată pe milenara teză a 
egalității părților.”72 


68 C.E. 31.07.1912, Societe des granits porphyroides des Vosges, M. Long, P. Weil, G. Braibant, 
P. Delvolve şi G. Genevois, Les grands arrets de la jurisprudence administrative, 10-e edition, 
Editions Dalloz, Paris, 1993, p. 144 și urm. 

6 ]. Rivero, ]. Waline, op.cit.,p. 106. 

70 C.E. 31.07.1912, Societe des granits porphyroides des Vosges, M. Long, P. Weil, G. Braibant, P. 
Delvolve şi G. Genevois, op.cit., p. 144 și urm. 

71 ].M. de Forges, op.cit. p. 34. 

72 Antonie Iorgovan, lon Moraru, Dorel Mustățea, Legalitatea actelor administrative, Editura 
Politică, București, 1985, p. 31. 

Drept administrativ 
3.1. Încheierea contractelor administrative 


Contractele administrative se încheie printr-o procedură complexă, unele 
elemente având un caracter unilateral, iar autoritatea publică sau persoana 
juridică de drept privat care acționează în regim de putere publică trebuie să 
aibă competenţă pentru încheierea acestora. 

Încheierea contractului rezultă dintr-un acord de voinţă între o autoritate 
a administrației publice şi un particular care acceptă clauzele reglementare 
prevăzute în caietul de sarcini. 

În contractul administrativ sunt încorporate două categorii de clauze, 
respectiv clauze reglementare (clauze contractuale obligatorii) și clauze 
negociabile. Partea reglementară a contractului cuprinde clauzele prevăzute în 
caietul de sarcini, iar partea convenţională cuprinde clauzele convenite de 
părțile contractante, în completarea celor din caietul de sarcini. 

În mod normal, contractele administrative au formă scrisă fiind considerate 
acte autentice în sensul civil al termenului, chiar în absenţa unui notar.73 

Codul administrativ prevede sub sancţiunea nulităţii că atât contractul de 
concesiune de bunuri proprietate publică” cât şi contractul de închiriere de 
bunuri proprietate publică? se încheie în formă scrisă. 


3.2. Executarea contractelor administrative 


Cu ocazia executării contractelor administrative apar cele mai multe 
elemente de originalitate. Particularitatea constă în aceea că administraţia are 
prerogative nu numai de a exercita un control asupra executării contractului, 
dar şi de a-l modifica unilateral, respectiv de a-l denunța. 

Puterea de a modifica unilateral contractul este una din caracteristicile 
fundamentale ale contractelor administrative. Contractele de drept privat nu 
pot fi modificate decât în urma acordului între părți. Contractul administrativ 
poate fi modificat unilateral în timpul executării acestuia, administraţia 
modificând obligaţiile celeilalte părți. 

Acest drept al administraţiei este justificat de exigenţele interesului public. 
Codul administrativ prevede dreptul concedentului de a modifica unilateral par- 
tea reglementară a contractului de concesiune de bunuri proprietate publică, dar 
numai pentru motive excepționale legate de interesul public naţional sau local.76 

Chiar dacă într-un contract administrativ nu se prevede expres, admi- 
nistrația poate să-l denunțe fără consimțământul celeilalte părți. Acest drept de 
denunțare unilaterală este o competenţă discreționară a administraţiei care-i 
este conferită pentru interesul public, fără să fie vorba neapărat de o greșeală 
comisă de către cealaltă parte. Codul administrativ prevede denunțarea 
unilaterală de către concedent, în cazul în care interesul național sau local 


73 G. Vedel, P. Delvolv6, 8-e edition, op.cit, p. 327. 
74 Art. 322 alin. (1). 
75 Art. 343 alin. (2). 
76 Art. 326 alin. (6). 

impune, ca o modalitate de încetare a contractului de concesiune de bunuri 
proprietate publică. În cazul contractului de închiriere a bunurilor proprietate 
publică, contractul cuprinde clauze privind despăgubirile, pentru situaţia în care 
contractul este denunţat înainte de expirarea termenului.77 

În general, modalităţile de control sunt prevăzute în contract, dar nu sunt 
circumscrise la acestea, pentru că dreptul de control face parte din drepturile 
exorbitante şi din regulile generale aplicabile contractelor administrative. 
Controlul financiar este prevăzut de obicei în conținutul caietului de sarcini. 


3.3. Competența instanţelor de contencios administrativ 


Cu excepţia litigiilor care decurg din executarea contractelor adminis- 
trative care sunt în competenţa de soluționare a instanțelor civile de drept 
comun, instanța de contencios administrativ este competentă să soluţioneze 
litigiile care apar în fazele premergătoare încheierii unui contract administrativ, 
precum şi orice litigii legate de încheierea contractului administrativ, inclusiv 
litigiile având ca obiect anularea unui contract administrativ.78 


77 Art. 343 alin. (3). 
78 Art. 8 alin. (2) din Legea nr. 554/2004. 

TITLUL V 
DOMENIUL PUBLIC ȘI SERVICIUL PUBLIC 


CAPITOLUL I 


Domeniul public 


Secţiunea 1 
Noţiunea de proprietate publică 
potrivit Constituţiei României 


Constituția României nu operează cu noțiunea de domeniu public, din 
considerente de ordin redacțional, dar această noţiune este subînțeleasă, 1 ci cu 
noțiunea de proprietate publică. 

Potrivit art. 136 alin. (2) din Constituţie, proprietatea publică poate aparține 
statului sau unităților administrativ-teritoriale. Unităţile administrativ-teritoriale 
sunt comunele, orașele și judeţele; în condiţiile legii unele orașe sunt declarate 
municipii. 

Se poate observa că din punct de vedere al titularului proprietăţii publice, 
acesta poate fi, fie statul, fie unitățile administrativ-teritoriale, spre deosebire 
de proprietatea privată care poate aparţine persoanelor fizice, persoanelor 
juridice de drept privat, persoanelor juridice de dreptpublic sau chiar statului 
şi unităților administrativ-teritoriale. 

Cât privește obiectul exclusiv al proprietăţii publice, o parte din bunuri 
sunt prevăzute în art. 136 alin. (3) din Constituţie, iar altele, pot fi stabilite 
numai prin lege organică. 


Secţiunea 2 
Noţiunea de proprietate publică 
potrivit Codului civil 


În Codul civil se operează atât cu noţiunea de domeniu public, cât şi cu cea 
de proprietate publică. 

Proprietatea publică este definită ca fiind „dreptul de proprietate ce 
aparține statului sau unei unități administrativ-teritoriale asupra bunurilor 


1 A. Iorgovan, op.cit., vol. II, p. 167. 

care, prin natura lor sau prin declaraţia legii, sunt de uz ori de interes public, cu 
condiţia să fie dobândite prin unul dintre modurile prevăzute de lege."2 

În ceea ce privește obiectul proprietăţii publice în art. 859 alin. (1) Cod 
civil este reluat art. 136 alin. (3) din Constituţie. Astfel, constituie obiect exclusiv 
al proprietăţii publice bogăţiile de interes public ale subsolului, spaţiul aerian, 
apele cu potenţial energetic valorificabil, de interes național, plajele, marea 
teritorială, resursele naturale ale zonei economice şi ale platoului continental, 
precum şi alte bunuri stabilite prin lege organică. 

Art. 860 alin. (1) Cod civil prevede că „bunurile proprietate publică fac 
parte din domeniului public național, judeţean sau, după caz, local”. 


Secţiunea 3 
Noţiunea de proprietate publică 
potrivit Codului administrativ 


În art. 286 alin. (1) Cod administrativ se prevede că domeniul public este 
alcătuit din bunurile prevăzute la art. 136 alin. (3) din Constituţie, din cele 
prevăzute în anexele nr. 2-4 la acest Cod, precum și din orice alte bunuri care, 
potrivit legii sau prin natura lor, sunt de uz sau de interes public și sunt 
dobândite prin modurile prevăzute de lege. 


3.1. Domeniul public al statului 


Acesta este alcătuit din bunurile prevăzute la art. 136 alin. (3) din 
Constituţie, din cele prevăzute în anexa nr. 2 la Codul administrativ, precum și 
din alte bunuri care, potrivit legii sau prin natura lor, sunt de uz ori de interes 
public național. 

Anexa nr. 2 la Codul administrativ prevede următoarele bunuri: 

„1. bogăţiile de interes public ale subsolului;3 

2 . spaţiul aerian; 

3. apele de suprafață, cu albiile lor minore, malurile și cuvetele lacurilor, 
apele subterane, apele maritime interioare, faleza şi plaja mării, cu bogăţiile lor 
naturale și cu potenţialul energetic valorificabil, marea teritorială şi fundul 
apelor maritime, căile navigabile interioare; 

4. pădurile şi terenurile destinate împăduririi, cele care servesc nevoilor 
de cultură, de producţie ori de administraţie silvică, iazurile, albiile pâraielor, 
precum şi terenurile neproductive incluse în amenajamentele silvice, care fac 
parte din fondul forestier național şi nu sunt proprietate privată; 


2 Art. 858 Cod civil. 

3 Prin Rezoluţiile Adunării Generale a Organizației Naţiunilor Unite nr. 523 din 12.01.1952 și nr. 
626 din 21.12.1952 se recunoaşte prevalența interesului național în ceea ce priveşte dreptul de 
exploatare al statelor asupra propriilor resurse naturale. - Cătălina Georgeta Matei, Concesiunea 
petrolieră și concesiunea minieră din perspectivă europeană, Analele Universității București, 
nr. 3-4/2012, p. 450. 

5. terenurile care au aparținut domeniului public al statului înainte de 6 
martie 1945; terenurile obținute prin lucrări de îndiguiri, de desecări și de 
combaţere a eroziunii solului; terenurile institutelor și stațiunilor de cercetări 
ştiinţifice şi ale unităţilor de învățământ agricol şi silvic, destinate cercetării şi 
producerii de seminţe şi de material săditor din categoriile biologice şi de 
animale de rasă; 

6. parcurile naționale; 

7. rezervaţiile naturale și monumentele naturii; 

8. patrimoniul natural al Rezervaţiei Biosferei „Delta Dunării"; 

9. resursele naturale ale zonei economice și ale platoului continental, 
împreună cu platoul continental; 

10. infrastructura căilor ferate, inclusiv tunelele și lucrările de artă; 

11.tunelele și casetele de metrou, precum și instalaţiile aferente acestuia; 

12. drumurile naționale - autostrăzi, drumuri expres, drumuri naționale, 
europene, principale, secundare; 

13. canalele navigabile, cuvetele canalului, construcţiile hidrotehnice 
aferente canalului, ecluzele, apărările şi consolidările de maluri şi de taluzuri, 
zonele de siguranță de pe malurile canalului, drumurile de acces şi teritoriile pe 
care sunt realizate acestea; 

14. reţelele de transport al energiei electrice; 

15. spectre de frecvenţă și rețelele de transport şi de distribuţie de 
telecomunicații; 

16. canalele magistrale și rețelele de distribuţie pentru irigaţii, cu prizele 
aferente; 

17. conductele de transport al țițeiului, al produselor petroliere şi al 
gazelor naturale; 

18. lacurile de acumulare și barajele acestora, în cazul în care activitatea 
de producere a energiei electrice este racordată la sistemul energetic național, 
sau cele cu tranșe pentru atenuarea undelor de viitură; 

19. digurile de apărare împotriva inundaţiilor; 

20. lucrările de regularizare a cursurilor de ape; 

21. cantoanele hidrotehnice, stațiile hidrologice, meteorologice și de 
calitate a apelor; 

22. porturile maritime şi fluviale, civile şi militare - terenurile pe care 
sunt situate acestea, diguri, cheiuri, pereuri și alte construcţii hidrotehnice 
pentru acostarea navelor și pentru alte activități din navigația civilă, bazine, 
acvatorii şi șenale de acces, drumuri tehnologice în porturi, monumente istorice 
aflate în porturi, cheiuri şi pereuri situate pe malul căilor navigabile, în afara 
incintelor portuare destinate activităților de navigaţie; 

23. porturile de agrement - terenurile pe care sunt situate acestea, cu 
drumurile de acces aferente, diguri, cheiuri, pereuri și alte construcţii 
hidrotehnice destinate pentru acostarea navelor de agrement, de croazieră, de 
pasageri sau a altor nave care efectuează un serviciu public de transport 
pasageri, inclusiv faleza aferentă; 

24. terenurile destinate exclusiv instrucției militare; 

25. pichetele de grăniceri și fortificațiile de apărare a ţării; 

26. pistele de decolare, aterizare, căile de rulare și platformele pentru 
îmbarcare-debarcare situate pe acestea şi terenurile pe care sunt amplasate; 

27. statuile şi monumentele declarate de interes public național; 

28. ansamblurile și siturile istorice şi arheologice; 

29. muzeele, colecţiile de artă declarate de interes public naţional; 

30. terenurile şi clădirile în care îşi desfăşoară activitatea: Parlamentul, 
Președinția, Guvernul, ministerele şi celelalte organe de specialitate ale 
administraţiei publice centrale şi instituţiile publice subordonate acestora; 
instanţele judecătoreşti și parchetele de pe lângă acestea; unităţi ale Ministerului 
Apărării Naţionale şi ale Ministerului Afacerilor Interne și ale serviciilor publice 
de informaţii; serviciile publice descentralizate ale ministerelor și ale celorlalte 
organe de specialitate ale administraţiei publice centrale, precum și prefecturile, 
cu excepţia celor dobândite din venituri proprii extrabugetare, care constituie 
proprietatea privată a acestora.” 


3.2. Domeniul public judeţean 


Domeniul public al judeţului este alcătuit din bunurile prevăzute în anexa 
nr. 3 la Codul administrativ, precum şi din alte bunuri de uz ori de interes public 
județean, declarate ca atare prin hotărâre a consiliului județean, cu condiţia să 
nu fie declarate prin lege bunuri de uz ori de interes public naţional. 

Anexa nr. 3 la Codul administrativ prevede următoarele bunuri: 

„IL. drumurile judeţene; 

2. terenurile și clădirile în care își desfășoară activitatea consiliului 
judeţean și aparatul propriu al acestuia, precum şi instituţiile publice de interes 
judeţean, cum sunt: biblioteci, muzee, spitale județene și alte asemenea bunuri, 
dacă nu au fost declarate de uz sau de interes public naţional sau local; 

3. reţelele de alimentare cu apă realizate în sistem zonal sau microzonal, 
precum și staţiile de tratare cu instalaţiile, construcţiile și terenurile aferente 
acestora. 

4. porturile de agrement-terenurile pe care sunt situate acestea, cu 
drumurile de acces aferente, diguri, cheiuri, pereuri și alte construcții hidro- 
tehnice destinate pentru acostarea navelor de agrement, de croazieră, de pasa- 
geri, inclusiv faleza aferentă-care nu sunt declarate de interes public naţional; 

5, pistele de decolare, aterizare, căile de rulare și platformele pentru 
îmbarcare-debarcare situate pe acestea și terenurile pe care sunt amplasate 
care nu sunt declarate de interes public național; 

6. ansamblurile şi siturile istorice şi arheologice care nu sunt declarate 
de interes public național; 

7. porturile fluviale civile - terenurile pe care sunt situate acestea, diguri, 
chei, pereuri şi alte construcții hidrotehnice pentru acostarea navelor şi pentru 
alte activităţi din navigația civilă, bazine, acvatorii şi șenale de acces, drumuri 

tehnologice în porturi, monumente istorice aflate în porturi, cheiuri şi pereuri 
situate pe malul căilor navigabile, în afara incintelor portuare destinate 
activităților de navigaţie care nu sunt declarate de interes public naţional; 

8. digurile de apărare împotriva inundaţiilor care nu sunt declarate de 
interes public naţional.” 


3.3. Domeniul public local 


Domeniul public al comunelor, orașelor și municipiilor este alcătuit din 
bunurile prevăzute în anexa nr. 4 la Codul administrativ, precum şi din alte 
bunuri de uz ori de interes public local, declarate ca atare prin hotărâre a 
consiliului local, dacă prin lege nu sunt declarate bunuri de interes public 
național ori judeţean. 

Anexa nr. 4 la Codul administrativ prevede următoarele bunuri: 

„I.drumurile comunale, vicinale şi străzile; 

2. pieţele publice, comerciale, târgurile, oboarele şi parcurile publice, 
precum şi zonele de agrement; 

3. lacurile şi plajele care nu sunt declarate de interes public naţional sau 
judeţean; 

4. rețelele de alimentare cu apă, canalizare, termoficare, staţiile de tratare 
şi epurare a apelor uzate, cu instalaţiile, construcţiile și terenurile aferente; 

5. terenurile şi clădirile în care își desfăşoară activitatea consiliul local şi 
primăria, precum și instituţiile publice de interes local, cum sunt: teatrele, 
bibliotecile, muzeele, spitalele, policlinicile şi altele asemenea; 

6. locuinţele sociale; 

7. statuile şi monumentele, dacă nu au fost declarate de interes public 
național; 

8. bogăţiile de interes public ale subsolului, dacă prin natura lor sau prin 
declaraţia legii nu sunt de interes public național; 

9. terenurile cu destinaţie forestieră, dacă nu fac parte din domeniul 
privat al statului şi dacă nu sunt proprietatea persoanelor fizice ori a 
persoanelor juridice de drept privat; 

10. cimitirele orăşeneşti şi comunale; 

11. porturile de agreement - terenurile pe care sunt situate acestea, cu 
drumurile de acces aferente, diguri, cheiuri, pereuri şi alte construcţii 
hidrotehnice destinate pentru acostarea navelor de agrement, de croazieră, de 
pasageri sau a altor nave care efectuează un serviciu public de transport 
pasageri, inclusiv faleza aferentă - care nu sunt declarate de interes public 
național sau judeţean; 

12. ansamblurile și siturile istorice și arheologice care nu sunt declarate 
de interes public național sau județean; 

13. porturile fluviale civile - terenurile pe care sunt situate acestea, 
diguri, cheiuri, pereuri și alte construcţii hidrotehnice pentru acostarea navelor 
şi pentru alte activităţi din navigația civilă, bazine, acvatorii şi șenale de acces, 

drumuri tehnologice în porturi, monumente istorice aflate în porturi, cheiuri şi 
pereuri situate pe malul căilor navigabile, în afara incintelor portuare destinate 
activităților de navigație care nu sunt declarate de interes public naţional sau 
judeţean; 

14. digurile de apărare împotriva inundaţiilor care nu sunt declarate de 
interes public naţional sau județean”. 


Secţiunea 4 
Caracterele dreptului de proprietate publică 


Potrivit art. 861 alin. (1) Cod civil, bunurile care fac parte din domeniul 
public sunt inalienabile, imprescriptibile şi insesizabile. 

Inalienabilitatea este strâns legată de domeniul public, fiind instituită în 
interes general. Aceasta înseamnă că bunurile nu pot fi înstrăinate, pot fi date 
numai în administrare, concesionate, închiriate sau date în folosință gratuită. 
Consecința este nulitatea contractelor de vânzare ori de schimb, chiar dacă 
cocontractantul administraţiei a fost de bună-credinţă. 

Imprescriptibilitatea este o consecință a inalienabilităţii întrucât persoa- 
nele publice nu pot fi deposedate de anumite dependinţe ale domeniilor lor, 
protejându-le împotriva propriei neglijențe.t Art. 861 alin. (2) Cod civil se referă 
la imprescriptibilitatea bunurilor proprietate publică sub aspect extinctiv și 
achizitiv, astfel că dreptul de proprietate publică nici nu se stinge prin 
nefolosirea de către proprietarul său, şi nici nu poate fi dobândit de către alte 
persoane prin uzucapiune ori prin posesia de bună-credinţă. 

Fiind insesizabile, aceste bunuri nu pot fi supuse executării silite şi asupra 
lor nu se pot constitui privilegii și garanţii reale: ipotecă, gaj şi drept de retenţie. 


Secţiunea 5 
Dobândirea dreptului de proprietate publică 


Potrivit art. 863 Cod Civil, dreptul de proprietate publică se dobândește: 

a) prin achiziție publică, efectuată în condiţiile legii; 

b) prin expropriere pentru cauză de utilitate publică; 

c) prin donaţie sau legat, dacă bunul, prin natura lui sau prin voința 
dispunătorului, devine de uz ori de interes public; 

d) prin convenţie cu titlu oneros, dacă bunul, prin natura lui sau prin 
voința dobânditorului, devine de uz ori de interes public; 


Dreptul de proprietate publică poate fi dobândit prin contracte civile, cum 
ar fi contractul de vânzare-cumpărare sau contractul de schimb. 


+ Rene Chapus, Droit administratif general, Tome 2,8-e edition, Montchrestien-E.].A. Paris 1995, 
p. 372. 

e) prin transferul unui bun din domeniul privat al statului în domeniul 
public al acestuia sau din domeniul privat al unei unităţi administrativ- 
teritoriale în domeniul public al acesteia; 

f) prin alte moduri stabilite de lege. 


In ceea ce priveşte dobândirea dreptului de proprietate publică prin alte 
moduri, în doctrină s-au făcut referiri la rechiziţii și confiscări.5 


5.1. Achiziţie publică efectuată în condiţiile legii 


Procedura de achiziție este prevăzută de Legea nr. 98/2016 privind achizi- 
țiile publice, lege care asigură „cadrul legal necesar pentru a realiza achiziționarea 
de bunuri, servicii şi lucrări în condiţii de eficiență economică și socială.”6 

În cazul achiziţiei publice avem în vede bunurile, care potrivit legii sau 
prin natura lor, sunt de uz sau de interes public. 

Potrivit art. 3 alin. (1) lit. b) din Legea nr. 98/2016, prin achiziție sau 
achiziție publică se înțelege achiziţia de lucrări, de produse sau de servicii, prin 
intermediul unui contract de achiziție publică de către una ori mai multe 
autorități contractante de la operatori economici desemnați de catre acestea, 
indiferent dacă lucrările, produsele sau serviciile sunt destinate ori nu realizării 
unui interes public. 

Contractul de achiziție publică este definit în lege ca fiind „contractul cu 
titlu oneros, asimilat, potrivit legii, actului administrativ, încheiat în scris între 
unul sau mai mulți operatori economici şi una ori mai multe autorități 
contractante, care are ca obiect execuţia de lucrări, furnizarea de produse sau 
prestarea de servicii.”? 


5.2.Exproprierea pentru cauză de utilitate publică 


Reglementări privind exproprierea pentru cauză de utilitate publică 
găsim în Constituţie la art. 44 alin. (3)8, în Codul civil la art. 562 alin. (3), ca o 
modalitate de stingere a dreptului de proprietate, în Legea nr. 33/1994 privind 
exproprierea pentru cauză de utilitate publică și în Legea nr. 255/2010 privind 
exproprierea pentru cauză de utilitate publică, necesară realizării unor 
obiective de interes naţional, judeţean și local. 


5 Valentin Prisăcaru, Tratat de drept administrativ român, Partea generală, ed. a III-a revăzută şi 
adăugită, Editura Lumina Lex, Bucureşti, 2002, p. 57 şi urm. 

6 Art. 2 alin. (1) din Legea nr. 98/2016. 

7 Art. 3 alin. (1) lit.1) din Legea nr. 98/2016. 

8 „Nimeni nu poate fi expropriat decât pentru o cauză de utilitate publică, stabilită potrivit legii, 
cu dreaptă și prealabilă despăgubire” 

9 „Exproprierea se poate face numai pentru o cauză de utilitate publică stabilită potrivit legii, cu 
justă şi prealabilă despăgubire, fixată de comun acord între proprietar şi expropriator. În caz de 
divergență asupra cuantumului despăgubirilor, acesta se stabileşte pe cale judecătorească.“ 

Potrivit art. 2 din Legea nr. 33/1994, pot fi expropriate bunurile imobile 
proprietatea persoanelor fizice sau a persoanelor juridice cu sau fără scop 
lucrativ, precum si cele aflate în proprietatea privată a comunelor, oraşelor, 
municipiilor şi judeţelor. Bunurile proprietate privată a statului nu pot fi 
expropriate. 

Expropriator, în înțelesul acestei legi, este statul, prin organismele 
desemnate de Guvern, pentru lucrările de interes naţional, şi judeţele, 
municipiile, oraşele şi comunele, pentru lucrările de interes local. 

Procedura de expropriere cuprinde o fază administrativă și una judiciară. 

a) Faza administrativă 

Procedura administrativă cuprinde mai multe etape: 

1. - efectuarea unei cercetări prealabile și înscrierea lucrării în planurile 
urbanistice şi de amenajare a teritoriul; 

Prin cercetarea prealabilă se stabileşte dacă se justifică interesul naţional 
sau local, avantajele economico-sociale, ecologice sau de orice altă natură care 
susțin necesitatea lucrării ce nu poate fi realizată pe alte căi decât prin 
expropriere. Rezultatul cercetării prealabile se consemnează într-un proces- 
verbal care se înaintează Guvernului sau, după caz, consiliului județean, 
respectiv Consiliului General al Municipiului București. Lucrarea se înscrie în 
planurile urbanistice și de amenajare a teritoriului, pentru localități sau zone 
unde urmează să se realizeze aceasta. 

2. - declararea utilității publice; 

Utilitatea publică se declară pentru lucrări de interes naţional, de către 
Guvern, iar pentru cele de interes local,10 de către consiliile judeţene si Consiliul 
General al Municipiului Bucureşti. Pentru lucrările de interes local care se 
desfăşoară pe teritoriul mai multor judeţe, utilitatea publică este declarată de o 
comisie compusă din preşedinţii consiliilor judeţene respective. În caz de 
dezacord, utilitatea publică în cauză poate fi declarată de către Guvern. Prin lege 
se poate declara utilitatea publică pentru orice alte lucrări, precum și în cazul în 
care sunt supuse exproprierii lăcaşuri de cult, monumente, ansambluri și situri 


10 Potrivit art. 6 din Legea nr. 33/1994 sunt de utilitate publică „lucrările privind: prospecțiunile 
și explorările geologice; extracția și prelucrarea substanțelor minerale utile; instalaţii pentru 
producerea energiei electrice; căile de comunicații, deschiderea, alinierea și lărgirea străzilor; 
sistemele de alimentare cu energie electrică, telecomunicaţii, gaze, termoficare, apă, canalizare; 
instalații pentru protecția mediului; îndiguiri și regularizări de râuri, lacuri de acumulare pentru 
surse de apă şi atenuarea viiturilor; derivații de debite pentru alimentări cu apă și pentru 
devierea viiturilor; staţii hidrometeorologice, seismice și sisteme de avertizare şi prevenire a 
fenomenelor naturale periculoase și de alarmare a populației, sisteme de irigaţii și desecări; 
lucrări de combatere a eroziunii de adâncime; clădirile și terenurile necesare construcţiilor de 
locuinţe sociale și altor obiective sociale de învățământ, sănătate, cultură, sport, protecţie și 
asistență socială, precum și de administrație publică și pentru autorităţile judecătorești; 
salvarea, protejarea şi punerea în valoare a monumentelor, ansamblurilor şi siturilor istorice, 
precum și a parcurilor naționale, rezervațiilor naturale și a monumentelor naturii; prevenirea și 
înlăturarea urmărilor dezastrelor naturale - cutremure, inundaţii, alunecări de terenuri; 
apărarea țării, ordinea publică și siguranţa naţională.” 

istorice, cimitire, alte aşezăminte de valoare naţională deosebită ori localități 
urbane sau rurale în întregime. 

Actul de declarare a utilității publice se aduce la cunoștință publică; nu 
sunt supuse publicității actele prin care se declară utilitatea publică în vederea 
executării unor lucrări privind apărareațării şi siguranţa națională. 

3.- executarea planurilor cuprinzând terenurile și construcţiile propuse 
spre expropriere, cu indicarea numelui proprietarilor, precum și a ofertelor de 
despăgubire. | 

Propunerile de expropriere a imobilelor se notifică persoanelor fizice sau 
juridice titulare de drepturi reale, în termen de 15 zile de la publicare. Aceştia 
pot face întâmpinare care se soluţionează de o comisie constituită în acest scop. 


b) faza judiciară 

Soluţionarea cererilor de expropriere este de competenţa tribunalului 
județean sau a Tribunalului București în raza căruia este situat imobilul propus 
pentru expropriere. Tribunalul va fi sesizat de expropriator pentru a se pronunţa 
cu privire la expropriere, în cazul în care nu s-a făcut întâmpinare împotriva 
propunerii de expropriere sau dacă această cale de atac a fost respinsă. 

Instanţa verifică dacă sunt întrunite toate condiţiile cerute de lege pentru 
expropriere, stabileşte cuantumul despăgubirilor şi suma cuvenită fiecărei părți. 
În cazul în care părţile se învoiesc în fața instanţei asupra exproprierii și asupra 
despăgubirii, aceasta va lua act de învoială și va pronunţa o hotarâre definitivă. 

Atunci când părţile sau numai unele dintre acestea se învoiesc doar cu 
privire la expropriere, dar nu şi asupra despăgubirii, instanța va lua act de 
învoială și va stabili despăgubirea. Pentru stabilirea despăgubirilor instanța va 
constitui o comisie de experți. 

Despăgubirea se compune din valoarea reală a imobilului și din 
prejudiciul cauzat proprietarului sau altor persoane îndreptăţite. Transferul 
dreptului de proprietate asupra bunurilor supuse exproprierii, în patrimoniul 
expropriatorului, se produce îndată ce obligaţiile impuse lui prin hotărâre 
judecătorească au fost îndeplinite. 

Legea nr. 255/2010 prevede o procedură specială privind exproprierea 
pentru cauză de utilitate publică pentru realizarea următoarelor lucrări: 

- lucrările de construcţie, reabilitare și modernizare de drumuri şi 
parcări de interes naţional, județean şi local, precum și toate lucrările de 
construcţie, reabilitare şi extindere a infrastructurii feroviare publice, lucrările 
necesare dezvoltării rețelei de transport cu metroul și de modernizare a reţelei 
existente, lucrările de dezvoltare a infrastructurii aeroportuare, precum și a 
infrastructurii de transport naval; 

- lucrările din domeniul gospodăririi apelor, respectiv construcțiile 
hidrotehnice și lucrările anexe, acumulările de apă permanente și nepermanente, 
cantoanele de exploatare, digurile de apărare împotriva inundaţiilor, construc- 
țiile şi instalațiile hidrometrice, instalațiile de determinare automată a calităţii 
apei, lucrările de amenajare, regularizare sau consolidare a albiilor, canalele şi 

derivaţiile hidrotehnice, stațiile de pompare, precum și alte construcţii hidro- 
tehnice realizate pe ape, lucrări de renaturare, reabilitare zone umede și 
asigurarea conectivităţii laterale; 

- Tucrările de construcţie, reabilitare, modernizare, dezvoltare şi ecolo- 
gizare a zonei litorale a Mării Negre, precum și a stațiunilor turistice de interes 
național; 

- lucrările de interes naţional pentru realizarea, dezvoltarea producerii, 
transportului şi distribuţiei de energie electrică, transport şi distribuţie de gaze 
naturale, a extracției de gaze naturale, lucrările de dezvoltare, modernizare și 
reabilitare a Sistemului național de transport al țițeiului, gazolinei, etanului, 
condensatului; 

- lucrări de interes național pentru construirea depozitelor definitive de 
deşeuri radioactive şi combustibil nuclear uzat, rezultate din funcţionarea și 
dezafectarea instalaţiilor nucleare şi radiologice existente pe teritoriul național; 

- lucrările miniere de interes național pentru exploatarea zăcămintelor 
de lignit, care se execută în baza unei licenţe de exploatare de către operatorii 
economici aflați sub autoritatea Ministerului Economiei, Energiei și Mediului de 
Afaceri, în calitate de minister de resort; 

- lucrările de amenajare, dezvoltare sau reabilitare a pârtiilor de schi, cu 
instalaţiile de transport pe cablu aferente, lucrările de amenajare a instalațiilor 
şi echipamentelor de producere a zăpezii şi gheții artificiale şi de întreținere a 
pârtiilor, instalaţiile pentru iluminatul pârtiilor de schi și alte echipamente 
necesare dezvoltării domeniului schiului, amenajarea, dezvoltarea sau 
reabilitarea pârtiilor destinate practicării celorlalte sporturi de iarnă - biatlon, 
bob, sanie, sărituri de la trambulină - a patinoarelor și echiparea cu instalațiile 
şi echipamentele corespunzătoare; 

- lucrările de realizare a Sistemului naţional al perdelelor forestiere de 
protecție, precum şi lucrările de împădurire a terenurilor degradate; 

- lucrările de interes public de construcţie, reabilitare și modernizare a 
infrastructurii de alimentare cu apă, aducțiunilor, inclusiv a staţiilor de captare 
şi tratare, a infrastructurii de apă uzată și lucrările de construcţie, reabilitare şi 
modernizare a staţiilor de epurare; 

- lucrări de interes public naţional de construcţie, reabilitare, moderni- 
zare şi reconversie funcțională, pentru construcții administrative necesare 
funcționării sistemului judiciar; 

- lucrări de interes public local de construcție, reabilitare, modernizare 
şi reconversie funcţională, pentru construcții administrative, sociale şi 
culturale, de sănătate, învățământ și sport, inclusiv pentru infrastructura 
aferentă acestora; 

- lucrări de interes public local de conservare a spaţiilor verzi existente 
şi /sau de amenajare de noi spaţii verzi; 

- lucrări de interes public local de regenerare urbană a terenurilor 
neconstruite şi a imobilelor care au avut destinație industrială din intravilanul 
oraşelor și municipiilor şi care în prezent nu sunt funcționale; 

- lucrări de interes public local de conservare și protejare a clădirilor de 
patrimoniu degradate; 

- lucrări de construcţie, modernizare şi extindere a obiectivelor cu 
caracter militar; 

- lucrări de construire - construcţii și infrastructură - reabilitare, moder- 
nizare, reconversie funcțională pentru construcţii administrative necesare 
funcționării administraţiei publice centrale; 

- lucrări de construire, reabilitare, modernizare, reconversie funcțională 
pentru proiecte de regenerare urbană inițiate de autorităţile publice centrale 

- lucrări de interes public național, regional, interjudețean, județean și 
local de construcție, reabilitare şi modernizare necesare funcționării sistemului 
de sănătate, inclusiv pentru structura aferentă acestora; 

-  Iucrări de închidere și ecologizare a depozitelor de deşeuri, efectuate de 
stat prin autoritățile publice centrale, ca urmare a stabilirii în sarcina acestuia de 
măsuri în baza unor hotărâri ale Curţii de Justiţie a Uniunii Europene; 

- lucrări de reconfigurare a parcelelor în vederea dezvoltării urbanistice 
a terenurilor agricole în cazul în care nu se obține acordul proprietarilor pentru 
schimbarea regimului juridic, economic sau tehnic cu modificarea geometriei 
poziționării şi suprafeței parcelei; 

- lucrările din proiectele de investiții strategice, precum și din cele 
realizate în parteneriat public-privat aferente obiectivelor de interes naţional, 
judeţean sau local. 


Expropriator este statul român pentru obiectivele de interes național, 
județele pentru obiectivele de interes judeţean, iar municipiile, orașele și 
comunele, pentru obiectivele de interes local. 

Etapele procedurii de expropriere sunt: 

„ aprobarea indicatorilor tehnico-economici ai lucrărilor de interes 

național, judeţean sau local; 

. consemnarea sumei individuale aferente, reprezentând plata 
despăgubirii pentru imobilele care fac parte din coridorul de 
expropriere şi afişarea listei proprietarilor imobilelor; 

„ transferul dreptului de proprietate; 

= finalizarea formalităţilor aferente procedurii de expropriere. 


5.3. Donaţie sau legate 


Art. 291 Cod administrativ reglementează modalitatea de acceptare a 
donațiilor și legatelor. 

Acceptarea donațiilor şi legatelor făcute către stat se aprobă prin hotărâre 
a Guvernului, pentru donațiile și legatele de bunuri imobile și pentru cele de 
bunuri mobile a căror valoare de piață este mai mare de 500.000 lei șiprin ordin 
al ministrului sau al conducătorului organului sau instituției administraţiei 
publice centrale competente pentru bunuri mobile a căror valoare de piață este 
mai mică sau egală cu 500.000 lei. 

Acceptarea donațiilor și a legatelor făcute către unităţile administrativ- 
teritoriale se aprobă prin hotărâre a consiliului județean, respectiv a Consiliului 
General al Municipiului București ori a consiliului local al comunei, al orașului 
sau al municipiului, după caz, pentru donațiile şi legatele de bunuri imobile și 
pentru cele de bunuri mobile a căror valoare de piață este mai mare de 500.000 
lei. Donaţiile şi legatele de bunuri mobile a căror valoare de piață este mai mică 
sau egală cu 500.000 lei se aprobă prin dispoziția conducătorului organului sau 
instituției administrației publice locale. 

Actele prin care se fac donaţii statului sau unităţilor administrativ- 
teritoriale sunt scutite de plata oricăror impozite sau taxe. 


5.4.Trecerea bunurilor în domeniul public 


5.4.1. Trecerea unui bun din domeniu public al statului în domeniul public 
al unei unități administrativ-teritoriale!! 


Consiliul județean, respectiv Consiliul General al Municipiului București, 
consiliul local al comunei, orașului sau al municipiului pot solicita trecerea unui 
bun din domeniul public al statului în domeniul lor public, dar numai dacă bunul 
se află pe raza teritorială a unității administrativ-teritoriale care solicită 
trecerea. Cererea se aprobă prin hotărâre a autorităţii publice locale, hotărâre 
în care trebuie să se motiveze uzul sau interesul public județean sau local al 
bunului respectiv. 

Trecerea unui bun din domeniul public al statului în domeniul public al 
unei unități administrativ-teritoriale se face prin hotărâre de Guvern; în 
expunerea de motive trebuie să se justifice încetarea uzului sau interesului 
public naţional. După aprobarea hotărârii de Guvern, bunul este declarat de 
interes public județean sau local prin hotărâre a consiliului județean, respectiv 
a Consiliului General al Municipiului București sau a consiliului local. 


5.4.2. Trecerea bunului din domeniul public al unei unităţi administrativ- 
teritoriale în domeniul public al statului? 


La cererea unei autorități sau instituţii publice interesate, aprobată prin 
notă înaintată Guvernului în care se motivează uzul sau interesul naţional, se 
solicită trecerea unui bun din domeniul public al unei unității administrativ- 
teritoriale în domeniul public al statului. Această trecere se aprobă prin 
hotărâre a consiliului județean sau a consiliului local; în expunerea de motive 
trebuie să se justifice încetarea uzului sau interesului public județean sau local. 

După primirea hotărârii de la autoritatea publică locală, la inițiativa 
autorităţii sau instituției publice care a solicitat trecerea bunului, Guvernul 
adoptă hotărâre prin care declară bunul de uz sau de interes public naţional și 
stabileşte titularului dreptului de administrare. 


11 Art. 292 Cod administrativ. 
12 Art. 293 Cod administrativ. 

5.4.3. Trecerea bunului din domeniul public al unei unități administrativ- 
teritoriale în domeniul public al altei unități administrativ-teritoriale13 


Trecerea unui bun din domeniul public al unei unități administrativ- 
teritoriale în domeniul public al altei unități administrativ-teritoriale, de pe 
raza teritorială a aceluiași judeţ, se face la cererea consiliului local interesat, 
prin hotărârea consiliului local în a cărui proprietate se află bunul. 

Trecerea unui bun din domeniul public județean în domeniul public al 
unei unități administrativ-teritoriale, de pe raza teritorială a județului 
respectiv, se aprobă prin hotărâre a consiliului judeţean, la cererea consiliului 
local al comunei, orașului sau municipiului. 

În cazul în care un consiliu judeţean solicită prin cerere trecerea unui bun 
din domeniul public al unei unități administrativ-teritoriale care se află pe raza 
sa teritorială, în domeniul public al judeţului, aceasta se face prin hotărârea 
consiliului local respectiv. 

În motivarea hotărârilor de trecere a bunurilor din domeniul public al 
unei unități administrativ-teritoriale în domeniul public al altei unități 
administrativ-teritoriale trebuie să se justifice temeinic încetarea uzului sau 
interesului public județean sau local, după caz., 

Declararea bunului ca fiind de uz sau de interes public județean sau local, 
se face prin hotărârea consiliului județean, respectiv consiliului local care a 
solicitat trecerea. 


5.4.4. Trecerea unui bun din domeniul public al unui judeţ în domeniul 
public al altui judeţ limitrofi+ 


În vederea realizării unor obiective de investiţii și pe perioadă 
determinată, trecerea unui bun din domeniul public al unui judeţ în domeniul 
public al altui județ limitrof, se face prin hotărâre a consiliului judeţean al 
județului în a cărui proprietate se află bunul, la cererea consiliului județean care 
solicită trecerea. 

La finalizarea duratei prevăzute, bunul se transmite în domeniul public al 
judeţului care a aprobat trecerea. 


5.4.5. Trecerea unui bun din domeniul privat în domeniul public al aceluiaș 
titular al dreptului de proprietate!5 


Trecerea unui bun din domeniul privat al statului în domeniul său public 
se face prin hotărâre a Guvernului. 

Trecerea unui bun din domeniul privat al unei unități administrativ- 
teritoriale în domeniul public al acesteia se face prin hotărâre a consiliului 
judeţean, respectiv a Consiliului General al Municipiului București sau a 
consiliului local al comunei, orașului sau municipiului, după caz. 


13 Art. 294 Cod administrativ. 
14 Art. 295 Cod administrativ. 
15 Art. 296 Cod administrativ. 


167 


Ana VASILE 


Dacă bunul se află în patrimoniul societăților la care statul sau o unitate 
administrativ-teritorială este acționar sau asociat, este nevoie de acordul 
adunării generale a acţionarilor societăţii respective, iar contravaloarea 
bunului trebuie achitată. 

Dacă bunul se află în patrimoniul regiilor autonome este nevoie de acordul 
consiliului de administraţie, iar contravaloarea bunului trebuie achitată. 

Dacă lipsesc aceste acorduri, bunurile pot fi trecute în domeniul public 
numai prin procedura exproprierii pentru cauză de utilitate publică şi după o 
justă şi prealabilă despăgubire. 


Secţiunea 6 
Stingerea și apărarea dreptului de proprietate publică 


Potrivit art. 864 Cod civil, dreptul de proprietate publică se stinge dacă 
bunul a pierit, a fost trecut în domeniul privat, precum şi dacă a încetat uzul sau 
interesul public. 

Codul administrativ în art. 361 reglementează trecerea unui bun din 
domeniul public, în domeniul privat al aceluiași titular al dreptului de proprietate. 

Prin hotărâre de Guvern se poate trece un bun din domeniul public al 
statului în domeniul privat al acestuia. 

Prin hotărâre a consiliului local, al consiliului județean, respectiv a 
Consiliului General al Municipiului București se poate trece un bun din domeniul 
public al unei unităţi administrativ-teritoriale în domeniul prival al acesteia. 

În expunerea de motive a acestor acte administrative, trebuie în mod 
obligatoriu să se justifice încetarea uzului sau interesului public naţional sau 
local; în caz contrar, actele încheiate sunt lovite de nulitate absolută. 

Potrivit art. 865 Cod civil „(1) Obligaţia apărării în justiție a proprietății 
publice revine titularului. (2) Titularii drepturilor corespunzătoare proprietăţii 
publice sunt obligaţi: a) să îl informeze pe proprietar cu privire la orice 
tulburare adusă dreptului de proprietate publică; b) să îl introducă în proces pe 
titularul dreptului de proprietate publică, în condiţiile prevăzute de Codul de 
procedură civilă.” 

Dispoziţiile art. 563 Cod civil privind acţiunea în revendicare se aplică în 
mod corespunzător. 


Secţiunea 7 
Inventarierea bunurilor din domeniul public 


Inventarierea bunurilor din domeniul public al statului1€ se aprobă prin 
hotărâre a Guvernului, se întocmește și se modifică, după caz, potrivit 
prevederilor legale, de ministere sau de celelalte organe de specialitate ale 
administrației publice centrale, atât pentru bunurile aflate în administrarea 


16 Art. 288 Cod administrativ. 

acestora, cât şi pentru bunurile aflate în administrarea unităţilor din 
subordinea, coordonarea sau sub autoritatea acestora, precum și de autorităţile 
publice autonome. 

Actualizarea inventarului centralizat al bunurilor din domeniul public al 
statului se realizează prin sistemul securizat al ministerului cu atribuţii în 
domeniul finanțelor publice; acest minister realizează centralizarea inventarului 
bunurilor din domeniul public al statului și îl supune aprobării Guvernului, prin 
hotărâre. 

Inventarierea bunurilor din domeniul public al unităţilor administrative- 
teritoriale este prevăzută în art. 289 Cod administrativ. 

Bunurile aparținând unităților administrativ- teritoriale sunt supuse 
inventarierii anuale. Autoritatea executivă, prezintă anual un raport asupra 
situaţiei gestionării bunurilor, autorităţii deliberative. 

Inventarul bunurilor care alcătuiesc domeniul public al unităţii 
administrativ-teritoriale, se întocmește și se actualizează de către o comisie 
special constituită prin dispoziţia fiecărei autorități executive a unităţii 
administrativ-teritoriale. 

Inventarul prevăzut se atestă prin hotărâre a autorităţii deliberative, se 
constituie anexă la statutul unității administrativ-teritoriale şi se actualizează 
ori de câte ori intervin evenimente de natură juridică. De asemenea, se publică 
pe pagina de internet a unității administrativ-teritoriale. 

Evidenţa financiar-contabilă a bunurilor care alcătuiesc domeniul public 
al statului sau al unităților administrativ-teritoriale se ţine distinct în 
contabilitate de către titularul dreptului de administrare, concedent sau de 
instituţia de utilitate publică care are în folosință gratuită aceste bunuri. 


CAPITOLUL II 


Contractul de concesiune de bunuri proprietate publică 


Secţiunea 1 
Noţiune 


Termenul de concesiune este unul din cele mai vagi ale dreptului admi- 
nistrativ!7fiind folosit pentru a desemna anumite operațiuni care nu au multe 
lucruri în comun, cu excepţia faptului că au la bază o autorizare, o permisiune a 
administrației. Astfel se vorbea de concesiune de spitale, concesiune de autostrăzi, 
concesiune de terenuri, concesiune de bogății ale subsolului, etc. 


17 G. Vedel, p. Delvolve, op.cit., 8-e ed. p. 1133. 

În România interbelică, concesiunea era reglementată de Legea pentru 
organizarea şi administrarea pe baze comerciale a întreprinderilor şi avuţiilor 
publice și Legea contabilităţii publice.18 

În perioada constituţiilor socialiste instituția concesionării era incom- 
patibilă cu proprietatea de stat care aparținea întregului popor și nu putea fi 
transmisă unor persoane private. Pentru bunurile care s-au transmis 
întreprinderilor şi instituţiilor s-a fundamentat un drept real de tip nou, dreptul 
de administrare directă, prin Decretul nr. 409/1955 privind reglementarea 
transmiterii bunurilor proprietatea statului. 

După 1990, până la apariţia Legii nr. 219/ 1998 privind regimul concesiu- 
nilor, lege specială în domeniu, concesiunea se făcea în baza Legii nr. 15/1990 
privind reorganizarea unităţilor economice de stat ca regii autonome și 
societăți comerciale și a Hotărârii Guvernului nr. 1228/1990 pentru aprobarea 
Metodologiei concesionării, închirierii şi locației gestiunii, acte normative la 
care se apela ori de câte ori nu exista o reglementare specială.!? Unele acte 
normative au derogat de la prevederile Legii nr. 15/1990, cum ar fi Ordonanţa 
Guvernului nr. 30/1995 privind regimul de concesionare a construirii și 
exploatării unor tronsoane de căi de comunicaţii terestre - autostrăzi şi căi 
ferate, Ordonanța de urgență a Guvernului nr. 63/1998 privind energia 
electrică şi termică.20 

Din 2006 regimul juridic al contractului de concesiune a fost reglementat 
de Ordonanţa de urgență a Guvernului nr. 54/2006 privind regimul contrac- 
telor de concesiune de bunuri proprietate publică și Ordonanța de urgenţă a 
Guvernului nr. 34/2006 privind atribuirea contractelor de achiziție publică, a 
contractelor de concesiune de lucrări şi a contractelor de concesiune de servicii. 
O.U.G. nr.54/2006 a reprezentat sediul general pentru concesionarea bunurilor 
publice, cuprinzând multe din prevederile fostei Legi nr. 219/1998 privind 
regimul juridic al concesiunii.?1 

În urma directivelor Uniunii Europene din 2014, s-au adoptat următoa- 
rele legi noi: Legea nr. 98/2016 privind achizițiile publice, Legea nr. 99/2016 
privind achiziţiile sectoriale, Legea nr. 100/2016 privind concesiunile de 
lucrări şi concesiunile de servicii, Legea nr. 101/2016 privind remediile şi căile 
de atac în materie de atribuire a contractelor de achiziție publică, a contractelor 
sectoriale şi a contractelor de concesiune de lucrări și concesiune de servicii, 
precum şi pentru organizarea și funcționarea Consiliului Naţional de Soluţio- 
nare a Contestaţiilor. 

În prezent, cadrul general pentru contractul de concesiune de bunuri 
proprietate publică îl reprezintă art. 302-331 Cod administrativ. 


18 Antonie Iorgovan, Tratat de drept administrativ, ediția a II-a, revăzută și adăugită, vol. Il, 
Editura Nemira, București, 1996, p. 94. 

» A.lorgovan, op-cit., vol. |, ediția a II-a, p. 107. 

20 Ana Vasile, Prestarea serviciilor publice prin agenți privați, Editura All Beck, București, 2003, 
p. 173-174. 

21 R. N. Petrescu, op.cit., p. 364. 

„Contractul de concesiune de bunuri proprietate publică este acel 
contract încheiat în formă scrisă prin care o autoritate publică, denumită 
concedent, transmite, pe o perioadă determinată, unei persoane, denumită 
concesionar, care acționează pe riscul şi pe răspunderea sa, dreptul şi obligația 
de exploatare a unui bun proprietate publică, în schimbul unei redevenţe.”22 

Durata concesiunii nu poate depăși 49 de ani, începând de la data 
semnării contractului; se poate prelungi prin acordul de voinţă al părților, 
încheiat în formă scrisă, durata însumată neputând depăși 49 de ani. Prin legi 
speciale se pot stabili concesionări cu durata mai mare de 49 de ani. 

Dreptul de concesiune se înscrie în cartea funciară. 


Secţiunea 2 
Obiectul contractului de concesiune 


Contractul de concesiune are ca obiect exploatarea unui bun proprietate 
publică şi plata redevenţei. 

Potrivit art. 303 alin. (1) Cod administrativ, statul sau unitățile admi- 
nistrativ-teritoriale pot să concesioneze bunurile proprietate publică, în baza 
unui contract de concesiune. „Bunurile care sunt prevăzute prin lege sau care 
prin natura lor pot fi exploatate în vederea culegerii de fructe naturale, civile 
sau industriale şi producte pot face obiectul concesiunii.”23 

Redevenţa este suma de bani care se plăteşte de către concesionar, 
concedentului, pentru exploatarea unui bun public. Redevenţa obținută prin 
concesionarea bunurilor proprietate publică se face venit la bugetul de stat sau 
bugetele locale. 

Modul de calcul al redevenţei se face având în vedere anumite criterii: 

„a) proporţionalitatea redevenţei cu beneficiile obținute din exploatarea 
bunului de către concesionar; 

b) valoarea de piaţă a bunului care face obiectul concesiunii; 

c) corelarea redevenței cu durata concesiunii."24 


Secţiunea 3 
Părţile contractului de concesiune 


3.1. Concedentul 


Calitatea de concedent o au, după caz, statul, județul, municipiul, orașul 
sau comuna. 

Statul are calitatea de concedent pentru bunurile care aparțin domeniului 
public al statului, şi este reprezentat de ministere și celelalte autorități ale 
administraţiei publice centrale. 


22 Art. 303 alin. (2) Cod administrativ. 
23 Art. 302 Cod administrativ. 
24 Art. 307 alin. (5) Cod administrativ. 

Judeţul are calitatea de concedent pentru bunurile care aparțin domeniului 
public al județului, și este reprezentat de președintele consiliului județean. 

Comuna, orașul sau municipiul, după caz, are calitatea de concedent 
pentru bunurile care aparțin domeniului public local și sunt reprezentate de 
către primarul comunei, oraşului, municipiului, respectiv de către primarul 
general al municipiului Bucureşti. 


3.2. Concesionarul 


Potrivit art. 871 alin. (2) Cod civil, calitatea de concesionar o poate avea 
orice persoană fizică sau juridică. De asemenea, concesionarul poate să aibă atât 
naționalitatea sau cetățenia română cât şi străină. 


Secţiunea 4 
Procedura prealabilă încheierii contractului de concesiune 


4.1.Procedura administrativă de iniţiere a concesionării 


Inițiativa concesionării o poate avea fie concedentul, fie orice persoană 
interesată, prin înaintarea unei propuneri de concesionare, însuşită de concedent. 

Inițiativa concesionării trebuie să aibă la bază un studiu de oportunitate. 

Dacă inițiativa concesionării aparține concedentului, acesta trebuie să 
întocmească studiul de oportunitate. 

În cazul în care iniţiativa aparţine unei alte persoane interesate și 
concedentul și-a însușit propunerea de concesionare, în termen de 30 de zile 
trebuie să procedeze la întocmirea studiului de oportunitate. 

Studiul de oportunitate se aprobă de concedent și cuprinde următoarele 
elemente: 

„a) descrierea şi identificarea bunului care urmează să fie concesionat; 

b) motivele de ordin economic, financiar, social şi de mediu, care justifică 
realizarea concesiunii; 

c) nivelul minim al redevenţei; 

d) procedura utilizată pentru atribuirea contractului de concesiune de 
bunuri proprietate publică și justificarea alegerii procedurii; 

e) durata estimată a concesiunii; 

f) termenele previzibile pentru realizarea procedurii de concesionare; 

g) avizul obligatoriu al Administrației Naţionale a Rezervelor de Stat şi 
Probleme Speciale şi al Statului Major General privind încadrarea obiectului 
concesiunii în infrastructura sistemului național de apărare, după caz; 

h) avizul obligatoriu al structurii de administrare/custodelui ariei 
naturale protejate, în cazul în care obiectul concesiunii îl constituie bunuri 
situate în interiorul unei arii naturale protejate, respectiv al autorităţii 
teritoriale pentru protecția mediului competente, în cazul în care aria naturală 
protejată nu are structură de administrare/custode.”25 


25 Art. 308 alin. (4) Cod administrativ. 

În cazul în care autoritatea publică nu deţine capacitatea organizatorică şi 
tehnică pentru elaborarea studiului de oportunitate, se poate apela la serviciile 
unor consultanţi de specialitate. 

Concesionarea se aprobă, pe baza studiului de oportunitate prin hotărâre 
a Guvernului, a consiliului local, judeţean sau a Consiliului General al 
Municipiului Bucureşti, după caz. 

În baza studiului de oportunitate concedentul elaborează caietul de 
sarcini al concesiunii. 

Potrivit art. 310 alin. (1) Cod administrativ, caietul de sarcini trebuie să 
cuprindă cel puţin următoarele elemente: 

a) informaţii generale privind obiectul concesiunii;26 

b) condiţiile generale ale concesiunii;27 

c) condiţiile de valabilitate pe care trebuie să le îndeplinească ofertele; 

d) clauze referitoare la încetarea contractului de concesiune de bunuri 

proprietate publică. 


4.2. Licitaţia 


4.2.1.Anunţul de licitaţie 


Licitaţia este o procedură de atribuire a contractului de concesiune prin 
care persoanele interesate sunt puse în concurenţă. 

În vederea participării celor interesați la licitaţie, concedentul publică un 
anunț de licitație în Monitorul Oficial al României, Partea a IV-a, într-un cotidian 
de circulaţie națională și într-unul de circulaţie locală, pe pagina sa de internet 
ori prin alte medii ori canale publice de comunicaţii electronice. Publicarea 
anunţului de licitaţie trebuie făcută cu cel puţin 20 de zile calendaristice înainte 
de data-limită pentru depunerea ofertelor. 

Anunţul de licitaţie trebuie să cuprindă următoarele elemente: 

„a) informaţii generale privind concedentul, precum: denumirea, codul de 
identificare fiscală, adresa, datele de contact, persoana de contact; 


26 Potrivit art. 310 alin. (2) Cod administrativ, aceste informații includ următoarele: 

„a) descrierea şi identificarea bunului care urmează să fie concesionat; b) destinaţia bunurilor 
ce fac obiectul concesiunii; c) condiţiile de exploatare a concesiunii și obiectivele de ordin 
economic, financiar, social și de mediu urmărite de către concedent privind exploatarea eficace 
a bunurilor ce fac obiectul concesiunii.” 

27 Potrivit art. 310 alin. (3) Cod administrativ, aceste informaţii includ următoarele: „a) regimul 
bunurilor proprii, respectiv bunurile utilizate de concesionar în derularea concesiunii; b) obligațiile 
privind protecția mediului, stabilite conform legislaţiei în vigoare; c) obligativitatea asigurării 
exploatării în regim de continuitate și permanenţă; d) interdicţia subconcesionării bunului concesio- 
nat; e) condiţiile în care concesionarul poate închiria bunul concesionat pe durata concesiunii; f) 
durata concesiunii; g) redevența minimă și modul de calcul al acesteia; h) natura și cuantumul 
garanțţiilor solicitate de concedent; i) condiţiile speciale impuse de natura bunurilor ce fac obiectul 
concesiunii, cum sunt: protejarea secretului de stat, materiale cu regim special, condiții de siguranță 
în exploatare, condiţii privind folosirea și conservarea patrimoniului sau cele privind protejarea și 
punerea în valoare a patrimoniului cultural național, după caz, protecția mediului, protecţia muncii, 
condiții impuse de acordurile și convențiile internaţionale la care România este parte.” 

b) informaţii generale privind obiectul concesiunii, în special descrierea 
şi identificarea bunului care urmează să fie concesionat; 

c) informaţii privind documentaţia de atribuire: modalitatea sau 
modalitățile prin care persoanele interesate pot intra în posesia unui exemplar 
al documentaţiei de atribuire; denumirea şi datele de contact ale serviciului/ 
compartimentului din cadrul concedentului, de la care se poate obține un 
exemplar din documentația de atribuire; costul și condiţiile de plată pentru 
obținerea documentaţiei de atribuire, unde este cazul; data-limită pentru 
solicitarea clarificărilor; 

d) informaţii privind ofertele: data-limită de depunere a ofertelor; adresa 
la care trebuie depuse ofertele; numărul de exemplare în care trebuie depusă 
fiecare ofertă; 

e) data și locul la care se va desfăşura ședința publică de deschidere a 
ofertelor; 

f) instanța competentă în soluționarea litigiilor apărute și termenele 
pentru sesizarea instanţei; 

g) data transmiterii anunţului de licitație către instituţiile abilitate, în 
vederea publicării.”28 


4.2.2. Documentaţia de atribuire 


În vederea participării la licitaţie persoanele interesate au dreptul să 
solicite concedentului şi să obțină documentaţia de atribuire. Potrivit art. 213 
Cod administrativ, aceasta conține următoarele elemente: 

- informaţii generale privind concedentul, precum: numele /denumirea, 
codul numeric personal/codul de identificare fiscală /altă formă de 
înregistrare, adresa/sediul, datele de contact, persoana de contact; 

- instrucțiuni privind organizarea și desfășurarea procedurii de 
concesionare; 

- caietul de sarcini; 

- instrucţiuni privind modul de elaborare și prezentare a ofertelor; 

- informaţii detaliate și complete privind criteriile de atribuire aplicate 
pentru stabilirea ofertei câştigătoare, precum și ponderea lor; 

- instrucţiuni privind modul de utilizare a căilor de atac; 

- informaţii referitoare la clauzele contractuale obligatorii. 

Dacă se solicită garanţii, în documentaţia de atribuire trebuie să se 

precizeze natura şi cuantumul lor. 

Persoana interesată are dreptul să solicite şi să primească clarificări 
privind documentaţia de atribuire. Concedentul are obligaţia să răspundă, în 
mod clar, complet și fără ambiguităţi, la orice clarificare solicitată, în cel mult 5 
zile lucrătoare de la primirea solicitării. Răspunsurile însoţite de întrebările 
aferente se transmit tuturor persoanelor care au obținut documentația de 
atribuire, fără a se face cunoscută identitatea celui care a solicitat clarificări. 


28 Art. 314 alin. (4) Cod administrativ. 

4.2.3. Reguli privind oferta 


Ofertele se depun la sediul concedentului sau la locul precizat în anunţul 
de licitație, până la data-limită pentru depunere, stabilite în anunţul procedurii, 
în două plicuri sigilate, unul exterior și unul interior, care se înregistrează de 
concedent, în ordinea primirii lor, în registrul Oferte, precizându-se data şi ora. 
Oferta depusă la o altă adresă a concedentului decât cea stabilită sau după 
expirarea datei-limită pentru depunere se returnează nedeschisă. 

Pe plicul exterior se va indica obiectul concesiunii pentru care este depusă 
oferta. Plicul exterior va trebui să conțină: o fişă cu informaţii privind ofertantul 
şi o declaraţie de participare, semnată de ofertant, fără îngroşări, ștersături sau 
modificări; acte doveditoare privind calitățile şi capacităţile ofertanţilor, 
conform solicitărilor concedentului; acte doveditoare privind intrarea în 
posesia caietului de sarcini. 

Pe plicul interior, care conține oferta propriu-zisă, se înscriu numele sau 
denumirea ofertantului, precum și domiciliul sau sediul social al acestuia, după caz. 

Fiecare participant poate depune doar o singură ofertă. Conţinutul 
ofertelor trebuie să rămână confidenţial până la data stabilită pentru 
deschiderea acestora. Plicurile sigilate se predau comisiei de evaluare în ziua 
fixată pentru deschiderea lor, prevăzută în anunţul de licitaţie. 


4.2.4. Comisia de evaluare 


Evaluarea ofertelor depuse se realizează de către o comisie de evaluare 
numită de concedent, compusă dintr-un număr impar de membri, care nu poate 
fi mai mic de 5. Din comisia de evaluare fac parte reprezentanţi ai concedentului, 
ai ministerului cu atribuţii în domeniul finanțelor publice sau, după caz, ai 
structurilor teritoriale ale Agenţiei Naţionale de Administrare Fiscală, iar în cazul 
în care, pentru bunul care face obiectul concesionării este necesară parcurgerea 
procedurii de reglementare din punctul de vedere al protecției mediului, şi un 
reprezentant al autorității competente pentru protecția mediului. Dintre 
membrii comisiei concedentul numește un preşedinte şi un secretar. 

Membrii comisiei de evaluare, supleanții și invitaţii sunt obligați să dea o 
declarație de compatibilitate, imparțialitate şi confidenţialitate pe propria 
răspundere, după termenul-limită de depunere a ofertelor, care se va păstra 
alături de dosarul concesiunii. 

Potrivit art. 317 alin. (13) Cod administrativ, comisia de evaluare are 
următoarele atribuţii: 

- analizarea și selectarea ofertelor pe baza datelor, informațiilor și 

documentelor cuprinse în plicul exterior; 

- întocmirea listei cuprinzând ofertele admise și comunicarea acesteia; 

- analizarea şi evaluarea ofertelor; 

- întocmirea raportului de evaluare; 

- întocmirea proceselor-verbale; 

- desemnarea ofertei câștigătoare. 

Comisia de evaluare este legal întrunită numai în prezenţa tuturor 
membrilor, iar deciziile se iau cu votul majorității membrilor. 

Procedura de licitaţie se poate desfăşura numai dacă s-au depus cel puţin 
două oferte valabile. În caz contrar se anulează procedura şi se organizează o 
nouă licitaţie. În această situaţie procedura este valabilă dacă se depune cel 
puţin o ofertă valabilă. 


4.2.5. Determinarea ofertei câștigătoare 


Concedentul are obligaţia de a stabili oferta câștigătoare pe baza 
criteriului /criteriilor de atribuire precizate în documentaţia de atribuire. 

Potrivit art. 318 alin. (1) Cod administrativ, criteriile de atribuire a 
contractului de concesiune de bunuri proprietate publică sunt următoarele: 

- cel mai mare nivel al redevenţei; 

- capacitatea economico-financiară a ofertanţilor; 

- protecţia mediului înconjurător; 

- condiţii specifice impuse de natura bunului concesionat. 

Ponderea fiecărui criteriu se stabilește în documentaţia de atribuire și 
este de până la 40%, iar suma acestora nu trebuie să depășească 100%. 

Oferta câştigătoare este oferta care întruneşte cel mai mare punctaj în 
urma aplicării criteriilor de atribuire. Pe baza evaluării ofertelor secretarul 
comisiei de evaluare întocmește procesul-verbal care trebuie semnat de toţi 
membrii comisiei. În baza procesului-verbal, comisia de evaluare întocmeşte, în 
termen de o zi lucrătoare, un raport pe care îl transmite concedentului. 

Concedentul are obligația de a încheia contractul de concesiune de bunuri 
proprietate publică cu ofertantul a cărui ofertă a fost stabilită ca fiind câştigă- 
toare. De asemenea, trebuie să publice în Monitorul Oficial al României, Partea a 
VI-a, un anunţ de atribuire a contractului de concesiune de bunuri proprietate 
publică, în cel mult 20 de zile calendaristice de la finalizarea procedurii de 
atribuire a contractului de concesiune de bunuri proprietate publică. 


Secţiunea 5 
Atribuirea directă 


Art. 315 Cod administrativ prevede procedura atribuirii directe a 
bunurilor proprietate publică, procedură care se aplică în mod excepţional. 

Bunurile proprietate publică pot fi concesionate prin atribuire directă 
companiilor naționale, societăților naționale sau societăților aflate în subordinea, 
sub autoritatea sau în coordonarea autorităților administraţiei publice centrale 
sau locale, care au fost înființate prin reorganizarea regiilor autonome și care au 
ca obiect principal de activitate gestionarea, întreținerea, repararea şi dezvol- 
tarea respectivelor bunuri, dar numai până la finalizarea privatizării acestora. 

Într-o astfel de situație nu mai este necesară întocmirea studiului de 
oportunitate şi nici a caietului de sarcini. Documentaţia de atribuire trebuie să 

cuprindă doar o parte din elementele cerute în cazul organizării licitaţiei, şi 
anume, informaţii privind concedentul, instrucțiuni privind desfășurarea 
procedurii de concesionare, instrucțiuni privind modul de utilizare a căilor de 
atac şi informații referitoare la clauzele contractuale obligatorii. 

Concesionarea prin atribuire directă se aprobă prin hotărâre a Guvernului, 
a consiliilor locale, judeţene sau a Consiliului General al Municipiului București, 
după caz. 


Secţiunea 6 
Anularea procedurii de atribuie a contractului de concesiune 


Concedentul are dreptul să anuleze procedura pentru atribuirea 
contractului de concesiune de bunuri proprietate publică, în situaţia în care se 
constată încălcări ale prevederilor legale care afectează această procedură sau 
fac imposibilă încheierea contractului. Decizia de anulare trebuie luată înainte 
de data transmiterii comunicării privind rezultatul aplicării procedurii de 
atribuire şi anterior încheierii contractului. 

Procedura de atribuire poate fi anulată, potrivit art. 320 alin. (2) Cod 
administrativ, în cazul în care sunt îndeplinite în mod cumulativ următoarele 
condiţii: 

a) în cadrul documentaţiei de atribuire şi/sau în modul de aplicare a 
procedurii de atribuire se constată erori sau omisiuni care au ca efect 
încălcarea principiilor2? prevăzute de lege pentru atribuirea contractului 
de concesiune de bunuri proprietate publică; 

b) concedentul se află în imposibilitate de a adopta măsuri corective, fără 
ca acestea să conducă, la rândul lor, la încălcarea principiilor prevăzute 
de lege. 


Concedentul trebuie să comunice, în scris, tuturor participanţilor la 
procedura de atribuire, în cel mult 3 zile lucrătoare de la data anulării, atât 
încetarea obligațiilor pe care aceştia şi le-au creat prin depunerea ofertelor, cât 
şi motivul concret care a determinat decizia de anulare. 


29 Potrivit art. 311 Cod administrativ, la baza atribuirii contractelor de concesiune de bunuri 
proprietate publică stau următoarele principii: „a) transparența - punerea la dispoziţie tuturor 
celor interesați a informațiilor referitoare la aplicarea procedurii pentru atribuirea contractului de 
concesiune de bunuri proprietate publică; b) tratamentul egal - aplicarea, într-o manieră 
nediscriminatorie, de către autoritatea publică, a criteriilor de atribuire a contractului de 
concesiune de bunuri proprietate publică; c) proporționalitatea - orice măsură stabilită de autori- 
tatea publică trebuie să fie necesară și corespunzătoare naturii contractului; d) nediscriminarea - 
aplicarea de către autoritatea publică a acelorași reguli, indiferent de naționalitatea participanților 
la procedura de atribuire a contractului de concesiune de bunuri proprietate publică, potrivit 
condiţiilor prevăzute în acordurile și convențiile la care România este parte; e) libera concurenţă - 
asigurarea de către autoritatea publică a condiţiilor pentru ca orice participant la procedura de 
atribuire să aibă dreptul de a deveni concesionar în condiţiile legii, ale convențiilor și acordurilor 
internaţionale la care România este parte.” 

Secţiunea 7 
Incheierea contractului de concesiune 


Concedentul poate să încheie contractul de concesiune de bunuri 
proprietate publică numai după împlinirea unui termen de 20 de zile 
calendaristice de la data informării ofertanţilor, în scris, cu confirmare de 
primire, despre deciziile referitoare la atribuirea contractului de concesiune. 
Sub sancţiunea nulităţii, contractul de concesiune de bunuri proprietate publică 
se încheie în formă scrisă, în limba română, în două exemplare, câte unul pentru 
fiecare parte. În cazul în care concesionarul este de o altă naţionalitate sau 
cetățenie decât cea română și dacă părțile consideră necesar, contractul de 
concesiune se poate încheia în patru exemplare, două în limba română și două 
într-o altă limbă aleasă de acestea. În caz de litigiu, exemplarele în limba română 
ale contractului prevalează. 

Potrivit art. 323 Cod administrativ, refuzul ofertantului declarat 
câştigător de a încheia contractul de concesiune de bunuri proprietate publică 
poate atrage după sine plata daunelor-interese care se stabilesc de către 
tribunalul în a cărui rază teritorială se află sediul concedentului. 

În cazul în care ofertantul declarat câştigător refuză încheierea contrac- 
tului, procedura de atribuire se anulează, iar concedentul reia procedura, 
studiul de oportunitate păstrându-și valabilitatea. 

Art. 323 alin. (4) Cod administrativ reglementează situaţia în care nu se 
poate încheia contractul cu ofertantul declarat câștigător din cauza faptului că 
acesta se află într-o situație de forță majoră sau în imposibilitatea fortuită de a 
executa contractul, caz în care concedentul are dreptul să declare câștigătoare 
oferta clasată pe locul doi, în condiţiile în care aceasta este admisibilă. În caz 
contrar, se reia procedura de atribuire a contractului de concesiune. 


Secţiunea 8 
Conţinutul contractului de concesiune 


Contractul de concesiune de bunuri proprietate publică cuprinde o parte 
reglementară, ce conţine clauzele prevăzute în caietul de sarcini și clauze 
convenite de părțile contractante, în completarea celor din caietul de sarcini, 
fără a contraveni obiectivelor concesiunii. 

În contractul de concesiune sunt prevăzute drepturile şi obligaţiile 
concesionarului și ale concedentului. 

Raporturile contractuale dintre concedent și concesionar se bazează pe 
principiul echilibrului financiar al concesiunii între drepturile care îi sunt 
acordate concesionarului și obligaţiile care îi sunt impuse. 


8.1. Drepturile şi obligaţiile concesionarului 
Acestea sunt prevăzute în Codul administrativ și în Codul civil. 

8.1.1. Drepturile concesionarului 


Potrivit art. 325 Cod administrativ, concesionarul are dreptul: 

- de a exploata, pe riscul şi pe răspunderea sa, bunurile proprietate 
publică ce fac obiectul contractului, potrivit obiectivelor stabilite de 
către concedent; 

- de a folosi şi de a culege fructele, respectiv productele bunurilor ce fac 
obiectul concesiunii, potrivit naturii bunului şi scopului stabilit de 
părţi prin contractul de concesiune; 


8.1.2. Obligațiile concesionarului 


Același articol din Codul administrativ prevede și obligaţiile concesio- 

narului, respectiv: 

- să asigure exploatarea eficientă, în regim de continuitate și permanenţă, 
a bunurilor proprietate publică care fac obiectul concesiunii; 

- în termen de cel mult 90 de zile de la data semnării contractului să 
depună, cu titlu de garanţie, o sumă fixă reprezentând o cotă-parte din 
suma obligaţiei de plată către concedent, stabilită de acesta și datorată 
pentru primul an de exploatare; 

- să plătească redevența3 la valoarea și în modul stabilit în contractul 
de concesiune de bunuri proprietate publică; 

- să restituie, la încetarea contractului de concesiune, în deplină 
proprietate, liber de orice sarcină, bunul concesionat; 

- să asigure continuitatea exploatării bunului proprietate publică, în 
condiţiile stipulate în contract, până la preluarea acestora de către 
concedent, în cazul în care contractul încetează din alte cauze decât 
prin ajungere la termen, forță majoră sau caz fortuit, 


Dacă concesionarul sesizează existența unor cauze sau iminenţa 
producerii unor evenimente de natură să conducă la imposibilitatea exploatării 
bunului, trebuie să notifice de îndată concedentul în vederea luării măsurilor ce 
se impun pentru asigurarea continuității exploatării bunului. 

Codul civil în art. 872 alin. (1) prevede dreptul concesionarului de a 
efectua orice acte materiale sau juridice care sunt necesare pentru exploatarea 
bunului. Concesionarului îi este interzis, sub sancţiunea nulității absolute, să 
înstrăineze sau să grefeze bunul dat în concesiune sau bunurile destinate sau 
rezultate din realizarea concesiunii și care trebuie să fie predate concedentului 
la încetarea concesiunii. 


30 „Cât timp nu s-a predat suprafaţa de teren concesionată, nu se poate pune problema obligaţiei 
de plată a redevenţei aferente, deci creanța pretinsă nu îndeplinea condiţiile de certă, lichidă și 
exigibilă... și deci, nu putea proceda la executare silită.”-Înalta Curte de Casaţie și Justiţie, Secția 
Comercială, decizia nr. 217 din 29.09.2009, Dreptul, nr. 7 /2010, p.251. 


179 


Ana VASILE 


180 


8.2. Drepturile şi obligaţiile concedentului 


Codul administrativ prevede la art. 326 drepturile și obligaţiile 
concedentului. 


8.2.1. Drepturile concedentului 


dreptul de a verifica în perioada derulării contractului modul în care 
sunt respectate clauzele acestuia de către concesionar; verificarea se 
efectuează numai cu notificarea prealabilă a concesionarului și în 
condițiile stabilite în contractul de concesiune; 

dreptul de a modifica unilateral partea reglementară a contractului de 
concesiune de bunuri proprietate publică, cu notificarea prealabilă a 
concesionarului, din motive excepționale legate de interesul național 
sau local, după caz. 


Art. 326 alin. (7) Cod administrativ prevede obligația pentru concesionar 
de a exploata bunul în noile condiţii stabilite de concedent, fără a putea solicita 
încetarea contractului de concesiune de bunuri proprietate publică. 

În cazul în care modificarea unilaterală a contractului de concesiune de 
bunuri proprietate publică îi aduce un prejudiciu, concesionarul are dreptul să 
primească fără întârziere o justă despăgubire. Dacă părţile nu se înțeleg cu 
privire la suma despăgubirii, aceasta va fi stabilită de către instanța 
judecătorească competentă. 


8.2.2. Obligaţiile concedentului 


obligația să nu îl tulbure pe concesionar în exercițiul drepturilor 
rezultate din contractul de concesiune de bunuri proprietate publică; 
obligația să notifice concesionarului apariţia oricăror împrejurări de 
natură să aducă atingere drepturilor acestuia. 


Secţiunea 9 
Incetarea contractului de concesiune 


Contractul de concesiune de bunuri proprietate publică, potrivit art. 327 
alin. (1) Cod administrativ, poate înceta în următoarele situații: 


la expirarea duratei stabilite în contractul de concesiune de bunuri 
proprietate publică, dacă părțile nu convin, în scris, prelungirea acestui 
contract; dacă contractul de concesiune se prelungeşte, se va derula în 
condiţiile stabilite inițial; 

în cazul exploatării, în condiţiile contractului de concesiune de bunuri 
proprietate publică, a bunurilor consumptibile, fapt ce determină, prin 
epuizarea acestora, imposibilitatea continuării exploatării acestora 
înainte de expirarea duratei stabilite a contractului; 

- în cazul în care interesul naţional sau local o impune, prin denunțarea 
unilaterală de către concedent; concedentul trebuie să notifice de 
îndată intenția de denunțare unilaterală a contractului, făcând 
mențiune cu privire la motivele care au determinat această măsură; 

= în cazul nerespectării obligaţiilor contractuale de către concesionar, 
prin reziliere de către concedent, cu plata unei despăgubiri în sarcina 
concesionarului; 

- în cazul nerespectării obligaţiilor contractuale de către concedent, prin 
reziliere de către concesionar, cu plata unei despăgubiri în sarcina 
concedentului; 

- la dispariţia, dintr-o cauză de forță majoră, a bunului concesionat sau 
în cazul imposibilității obiective a concesionarului de a-l exploata, prin 
renunțare, fără plata unei despăgubiri. 

Prin contractul de concesiune de bunuri proprietate publică părţile pot să 

stabilească şi alte cauze de încetare a acestuia. 


CAPITOLUL III 


Darea în administrare, închirierea și darea în folosinţă 
gratuită a bunurilor proprietate publică 


Secţiunea 1 
Darea în administrare a bunurilor proprietate publică 


Exercitarea dreptului de proprietate a bunurilor din domeniul public al 
statului se realizează de Guvern prin ministerele de resort sau prin organele de 
specialitate ale administrației publice centrale din subordinea Guvernului sau a 
ministerelor. 

Exercitarea dreptului de proprietate a bunurilor din domeniul public al 
unităților administrativ-teritoriale se realizează de către autorităţile deliberative 
ale administrației publice locale, respectiv consilii județene, Consiliul General al 
Municipiului Bucureşti, consilii locale. 

Potrivit art. 298 Cod administrativ, aceste autorități în numele statului, 
respectiv al unității administrativ-teritoriale, ţin evidența de cadastru și 
publicitate imobiliară, stabilesc destinația bunurilor date în administrare şi 
monitorizează situația acestor bunuri. 

Hotărârea Guvernului, a consiliului județean, respectiv a Consiliului 
General al Municipiului București sau a consiliului local prin care se constituie 
dreptul de administrare trebuie să cuprindă datele de identificare a imobilului 
şi valoarea de inventar, destinaţia bunului și termenul de predare-primire a 
bunului care face obiectul dării în administrare. 

Autorităţile şi instituţiile publice precum și regiile autonome care primesc 
în administrare un bun din domeniul public au următoarele drepturi şi obligaţii: 

„a) folosirea şi dispunerea de bunul dat în administrare în condiţiile 
stabilite de lege şi, dacă este cazul, de actul de constituire; 

b) asigurarea pazei, protecției și conservarea bunurilor, ca un bun 
proprietar, şi suportarea tuturor cheltuielilor necesare unei bune funcționări; 

c) efectuarea formalităţilor necesare cu privire la închiriere, în limitele 
actului de dare în administrare și cu respectarea legislaţiei aplicabile; 

d) culegerea fructelor bunului; 

e) efectuarea de lucrări de investiții asupra bunului, în condiţiile actului 
de dare în administrare şi a legislaţiei în materia achiziţiilor publice; 

f) suportarea tuturor cheltuielilor necesare pentru aducerea bunului la 
starea corespunzătoare de folosință, în cazul degradării acestuia, ca urmare a 
utilizării necorespunzătoare sau a neasigurării pazei; 

g) acordarea dreptului de servitute, în condiţiile legii; 

h) obţinerea avizelor pentru planul urbanistic zonal fără schimbarea 
uzului și interesului public şi destinaţiei bunului; 

i) obţinerea avizelor pentru lucrări de îmbunătățire și menţinere a 
caracteristicilor tehnice ale bunurilor; 

j) reevaluarea bunurilor, în condiţiile legii; 

k) semnarea procesului-verbal de vecinătate, fără schimbarea regimului 
juridic al bunului; 

]) semnarea acordului de avizare a documentaţiei de carte funciară 
pentru obținerea certificatului de atestare a edificării construcţiilor.”31 


Titularul dreptului de administrare are obligaţia înscrierii bunului în 
cartea funciară anterior emiterii actului de dare în administrare. 

Dreptul de administrare încetează prin actul de revocare emis de organul 
care l-a constituit sau odată cu încetarea dreptului de proprietate publică.32 


Secţiunea 2 
Inchirierea bunurilor proprietate publică 


Reglementarea acestui contract administrativ este prevăzută în Codul 
administrativ, art.332-348. 


2.1. Părţile contractului de închiriere 


Contractul de închiriere a unui bun proprietate publică se încheie de 
Guvern prin ministere sau prin organele de specialitate ale administraţiei 
publice centrale pentru bunurile care aparțin domeniului public al statului, de 
autorităţile deliberative ale administraţiei publice locale, pentru bunurile care 
aparțin domeniului public al unităților administrativ-teritoriale precum și de 
titularul dreptului de administrare a unui bun ce aparține domeniului public. 


31 Art. 300 Cod administrativ. 
32 Art. 869 Cod civil. 

Contractul de închiriere se poate încheia cu orice persoană fizică sau 
juridică, română sau străină care îndeplineşte cumulativ condiţiile prevăzute în 
art. 339 alin. (1) Cod administrativ: 

-  aplătit toate taxele privind participarea la licitaţie, inclusiv garanţia de 

participare; 

- a depus oferta cu toate documentele solicitate în documentația de 
atribuire, în termen; 

- are îndeplinite la zi toate obligațiile exigibile de plată a impozitelor, a 
taxelor şi a contribuţiilor către bugetul consolidat al statului şi către 
bugetul local; 

- nu este în stare de insolvenţă, faliment sau lichidare.33 

Închirierea se aprobă prin hotărâre a Guvernului, a consiliului județean, 
a Consiliului General al Municipiului București sau a consiliului local. 

Dacă contractul de închiriere se încheie de către titularul dreptului de 
administrare, acesta are dreptul să încaseze din chirie o cotă-parte între 20 — 
50%, stabilită prin actul administrativ prin care s-a aprobat închirierea. 


2.2. Procedura de licitaţie 


Închirierea bunurilor proprietate publică se face prin licitație publică. 

Autoritatea contractantă are obligaţia să publice anunţul de licitaţie în 
Monitorul Oficial al României, Partea a IV-a, într-un cotidian de circulaţie 
națională și într-unul de circulaţie locală, pe pagina sa de internet şi prin alte 
medii sau canale publice de comunicații electronice. Anunţul trebuie trimis 
spre publicare cu cel puțin 20 de zile calendaristice înainte de data-limită 
pentru depunerea ofertelor. 

Anunţul de licitaţie se întocmește după ce s-a aprobat documentaţia de 
atribuire care este alcătuită din caietul de sarcini, fişa de date a procedurii, 
contractul-cadru care conţine clauzele obligatorii ale contractului, formulare și 
modele de documente.3+ 

Orice persoană interesată are dreptul să obţină documentaţia de 
atribuire, să solicite şi să primească clarificări privind aceasta. 

Ofertantul are obligaţia să elaboreze oferta potrivit prevederilor din 
documentaţia de atribuire; fiecare participant poate depune o singură ofertă. 

Procedura de licitație se poate desfășura numai dacă s-au depus cel puţin 
două oferte valabile. În caz contrar, autoritatea contractantă este obligată să 
anuleze procedura și să organizeze o nouă licitaţie. 

Evaluarea ofertelor depuse se realizează de o comisie de evaluare 
aprobată prin ordin de ministru, respectiv prin dispoziţie a primarului sau 
preşedintelui consiliului judeţean. 


33 Nu are dreptul să participe la licitaţie persoana care a fost desemnată câştigătoare la o licitaţie 
publică anterioară privind bunuri publice în ultimii 3 ani, dar nu a încheiat contractul ori nu a 
plătit preţul, din culpă proprie; restricția operează pentru o durată de 3 ani. 

4 Art. 334 alin. (1) Cod administrativ. 

Criteriile de atribuire a contractului de închiriere sunt: 


cel mai mare nivel al chiriei; 

capacitatea economică-financiară a ofertanţilor; 
protecția mediului înconjurător; 

condiţii specifice impuse de natura bunului închiriat.35 


Autoritatea contractantă trebuie să încheie contractul cu ofertantul a 
cărui ofertă a fost stabilită ca fiind câştigătoare. 


2.3. Încheierea şi conţinutul contractului de închiriere 


Contractul se încheie în formă scrisă, în caz contrar este nul. În contract 
sunt înserate clauze care să asigure folosința bunului închiriat și clauze privind 
despăgubirile, în cazul în care se denunță contractul înainte de expirarea 
termenului. 

Autoritatea contractantă are următoarele drepturi şi obligaţii: 


să predea bunul pe bază de proces-verbal; 

să încaseze chiria; 

să beneficieze de garanţia constituită și să o restituie la încetarea 
contractului; 

să suporte reparaţiile necesare menținerii bunului în stare corespun- 
zătoare de folosință; 

să controleze executarea obligațiilor titularului dreptului de închiriere; 
să asigure folosința netulburată a bunului pe perioada închirierii. 


În ceea ce priveşte drepturile și obligaţiile titularului dreptului de 
închiriere, acestea sunt următoarele: 


să nu aducă atingere dreptului de proprietate publică prin faptele şi 
actele juridice săvârșite; 

să plătească chiria; 

să constituie garanţia; 

să solicite reparaţiile necesare pentru menţinerea bunului în stare 
corespunzătoare de folosință; 

să execute reparaţiile normale care îi revin; 

să restituie bunul la încetarea contractului, în starea avută la data 
preluării, mai puţin uzura aferentă exploatării normale; 

să nu exploateze bunul în vederea culegerii de fructe naturale, civile, 
industriale sau producte. 


35 Art. 340 alin. (1) Cod administrativ. 

Secţiunea 3 


Darea în folosinţă gratuită a bunurilor proprietate publică 


Potrivit art. 136 alin. (4) din Constituţie, bunurile proprietate publică pot 
fi date în folosinţă gratuită instituţiilor de utilitate publică, iar în Codul civil la 
art. 874 alin. (1) se prevede că aceasta se acordă pe termen limitat și cu titlu 


gratuit. 


Codul administrativ reglementează în art. 349-353 darea în folosință 
gratuită a bunurilor proprietate publică. Aceasta se aprobă prin hotărâre a 
Guvernului, a consiliului judeţean, respectiv a Consiliului General al Municipiului 
București sau a consiliului local al comunei, al orașului sau al municipiului. 

Actul administrativ prin care se aprobă darea în folosință gratuită trebuie 
să cuprindă: 


datele de identificare a bunului și valoarea de inventar a acestuia; 
destinaţia bunului; 

durata pentru care se acordă folosinţa gratuită; 

obligațiile instituției de utilitate publică beneficiară; 

entitatea care suportă cheltuielile de întreținere a bunului; 
modalități de angajare a răspunderii şi sancțiuni. 


Titularul dreptului de folosinţă gratuită are următoarele obligaţii: 


să folosească bunul potrivit destinaţiei în vederea căreia i-a fost 
acordată folosința gratuită; 

să prezinte anual rapoarte privind activitatea de utilitate publică 
desfășurată; 

să prezinte accesul pentru efectuarea controlului asupra bunurilor; 

să nu modifice bunul; 

să predea bunul, la încetarea folosinţei gratuite, în starea în care l-a 
primit, în afară de ceea ce a pierit sau s-a deteriorat din cauza vechimii, 
şi liber de orice sarcini. 


Folosința nu poate fi transmisă, nici oneros şi nici cu titlu gratuit, unei alte 
persoane. 
Autoritățile publice au obligaţia: 


să verifice modul în care sunt respectate prevederile din actul de dare 
în folosinţă; 

să solicite încetarea folosinţei şi restituirea bunului dacă interesul 
public legitim o impune. 


Secţiunea 4 
Domeniul privat al statului sau al unităţilor 
administrativ-teritoriale 


Exercitarea dreptului de proprietate privată a statului sau al unităților 
administrativ-teritoriale este reglementată în Codul administrativ, art.354-364. 

4.1. Regimul juridic al proprietăţii private a statului sau al unităţilor 
administrativ-teritoriale 


Bunurile aflate în proprietatea statului sau al unităților administrativ- 
teritoriale care nu fac parte din domeniul public, alcătuiesc domeniul privat al 
acestora. Aceste bunuri se află în circuitul civil şi se supun regulilor prevăzute 
în Codul civil, dacă prin lege nu se prevede altfel. 

Inventarierea bunurilor imobile din domeniul privat al statului se 
întocmeşte şi se modifică de ministere sau de celelalte organe ale administraţiei 
publice centrale și se aprobă prin hotărâre a Guvernului. Centralizarea 
inventarului acestor bunuri se realizează de către ministerul cu atribuţii în 
domeniul finanțelor publice. 

Inventarul bunurilor care alcătuiesc domeniul privat al unității adminis- 
trativ-teritoriale se întocmeşte și se actualizează de către o comisie constituită 
în acest scop şi se aprobă prin hotărâre a autorității deliberative a fiecărei 
unități administrativ-teritoriale. 

Evidenţa financiar-contabilă a bunurilor care alcătuiesc domeniul privat al 
statului sau al unităţilor administrativ-teritoriale se ține distinct în contabilitate. 

Bunurile proprietate privată a statului sau al unităților administrativ- 
teritoriale pot fi date în administrare, concesionate, închiriate sau vândute. 

Bunurile proprietate privată a unităților administrativ-teritoriale pot fi 
date în folosință gratuită, pe termen limitat, persoanelor juridice fără scop 
lucrativ sau serviciilor publice. 

Vânzarea bunurilor proprietate privată a statului sau a unităților 
administrativ-teritoriale se face prin licitaţie publică și se aprobă prin hotărâre 
a Guvernului, a consiliului județean, respectiv a Consiliului General al 
Municipiului Bucureşti, a consiliului local al comunei, al oraşului sau al 
municipiului. În cazul vânzării unui teren pe care sunt ridicate construcţii, 
constructorii de bună-credință beneficiază de un drept de preemţiune la 
cumpărarea terenului aferent construcțiilor. Prin legi speciale se pot prevedea 
şi alte excepţii de la procedura licitaţiei publice. 


4.2. Trecerea bunurilor în domeniul privat 


4.2.1. Trecerea unui bun din domeniul privat al statului în domeniul privat 
al unei unităţi administrativ-teritoriale 


La cererea consiliului local, a consiliului judeţean, respectiv a Consiliului 
General al Municipiului București prin hotărâre de Guvern, un bun din 
domeniul privat al statului poate fi trecut în domeniul privat al unei unități 
administrativ-teritoriale, cu condiţia ca bunul respectiv să se afle pe raza 
teritorială a unităţii administrativ-teritoriale care solicită trecerea. 

Cererea adresată Guvernului trebuie aprobată prin hotărâre a consiliului 
local, a consiliului judeţean, respectiv a Consiliului General al Municipiului 
Bucureşti. 

Trecerea unui bun din domeniul privat al statului în domeniul privat al 
unei unități administrativ-teritoriale se poate face numai cu plata contravalorii 
bunului aferentă valorii de inventar actualizate. 


4.2.2. Trecerea unui bun din domeniul privat al unei unităţi administrativ- 
teritoriale în domeniul privat al statului 


La cererea Guvernului, prin hotărâre a consiliului local, al consiliului 
judeţean, respectiv a Consiliului General al Municipiului Bucureşti, se poate 
trece un bun din domeniul privat al unei unități administrativ-teritoriale în 
domeniul privat al statului. Trecerea acestor bunuri se poate face numai cu 
plata contravalorii bunului aferentă valorii de inventar actualizate. 


4.2.3. Trecerea unui bun din domeniul privat al unei unităţi administrativ- 
teritoriale în domeniul privat al altei unități administrativ-teritoriale 


Consiliul local, consiliul judeţean, respectiv Consiliul General al Munici- 
piului Bucureşti pot să solicite trecerea unui bun care aparţine domeniului 
privat al altei unități administrativ-teritoriale dacă bunul respectiv se afla pe 
raza Sa teritorială. 

Trecerea acestor bunuri se face prin hotărârea autorităţii deliberative a 
unității administrativ-teritoriale care are în proprietate bunul respectiv. 

Trecerea unui bun din domeniul privat al unei unități administrativ- 
teritoriale în domeniul privat al altei unități administrativ-teritoriale se face 
numai cu plata contravalorii bunului aferente valorii de inventar actualizate. 


4.2.4. Trecerea unui bun din domeniul public în domeniul privat al aceluiași 
titular al dreptului de proprietate 


Trecerea unui bun din domeniul public al statului, în domeniul privat al 
acestuia, se face prin hotărâre a Guvernului, dacă prin lege nu se prevede altfel. 

Trecerea unui bun din domeniul public al unei unități administrativ- 
teritoriale, în domeniul privat al acesteia, se face prin hotărâre a consiliului 
judeţean, respectiv a Consiliului General al Municipiului București ori a 
consiliului local al comunei, orașului sau municipiului, dacă prin lege nu se 
prevede altfel. 

În expunerea de motive a acestor hotărâri, sub sancţiunea nulităţii 
absolute, trebuie să se justifice încetarea uzului sau a interesului public național 
sau local. 

Serviciul public 


Secţiunea 1 
Fundamentarea conceptului de serviciu public 


1.1. Noţiunea de serviciu public în concepţia franceză clasică 


De la sfârşitul secolului al XIX-lea şi până în anii '30 concepţia clasică 
franceză a serviciului public poate fi caracterizată prin mai multe trăsături 
reieșite atât din doctrină, cât şi din jurisprudenţă.3€ 


1.1.1. Doctrina 


Noţiunea de serviciu public a fost considerată ca fiind susceptibilă de a 
marca câmpul de aplicare al regimului administrativ şi deci al domeniului de 
competență al judecătorului administrativ.7 Această concepție a fost consacrată 
la sfârșitul secolului al XIX-lea printr-o serie de hotărâri ale Consiliului de Stat şi 
ale Tribunalului de Conflicte. Hotărârea Blanco (1873)38 care la vremea 
respectivă a trecut neobservată, a fost redescoperită 30 de ani mai târziu şi 
prezentată ca fiind prima afirmaţie jurisprudenţială a serviciului public ca un 
criteriu de competenţă.3 Începând cu Hotărârea Blanco, jurisprudenţa a 
abandonat definitiv atât teoria statului debitor, cât şi distincția dintre actele de 
autoritate şi cele de gestiune. În locul criteriului puterii publice s-a adoptat unul 
nou, respectiv criteriul serviciului public, considerându-se că este de competenţa 
tribunalelor administrative, toate acțiunile între persoane publice și terți sau 
chiar între persoane publice fondate pe executarea, neexecutarea sau proasta 
executare a serviciilor publice.*0 Aceasta a însemnat mărirea sferei competenţei 
jurisdicției administrative deoarece, serviciile publice formează partea cea mai 
voluminoasă a activităţii autorităților publice.“ 

A urmat apoi, construirea de către unii autori, a teoriei prin care s-a 
atribuit serviciului public un loc exclusiv în explicarea științifică a dreptului 
administrativ, mişcare care a fost denumită Şcoala serviciului public+2. 
Principalii săi reprezentanţi Duguit, Jeze, Bonnard, Rolland au considerat că 
dreptul administrativ îşi găseşte unitatea în noțiunea de serviciu public, el 
putând fi definit ca fiind dreptul serviciului public (Leon Duguit),% că statul nu 


36 ].M. de Forges, op.cit., p. 179. 

37 A. de Laubadere, ].C. Venezia şi Y. Gaudement, op.cit., p. 42. 

3% M. Long, P. Weil, G. Braibant, P. Delvolve, B. Genevois, op.cit., p. 1-7. 

39 A, de Laubadere, ].C. Venezia şi Y. Gaudement, op.cit., p. 42. 

40 C.E. 6 febr. 1903, Terrier - M. Long, P. Weil, G. Braibant, P. Delvolvă, B. Genevois, op.cit. p. 68. 
+1 A. de Laubadere, ].C. Venezia și Y. Gaudement, op.cit., p. 370. 

+2]. Rivero, ]. Waline, op.cit, p. 146. 

4% ].M.de Forges, op.cit. p. 10. 

este decât un ansamblu de servicii publice (Bonnard).** Școala serviciului 
public, avându-l în frunte pe Leon Duguit, a dorit să facă din criteriul serviciilor 
publice, criteriul aplicării dreptului administrativ şi repartizării competenţelor 
între. judecătorul administrativ şi cel judiciar. Potrivit Școlii din Bordeaux, 
noțiunea de serviciu public desemnează o activitate de interes general 
gestionată de o persoană publică, supusă dreptului administrativ şi 
competenţei judecătorului administrativ.+5 

În concepţia Școlii serviciului public, toate regulile specifice dreptului 
administrativ îşi găsesc explicaţia în ideea că dreptul administrativ este dreptul 
serviciilor publice, și drept urmare, regimul special al bunurilor care aparțin 
domeniului public se explică prin faptul că sunt folosite pentru asigurarea unor 
servicii publice, regimul exorbitant de la dreptul comun care guvernează 
contractele administrative se explică prin strânsa legătură pe care acestea le au 
cu serviciile publice, interdicţia sau limitarea dreptului la grevă se justifică prin 
necesitatea serviciului public. Mai mult, au fost definite toate instituțiile 
dreptului administrativ în funcţie de ideea de serviciu public, Jeze considerând 
că domeniul public este un serviciu public, iar Capitant că o lucrare publică este 
un serviciu public.*7 

Fondatorii teoriei serviciului public pot fi repartizați în două curente, 
după cum susțineau o concepție obiectivă, respectiv o concepţie subiectivă a 
serviciului public. 

Pentru Leon Duguit, serviciul public este orice activitate a cărei 
îndeplinire trebuie asigurată, reglementată și controlată de guvernanțţi pentru 
că este indispensabilă pentru realizarea şi dezvoltarea interdependenţei sociale 
şi prin natura sa nu poate fi realizată complet decât prin intervenţia forţei 
publice.+8 Această concepţie numită obiectivă a serviciului public a fost criticată 
de succesorii lui Duguit, în special de Gaston Jeze, care susțineau că 
inconvenientul concepţiei obiective este că nu conţine nici definiţia şi nici nu 
enumeră aceste activităţi care prin natura lor trebuie să fie asigurate de 
colectivitățile publice, propunând o definiție subiectivă. Pentru Jeze, servicii 
publice sunt numai nevoile de interes general pe care guvernanţii unei anumite 
țări, la un moment dat, au decis să le satisfacă printr-un serviciu public.* 

În doctrina clasică, atât în concepţia obiectivă cât și în cea subiectivă, se 
considera că există coincidență perfectă între serviciul public şi regimul 
administrativ, că dreptul administrativ este dreptul serviciului public. Jeze a 
văzut în serviciul public un „procedeu tehnic" sinonim cu regimul administrativ50. 


+4 A. de Laubadere, ].C. Venezia şi Y. Gaudement, op.cit., p. 42. 

45 Joel Carbajo, Droit des services publics, Paris, Dalloz, 1990, p. 7. 
46 G. Vedel, P. Delvolve, op.cit. 8 edition, p. 130. 

47 A. de Laubadere, ].C. Venezia şi Y. Gaudement, op.cit., p. 43. 

+5 ].M. de Forges, op.cit. p. 179. 

+ Ibidem. 

50 A. de Laubadere, ].C. Venezia și Y. Gaudement, op.cit., p. 43. 

Adepţilor Şcolii serviciului public li s-a reproşat că au greșit, întrucât nu 
au acordat atenție excepţiei care însoţeşte principiul, respectiv gestionării 
private a serviciilor publice.s1Școala serviciului public a întâlnit de la început 
adversari printre marii autori de drept administrativ. Hauriou52 a susținut că 
Şcoala lui Duguit a greşit pentru că a eliminat din dreptul public noțiunea de 
putere publică, care este cea mai importantă noțiune a dreptului administrativ, 
în vreme ce noţiunea de serviciu public ocupă locul doi în ierarhia importanţei 
noțiunilor cu care operează dreptul administrativ. 


1.1.2. Jurisprudenţa 


Potrivit jurisprudenţei, un serviciu public reunea trei elemente: 

1) Un element organic: un serviciu public este un ansamblu de mijloace 
(materiale, personal, etc.) pe care o persoană publică le foloseşte 
pentru un anumit scop. Noţiunea de serviciu public coincide cu 
noțiunea de organ administrativ deoarece numai persoanele publice 
prestează servicii publice, cu o singură excepţie care confirmă regula, 
şi anume, concesiunea serviciului public. 

2) Un element material: pot fi organizate ca servicii publice numai 
activitățile care prezintă un interes general,5 sau mai exact, activitățile 
pe care guvernanţii au decis să le considere ca având un interes 
general. Acest element era fundamental pentru organizarea unei 
activități ca un serviciu public; o activitate de interes colectiv pentru 
un grup de persoane, dar nu şi de interes general pentru toţi, nu era 
considerată un serviciu public. 

3) Un element juridic: sunt considerate servicii publice numai activitățile 
asigurate prin procedee exorbitante de la dreptul comun, adică supuse 
dreptului administrativ5€. 


Noţiunea de serviciu public a furnizat cheia atât pentru dreptul adminis- 
trativ, cât şi pentru competența judecătorului de contencios administrativ, 
întrucât pe de o parte, a asigurat coeziunea și unitatea marilor noțiuni ale 
dreptului administrativ (sunt considerați ca agenţi publici persoanele angajate 
în serviciul public, ca domeniu public bunurile afectate serviciului public, ca 


SI ]. Rivero, ]. Waline, op.cit. p. 146. 

52 A. de Laubadere, ].C. Venezia și Y. Gaudement, op.cit., p. 43. 

s3 Prin Hotărârea Therond s-a aplicat contractelor încheiate de comune principiul reieşit din 
Hotărârea Terrier în ceea ce priveşte contractele județelor, în sensul că tuturor contractelor 
administrației li se vor aplica aceleaşi reguli de competenţă. Această unificare a fost realizată pe 
criteriul serviciului public: toate actele făcute în scop de interes general sunt de competența 
administrației şi toate contractele încheiate de administrație pentru un asemenea scop, sunt 
contracte administrative.-C.E. 4 martie 1910, Therond, M. Long, P. Weil, G. Braibant, P. Delvolvă, 
op.cit., p. 121 şi următoarele. 

5 Prin hotărârea Terrier, contenciosul contractual al colectivităţilor locale a fost încorporat 
definitiv contenciosului administrativ- C.E. 6 febr. 1903, Terrier, M. Long, P. Weil, G. Braibant, 
P. Delvolvă, op.cit., p. 66 şi urm. 

lucrări publice lucrările efectuate în vederea realizării unui serviciu public), iar 
pe de altă parte, a justificat intervenţia judecătorului de contencios adminis- 
trativ; în principiu, acesta trebuie sesizat de fiecare dată când un litigiu priveşte 
o activitate de serviciu public. Competența acestuia este determinată atât de 
natura problemelor propuse, cât și de regulile care trebuie aplicate.55 

Concluzionând, potrivit concepţiei clasice franceze, serviciul public este o 
activitate de interes general, asigurată de o persoană publică, prin mijloace şi 
procedee exorbitante de la dreptul comun. 


1.2. Noţiunea de serviciu public în concepţia clasică românească 


Autorii perioadei interbelice, plecând de la ideea că statul are obligația să 
asigure satisfacerea unor nevoi de interes general,5* considerau că aceasta se 
poate realiza prin organizarea unor activităţi, respectiv prin crearea unor 
servicii publice. 

Plecând de la această idee, profesorul Paul Negulescu înțelegea prin serviciu 
public „o creaţiune a Statului, județului sau comunei, pusă la dispozițiunea 
publicului în scop de a satisface în mod regulat și continuu, nevoi cu caracter 
general, cărora iniţiativa privată nu ar putea să le dea decât o satisfacție 
incomplectă şi intermitentă.”57 În concepţia profesorului Negulescu, atunci când 
statul dorește să satisfacă o nevoie de interes general el poate să procedeze și ca 
un simplu particular folosind modalităţile pe care le-ar folosi un particular pentru 
asigurarea unui serviciu public, dând ca exemplu, folosirea procedeelor de drept 
privat de către stat atunci când construiește și exploatează teatre naționale. 

Autorul considera că orice serviciu public, fie că este al statului, al 
judeţului sau al comunei, are următoarele trăsături: 

„a) nevoile serviciilor publice ale Statului, judeţului sau comunei sunt 
satisfăcute din bugetele acestor instituțiuni; 

b) gestiunea financiară a acestor servicii publice e supusă legii compta- 
bilității generale a Statului; 

c) actele juridice îndeplinite de agenţii serviciului sunt acte administrative; 


55 Consiliul de Statdin Franţa a transferat jurisdicției administrative contenciosul colectivităților 
locale atribuit până atunci tribunalelor judiciare, plecându-se de faptul că s-a urmărit asigurarea 
unui serviciu public de către colectivităţile locale, mai exact, pentru că era vorba despre un 
serviciu public. Prin cele trei hotărâri: Terrier (1903), Feutry (1908) și Therond (1910), 
Comisarii Romieu, Teissier şi Pichart, respingând teoria actelor de autoritate și de gestiune 
afirmau că „tot ce priveşte organizarea și funcționarea serviciilor publice, generale sau locale, 
constituie o operațiune administrativă care este prin natura sa de domeniul jurisdicției 
administrative” - Jacques Chevallier, Le service public, Presses Universitaires de France, Paris, 
1987, p. 23. 

56 Intervenţionismul statal a fost determinatprintrealtele și de multiplicarea cererilor sociale în 
materie de prestări de servicii publice și de caracteristica expansionistă a unor teorii, ca aceea a 
serviciului public.- loan Alexandru, Administraţia publică și integrarea europeană, Revista de 
drept public nr.1-2/1997,p.117. 

57 Paul Negulescu, Tratat de drept administrativ român, vol. I, Cartea I-a, ediţiunea a 3-a cu 
numeroase adăogiri şi modificări, Bucureşti, Tipografiile Romane Unite, 1925, p.217-218. 

d) agenţii sau funcţionarii serviciului sunt supuși ierarhiei administrative, 
adică au un singur șef pentru activitatea serviciului; 

e) când un serviciu public face o lucrare, de pildă o construcțiune, o șosea, 
această lucrare este supusă condiţiunilor generale de întreprinderi și lucrări 
publice; 

f) serviciul pentru lucrările ce face, poate recurge la expropiere pentru 
cauză de utilitate publică...; 

g) un serviciu public trebuie să aibă o funcţionare regulată şi continuă, 
atâta timp cât el există; 

h) specialitatea serviciului public. Fiecare serviciu public este creiat 
pentru satisfacerea unui anumit, sau unor anumite interese de ordin general...; 

i) în general, un serviciu publicare mai multe subdiviziuni, corespunzând 
fiecare la o ramură de activitate: operațiuni administrative, tehnice, comerciale, 
financiare, comptabilitate, etc."58 


Vorbind despre activitatea desfăşurată de funcționarii din administrație, 
autorul reliefează că nu asigură întotdeauna un serviciu de calitate cetățenilor 
şi aceasta fie din vina lor, fie din vina conducătorilor politici care nu pun la 
dispoziţie mijloacele necesare pentru o bună funcţionare a serviciului public. 

Am putea spune că unele observaţii ale profesorului Negulescu5? își au și 
astăzi valabilitatea în ceea ce priveşte asigurarea mijloacelor necesare pentru a 
se putea presta un serviciu public de calitate. 

Profesorul Tarangul ca şi profesorul Anibal Teodorescu au pus accentul 
pe activitate, definind serviciul public ca fiind orice activitate a autorităților 
publice pentru satisfacerea unei nevoi de interes general, care este atât de 
importantă, încât trebuie să funcționeze în mod regulat şi continuu (poliţia, 
învățământul, justiţia, asistența socială).60 

Marin Văraru, influenţat de doctrina franceză, a văzut serviciul public ca 
un element esenţial al organizării statului modern. Prin serviciu public 
înțelegea „o activitate creată pentru satisfacerea unor interese colective şi care 
se realizează după procedura specială a dreptului public, la nevoie cu concursul 
forței publice”s1. 

Datorită importanţei serviciilor publice, crearea sau suprimarea acestora, 
în principiu, au fost rezervate Parlamentului care putea să creeze orice serviciu 
public pentru stat și să dea autorizare autorităţilor judeţene sau comunale să le 
înființeze, pentru satisfacerea unor anumite nevoi, de interes general pentru 
localitate. Ca și în doctrina franceză, și la noi se considera că unele servicii 


58 P. Negulescu, op.cit., p. 220-221. 

59 „Aşa că, la noi, constatăm că se creiază instituțiuni şi servicii publice după modelul celor din 
străinătate, dar nu li se pune la îndemâne mijloacele necesare pentru a-şi realiza scopul, 
serviciile funcționează numai ca aparență, dar nu pot să satisfacă, în mod real, interesele 
generale pentru care au fost creiate”.P. Negulescu, op.cit, p. 223. 

60 A. Iorgovan, op.cit., vol. Il, p. 179. 

51 [bidem. 

publice au caracter industrial sau comercial, cum ar fi o linie de cale ferată, o 
linie de tramvai, distribuirea apei, gazului, electricităţii, etc.62 

Cât priveşte folosirea noțiunii de serviciu public drept criteriu al 
competenţei judecătorului de contencios administrativ, teoria serviciului public 
a prezentat un interes mult mai redus în România comparativ cu Franţa, datorită 
Legii române a contenciosului administrativ din 1925 potrivit căreia, atât litigiile 
având ca obiect acte de autoritate cât şi cele privitoare la actele de gestiune erau 
toate de competenţa instanţelor judecătoreşti, cu singura deosebire că primele 
reveneau curților de apel, iar ultimele instanțelor de drept comun. 

În Franţa, teoria serviciului public a putut juca un important rol datorită 
faptului că acolo, plecându-se de la ideea că principiul separaţiei puterilor nu-i 
permitea justiției să intervină în sfera de activitate a puterii executive, s-a 
introdus sistemul tribunalelor administrative, ca ansamblu ierarhizat de 
organe, distinct de cele care alcătuiesc puterea judecătorească. Într-un 
asemenea sistem, teoria serviciului public, menită să dea în competența 
tribunalelor administrative nu numai actele administrative ci și contractele 
administrative, putea să aibă o anumită justificare.6+ 


1.3. Noţiunea de serviciu public în concepţia occidentală contem- 
porană. Privire specială asupra Franţei 


1.3.1. Doctrina franceză 


Doctrina administrativă franceză după cel de-al doilea război mondial, 
datorită evoluţiei legislaţiei, a nuanţat teoria serviciului public.55 Modificarea 
legislației a fost determinată de dezvoltarea economică şi socială care a permis 
o mai mare delimitare între activitățile publice şi activitățile prestate de 
persoanele private. Intervenţionismul a condus statul, pe de o parte să dezvolte 
activități de aceeași natură cu cele ale particularilor (servicii publice industriale 
şi comerciale), iar pe de altă parte, să încredințeze organismelor private 
prestarea unor servicii publice.66 


62 Pentru prestarea serviciilor publice cu caracter industrial şi comercial, autoritatea adminis- 
trativă putea să întrebuințeze regia directă, regia interesată sau să concesioneze. Regia directă 
se întâlnește atunci când autoritatea competentă, după ce a construit, de exemplu, o linie de cale 
ferată, organizează serviciul şi-l conduce. S-a procedat aşa în cazul liniei de cale ferată Vălenii de 
Munte - Ploiești, în condiţiile Legii din 1900 (modificată în 1905) pentru construirea şi exploa- 
tarea căilor ferate din iniţiativa privată. În cazul regiei interesate - autoritatea administrativă 
încredințează conducerea exploatării unei persoane sau societăți, dar ea rămâne proprietara 
instalaţiilor, având posibilitatea de a organiza serviciul, beneficiile împărțindu-se între această 
persoană (societate) şi autoritatea publică. -P. Negulescu, op.cit., p. 239. 

63 Tudor Drăganu, Introducere în teoria și practica statului de drept, Cluj-Napoca, Editura Dacia, 
1992, p.151. 

6 [bidem. 

6 A. Iorgovan, op.cit., vol. II, p. 66. 

66 ]. Rivero, ]. Waline, op.cit., p. 28. 


193 


Ana VASILE 


Toate acestea au determinat să nu se mai aplice doar principiile dreptului 
administrativ$? în gestiunea serviciilor publice. În funcţie de natura și obiectul 
serviciului public s-au folosit când procedee ale gestiunii private (de drept civil 
şi comercial), când cele ale gestiunii publice (de drept administrativ). În 
asemenea condiţii, noțiunea de serviciu public nu a mai putut influenţa câmpul 
de aplicare al dreptului administrativ pentru că, necesităților de servicii 
publices li s-a putut aplica atât dreptul privat cât şi dreptul public. 

În dreptul administrativ clasic, serviciul public a fost o noţiune de bază 
simplă, pentru că definiția materiala și cea formală aproape au coincis.% Cuvântul 
serviciu public putea fi luat în ambele sensuri, întotdeauna fiind o activitate de 
interes general asigurată de administraţie. Dificultățile au apărut atunci când cele 
doua noțiuni s-au disociat, aceasta întâmplându-se din momentul în care s-a 
acceptat că și organismele private pot presta servicii publice. 


În 1963, Consiliului de Stat din Franţa, în hotărârea Sieur Narcy”0a reliefat 

patru caractere ale serviciului public: 

- un serviciu public îndeplineşte o misiune de interes general; aceasta 
este o condiţie necesară, dar nu suficientă pentru ca o activitate să fie 
considerată serviciu public; 

- administraţia exercită un drept de supraveghere asupra modalităţilor 
de îndeplinire a acestei misiuni de interes general; 

- organismul însărcinat cu gestionarea serviciului public este învestit cu 
prerogative de putere publică; 

- administraţia dispune de o putere de tutelă care se exercită prin 
numirea membrilor în consiliul de administraţie. 


În hotărâre nu se precizează dacă toate cele patru trăsături trebuie 
regăsite pentru a califica o activitate ca fiind serviciu public și ce se întâmplă 
dacă unul din acestea lipseşte. 

În Franţa, ţară unde s-a fundamentat teoria serviciului public, noţiunea de 
serviciu public nu mai prezintă interesul pe care-l prezenta odinioară; unii 
autori consideră că serviciul public este o noţiune filozofică, morală şi nu o 
noțiune juridică.7?În lucrarea consacrată serviciului public, Jacques Chevallier 
afirma că noțiunea de serviciu public este greu de înţeles întrucât a fost utilizată 


6 [bidem. 

6 ]. Rivero, ]. Waline, op.cit., p. 29. 

69 Serviciul public a fost definit în două moduri: într-o manieră organică sau formală şi din punct 
de vedere material. În sens organic sau formal, serviciul public se caracterizează printr-o 
anumită organizare: serviciul public este o întreprindere administrată de administraţie. Sensul 
material se referă la natura activităţii, considerată independentă de organizarea prin care 
această activitate se prestează. - G. Vedel, P. Delvolve, op.cit., 12-e &dition, p. 724. 

70 G, Vedel, P. Delvolve, op.cit., 12-e edition, p. 725. 

71 |. Chevallier, op.cit., p. 35. 

72 ].M. de Forges, op.cit., p. 186. 

în câmpuri conceptuale diverse fiind „saturată de semnificații multiple care se 
suprapun, se încrucișează sau fac trimitere unele la altele.”73 

Mai mult, în Franţa este foarte puternic un curent de idei după care 
noţiunea de serviciu public a devenit desuetă,/+ se vorbeşte chiar despre criza 
serviciului public,75 declinul serviciului public76 sau estomparea noţiunii de 
serviciu public.7? Susținând același curent de idei, alți autori consideră că 
noțiunea de serviciu public pierde din precizie.78 

Apărătorii teoriei serviciului public consideră că doctrina franceza se 
forțează să caute o noțiune de înlocuire a teoriei serviciului public.7? 

Interesant este că în Franţa, Consiliul Constituţional a deplasat 
dezbaterea din domeniul legislativ, înspre domeniul constituțional, apreciind că 
liberalismul are el însuși limitele impuse de Constituţie.80 De asemenea, a 


73 Acelaşi autor consideră că serviciul public este în primul rând o realitate socială și 
instituțională şi aceasta pentru că înglobează diverse activități și structuri care depind direct sau 
indirect de autoritățile publice, întrucât aparțin sferei publice. Dar, serviciul public este şi un 
regim juridic, întrucât conferă celor care-l conduc, guvernează, un anumit număr de obligații și 
privilegii exorbitante de la dreptul comun, şi în fine, serviciul public mai este considerat un mit 
legitim întrucât sculptează imaginea unui stat generos, binevoitor, preocupat de binele 
cetățenilor săi: grija guvernanților apare în întregime inspirată de grija de a satisface cât mai 
bine aspiraţiile publicului. În concluzie, autorul afirmă că serviciul public este o noţiune 
complexă în care se amestecă indisolubil realul şi mitul „sudate de cimentul dreptului”; mai mult 
chiar, consideră că în Franța noțiunea de serviciu public este cheia de boltă a construcției statale 
care a permis să se tragă ferm o linie de demarcaţie între public și privat. Activităţile private se 
găsesc la „liziera serviciului public” şi tind să fie insensibil atrase de partea publicului. 
Dezvoltarea a cât mai multe pasarele între sectorul public şi cel privat vor duce la ştergerea 
progresivă a frontierelor dintre acestea. - ]. Chevallier, op.cit., p. 4. 

74 A. Iorgovan, op.cit., vol. II, p. 66. 

75 Criza serviciului public este definită ca fiind fenomenul care a făcut să se piardă interesul 
fundamental pentru noțiunea de serviciu public din două motive: pe de o parte, dezvoltarea 
dreptului privat în serviciile publice, iar pe de altă parte, prestarea serviciilor publice de către 
persoane private. ].M. de Forges, op.cit., p. 181-183. Unii autori occidentali mai radicali (Illitch) 
văd în serviciul public un instrument de a manipula cererea prin crearea unor nevoi artificiale, 
incapabile prin natura lor să satisfacă nevoile reale. - ]. Chevallier, op-cit., p. 109-110. 

76 Se consideră că noţiunea de serviciu public, noţiune cheie a dreptului administrativ, a suferit 
în doctrina franceză un declin sensibil, provocatde divergenţele din ce în ce mai mari între teoria 
abstractă a serviciului public și dreptul pozitiv jurisprudenţial. -A. de Laubadere, ]. C. Venezia şi 
Y. Gaudement, op.cit., p. 45 şi următoarele. 

77 ]. Rivero, ]. Waline, op.cit., p. 147. 

78 Se apreciază că este din ce în ce mai dificil să spunem unde începe şi unde se oprește noțiunea 
de serviciu public pentru că orice activitate de interes general, chiar încredințată particularilor, 
poate fi un serviciu public atunci când administrația exercită un control. -G. Vedel, P. Delvolvă, 
op.cit., 8 edition, p. 137. 

79 Se consideră că dacă noţiunea de serviciu public nu mai poate juca în dreptul administrativ un 
rol exclusiv, rămâne totuşi cea mai importantă noţiune pentru a servi la construcţia științifică a 
dreptului administrativ şi aceasta pe de o parte, ca un criteriu de aplicare a dreptului 
administrativ şi al competenţei jurisdicției administrative, iar pe de altă parte, ca loc de legătură 
a principalelor noţiuni tehnice ale dreptului administrativ -A. de Laubadere, ].C. Venezia şi Y. 
Gaudement, op.cit.,p.47. 

8% ].M. de Forges, op.cit., p. 187. 

statuat că necesitatea anumitor servicii publice decurge din principiile şi din 
regulile cu valoare constituțională sau că există încă servicii publice cerute de 
Constituţie.81Din serviciile publice constituționale fac parte cele care corespund 
funcțiilor esenţiale ale statului (cele ale statului jandarm): menţinerea ordinii 
(poliția, justiţia), apărarea, mijloacele de circulaţie (drumuri) .82 

În doctrina franceză contemporană se cunosc mai multe definiţii ale 
serviciilor publice83, atât în sens organic cât și în sens material. Profesorul 
Rivero defineşte serviciul public ca fiind o formă a acţiunii administrative prin 
care o persoană publică ia în sarcină sau deleagă, sub controlul său, satisfacerea 
unei nevoi de interes general.8+ 


1.3.2. Jurisprudenţa franceză 


Pentru determinarea competenţei judecătorului de contencios 
administrativ, jurisprudența a folosit mai multe criterii generale. Criteriul 
serviciului public, considerat criteriu de bază, a fost folosit în două sensuri:85 

a) în sens negativ - excluzând din competenţa jurisdicției administrative 
activitățile administraţiei care nu sunt servicii publice. Din acest punct de 
vedere prezența serviciului public este necesară, fără a constitui o condiție 
suficientă, pentru ca jurisdicția administrativă să aibă competenţă. 

Această excludere privește în special gestiunea, de către colectivitățile 
locale, a domeniului lor privat. Jurisprudenţa a admis de la început că nu toate 
activitățile persoanelor publice trebuie calificate ca servicii publice, fiind mai 
ales cazul gestiunii domeniului privat, când administraţia acţionează ca un 
simplu proprietar. Un contract privind gestiunea acestui domeniu nu poate fi 
calificat contract administrativ datorită obiectului său şi, ca urmare, conten- 
ciosul acestui contract aparține tribunalelor judiciare.8% Dar, și în această 


81 Ibidem. 

8% Georges Vedel, Pierre Delvolve, Droit administratif, 12-e &dition, Presses Universitaires de 
France, Paris, 1992, p. 729. 

83 ].M. de Forges numește serviciile publice, pe de o parte, activitățile de producţie și gestiune a 
serviciilor de utilitate colectivă care sunt în sarcina administraţiei, iar pe de altă parte, 
organismele care asigură aceste activități. - ].M. de Forges, op-cit., p. 178. Profesorul A. de 
Laubadere numeşte serviciul public orice activitate a unei colectivități publice care vizează 
satisfacerea unei nevoi de interes general: apărarea naţională, transporturile pe calea ferată, 
starea civilă sunt servicii publice - A. de Laubadere, ].C. Venezia și Y. Gaudement, op.cit., p. 41. 

8 Prin serviciu public jurisprudenţa şi doctrina înțeleg două realități diferite: în sens organic, 
expresia desemnează un ansamblu de agenți şi mijloace pe care o persoană publică le afectează 
unui scop, în acest sens, se vorbește de serviciile deconcentrate ale ministerelor; în sens material 
sau funcțional se înțelege activitatea de interes general pe care administraţia înțelege să şi-o 
asume. - ]. Rivero, ]. Waline, op.cit., p. 399 şi urm. După Chevallier, serviciul public are o dublă 
dimensiune: este în acelaşi timp fundamentul legitimității guvernanțţilor şi cheia aplicării 
dreptului administrativ.- ]. Chevallier, op.it., p. 18. Serviciul public mai este considerat o 
activitate asumată direct sau indirect de administraţie în scopul de a satisface o nevoie de interes 
general şi care este supusă parţial unui regim de drept public.- George Dupuis, Marie Jose 
Guedon, Droit administratif, troisi&me edition, Paris, Armand Colin, 1991, p. 427. 

85 A. de Laubadere, ].C.Venezia şi Y Gaudement, op.cit., p. 389-390. 

8 ]. Carbajo, op.cit., p. 13. 

situaţie judecătorul de contencios administrativ poate să aibă competenţă, dacă 
este vorba de dependinţe ale domeniului privat afectate unui serviciu public. 
Jurisprudenţa franceză admite astăzi că, dacă conțin clauze exorbitante, 
contractele privind domeniul privat pot să fie contracte administrative. 

b) în sens pozitiv - prezenţa unui serviciu public administrativ determină 
automat competenţa judecătorului de contencios administrativ pentru litigiile 
născute din organizarea şi funcționarea acelui serviciu public. 


Secţiunea II 
Concepţia legiuitorului constituant român 
asupra serviciului public 


Noţiunea de serviciu public o întâlnim în Constituţie fie în mod expres, fie 
în mod implicit, atât în sens organic cât şi în sens material. 

În mod expres, noţiunea de serviciu public apare în art. 31 alin. (5) unde 
se face vorbire despre serviciile publice de radio şi de televiziune. În acest 
articol se are în vedere sensul organic al noțiunii de serviciu public, stipulându- 
se că serviciile publice de radio şi de televiziune sunt autonome și se 
organizează prin lege organică. 

Noţiunea de serviciu public apare și în cap. V al titlului III, intitulat 
Administrația publică, mai exact în Secțiunea a 2-a, care reglementează 
administraţia publică locală. În dispoziţiile constituţionale privind administraţia 
publică locală, noţiunea de serviciu public este întâlnită în trei articole: în art. 120 
se prevede că administrația publică se întemeiază pe principiile descentralizării, 
autonomiei locale şi deconcentrării serviciilor publice; în art. 122 consiliul 
județean este considerat autoritate a administraţiei publice pentru coordonarea 
activităţii consiliilor comunale și orăşenești, în vederea realizării serviciilor 
publice de interes județean; art. 123 alin. (2) consacră rolul prefectului de 
conducător al serviciilor publice deconcentrate ale ministerelor şi ale celorlalte 
organe centrale din unitățile administrativ-teritoriale. 

Referire la serviciile publice se face în Constituţie și în mod indirect în 
aproape toate titlurile. 

Încă din art. 1 al Constituţiei se arată că în România demnitatea omului, 
drepturile și libertățile cetățenilor reprezintă valori supreme și garantate. 
Această prevedere este foarte importantă pentru că, de multe ori, nevoia unui 
serviciu public este legată şi de garantarea unor drepturi sau libertăţi 
fundamentale ale cetățenilor. 

Egalitatea în drepturi&” este o egalitate de șanse pe care Constituţia o 
acordă tuturor cetățenilor. Acest principiu de bază al instituției drepturilor şi 
libertăţilor fundamentale ale cetățenilor români a fost adaptat în domeniul 
serviciilor publice, devenind un principiu al acestora. Codul administrativ, 


& Art. 16 alin. (1). 

printre principiile specifice aplicabile serviciilor publice prevede principiul 
egalității de tratament în prestarea serviciilor publice. 

Art. 21 din Constituţie prevede accesul liber la justiţie al tuturor persoa- 
nelor pentru apărarea drepturilor, a libertăţilor și a intereselor lor legitime. 
Dacă prin lege s-a decis înființarea unui serviciu public și autoritatea publică 
însărcinată cu organizarea nu ia măsuri pentru înființarea acestuia, considerăm 
că, se poate ataca la instanța judecătorească, inacțiunea (refuzul) autorităţii 
publice, în baza Legii nr. 554/2004 privind contenciosul administrativ. Pentru 
aceasta, trebuie ca din actul normativ să rezulte în mod imperativ obligația 
pentru autoritatea publică de a înființa serviciul public. 

Serviciul public al educaţiei este prevăzut în art. 32 din Constituţie, 
intitulat dreptul la învățătură, și este prezentat atât ca un drept pentru cetățeni 
cât şi ca o îndatorire pentru autorităţile publice de a organiza unele forme de 
învățământ. Tot în acest articol se face vorbire şi despre instituţiile particulare 
de învățământ, reglementând deci posibilitatea ca alături de stat și persoanele 
private să presteze acest serviciu public. 

În art. 34 din Constituţie este reglementat un alt serviciu public și anume 
cel al sănătăţii. Garantându-se dreptul la ocrotirea sănătăţii se stabilesc obligații 
pentru stat, respectiv de a lua măsuri pentru asigurarea igienei şi a sănătăţii 
publice. 

Art. 56 din Constituţie consacră obligația pentru toţi cetățenii de a contribui 
prin impozite şi taxe la cheltuielile publice. Această obligație în sarcina 
cetățenilor determină egalitatea de tratament în prestarea serviciilor publice. 

Serviciul public al apărării este reglementat în art. 118, intitulat forțele 
armate, care au rolul de a garanta suveranitatea, independenţa și unitatea 
statului, integritatea teritorială a țării și democraţia constituțională. 

Despre serviciul public al justiţiei se face vorbire în Titlul III Capitolul VI, 
intitulat Autoritatea judecătorească. Potrivit Constituţiei, justiția se înfăptuiește 
în numele legii, iar judecătorii sunt independenți și se supun numai legii. 


Secţiunea III 
Definiţia și clasificarea serviciilor publice 


3.1. Definiţie 


În Codul administrativ, serviciul public este definit ca fiind „activitatea sau 
ansamblul de activităţi organizate de o autoritate a administraţiei publice ori de 
o instituție publică sau autorizată /autorizate ori delegată de aceasta, în scopul 
satisfacerii unei nevoi cu caracter general sau a unui interes public, în mod 
regulat și continuu.”88 

Caracterul de serviciu public al unei activități sau al unui ansamblu de 
activităţi se recunoaște prin acte normative. 


86 Art, 5 lit. kk). 

Actul normativ prin care este reglementat un serviciu public trebuie să 
conţină următoarele elemente: 

„a) activitatea sau activitățile care constituie serviciul public respectiv; 

b) obiectivele serviciului public; 

c) tipul de serviciu public; 

d) obligațiile de serviciu public, dacă este cazul; 

e)structura responsabilă pentru prestarea serviciului public; 

f) modalităţile de gestiune; 

g) sursele de finanţare; 

h) modalități de monitorizare, evaluare şi control a modului de furnizare 
a serviciului public; 

i) sancţiuni; 

j) standard de calitate și de cost, în cazul în care acestea sunt stabilite 
potrivit legii; 

k)alte elemente stabilite prin lege." 


3.2. Clasificare 


În Codul administrativ, serviciile publice sunt clasificate după trei criterii:% 

1. În funcţie de conţinutul activităţii” serviciile publice sunt împărţite în 
două categorii, şi anume, servicii de interes economic general și servicii 
noneconomice de interes general. 

„Serviciile de interes economic general reprezintă activitățile economice 
care sunt desfăşurate în vederea satisfacerii unei /unor nevoi de interes public, 
pe care piața nu le-ar asigura sau le-ar asigura în alte condiţii, în ceea ce priveşte 
calitatea, siguranţa, accesibilitatea, tratamentul egal sau accesul universal, fără 
intervenție publică, pentru care autoritățile administraţiei publice stabilesc 
obligaţii specifice de serviciu public."?2 Activitatea acestor servicii publice este 
economică, cum sunt, de exemplu, serviciile publice de furnizare a energiei 


89 Art. 587 Cod administrativ. 

% Art. 581 Cod administrativ. 

3% ]. Chevallier, considerând că există patru categorii, le clasifică în servicii publice: vechi sau 
regaliene, servicii publice economice, servicii publice sociale şi servicii publice socio-culturale.- 
]. Chevallier, op.cit. p. 58 şi următoarele. ].F. Auby clasifică serviciile publice în servicii publice 
comerciale și necomerciale. În teoria juridică franceză aceasta corespunde distincţiei dintre 
serviciile publice cu caracter administrativ și serviciile publice cu caracter industrial şi 
comercial. În literatura europeană se permite distincţia, cu anumite nuanţe, între servicii de 
interes general şi servicii economice de interes general. Serviciile necomerciale sunt activitățile 
care nu pot fi prestate decât colectiv, întrucât nu pot fi individualizate pe uzager. În această 
categorie intră funcțiile regaliene, asociate cu noţiunea de stat: apărare, justiție, securitate, 
relaţii externe. Serviciile comerciale sunt cele care pot fi prestate în schimbul unei taxe care se 
plăteşte de către cel care beneficiază de serviciu. În mod normal serviciile necomerciale sunt 
finanțate prin impozit, iar cele comerciale prin prețul plătit de beneficiari. Dar pot exista şi 
situații mixte; unele servicii pot fi parțial comerciale și parțial necomerciale -].F. Auby, Les 
services publics en Europe, Pressses Universitaires de France, Paris, 1998, p. 11. 

% Art. 584 alin. (1) Cod administrativ. 

electrice, a gazelor naturale, etc. Aceste servicii pot fi furnizate, fie direct de o 
autoritate a administraţiei publice, fie de organisme prestatoare de servicii 
publice, dar sub controlul autorității publice competente. 

Serviciile noneconomice de interes general reprezintă activitățile care nu 
au caracter economic şi care, de asemenea, pot fi furnizate fie direct de către o 
autoritate a administraţiei publice, fie de organisme prestatoare de servicii 
publice, sub controlul sau mandatate de aceasta. 


2. Din punctul de vedere al competenţei teritoriale se disting servicii 
publice de interes naţional și servicii publice de interes local. 

Serviciile publice de interes naţional sunt de competenţa autorităților 
administraţiei publice centrale pentru că răspund unor nevoi cu caracter 
general ale întregii populaţii, cum ar fi apărarea ţării. 

Serviciile publice de interes local sunt în competența autorităților 
administrației publice locale pentru că răspund nevoilor cu caracter general al 
unei colectivități locale, cum ar fi, transportul public local, alimentarea cu apă, etc. 


3. În funcţie de modalităţile de realizare a prestării, distingem servicii 
publice prestate în mod unitar, fie de o autoritate a administraţiei publice, fie 
de un organism prestator de servici publice şi servicii publice prestate în comun 
de una sau mai multe autorități ale administraţiei publice sau de una sau mai 
multe organisme prestatoare de servicii publice. 


Secţiunea IV 
Regimul juridic al serviciilor publice 


4.1.Consideraţii generale 


În epoca contemporană, regimul juridic al serviciilor publice formează un 
ansamblu de reguli speciale de drept public și privat.” De fapt, se vorbeşte 
despre o diversitate de reguli ale serviciilor publice care fac să existe o scara a 
regimului administrativ, regim pe care-l găsim când integral, când parţial 
modificat, datorită penetrării mai mult sau mai puţin a dreptului privat.” Cu 
toate acestea, există un fond comun de principii și reguli? care arată rolul 
serviciului public. 

Funcționarea serviciilor publice se face după reguli specifice, reguli care 
privesc atât organizarea şi funcționarea acestora, cât şi drepturile sau 
obligaţiile beneficiarilor. Toate aceste reguli specifice formează dreptul 


9% G. Dupuis, M.]. Guedon, op.cit., p. 425. 

94 A. de Laubadere, ]. C. Venezia, ]. Gaudement, op.cit. p. 845. 

9%5 ]. Chevallier considera că serviciul public este un regim juridic întrucât conferă celor care îl 
conduc un anumit număr de obligaţii și privilegii exorbitante de la dreptul comun - ]. Chevallier, 
op.cit., p. 3. 

9% A. de Laubadere, ]. C. Venezia, ]. Gaudement, op.cit., p. 846. 

serviciului public?7 căruia în cea mai mare parte i se aplică normele dreptului 
public, ceea ce înseamnă reglementări speciale în contractele care se referă la 
servicii publice, reglementări care se disting de cele care pot fi întâlnite în 
contractele de drept privat. 


4.2. Înfiinţarea și desfiinţarea serviciilor publice 


4.2.1. Înființarea serviciilor publice 


Competența de a decide înfiinţarea sau desființarea serviciilor publice, 
revine autorităților însărcinate cu definirea interesului public.” Constituţia 
prevede competenţa legiuitorului pentru fixarea principiilor fundamentale ale 
anumitor servicii publice cum ar fi, învățământul, sănătatea şi sistemul de 
asigurări sociale,%justiţia, armata. 

În principiu, înfiinţarea unui serviciu public este rezervată Parlamentului 
care poate, prin lege, înființa orice serviciu public sau poate să prevadă acest 
drept/obligație pentru autorităţile administraţiei publice centrale sau locale. 

Codul administrativ prevede că autoritățile administraţiei publice centrale 
şi autoritățile administraţiei publice locale au competenţa de a înfiinţa şi organiza 
structurile responsabile cu prestarea serviciilor publice: autoritățile adminis- 
trației publice centrale în cazul serviciilor publice de interes naţional, iar 
autoritățile administraţiei publice locale, pentru serviciile publice care răspund 
nevoilor specifice colectivităţilor locale.190 

Autorităţile administraţiei publice locale!0! pot să înființeze și să organi- 
zeze un serviciu public numai dacă au competenţa de a stabili normele de drept 


97 ].F. Auby, La delegation de service public, p. 9. 

% ].M. de Forges, op.cit., p. 208. 

% În art. 34 alin. (3) din Constituţie se prevede că „organizarea asistenţei medicale şi a sistemului 
de asigurări sociale pentru boală, accidente, maternitate şi recuperare, controlul exercitării 
profesiilor medicale şi a activităţilor paramedicale, precum și alte măsuri de protecţie a sănătății 
fizice şi mentale a persoanei se stabilesc potrivit legii.” 

100 Art, 589. 

101 Se consideră că în Franţa cinci situații au determinat colectivitățile locale să preia 
responsabilitatea prestării unor servicii publice: a) Prima a fost nevoia de igienă. Aceasta este 
legată de descoperirile medicale din secolul al XIX-lea care explică preocupările pentru igienă. 
În acest sector serviciile publice industriale şi comerciale s-au dezvoltat într-un domeniu 
necunoscut şi anume al salubrizării, justificând instaurarea unui monopol comunal pentru 
pompele funebre și apoi pentru distribuţia apei potabile, b) Nevoia de comunicare legată de 
dezvoltarea progresului tehnic constituie a doua situație. Dacă statul a preluat rețelele de 
comunicaţii terestre de lungă distanță precum și reţeaua de comunicații telefonice şi telegrafice, 
colectivitățile locale au asigurat nevoia de transport colectiv în aria lor de competenţă, c) Nevoia 
de energie datează de la sfârşitul secolului al XIX-lea. Deşi ponderea inițiativei private a fost 
importantă, multe comune au asigurat furnizarea gazului şi a electricității. d) Protecția mediului 
este o preocupare care s-a dezvoltat mai târziu, justificând dezvoltarea rapidă a sistemului de 
preluare și de tratare a deşeurilor menajere; e) Nevoia de dezvoltare economică care a existat 
dintotdeauna fiind şi cea mai sever controlată datorită concurenţei. - ].F. Auby, Les services 
publics locaux, Paris, Presses Universitaires de France, 1982, p. 15 şi următoarele. 


201 


Ana VASILE 


necesare pentru funcționarea acestuia.102Deciziile de înfiinţare a unor servicii 
publice locale se iau de adunarea deliberantă a colectivităţii locale respective. 

În cazul serviciilor publice locale, responsabilitatea aparţine colectivităţilor 
locale, adică fie comunelor sau oraşelor, fie judeţelor. Pentru populaţie, câteodată 
este dificil de identificat care este autoritatea responsabilă de prestarea unui 
anumit serviciu public, repartizarea sarcinilor între stat şi colectivitățile locale 
fiind produsul istoriei.103 


4.2.2. Desființarea serviciilor publice 


Serviciile publice se desființează, de regulă, tot de către autoritatea 
publică care le-a înființat şi prin acte cu aceeaşi valoare juridică ca acelea prin 
care au fost înființate sau, prin acte cu forță juridică mai mare. În acest sens s-a 
pronunţat și Instanța Supremă, susținând că administrația publică nu are 
competență să suprime un serviciu public realizat de o instituţie constituită pe 
baza unui act normativ cu forță juridică superioară, casa de cultură neputând fi 
desființată decât printr-un act cel puţin egal (sub raportul locului în ierarhia 
actelor juridice) cu decretul de înființare emis în anul 1939.104 

Codul administrativ prevede că, dacă se decide încetarea prestării unui 
serviciu public pentru că nu mai răspunde unei nevoi de interes public, aceasta 
se poate face printr-un act de același nivel cu cel prin care a fost înființat, la 
inițiativa autorității administrației publice competente, dar, numai în urma 
consultării publice. 


4.3. Gestiunea serviciilor publice 


Potrivit art. 590 Cod administrativ, gestiunea directă și gestiunea delegată 
sunt modalităţile de gestiune ale unui serviciu public. 

Gestiunea directa este modalitatea de gestiune prin care o autoritate a 
administrației publice responsabilă de funcționarea unui serviciu public, își 
asumă prestarea acelui serviciu public. Gestiunea directă se poate realiza de 
către o autoritate a administrației publice, de către structurile sale cu sau fără 
personalitate juridică, de către societățile comerciale, cu capital social integral 
al statului sau al unității administrativ-teritoriale înfiinţate de autoritățile 
administraţiei publice sau de alte persoane juridice de drept privat. 

Gestiunea delegată este modalitatea de gestiune prin care serviciile 
publice se prestează de către organisme prestatoare de servicii publice, în baza 
unui act de delegare sau a unei autorizări din partea autorităţii administraţiei 
publice competente, cu respectarea prevederilor legale privind achiziţiile 
publice, achizițiile sectoriale şi concesionarea de servicii. 


102 P. Negulescu, op.cit., p. 231. 

10% ].F. Auby, Services publics locaux, op.cit., p. 5. 

104 Curtea Supremă de Justiţie, Buletinul jurisprudenţei, Culegere de decizii pe 1993. op.cit., 
p. 306 şi următoarele. 

Indiferent de modalitatea de gestiune a serviciilor publice, autorităţile 
administraţiei publice au obligația de a monitoriza şi controla modul de 
prestare a serviciilor publice din sfera lor de competenţă. 


4.4. Principii specifice aplicabile serviciilor publice 


Oricare ar fi modul de gestiune sau persoanele care le prestează, toate 
serviciile publice trebuie să respecte anumite principii de funcționare 
cunoscute sub numele de Legile lui Rolland1%5 (după numele profesorului care 
le-a conceptualizat). 

Numărul acestora variază, alături de cele unanim admise, principiul 
continuității şi al egalității, mai este enumerat şi principiul neutralității.1%6Şi 
unele hotărâri ale Curţii Europene de Justiţie invocă continuitatea și egalitatea 
ca fundamente ale interesului economic general!07. 

Gratuitatea nu poate fi reținută ca un principiu; cu toate acestea se poate 
vorbi despre gratuitatea unor servicii publice, dar numai dacă aceasta se 
prevede în mod expres într-un act normativ. De pildă, art. 32 alin. (4) din 
Constituţie prevede că învățământul de stat este gratuit, în condiţiile legii. 

În Codul administrativ sunt prevăzute şapte principii specifice aplicabile 
serviciilor publice, respectiv principiul transparenţei, egalităţii de tratament, 
continuității, adaptabilității, accesibilității, responsabilităţii și al furnizării 
serviciilor publice la standarde de calitate.108 


4.4.1.Principiul transparenţei 


Principiul transparenţei presupune „respectarea de către autoritățile 
administraţiei publice a obligaţiei de a informa cu privire la modul de stabilire 
a activităților componente și a obiectivelor, la modul de reglementare, 


105 ].M. de Forges, op.cit., p. 211. 

106 Unii autori consideră neutralitatea serviciului public un aspect al principiului egalității -G. 
Vedel, P. Delvolve, op.cit., 12-e €dition, p. 742. Alţii, o prelungire a egalității-G. Dupuis, M.]. 
Guedon, op.cit., p.443. Neutralitatea înseamnă că autoritățile publice nu trebuie să favorizeze pe 
considerente de naționalitate, convingeri politice sau religioase. În învățământ, neutralitatea 
exclude orice discriminare între elevi. In legătură cu acest subiect anul 1989 a fost marcat în 
Franța de incidente care au determinat Guvernul să solicite avizul Consiliului de Stat. Problema 
era dacă portul de către elevi a unui semn de apartenenţă la o religie (portul baticului la 
islamiști) este compatibil cu principiul laicității învățământului. Consiliul de Stat a confirmat 
dreptul elevilor de a-și exprima credințele religioase în instituţii, stabilind însă anumite limite 
acestei libertăți: respectarea ordinii publice, interzicerea actelor de propagandă, de provocare, 
de prozelitism -G. Dupuis, M.]. Guedon, op.cit. p. 443. 

107 În Hotărârea Corbeau (19 mai 1993) Curtea statuează că obligaţiile de serviciu public impuse 
poştei belgiene justifică un program limitat, rentabil al activităţii, în concurenţă cu societățile 
private. În Hotărârea Commune d'Almelo (27.04.1994) Curtea subliniază că fiind învestită cu o 
misiune de serviciu public, compania de transport a electricității are impuse unele obligații: 
furnizarea neîntreruptă pe întreg teritoriul țării şi pentru toți consumatorii, oricare ar fi 
cantitatea cerută şi cu egalitate de tratament -M. Le Duc cu colaborarea lui E. Baye și D. Druet, 
Services publics de reseau et Europe, La documentation francaise, Paris, 1995, p. 26. 

108 Art. 580 alin.(1). 

organizare, funcţionare, finanţare, prestare şi evaluare a serviciilor publice, 
precum şi la măsurile de protecţie a utilizatorilor şi la mecanismele de 
soluționare a reclamațiilor și litigiilor."109 


4.4.2. Principiul egalităţii de tratament 


Acest principiu reprezintă o adaptare în domeniul serviciilor publice a 
principiului general de egalitate a cetățenilor în fața legii și a autorităților 
publice,110 fiind vorba despre o egalitate concretă. 111 

Principiul egalităţii a fost statuat în jurisprudenţa Consiliului de Stat din 
Franţa: tuturor persoanelor care se află plasate într-o situaţie identică față de 
serviciul public trebuie să li se aplice aceleași reguli. Astfel, Consiliul de Stat a 
consacrat principiul egalităţii cetăţenilor în fața cheltuielilor publice. 112 

Egalitatea în drepturi a cetăţenilor este principiul constituțional potrivit 
căruia, cetățenii români, fără deosebire de rasă, naţionalitate, origine etnică, 
limbă, religie, sex, opinie sau apartenenţă politică, avere sau origine socială, 
beneficiază în mod egal de toate drepturile prevăzute de Constituţie şi legi. De 
asemenea, toți cetățenii pot participa la viața politică, economică, socială şi 
culturală şi sunt trataţi în mod egal de către autoritățile publice. Art. 16 alin. (1) 
din Constituţie prevede că cetăţenii sunt egali în faţa legii și a autorităţilor 
publice, fără privilegii şi fără discriminări. 

Principiul egalității în fața serviciului public explică ocuparea posturilor 
prin concurs în sectorul public și organizarea licitaţiilor, pentru a pune în 
concurenţă și a da şanse egale tuturor celor interesați. 

Curtea Constituţională a României a decis, în mod constant, că principiul 
egalităţii în fața legii, consacrat de art. 16 din Constituţie, presupune instituirea 
unui tratament egal pentru situaţii care, în funcție de scopul urmărit, nu sunt 
diferite. De aceea el nu exclude ci, dimpotrivă presupune soluţii diferite pentru 
situaţii diferite. „Principiul egalităţii nu înseamnă uniformitate, așa încât, dacă 
la situaţii egale trebuie să corespundă un tratament egal, la situaţii diferite 
tratamentul juridic nu poate fi decât diferit.”113 

Deci, egalitatea se aplică numai în situații comparabile.114 

Principiul egalității în fața serviciilor publice decurge din îndatorirea 
fundamentală prevăzută de Constituţie în art. 56 şi anume, obligația pentru toţi 
cetățenii de a contribui la cheltuielile publice prin impozite și prin taxe. 


109 Art, 580 alin. (2). 

110 Egalitatea în drepturi a cetățenilor este prevăzută în art. 16 din Constituția României. 

111 ].M. de Forges, op.cit., p. 214. 

H2CE. 9.03.1951, Societe des concerts du Conservatoire - M. Long, P. Weil, G. Braibant, P. Delvolve 
şi G. Genevois, op.cit., p. 445. 

113 Decizia Curţii Constituţionale nr. 49/1998, publicată în Monitorul Oficial al României, Partea 
|, nr. 161/23.04.1998 şi Decizia Curţii Constituţionale nr. 6 din 16 ianuarie 1997, Curtea 
Constituţională, Culegere de decizii și hotărâri, 1997, Editura Național, p. 248. 

114 Curtea Constituţională, decizia nr. 63/2005, publicată în Monitorul Oficial al României, Partea 
I, nr. 203 /10.03.2005. 

Costurile materiale ale serviciului public trebuie finanțate fie de către 
contribuabili (la nivel naţional sau local), fie direct de către beneficiari. 
Legiuitorul sau autoritățile administraţiei publice trebuie să stabilească 
modalitatea de finanţare a serviciului public, în funcţie de natura acestuia. 

De principiul egalităţii de tratament beneficiază toate persoanele fizice 
sau juridice cărora li se prestează serviciul public. Acesta trebuie să funcționeze 
în aceleași condiţii pentru toţi, nu trebuie să favorizeze, dar nici să defavorizeze 
o persoană sau o categorie de persoane. Orice persoană, de îndată ce 
îndeplineşte condiţiile legale,!15 are dreptul să obțină prestațiile pe care 
serviciul public le oferă, fără nici o diferenţă, în funcție de persoană. 

Cetăţenii nu sunt egali decât dacă se găsesc în situații identice.116 Ca 
urmare, dacă aceştia sunt în situații diferite pot să apară discriminări 
licite.11”Tarifele pot să se diferenţieze în funcţie de alte considerente (cum ar fi 
veniturile) şi aceasta pentru că inegalităţile sociale nu trebuie să aducă atingere 
egalităţii în drepturi a cetăţenilor.!18 

Principiul egalităţii nu înseamnă o egalitate absolută și abstractă, ci mai 
degrabă absenţa discriminării. Situaţiile identice trebuie tratate în aceeași 
manieră, iar situaţiile diferite justifică tratament diferit11?, 


4.4.3. Principiul continuității serviciilor publice 


Teoretic, este cel mai important principiu al serviciului public care 
decurge din permanența statului,120 precum și din necesitatea asigurării 
nevoilor de interes general fără întreruperi. 

Serviciul public răspunde prin definiţie unor nevoi de interes general, iar 
satisfacerea interesului general nu poate fi discontinuă, pentru că întreruperea 
poate cauza tulburări în viața colectivității. Serviciile publice nu se înființează 
pentru a răspunde unor nevoi trecătoare ale cetățenilor, ci pentru a răspunde 
unor nevoi permanente. Înfiinţând un serviciu public, autorităţile publice 
recunosc existența unei anumite nevoi şi acceptă să asigure pentru viitor 
satisfacerea acesteia, pe considerentul că are un caracter necesar la nivel 
național sau local. Jurisprudența este cea care a consacrat principiul 


15 „Serviciile publice sunt destinate a satisface interesele generale, interesele publicului ; aceasta 
însă nu însemnează că publicul sau fiecare cetățean are un drept de creanță față de serviciul 
public, pentru a-i cere prestarea serviciului; cetățeanul poate să profite de serviciul public în 
măsura admisă de lege”. -P. Negulescu, op.cit, p. 229. 

116 „În acord cu principiile enunțate de jurisprudenţa C.E.D.0. diferenţa de tratament devine 
discriminare când se induc distincţii între situaţii analoage sau comparabile, fără ca acestea să 
se bazeze pe o justificare rezonabilă şi obiectivă.” Înalta Curte de Casaţie și Justiţie, Secţia de 
contencios administrativ şi fiscal, Decizia nr. 5738 din 21.12.2010, cu notă de Elena Mădălina 
Nica, Pandectele Române, nr. 5/2011, p. 192-193. 

117 G. Dupuis, M.]. Guedon, op.cit., p. 442. 

118 G, Dupuis, M.]. Gudon, op.cit., p. 442. 

119 ].F. Auby, Les services publics en Europe, p. 274. 

120 G. Dupuis, ].M. Guedon, op.cit., p. 444. 

continuității serviciului public, în virtutea căruia funcționarea serviciului public 
nu poate tolera întreruperi.121 

Principiul continuității serviciilor publice are în practică mai multe 
consecințe. Mult timp acest principiu a justificat interdicția dreptului la grevă122 
în anumite sectoare de activitate. Încetarea funcționării unor servicii publice, 
cum ar fi transporturile, ordinea publică, sănătatea, ar crea neajunsuri mari 
populaţiei şi tocmai de aceea grevele în aceste domenii au un alt regim juridic. 
Constituţia prevede în art. 43 alin. (2) ca prin lege să se stabilească garanţiile 
necesare asigurării serviciilor esențiale pentru societate. 

Legea dialogului social nr. 62/2011 prevede că în unităţile sanitare şi de 
asistență socială, de telecomunicaţii, ale radioului şi televiziunii publice, în 
transportul pe căile ferate, în unităţile care asigură transportul în comun și 
salubritatea localităților precum și aprovizionarea populaţiei cu gaze, energie 
electrică, căldură şi apă, greva este permisă cu condiţia ca organizatorii acesteia 
să asigure serviciile, dar nu mai puţin de o treime din activitatea normală. De 
asemenea, această lege prevede că se interzice exercitarea dreptului la grevă 
unor categorii de personal cum ar fi procurori, judecători, personalul militar şi 
personalul cu statut special din cadrul Ministerului Apărării Naţionale, al 
Ministerului Afacerilor Interne, al Ministerului de Justiţie, al Serviciului de 
Informaţii Externe, al Serviciului Român de Informaţii, al Serviciului de 
Telecomunicaţii Speciale. 

Principiul continuității a fondat în jurisprudență teoria impreviziunii, 
potrivit căreia concesionarul este obligat să continue prestarea serviciului 
public chiar și în caz de dificultăţi financiare neprevăzute.123 

Cu ajutorul acestui principiu se poate explica de ce un guvern demisionar124 
sau în general o autoritate publică a cărei mandat expiră, continuă să se ocupe de 
problemele curente125 până este învestită în funcţie noua autoritate publică. 


4.4.4. Principiul adaptabilității 


Serviciile publice sunt supuse legii progresului,17€ adică prestațiile către 
beneficiari trebuie să se îmbunătățească neîncetat, atât cantitativ cât şi calitativ. 
Pentru a funcționa satisfăcător, serviciul public trebuie să urmărească nevoile 


121 ]. Rivero, ]. Waline, op.cit., p. 408 

122 Profesorul Negulescu considera că, greva și serviciul public sunt noțiuni care se exclud „căci 
prin proclamarea grevei se subordonează interesul general interesului privat”. - P. Negulescu, 
op.cit., p. 17. 

123 Teoria impreviziunii a fost consacrată prin jurisprudenţa Consiliului de Stat din Franţa, prin 
decizia din 30.03.1916, Compagnie generale d'eclairage de Bordeaux - M. Long, P. Weil, G. 
Braibant, p. Delvolve şi G. Genevois, op.cit., p. 173 şi urm. 

124 ].M. de Forges, op.cit., p. 213. 

125 Potrivit art. 110 alin. (4) din Constituția României, Guvernul al cărui mandat a încetat 
îndeplineşte numai actele necesare pentru administrarea treburilor publice, pană la depunerea 
jurământului de către membrii noului Guvern. 

126 ]. Chevallier, op.cit. p. 73. 

publicului și, mai mult, administraţia are obligația de a îmbunătăţi continuu 
prestarea serviciul public. 

Potrivit Codului administrativ, acest principiu „reprezintă faptul că, în 
vederea îndeplinirii obiectivelor sale, administraţia publică are obligaţia de a 
răspunde nevoilor societăţii,.127 


4.4,5.Principiul accesibilității 


Acest principiu presupune ca toți beneficiarii să aibă acces la serviciile 
publice și mai ales atunci când acestea răspund unor nevoi de bază. În acest 
scop, încă din faza de fundamentare a înființării serviciului public, trebuie avute 
în vedere aspectele referitoare la cost, disponibilitate, adaptare și proximitate. 


4.4.6. Principiul responsabilității 


Indiferent de modalitatea de gestiune şi de prestare a serviciului public 
către beneficiari, trebuie să existe o autoritate a administraţiei publice care are 
responsabilitatea asigurării acestuia. Dacă autoritatea responsabilă a delegat 
furnizarea /prestarea serviciului public trebuie să exercite controlul cu privire 
la modul în care acesta este prestat beneficiarilor. 


4.4.7. Principiul furnizării serviciului public la standarde de calitate 


Autorităţile administraţiei publice și organismele prestatoare de servicii 
publice trebuie să respecte standardele de calitate precum și standardele de 
cost dacă au fost stabilite. În acest scop, trebuie stabiliți şi monitorizaţi 
indicatorii de calitate pe toată perioada de furnizare a serviciului public. 


127 Art. 580 alin. (5). 

TITLUL VI 
RĂSPUNDEREA ADMINISTRATIVĂ 


CAPITOLUL 1 


Răspunderea administrativ-disciplinară. Răspunderea 
administrativ-patrimonială 


Secţiunea 1 
Formele răspunderii juridice 
în administraţia publică 


Săvârşirea unor fapte ilicite de către personalul din administrația publică, 
în exercitarea atribuţiilor ce îi revin, atrage răspunderea administrativă, civilă 
sau penală, după caz. 

„Răspunderea administrativă reprezintă acea formă a răspunderii 
juridice care constă în ansamblul de drepturi și obligaţii conexe de natură 
administrativă care, potrivit legii, se nasc ca urmare a săvârşirii unei fapte ilicite 
prin care se încalcă norme ale dreptului administrativ.”! 

Codul administrativ stabileşte prin art. 567 principiile răspunderii 
administrative, şi anume: 

- principiul legalităţii răspunderii, potrivit căruia aceasta nu poate opera 
decât în condiţiile şi în cazurile prevăzute de lege, în limitele prevăzute 
de aceasta, conform unei anumite proceduri desfăşurate de autoritățile 
învestite în acest scop; 

- principiul justeței sau proporționalității răspunderii, care impune 
corelarea sancțiunii aplicate cu gradul de pericol social al faptei ilicite 
săvârşite şi cu întinderea pagubei, în cazul producerii unei pagube, cu 
forma de vinovăţie constatată, printr-o corectă individualizare; 

- principiul celerității, potrivit căruia momentul aplicării sancțiunii 
trebuie să fie cât mai aproape de cel al manifestării faptei ilicite, fără 
amânări sau tergiversări inutile, pentru ca rezonanța socială a 
sancțiunii aplicate să fie maximă, sporind efectul preventiv al acesteia. 


Răspunderea administrativă poate fi disciplinară, patrimonială sau 
contravențională. 


1 Art. 565 Cod administrativ. 

Secţiunea 2 
Răspunderea administrativ-disciplinară 


Această formă a răspunderii administrative intervine în cazul săvârșirii 
unei abateri disciplinare, adică în cazul încălcării îndatoririlor de serviciu și a 
normelor de conduită obligatorie prevăzute de lege, de către demnitari, 
funcționari publici şi asimilați acestora. 

Prin abatere disciplinară se înţelege, potrivit art. 569 Cod administrativ, 
fapta săvârșită cu vinovăţie de către funcţionarii publici sau demnitari, care 
constă într-o acțiune sau inacțiune, prin care se încalcă obligaţiile ce le revin din 
raportul de serviciu, respectiv din exercitarea mandatului și care le afectează 
statutul socioprofesional sau moral. 

Răspunderea administrativ-disciplinară se stabileşte cu respectarea 
principiului contradictorialității și al dreptului la apărare. De asemenea, 
persoana nemulțumită de sancţiunea aplicată se poate adresa instanței de 
contencios administrativ. 

La individualizarea sancţiunii disciplinare trebuie să se țină seama de 
cauzele şi gravitatea abaterii disciplinare, de împrejurările în care a fost 
săvârşită, de consecinţele abaterii, de comportarea generală în exercitarea 
atribuţiilor de serviciu, de existența altor sancțiuni care nu au fost radiate. 


Secţiunea 3 
Răspunderea administrativ-patrimonială 


3.1. Consideraţii prealabile 


Ca orice activitate umană, și administraţia în activitatea sa, poate să 
cauzeze prejudicii. Ar putea persoanele vătămate să solicite administrației 
despăgubirii pentru prejudiciile cauzate? 

Teoria răspunderii autorităților publice prezintă o deosebită importanță 
practică şi teoretică. Posibilitatea pentru particulari de a obține despăgubiri pentru 
pagubele imputabile puterii publice este o piesă esenţială a statului de drept.? 

Admiterea responsabilității statului pentru pagubele cauzate particularilor 
a fost statuată prin celebra Hotărâre Blanco a Tribunalului de Conflicte din Franța 
în 1873.3Această hotărâre a mai prevăzut că în materia responsabilității statului 
se aplică reguli speciale, derogatorii de la Codul civil. 

Din punct de vedere teoretic, unii autori au văzut în responsabilitatea 
puterii publice o consecinţă necesară a principiului egalității cetățenilor în fața 
cheltuielilor publice. Acţiunea administrativă se exercită în interesul tuturor; 
dacă pagubele cauzate cuiva nu au fost reparate, va fi sacrificată colectivitatea.+ 


2]. Rivero, ]. Waline, op.cit., p. 235. 
3 M. Long, P. Weil, G. Braibant, P. Delvolve, B. Genevois, op.cit., p. 1. 
4]. Rivero, ]. Waline, op.cit. p. 238. 

În doctrina românească5 au fost reținute următoarele principii constitu- 

ționale ale răspunderii statului pentru daunele create: 

a) răspunderea patrimonială exclusivă a statului pentru prejudiciile 
cauzate prin orice erori judiciare (cu posibilitatea unei acţiuni în regres 
a statului împotriva magistraţilor care şi-au exercitat funcţia cu rea- 
credinţă sau gravă neglijență); 

b) răspunderea patrimonială a autorităţilor publice pentru pagubele 
cauzate prin acte administrative sau prin nesoluționarea în termen 
legal a unei cereri, cu posibilitatea introducerii în cauză și a 
funcţionarului vinovat de încălcarea legii; 

c) răspunderea patrimonială solidară a autorităţilor administraţiei 
publice și a funcționarilor pentru pagubele cauzate domeniului public 
ori ca urmare a proastei funcționări a serviciilor publice; 

d) răspunderea patrimonială exclusivă a autorităţilor administraţiei 
publice pentru limitele serviciului public. 


3.2. Răspunderea patrimonială potrivit Legii contenciosului admi- 
nistrativ nr. 554/2004 


Potrivit art. 1 din Legea contenciosului administrativ, persoanele care se 
consideră vătămate în drepturile sau interesele lor legitime, de către o 
autoritate publică, printr-un act administrativ sau prin nesoluționarea în 
termenul legal a unei cereri, se pot adresa instanţei de contencios administrativ 
pentru anularea actului, recunoașterea dreptului pretins sau a interesului 
legitim şi repararea pagubei ce i-a fost cauzată. 

Autoritățile publice răspund patrimonial pentru pagubele pe care le 
cauzează dacă sunt îndeplinite următoarele condiţii: 

- existența unui act administrativ ilegal; 

- existența unui prejudiciu; 

- existența unui raport de cauzalitate între actul administrativ ilegal sau 
nesoluționarea în termenul legal a unei cereri ori refuzul nejustificat 
de a soluţiona o cerere și prejudiciu; 

- existența culpei autorităţii publice. 


3.2.1. Condiţia ca actul administrativ să fie ilegal 


În baza Legii contenciosului administrativ, reclamantul poate cere în 
instanță fie anularea unui act administrativ pe care îl consideră ilegal, fie 
obligarea autorității publice la emiterea unui act în cazul unui refuz nejustificat 
sau în cazul nesoluţionării în termen a unei cereri, iar în subsidiar o acțiune 
pentru repararea prejudiciului. 

Aşa cum s-a susținut în doctrină, trebuie făcută distincţie între actele 
administrative legale care au creat prejudicii și actele administrative ilegale 
care creează prejudicii. În primul caz, administraţia acționează pentru 


5 A. Iorgovan, op.cit., vol. II, p. 461-462. 

executarea, în interes public a legii, de exemplu, acte administrative prin care 
se decide sacrificarea porcilor în anumite zone, pentru a se stopa răspândirea 
pestei porcine. În al doilea caz administraţia este cea care încalcă legea. 

De regulă, actele administrative individuale produc prejudicii particu- 
larilor. Dar şi actele normative pot produce prejudicii, aceasta reieşind din art. 
126 alin. (6) teza 2 din legea fundamentală care prevede că „Instanţele de 
contencios administrativ sunt competente să soluţioneze cererile persoanelor 
vătămate prin ordonanțe sau, după caz, prin dispoziții din ordonanţe declarate 
neconstituționale.” 


3.2.2. Condiţia existenţei unui prejudiciu 


Actul administrativ ilegal sau refuzul emiterii unui act administrativ 
trebuie să cauzeze un prejudiciu; acesta poate fi atât material cât şi moral, 
potrivit art. 18 alin. (3) din Legea nr. 554/2004. 

Prejudiciul poate fi reparat numai dacă prezintă anumite condiţii, 
respectiv să fie cert ca în dreptul privat, iar persoana vătămată trebuie să se 
găsească într-o situaţie legală. 


3.2.3. Condiţia existenţei unui raport de cauzalitate între actul adminis- 
trativ ilegal sau refuzul emiterii unui act administrativ și prejudiciu 


Raportul de cauzalitate între actul administrativ sau refuzul emiterii 
acestuia şi prejudiciu este o condiţie a răspunderii juridice. Această legătură de 
cauzalitate trebuie să fie directă, adică să nu fie rezultatul acțiunii unei terțe 
persoane. 

Dacă paguba se datorează forței majore sau cazului fortuit, la fel ca în 
dreptul privat, răspunderea patrimonială a administraţiei este înlăturată. 
„Forţa majoră este orice eveniment extern, imprevizibil, absolut invincibil și 
inevitabil,”6 iar „cazul fortuit este un eveniment care nu poate fi prevăzut şi nici 
împiedicat de către cel care ar fi fost chemat să răspundă dacă evenimentul nu 
s-ar fi produs.” 


3.2.4. Culpa autorităţii publice 


Răspunderea administrației publice este o răspundere bazată pe culpă; 
aceasta rezultă din ilegalitatea actului sau din refuzul nejustificat de a rezolva o 
cerere privitoare la un drept recunoscut de lege sau din nesoluționarea cererii 
în termenul legal. 

Potrivit art. 16 din Legea contenciosului administrativ, cererile în justiție 
pot fi îndreptate și personal împotriva „persoanei care a contribuit la 
elaborarea, emiterea sau încheierea actului ori după caz, se face vinovată de 
refuzul de a rezolva cererea referitoare la un drept subiectiv sau un interes 
legitim,” dar numai în cazul în care se solicită despăgubiri pentru prejudiciul 


$Art.1351 alin. (2) Cod civil. 
7 Art. 1351 alin. (3) Cod civil. 

cauzat. Persoana în cauză va răspunde solidar cu autoritatea publică pârâtă în 
ceea ce privește plata despăgubirilor. 


3.3. Răspunderea administrativ-patrimonială potrivit Codului 
administrativ 


În Codul administrativ răspunderea administrativ-patrimonială este 
definită ca fiind „o formă a răspunderii administrative care constă în obligarea 
statului sau, după caz, a unităților administrativ-teritoriale la repararea 
pagubelor cauzate unei persoane fizice sau juridice prin orice eroare judiciară, 
pentru limitele serviciului public, printr-un act administrativ ilegal sau prin 
refuzul nejustificat al administraţiei publice de a rezolva o cerere privitoare la 
un drept recunoscut de lege sau la un interes legitim.” 


3.3.1. Răspunderea exclusivă a autorităţilor și instituţiilor publice pentru 
prejudiciile de natură materială sau morală produse ca urmare a carențelor 
organizatorice sau funcţionale ale unor servicii publice 


Potrivit art. 574 Cod administrativ, pentru antrenarea acestei forme de 
răspundere, trebuie îndeplinite următoarele condiţii: 

- existența unui serviciu public care datorită naturii sale conţine riscul 
producerii unor prejudicii beneficiarilor; 

- existența unui prejudiciu material sau moral al unei persoane; 

- existența unei legături de cauzalitate între folosirea serviciului public 
care datorită naturii sale conține riscul producerii unor prejudicii şi 
paguba produsă persoanei. 


3.3.2. Răspunderea administrativ-patrimonială solidară pentru prejudicii 
cauzate prin acte administrative 


În cazul în care autorităţile și instituţiile publice cauzează pagube 
materiale sau morale prin acte administrative, prin refuzul nejustificat de a 
soluţiona o cerere sau prin nesoluţionarea în termen a acesteia, răspund 
patrimonial, din bugetul propriu, potrivit art. 575 Cod administrativ. 

Dacă se solicită plata unor despăgubiri, în situaţiile în care este dovedită 
vinovăția cu intenţie a demnitarului, a funcţionarului public sau a personalului 
contractual, acesta va răspunde solidar cu autoritatea sau instituția publică, dar 
numai dacă nu a respectat prevederile legale specifice stabilite prin fişa postului 
sau prin lege. 


3.3.3. Răspunderea administrativ-patrimonială solidară pentru prejudicii 
cauzate în legătură cu punerea în valoare a bunurilor și a serviciilor publice 


Potrivit art. 576 Cod administrativ, autorităţile şi instituţiile publice și 
personalul acestora, a cărui culpă a fost dovedită, răspund solidar patrimonial 


8 Art. 573 

pentru pagube produse domeniului public sau privat, datorită organizării sau 
funcționării serviciului public cu nerespectarea prevederilor legale. 


3.3.4. Răspunderea patrimonială a personalului autorităților sau 
instituţiilor publice în legătură cu atribuţiile delegate. 

Personalul din autoritățile și instituţiile publice căruia i se deleagă în scris 
atribuţii, răspunde, potrivit art. 578 Cod administrativ, pentru prejudiciile 
cauzate în legătură cu exercitarea atribuţiilor delegate. Actul de delegare 
trebuie să prevadă limitele acestuia. 

Persoana delegată este exonerată de răspundere dacă actul de delegare 
se emite cu încălcarea prevederilor prevăzute în art. 57, 157,10 19111 şi 43812 
Cod administrativ, caz în care, actul este nul. 


CAPITOLUL II 


Răspunderea contravenţională 


Secţiunea | 
Consideraţii generale 


Ilicitul contravenţional a fost consacrat legislativ în anul 1865 prin Codul 
penal român, care împărțea ilicitul penal în: crime, delicte și contravenţii, după 
criteriul sancțiunii aplicate. Sancțiunile pentru contravenţii erau închisoarea, 
amenda şi confiscarea. 

Codul penal din 1936 defineşte contravenţia ca fiind „fapta pe care o 
declară ca atare: 1. legea; 2. Regulamentul; 3. Ordonanţa autorităţii administra- 
tive sau polițieneşti."13 Prin art. 581 se instituie răspunderea „în situația 
săvârşirii contravenţiei în baza raportului de prepușenie sau, în cazul în care 
subiectul contravențional se găsea sub îngrijirea altei persoane.”1+ 

Decretul nr. 184/1954 pentru reglementarea sancționării contravenţiilor, 
în art. 1 prevedea că „faptele care prin gradul lor mai redus de pericol nu 
constituie infracțiuni şi sunt sancţionate prin acte normative ale sfaturilor 
populare sau ale organelor centrale ori locale ale administraţiei de stat, 
constituie contravenţii.” Prin acest act normativ s-au abrogat dispoziţiile din 
Codul penal și din alte legi speciale care sancționau faptele ce constituiau 


? Articolul 57 reglementează actele miniștrilor. 

1 Articolul 157 reglementează delegarea atribuţiilor de către primar. 

u Articolul 191 reglementează atribuţiile președintelui consiliului județean. 

12 Art. 438 reglementează limitele delegării de atribuții funcționarilor publici. 

8 Art. 570. 

1+ Mona Maria Pivniceru, Petru Susanu, Dan Tudorache, Contravențţia, Îndrumar teoretic și 
practic, Institutul European, lași, 1997,p.6. 

contravenţii, ceea ce a marcat trecerea contravențţiei din sfera penalului, în sfera 
abaterilor de natură administrativă. 

Legea nr. 32/1968 privind stabilirea şi sancţionarea contravenţiilor a 
abrogat Decretul nr. 184/1954 şi a avut drept scop - așa cum se precizează în 
expunerea de motive - „întărirea legalităţii, al reducerii numărului de acte 
normative care prevăd contravenţii, precum şi al stabilirii mai judicioasă a 
faptelor pentru care autorul urma să fie tras la răspundere administrativă.” 15 

La ora actuală, dreptul comun în materia contravenţiilor este Ordonanţa 
Guvernului nr. 2/2001 privind regimul juridic al contravențţiilor,1€ în care se 
prevede la art. 1 că „legea contravenţională apără valorile sociale care nu sunt 
ocrotite prin legea penală.” 


Secţiunea II 
Noţiunea şi trăsăturile contravenţiei 


Contravenţia este definită ca fiind „fapta săvârşită cu vinovăţie, stabilită 
şi sancţionată prin lege, ordonanţă, prin hotărâre a Guvernului sau, după caz, 
prin hotărâre a consiliului local al comunei, orașului, municipiului sau al 
sectorului municipiului București, a consiliului judeţean ori a Consiliului 
General al Municipiului Bucureşti.”17 

Din definiția contravenţiei rezultă două trăsături ale acesteia. 

În primul rând contravenţia este o faptă săvârşită cu vinovăţie. Vinovăţia 
reprezintă atitudinea făptuitorului față de faptă și urmările acesteia. 

Art. 16 alin. (2) Cod penal prevede că o faptă este săvârşită cu vinovăţie 
când este comisă cu intenţie, din culpă sau cu intenție depășită. 

„(3)Fapta este săvârșită cu intenţie când făptuitorul: 

a) prevede rezultatul faptei sale, urmărind producerea lui prin 
săvârșirea acelei fapte; 

b) prevede rezultatul faptei sale și, deși nu-l urmărește, acceptă 
posibilitatea producerii lui. 

(4) Fapta este săvârşită din culpă, când făptuitorul: 

a) prevede rezultatul faptei sale, dar nu-l acceptă, socotind fără temei 
că el nu seva produce; 
b) nu prevede rezultatul faptei sale, deşi trebuia şi putea să-l prevadă. 

(5) Există intenţie depășită când fapta constând într-o acţiune sau 
inacțiune intenționată produce un rezultat mai grav, care se datorează culpei 
făptuitorului.”18 


15 Dana Apostol Tofan, Regimul juridic actual aplicabil contravenţiilor, Aspecte de drept material, 
Curierul judiciar, nr. 6/2002, p. 2. 

15 Publicată în Monitorul Oficial al României, Partea I, nr. 410/25.07.2001, aprobată prin Legea 
nr. 180/2002, Publicată în Monitorul Oficial al României, Partea I, nr. 268/22.04.2002. Acest act 
normativ a suferit mai multe modificări. 

17 Art. 1 din Ordonanţa Guvernului nr. 2/2001. 

18 Art. 16 alin. (3-5) Cod penal. 

În materie contravenţională acțiunea ilicită se sancţionează indiferent de 
forma de vinovăţie (intenţie ori culpă).1? 

O a doua trăsătură se referă la actele normative prin care pot fi stabilite şi 
sancţionate contravenţii. 

Prin legi, ordonanţe sau hotărâri ale Guvernului se pot stabili şi sancţiona 
contravenţii în toate domeniile de activitate.20 

Consiliile locale, consiliile județene și Consiliul General al Municipiului 
București pot stabili şi sancţiona contravenţii în toate domeniile de activitate 
pentru care acestora le sunt stabilite atribuţii prin lege, dacă în domeniile 
respective nu sunt stabilite contravenţii prin legi, ordonanțe sau hotărâri ale 
Guvernului.2! 

În art. 2 alin. (3) din Ordonanţa Guvernului nr. 2/2001 se enumeră dome- 
niile în care consiliile locale ale sectoarelor municipiului Bucureşti pot stabili şi 
sancţiona contravenţii, respectiv: salubritate; activitatea în pieţe, curăţenia și 
igienizarea acestora; întreținerea parcurilor şi spaţiilor verzi, a spaţiilor şi locu- 
rilor de joacă pentru copii; amenajarea şi curăţenia spațiilor din jurul blocurilor 
de locuinţe, precum şi a terenurilor virane; întreţinerea bazelor şi obiectivelor 
sportive aflate în administrarea lor; întreţinerea străzilor și trotuarelor, a şcolilor 
şi altor instituţii de educaţie şi cultură, întreținerea clădirilor, împrejmuirilor și a 
altor construcții; depozitarea şi colectarea gunoaielor şi a resturilor menajere. Pe 
lângă cele enumerate, Consiliul General al Municipiului București poate stabili și 
alte domenii de activitate din competența consiliilor locale ale sectoarelor, în care 
acestea pot stabili şi sancţiona contravenţii. 

Art. 3 alin. (1) din Ordonanţa Guvernului nr. 2/2001 prevede că actele 
normative prin care se stabilesc contravenţii trebuie să cuprindă următoarele: 

- descrierea faptelor ce constituie contravenţii; 

- sancţiunea ce urmează să se aplice pentru fiecare dintre acestea. În 

cazul în care se va stabili sancţiunea amenzii, trebuie prevăzute o 


» lon Tomescu (coordonator), Legislaţie contravenţională, Curs de constatarea și sancţionarea 
contravenţiilor, Editura All Beck, Bucureşti, 2005,p.2. 

2 „Cu privire la formularea „organizarea executării legii” consacrată de dispoziţiile art. 108 alin. 
(2) din Constituţie, Curtea a stabilit că aceasta are un sens mai larg decât cea privind aplicarea 
legii, și anume prin hotărâri ale Guvernului pot fi dispuse măsuri organizatorice, financiare, 
instituționale sau sancționatorii în vederea stabilirii cadrului necesar pentru ducerea la 
îndeplinire a dispoziţiilor legii. Așadar, legiuitorul nu mai stabileşte întotdeauna direct, prin lege, 
contravenţii și sancțiuni ci, chiar în sensul textului constituțional invocat, această competență 
revine autorității publice însărcinate cu organizarea executării legii. Această argumentare este 
valabilă nu numai în ceea ce privește Guvernul, ci, mutatis mutandis, şi în cazul autorităților 
administrației publice locale prevăzute la art. 2 alin. (2) şi (3) din Ordonanţa Guvernului 
nr.2 /2001, în ceea ce priveşte domeniile specificate în textele respective”. - Curtea Constituțională, 
Decizia nr. 107/2005, publicată în Monitorul Oficial al României, Partea 1, nr. 334/20.04.2005. 
21,Procedura de aplicare a măsurii tehnico-administrative constând în ridicarea vehiculelor 
staționate /oprite neregulamentar pe partea carosabilă, prevăzută de art. 64 şi art. 97 alin. (1) 
lit. d şi alin. (6) din Ordonanţa de urgență a Guvernului nr. 196/2002 nu poate fi reglementată 
prin hotărâri ale consiliilor locale”, Înalta Curte de Casaţie și Justiţie, Decizia nr.9 din 25.05.2015, 
publicată în Monitorul Oficial al României, Partea I, nr. 526/15.07.2015. 

limită minimă şi una maximă a acesteia sau, după caz, cote procentuale 
din anumite valori; 

-  sepot stabili și tarife de determinare a despăgubirilor pentru pagubele 
pricinuite prin săvârşirea contravenţiilor. 


În ceea ce priveşte intrarea în vigoare a dispoziţiilor din actele normative 
prin care se stabilesc şi se sancţionează contravenţii, se prevede un termen de 
30 de zile de la data publicării. În cazuri urgente se poate prevedea intrarea în 
vigoare într-un termen mai scurt, dar nu mai puţin de 10 zile. 

În principiu, se aplică sancţiunea prevăzută în actul normativ în vigoare 
la data săvârşirii contravenţiei. 

În Constituţie se prevede la art. 15 alin. (2) că legea dispune numai pentru 
viitor, cu excepţia legii penale sau contravenţionale mai favorabile. „Dacă 
sancţiunea prevăzută în noul act normativ este mai ușoară se va aplica aceasta, 
iar în cazul în care noul act normativ prevede o sancțiune mai gravă, 
contravenţia săvârşită anterior va fi sancționată conform dispozițiilor actului 
normativ în vigoare la data săvârșirii acesteia."22 


Secţiunea III 
Subiectele răspunderii contravenţionale 


3.1. Persoana fizică 


Sancţiunile contravenţionale se aplică persoanelor fizice care au săvârșit 
contravenția, ceea ce înseamnă că acestea au calitatea de subiecte pasive ale 
răspunderii contravenţionale. 

Persoana fizică poate fi subiect al răspunderii contravenţionale numai 
dacă a împlinit vârsta de 14 ani, întrucât potrivit legii, minorul sub această 
vârstă nu răspunde contravenţional. 

Pentru contravențţiile săvârşite de minorii care au împlinit 14 ani, 
minimul şi maximul amenzii stabilite în actul normativ pentru fapta săvârșită 
se reduc la jumătate. Minorul care nu a împlinit vârsta de 16 ani, nu poate fi 
sancționat cu prestarea unei activităţi în folosul comunității. 

Răspunderea contravențională revine oricărei persoane fizice care a 
săvârșit o contravenţie pe teritoriul țării noastre, indiferent dacă este cetățean 
român cu domiciliul în ţară, cetățean român cu domiciliul în străinătate, 
cetățean străin ori apatrid. 


3.2. Persoana juridică 


Potrivit art. 3 alin. (2) din Ordonanţa Guvernului nr. 2/2001, persoana 
juridică răspunde contravenţional în cazurile şi în condiţiile prevăzute de actele 
normative prin care se stabilesc și se sancţionează contravenţii. 


22 Art. 12 alin. (2) din Ordonanţa Guvernului nr.2 /2001. 

Persoanei juridice i se poate aplica doar avertismentul și amenda 
contravențională, întrucât potrivit art. 6 alin. (2) din Ordonanţa Guvernului nr. 
2/2001, sancţiunea prestării unei activități în folosul comunităţii se poate 
aplica doar persoanei fizice. 


Secţiunea IV 
Cauzele care înlătură caracterul contravenţional al faptei 


Potrivit art. 11 din Ordonanța Guvernului nr. 2/2001, „caracterul 
contravenţțional al faptei este înlăturat în cazul legitimei apărări, stării de 
necesitate, constrângerii fizice sau morale, cazului fortuit, iresponsabilității, 
beției involuntare complete, erorii de fapt precum și infirmităţii, dacă are 
legătură cu fapta săvârșită.” Aceste cauze, cu excepţia infirmităţii, înlătură şi 
răspunderea penală. Art. 47 al Ordonanţei Guvernului nr. 2/2001 prevede că 
dispoziţiile sale se completează ce cele ale Codului penal. 

Potrivit art. 19 alin. (2) Cod penal „este în legitimă apărare persoana care 
săvârşeşte fapta pentru a înlătura un atac material, direct, imediat și injust, care 
pune în pericol persoana sa, a altuia, drepturile acestora sau un interes general, 
dacă apărarea este proporțională cu gravitatea atacului.” Alin. (3) al aceluiași 
articol de lege prevede că „se prezumă a fi în legitimă apărare, în condiţiile alin. 
(2), acela care comite fapta pentru a respinge pătrunderea unei persoane într- 
o locuinţă, încăpere, dependinţă ori loc împrejmuit ținând de aceasta, fără drept, 
prin violență, viclenie, efracţie ori alte asemenea modalități nelegale ori în 
timpul nopții.” 

Art. 20 alin. (2) Cod penal prevede că „este în stare de necesitate persoana 
care săvârşeşte fapta pentru a salva de la un pericol imediat şi care nu putea fi 
înlăturat altfel viața, integritatea corporală sau sănătatea sa ori a altei persoane 
sau un bun important al său ori al altei persoane sau un interes general, dacă 
urmările faptei nu sunt vădit mai grave decât cele care s-ar fi putut produce în 
cazul în care pericolul nu era înlăturat.” 

Constrângerea fizică este reglementată în art. 24 Cod penal care prevede 
că „nu este imputabilă fapta prevăzută de legea penală săvârşită din cauza unei 
constrângeri fizice căreia făptuitorul nu i-a putu rezista.” 

Constrângerea morală este prevăzută în art. 25 Cod penal unde se prevede 
că „nu este imputabilă fapta prevăzută de legea penală săvârșită din cauza unei 
constrângeri morale, exercitată prin amenințare cu un pericol grav pentru 
persoana făptuitorului ori a altuia şi care nu putea fi înlăturat în alt mod.” 

Cazul fortuit este reglementat în art. 31 Cod penal, potrivit căruia „nu este 
imputabilă fapta prevăzută de legea penală al cărei rezultat e consecința unei 
împrejurări care nu putea fi prevăzută.” 

În ceea ce priveşte iresponsabilitatea, art. 28 Cod penal prevede că „nu 
este imputabilă fapta prevăzută de legea penală săvârșită de persoana care, în 
momentul comiterii acesteia, nu putea să-și dea seama de acțiunile sau 

inacțiunile sale ori nu putea să le controleze, fie din cauza unei boli psihice, fie 
din alte cauze.” 

Beţia involuntară completă este prevăzută în art. 29 Cod penal, cu 
denumirea Intoxicația, unde se prevede că „nu este imputabilă fapta prevăzută de 
legea penală săvârşită de persoana care, în momentul comiterii acesteia, nu putea 
să-şi dea seama de acţiunile sau inacțiunile sale ori nu putea să le controleze, din 
cauza intoxicării involuntare cu alcool sau cu alte substanțe psihoactive.” 

Eroarea de fapt este reglementată în art. 30 din Codul penal având ca titlu 
marginal Eroarea, potrivit căruia: „(1) Nu constituie infracțiune fapta prevăzută 
de legea penală săvârșită de persoana care, în momentul comiterii acesteia, nu 
cunoştea existența unei stări, situații ori împrejurări de care depinde caracterul 
penal al faptei. (2) Dispoziţiile alin. (1) se aplică și faptelor săvârşite din culpă 
pe care legea penală le pedepseşte, numai dacă necunoașterea stării, situaţiei 
ori împrejurării respective nu este ea însăși rezultatul culpei. (3) Nu constituie 
circumstanţă agravantă sau element circumstanţial agravant starea, situaţia ori 
împrejurarea pe care infractorul nu a cunoscut-o în momentul săvârșirii 
infracţiunii. (4) Prevederile alin. (1)-(3) se aplică în mod corespunzător și în 
cazul necunoaşterii unei dispoziţii legale extrapenale. (5) Nu este imputabilă 
fapta prevăzută de legea penală săvârşită ca urmare a necunoașterii sau 
cunoaşterii greşite a caracterului ilicit al acesteia din cauza unei împrejurări 
care nu putea fi în niciun fel evitată. , 

Numai instanța de judecată poate să constate cauzele care înlătură 
caracterul contravenţional al faptei. 


Secţiunea V 
Cauze care înlătură răspunderea contravenţională 


Răspunderea contravenţională poate fi înlăturată și prin prescripţie, 
făcându-se distincţie între prescripția aplicării sancțiunii contravenţionale și 
prescripția executării sancțiunii contravenţionale. 


5.1. Prescripţia aplicării sancţiunii contravenţionale 


Aplicarea sancțiunii amenzii contravenţionale se prescrie în termen de 6 
luni de la data săvârșirii faptei. În cazul contravenţiilor continue, acest termen 
curge de la data încetării săvârșirii faptei. Contravenţia este continuă în situaţia 
în care încălcarea legii durează în timp, cum ar fi realizarea unei construcții fără 
autorizație. 

Dacă fapta a fost urmărită ca infracțiune şi apoi s-a stabilit că ea constituie 
contravenție, prescripția aplicării sancţiunii nu curge petottimpul în care cauza 
s-a aflat în fața organelor de cercetare sau de urmărire penală ori în fața 
instanţei de judecată, dacă sesizarea s-a făcut înăuntrul termenului de 6 luni, cu 
o singură excepție, și anume, dacă sancţiunea nu a fost aplicată în termen de un 
an de la data săvârșirii, respectiv constatării faptei. 

Pot fi prevăzute și alte termene de prescripţie pentru aplicarea 
sancţiunilor contravenţionale prin legi speciale 


5.2. Prescripţia executării sancţiunii contravenţionale 


Potrivit art. 14 din Ordonanţa Guvernului nr. 2/2001, executarea 
sancţiunilor contravenţionale se prescrie dacă procesul-verbal de constatare a 
contravenţiei nu a fost comunicat contravenientului în termen de cel mult 2 luni 
de la data aplicării sancțiunii. 

Executarea sancțiunii prestării unei activităţi în folosul comunităţii se 
prescrie în termen de 2 ani de la data rămânerii definitive a hotărârii 
judecătoreşti prin care s-a aplicat această sancțiune. 

Potrivit art. 215 din Codul de procedură fiscală creanţele provenind din 
amenzi contravenţionale se prescriu în termen de 5 ani de la data de 1 ianuarie 
a anului următor celui în care a luat naştere acest drept. 


Secţiunea VI 
Sancţiunile contravenţionale 
prevăzute de legea-cadru 


Potrivit art. 5 din Ordonanţa Guvernului nr. 2/2001, sancţiunile contra- 
venționale sunt principale şi complementare. 

Sancţiunile contravenţionale principale sunt: 

- avertismentul; 

- amenda contravenţională; 

- prestarea unei activități în folosul comunității. 


Sancţiunile contravenţionale complementare sunt: 

- confiscarea bunurilor destinate, folosite sau rezultate din contravenţii; 

- suspendarea sau anularea, după caz, a avizului, acordului sau a 
autorizaţiei de exercitare a unei activități; 

- închiderea unităţii; 

- blocarea contului bancar; 

- suspendarea activității agentului economic; 

- retragerea licenţei sau a avizului pentru anumite operaţiuni ori pentru 
activități de comerţ exterior, temporar sau definitiv; 

- desființarea lucrărilor şi aducerea terenului în starea inițială. 


Prin legi speciale se pot stabili şi alte sancţiuni contravenţionale principale 
sau complementare. 

Sancţiunea stabilită trebuie să fie proporţională cu gradul de pericol 
social al faptei săvârşite. Sancţiunile complementare se aplică în funcție de 
natura şi de gravitatea faptei. 

Pentru una și aceeaşi contravenţie, se poate aplica numai o sancţiune 
contravențională principală, şi una sau mai multe sancţiuni contravenţionale 
complementare. 

În cazul în care la săvârşirea unei contravenţii au participat mai multe 
persoane, sancţiunea se aplică separat fiecărei persoane. 


6.1. Avertismentul 


Avertismentul este o sancțiune morală care se aplică pentru fapte de 
gravitate redusă şi „constă în atenționarea verbală sau scrisă a contrave- 
nientului asupra pericolului social al faptei săvârșite, însoţită de recomandarea 
de a respecta dispoziţiile legale.”23 

Această sancțiune se poate aplica şi în cazul în care actul normativ de 
stabilire şi sancționare a contravenţiei nu o prevede, bineînțeles cu condiţia să 
nu fie interzisă în mod expres. De exemplu, Legea nr. 50/1991 privind 
autorizarea executării lucrărilor de construcţii, prevede la art. 26 alin. (6) că „în 
condiţiile prezentei legi nu se aplică sancţiunea avertisment”. 


6.2. Amenda contravenţională 


Această sancțiune are un caracter administrativ şi constă într-o sumă de 
bani pe care contravenientul trebuie să o plătească, şi care se face venit la 
bugetul statului sau la bugetele locale. 

În ce priveşte cuantumul amenzii, Ordonanţa Guvernului nr. 2/2001 în 
art. 8 prevede o limită minimă şi o limită maximă, în funcţie de organul emitent 
al actului prin care se stabilesc şi se sancţionează contravenţii. Limita minimă a 
amenzii este de 25 lei. Limita maximă nu poate depăși: 

- 100.000 lei, în cazul contravenţiilor stabilite prin lege şi ordonanţă; 

- 50.000 lei, în cazul contravenţiilor stabilite prin hotărâri ale Guvernului; 

- 5000 lei, în cazul contravenţiilor stabilite prin hotărâri ale consiliilor 

judeţene ori ale Consiliului General al Municipiului Bucureşti; 

- 2.500 lei, în cazul contravenţiilor stabilite prin hotărâri ale consiliilor 

locale ale comunelor, orașelor, municipiilor și ale sectoarelor 
municipiului Bucureşti. 


Sumele provenite din amenzile aplicate persoanelor juridice se fac venit 
integral la bugetul de stat, cu excepţia celor aplicate, potrivit legii, de către 
autoritățile administraţiei publice locale şi amenzilor privind circulația pe 
drumurile publice, care se fac venit integral la bugetele locale. 

Sumele provenite din amenzile aplicate persoanelor fizice se fac venit 
integral la bugetele locale, în funcţie de domiciliul contravenientului, cu excepția 
situației amenzilor aplicate persoanelor care nu au domiciliul în România sau 
cărora nu li se cunoaşte domiciliul, care se fac venit la bugetul de stat. 


23 Art.7 alin. (1) din Ordonanţa Guvernului nr. 2/2001. 
221 


Ana VASILE 


Dacă contravenientul nu achită amenda în termen de 30 de zile de la 
rămânerea definitivă a sancțiunii și nu există posibilitatea executării silite, 
atunci se va sesiza instanța de judecată în vederea înlocuirii amenzii cu 
sancţiunea prestării unei activități în folosul comunității. 


6.3. Prestarea unei activităţi în folosul comunităţii 


Această sancțiune contravenţională este reglementată prin Ordonanţa 
Guvernului nr. 55/2002 privind regimul juridic al sancţiunii prestării unei 
activităţi în folosul comunității, cu modificările și completările ulterioare. 

Sancţiunea prestării unei activităţi în folosul comunităţii poate fi stabilită 
numai prin lege sau ordonanţă a Guvernului, şi numai pe o durată ce nu poate 
depăși 300 de ore şi întotdeauna alternativ cu amenda. 

Numai instanța de judecată poate să aplice această sancţiune și să 
stabilească natura activităţilor ce vor fi prestate, pe baza datelor comunicate de 
primarul localităţii unde contravenientul își are domiciliul, ţinând seama de 
aptitudinile sale fizice şi psihice, de nivelul pregătirii profesionale. 


Secţiunea VII 
Procedura contravenţională 


7.1. Constatarea contravenţiei 


Contravenţia se constată printr-un proces-verbal încheiat de agenţi 
constatatori. Aceştia sunt persoane prevăzute în actul normativ care stabileşte 
şi sancţionează contravenţia ce au competenţa de a constata contravenţii. 

Pot fi agenţi constatatori, potrivit art. 15 alin. (2) din Ordonanța 
Guvernului nr. 2/2001: 

- primarii; 

- ofițerii şi subofițerii din cadrul Ministerului Afacerilor Interne, special 

abilități; 

- persoane împuternicite de miniștri și alți conducători ai autorităţilor 
administraţiei publice centrale, prefecţi, preşedinţi ai consiliilor 
județene, primari, primarul general al municipiului București, precum 
şi alte persoane prevăzute în legi speciale. 

Personalul din cadrul Ministerului Afacerilor Interne constată contra- 
venții în următoarele domenii: apărarea ordinii publice; circulația pe drumurile 
publice; regulile generale de comerţ; vânzarea, circulația și transportul 
produselor alimentare şi nealimentare, țigărilor și băuturilor alcoolice; alte 
domenii de activitate stabilite prin lege sau prin hotărâre a Guvernului.2% 

Potrivit art. 16 alin. (1) din Ordonanţa Guvernului nr. 2/2001, procesul- 
verbal de constatare a contravenţiei va cuprinde în mod obligatoriu urmă- 
toarele mențiuni: 


24 Art. 15 alin. (3) din O.G. nr. 2/2001. 

- data şi locul unde este încheiat; 

- numele, prenumele, calitatea și instituția din care face parte agentul 
constatator; 

-- -numele, prenumele, domiciliul şi codul numeric personal ale contra- 
venientului; 

- descrierea faptei contravenţionale25 cu indicarea datei, orei și locului26 
în care a fost săvârşită, precum și arătarea tuturor împrejurărilor ce 
pot servi la aprecierea gravității faptei și la evaluarea eventualelor 
pagube pricinuite; 

- indicarea actului normativ?” prin care se stabileşte şi se sancţionează 
contravențţia; 

- indicarea societăţii de asigurări, în situaţia în care fapta a avut ca 
urmare producerea unui accident de circulaţie; 

- posibilitatea achitării în termen de 15 zile de la data înmânării sau 
comunicării procesului-verbal a jumătate din minimul amenzii 
prevăzute de actul normativ; 

- termenul de exercitare a căii de atac și instanţa la care se depune 
plângerea. 


Dacă contravenientul este minor în procesul-verbal trebuie trecut şi numele, 
prenumele şi domiciliul părinţilor sau al reprezentanţilor legali ai acestuia. 

În cazul în care contravenientul este persoană juridică, „în procesul- 
verbal se vor face mențiuni cu privire la denumirea, sediul, numărul de 
înmatriculare în registrul comerţului și codul fiscal al acesteia, precum și datele 
de identificare a persoanei care o reprezintă.”28 

Agentul constatator trebuie să-i aducă la cunoștință contravenientului 
despre posibilitatea de a face obiecțiuni cu privire la conţinutul actului de 
constatare. 


25 „Nu este îndeplinită cerința descrierii contravenţiei, dacă agentul constatator s-a limitat să 
redea textul aplicabil. Agentul constatator trebuie să efectueze o descriere completă a 
contravenției, cu specificarea acțiunii sau a inacțiunii și a tuturor circumstanțelor de natură a 
imprima faptei un caracter contravenţional. O descriere generică, lipsită de conținut concret, 
atrage nulitatea procesului-verbal de contravenţie.” - Mihai Adrian Hotca, Regimul juridic al 
contravenţiilor. Comentarii și explicaţii, ed. 5, Editura C.H. Beck, București, 2012, p. 330. 

2% „În condiţiile în care locul săvârșirii faptei este incert, fiind menționată doar strada, fără 
inserarea unui număr de imobil, contrar art. 16 din O.G.nr.2/2001, procesul-verbal nu este legal 
întocmit” -Trib. Buc. S. a VIII-a de contencios administrativ și fiscal şi de conflicte de muncă și 
asigurări sociale, Dec. nr. 2253/2005, Nicoleta Cristuş, Circulaţia rutieră. Contravenţii la regimul 
circulației pe drumurile publice. Comentarii și practică judiciară, ed. a 2-a, Editura Hamangiu, 
București, 2011,p.192-193. 

2 „Indicarea în mod greșit a textului de lege care prevede drept contravenţie fapta pretins 
săvârșită încalcă art.1 și art. 16 alin. (1) din O G.nr.2/2001, ceea ce impune anularea procesului- 
verbal pentru încălcarea principiului legalităţii, care trebuie să guverneze încheierea oricărui act 
de autoritate” - Trib.Buc, S a IX-a de contencios administrative și fiscal, Dec. 622/2009, N. 
Cristuș, op.cit., p. 186-188. 

28 Art. 16 alin. (6) din Ordonanţa Guvernului nr. 2/2001. 

Potrivit art. 17 din Ordonanţa Guvernului nr. 2/2001, lipsa următoarelor 

mențiuni atrag nulitatea procesului-verbal: 

- numele, prenumele şi calitatea agentului constatator; 

- numele şi prenumele contravenientului, codul numeric personal 
pentru persoanele care au atribuit un asemenea cod, iar în cazul 
persoanei juridice, lipsa denumirii şi a sediului acesteia; 

- fapta săvârșită şi data comiterii acesteia; 

- semnătura agentului constatator. 


Nulitatea se constată şi din oficiu. Cu privire la felul acestei nulități, Înalta 
Curte de Casaţie și Justiţie a statuat că nerespectarea acestor cerinţe de agentul 
constatator atrage nulitatea relativă a procesului-verbal de constatare a 
contravenţiei.2? 

În vederea introducerii în sistemul informatic de gestionare a titlurilor de 
creanţă electronice, procesul-verbal trebuie să conţină și informaţii necesare 
efectuării plăţii, respectiv „a) seria de evidență unică a procesului-verbal; 
b) contul unic și codul IBAN al acestuia; c) suma de plată reprezentând amenda 
aplicată; d) suma de plată reprezentând jumătate din minimul amenzii 
prevăzute de lege; e) alte informaţii necesare, stabilite prin normele de aplicare 
a prezentei legi, care nu afectează drepturile contravenientului.”30 

Pentru legitimarea contravenientului agentul constatator are dreptul să 
solicite actul de identitate al acestuia, iar în caz de refuz poate apela la polițiști, 
jandarmi sau polițiști locali. 

Procesul-verbal se semnează pe fiecare pagină de agentul constatator şi 
de contravenient. 

În cazul în care contravenientul nu se află de față, refuză sau nu poate să 
semneze, agentul constatator trebuie să consemneze aceste împrejurări în 
procesul-verbal, împrejurări care trebuie să fie confirmate de cel puţin un 
martor.31În acest caz, în procesul-verbal trebuie trecute și datele personale din 
actul de identitate al martorului și semnătura acestuia. Dacă martorul lipseşte, 
atunci trebuie trecute în procesul-verbal motivele care au determinat 
încheierea procesului-verbal fără prezența acestuia. 

În cazul în care o persoană săvârşeşte mai multe contravenţii constatate 
în acelaşi timp de același agent constatator, se încheie un singur proces-verbal. 


29 Decizia nr. 22/2007, publicată în Monitorul Oficial al României, Partea 1, nr.833 din 5.12.2007. 
30 Art. 11 din Legea nr. 203/2018 privind măsuri de eficientizare a achitării amenzilor 
contravenţionale. 

31 Într-o speţă, Tribunalul Iaşi s-a pronunţat în sensul că „împrejurarea că agentul constatator a 
încheiat procesul-verbal la o dată ulterioară săvârşirii contravenției, pe baza unor informații 
culese ulterior și nu pe baza constatărilor nemijlocite ale acestuia, duc la nulitatea absolută a 
actului constatator”. - Decizia civilă nr. 35/25.01.1995, în M.M. Pivniceru, P. Susanu, D. 
Tudorache., op.cit. p. 104. 

7.2. Aplicarea sancţiunilor contravenţionale 


De regulă, agentul constatator prin procesul-verbal de constatare a 
contravențţiei, aplică sancţiunea. Dacă potrivit actului normativ de stabilire şi 
sancționare a contravenției, agentul constatator nu are acest drept, procesul- 
verbal de constatare se trimite de îndată organului sau persoanei competente, 
care va aplica sancţiunea prin rezoluție scrisă pe procesul-verbal. 

Sancţiunea aplicată trebuie să fie proporțională cu gradul de pericol social 
al faptei săvârşite, ţinându-se seama de împrejurările în care a fost săvârșită 
fapta, de modul şi mijloacele de săvârşire a acesteia, de scopul urmărit, de 
urmarea produsă, de circumstanţele personale ale contravenientului3? și de 
celelalte date înscrise în procesul verbal. 

Potrivit art. 23 din O.G. nr. 2/2001, dacă prin săvârşirea contravenţiei s-a 
cauzat o pagubă si există tarife de evaluare a acesteia, persoana împuternicită 
să aplice sancţiunea stabileşte şi despăgubirea, cu acordul expres al persoanei 
vătămate, făcând menţiunea corespunzătoare în procesul-verbal. Dacă nu 
există tarif de evaluare a pagubei, persoana vătămată își va putea valorifica 
pretențiile potrivit dreptului comun. 

Articolul 24 din legea-cadru prevede că persoana împuternicită să aplice 
sancţiunea dispune și confiscarea bunurilor destinate, folosite sau rezultate din 
contravenţii. Agentul constatator trebuie să descrie în procesul-verbal bunurile 
supuse confiscării şi să ia măsurile de conservare sau de valorificare a bunurilor 
prevăzute de lege, făcând menţiunile corespunzătoare în procesul-verbal. În 
cazul în care bunurile nu se găsesc, contravenientul este obligat la plata 
contravalorii lor în lei. Agentul constatator trebuie să stabilească cine este 
proprietarul bunurilor confiscate şi, dacă acestea aparțin unei alte persoane 
decât contravenientul, în procesul-verbal se vor menţiona, daca este posibil, 
datele de identificare a proprietarului sau se vor preciza motivele pentru care 
identificarea nu a fost posibilă. 

În cazul în care agentul constatator aplică şi sancţiunea, iar contraveni- 
entul este prezent la încheierea procesului-verbal, copia de pe acesta, pe bază 
de semnătură se înmânează acestuia, făcându-se menţiune în acest sens în 
procesul-verbal. La fel se va proceda și față de celelalte persoane cărora trebuie 
să li se comunice copia de pe procesul-verbal, dacă sunt prezente la încheierea 
acestuia.33 

Potrivit art. 27 din Ordonanţa Guvernului nr. 2/2001, în cazul în care 
contravenientul nu este prezent sau, deşi prezent, refuză să semneze procesul- 
verbal, comunicarea acestuia se face de către agentul constatator, în termen de 
cel mult două luni de la data încheierii, prin poștă, cu aviz de primire, sau prin 


32 Curtea dela Strasbourg a menţionatîn unele decizii și faptul că, gravitatea sancțiunii pecuniare 
aplicate ori aplicabile contravenientului trebuie analizată şi prin prisma situației financiare a 
acestuia. - Mihai Alexandru Mihalcea, Vlad Petru Ghimbășanu, Standarde europene și românești 
referitoare la prezumția de nevinovăție în materie contravenţională, Dreptul, nr. 9/2010, p. 205. 
33 Art.26alin. (1-2). 

afişare la domiciliul sau la sediul contravenientului. Operaţiunea de afişare 
trebuie consemnată într-un proces-verbal, semnat de cel puțin un martor. 

Contravenientul poate achita, în termen de cel mult 15 zile de la data 
înmânării sau comunicării procesului-verbal, jumătate din minimul amenzii 
prevăzute de actul normativ, făcându-se mențiune despre această posibilitate 
în procesul-verbal. 

Potrivit art. 28 alin. 2 din Ordonanţa Guvernului nr. 2/2001, amenzile care 
se cuvin bugetului de stat pot fi achitate, prin mijloace de plată online, în 
conturile dedicate, la instituţiile de credit autorizate cu care există încheiate 
convenții sau la unitățile Trezoreriei Statului, iar amenzile cuvenite bugetelor 
locale se achită, prin mijloace de plată online, prin instituţii de credit autorizate 
cu care există încheiate convenții sau la casieriile autorităților administraţiei 
publice locale ori ale altor instituții publice abilitate să administreze veniturile 
bugetelor locale, indiferent de localitatea pe a cărei rază acestea funcționează, 
de cetățenia, domiciliul sau de reședința contravenientului ori de locul 
săvârşirii contravenţiei, precum și la ghișeul unic din punctele de trecere a 
frontierei de stat a României. O copie de pe chitanță se predă de către 
contravenient agentului constatator sau se trimite prin poştă sau electronic, 
prin e-mail, organului din care acesta face parte. 

Art. 30 din Ordonanţa Guvernului nr. 2/2001 prevede: „(1) Dacă persoana 
împuternicită să aplice sancţiunea apreciază că fapta a fost săvârşită în astfel de 
condiţii încât, potrivit legii penale, constituie infracțiune, sesizează organul de 
urmărire penală competent. (2) În cazul în care fapta a fost urmărită ca infrac- 
țiune şi ulterior s-a stabilit de către procuror sau de către instanță că ea ar putea 
constitui contravenţie, actul de sesizare sau de constatare a faptei, împreună cu 
o copie de pe rezoluţia, ordonanța sau, după caz, de pe hotărârea judecăto- 
rească, se trimite de îndată organului în drept să constate contravenţia, pentru 
a lua măsurile ce se impun conform legii. (3) Termenul de 6 luni pentru 
aplicarea sancțiunii în cazul prevăzut la alin. (2) curge de la data sesizării 
organului în drept să aplice sancțiunea.”3+ 


7.3. Calea de atac împotriva actelor prin care se constată contravenţia 


Împotriva procesului-verbal de constatare a contravenţiei și de aplicare a 
sancţiunii, se poate face plângere la judecătoria în a cărei circumscripție s-a 
săvârşit contravenţia, în termen de 15 zile de la data înmânării sau comunicării 
acestuia. 

Plângerea suspendă executarea. 

Termenul de judecată nu va depăși 30 de zile. Se citează contravenientul, 
organul care a aplicat sancţiunea, martorii, alte persoane dacă pot contribui la 
rezolvarea cauzei şi societatea de asigurări, dacă este cazul. 


34 Art. 30 din O.G. nr. 2/2001. 

Hotărârea judecătorească prin care s-a soluționat plângerea poate fi 
atacată cu apel în termen de 30 zile de la comunicare, la secția de contencios 
administrativ a tribunalului. Apelul suspendă executarea hotărârii. 


7.4. Executarea sancţiunilor contravenţionale 


Procesul-verbal neatacat în termen de 15 zile sau hotărârea judecăto- 
rească definitivă prin care s-a soluționat plângerea, constituie titlu executoriu. 


7.4.1. Executarea sancţiunii avertismentului 


Dacă sancţiunea este aplicată de agentul constatator şi contravenientul 
este de față, avertismentul se adresează oral. În celelalte situații, avertismentul 
se socoteşte executat prin comunicarea procesului-verbal de constatare a 
contravenției, cu rezoluţia corespunzătoare. 

Dacă sancţiunea a fost aplicată de instanţă, ca urmare a înlocuirii amenzii 
contravenţionale cu avertisment, comunicarea acesteia se face prin încunoş- 
tințare scrisă. 


7.4.2. Executarea sancţiunii amenzii contravenţionale 


„Punerea în executare a sancțiunii amenzii contravenţionale se face astfel: 

a) de către organul din care face parte agentul constatator, ori de câte ori 
nu se exercită calea de atac împotriva procesului - verbal de constatare 
a contravențţiei în termenul prevăzut de lege; 

b) de către instanța judecătorească, în celelalte cazuri.” 35 


În vederea executării amenzii, organele care au obligaţia punerii în 
executare a acesteia, vor comunica din oficiu procesul-verbal, neatacat cu 
plângere în termenul legal, respectiv dispozitivul hotărârii judecătoreşti 
definitive prin care s-a soluționat plângerea, după caz, la organele de 
specialitate ale unităţilor subordonate Ministerului Finanțelor Publice-Agenţia 
Naţională de Administrare Fiscală sau la organele de specialitate ale unităților 
administrativ-teritoriale. 


7.4.3. Executarea sancţiunii prestării unei activități în folosul comunității 


Sancţiunea prestării unei activităţi în folosul comunităţii3 se pune în 
executare de către prima instanță de judecată. Pentru aceasta, instanța emite 
un mandat de executare care trebuie adus la îndeplinire de către primar. 

Această sancțiune se execută în raza unității administrativ-teritoriale în 
care contravenientul își are domiciliul sau reședința. 


35 Art. 39 alin. (1) din O.G. nr. 2/2001. 

3% A se vedea Mircea Ursuţa, Consideraţii cu privire la aplicarea şi executarea sancţiunii prestării 
unei activități în folosul comunităţii în condiţiile legislative actuale, Curierul Judiciar, nr. 9/2010, 
p.518-519. 

Consiliul local stabileşte prin hotărâre, locurile în care contravenienții vor 
presta activități în folosul comunităţii. „Activitatea în folosul comunităţii se 
prestează în domeniul serviciilor publice, pentru întreținerea locurilor de 
agrement, a parcurilor și a drumurilor, păstrarea curățeniei şi igienizarea 
localităților, desfăşurarea de activităţi în folosul căminelor pentru copii și 
bătrâni, grădiniţelor, școlilor, spitalelor şi a altor aşezăminte social-culturale.”37 

Primarul are obligația să aducă la îndeplinire mandatul de executare. În 
executarea mandatului, primarul stabileşte conținutul activității ce urmează să 
fie prestată de contravenient, în funcție de pregătirea profesională și de starea 
sănătăţii acestuia. 

Supravegherea executării sancțiunii prestării unei activităţi în folosul 
comunităţii se asigură de către primarul localităţii, prin persoane împuternicite 
în acest sens. 

Primarul are obligația să asigure evidența sancţiunilor aplicate contra- 
veniențţilor şi a executării acestora. 


37 Art. 2 din O.G. nr. 55/2002. 
228 


TITLUL VI 


CONTROLUL EXERCITAT ASUPRA ACTIVITĂȚII 
ADMINISTRAȚIEI PUBLICE 


CAPITOLUL | 


Necesitatea controlului asupra activităţii administraţiei 
publice 


Secţiunea 1 
Consideraţii generale 


Un stat de drept se caracterizează prin supunerea activității organelor 
administrației publice, legii, prin posibilitatea de a ataca actele acestora la 
instanțele judecătoreşti. 

Un stat autoritar cu greu acceptă ca deciziile organelor sale să poată fi 
verificate de o instanţă de judecată. 

Statul de drept presupune, de asemenea, ca fiecare decizie a adminis- 
trației publice să țină seama de toate actele normative în vigoare, iar cetăţenii 
să aibă garanţii împotriva arbitrariului puterii, adică, chiar dacă administraţia 
are şi o putere discreționară, să nu poată să şi-o exercite în mod abuziv. 

Rolul controlului asupra activității administraţiei publice este foarte 
important întrucât cu ocazia efectuării acestuia, dacă se constată încălcări ale 
actelor normative, se pot remedia, fără a mai vorbi de importanța existenţei 
unui asemenea control numai pentru simplu fapt că funcţionarii publici sau 
persoanele cu funcții de conducere ştiind că activitatea lor oricând poate fi 
verificată, îi determină să acorde o mai mare atenţie respectării legii în 
rezolvarea problemelor cetățenilor. 

Acţiunile persoanelor care înţeleg să conteste o decizie administrativă se 
împart în două grupe: unele sunt recursuri administrative, adresate administraţiei 
însăşi, iar celelalte sunt adresate instanţei de judecată (contencios administrativ). 

Recursul administrativ este adresat fie emitentului actului, fie superio- 
rului său ierarhic, în situaţia în care acesta există (în primul caz este un recurs 
grațios, iar în al doilea caz, recurs ierarhic). Dacă avem în vedere fundamentul 
cererii, în cazul recursului administrativ, cetățeanul poate invoca în sprijinul 
cererii sale orice motiv: juridic (o eroare de drept sau de fapt), de oportunitate 
sau se poate adresa chiar bunăvoinţei administraţiei. 

Contenciosul administrativ este un control de legalitate, nu şi de 
oportunitate. Judecătorul examinează recursul cu imparțialitate; administraţia 
este mai rezervată în a-şi cenzura propriile decizii anterioare şi ca urmare 
şansele pentru cetățean, din punct de vedere psihologic, sunt mai reduse.1 


Secţiunea 2 
Formele de control exercitat 
asupra administraţiei publice 


În literatura de specialitate există mai multe clasificări ale controlului 
exercitat asupra activității administraţiei publice. Cel puţin 2 criterii, respectiv 
din punct de vedere al naturii autorităţii care exercită controlul și după regimul 
juridic aplicabil, sunt întâlnite frecvent în clasificarea formelor de control 
asupra administrației publice.2 

Din punct de vedere al naturii autorităţii care exercită controlul, distingem: 

- controlul exercitat de Parlament 

- controlul administrativ 

- controlul judecătoresc (contenciosul administrativ) 


După regimul juridic aplicabil se distinge: 

- -un control necontencios exercitat de Parlament și de administraţia 
publică (controlul administrativ) 

- -un control contencios exercitat de instanțele judecătorești şi Curtea 
Constituţională cu privire la ordonanțele Guvernului. 


În funcţie de momentul acţiunii administraţiei, controlul poate fi prealabil, 
concomitent sau posterior.3 

Se vorbeşte chiar de controlul exercitat de societatea civilă asupra 
administraţiei publice prin mass-mediatsau prin petiţiile adresate şi a 
solicitărilor de acces la informaţiile de interes public.5 

Accesul liber și neîngrădit al persoanelor la orice informaţii de interes 
public, este o formă de control permanent, exercitat independent de existența 
unui litigiu sau plângere.6 


1]. Rivero, ]. Waline, op.cit, p. 183. 

2 D. Apostol-Tofan, op.cit., ediţia 4, vol. II, p. 114, V. Vedinaș, op.cit., p. 404-407, R.N. Petrescu, 
opcit., 393, p. 393,1. lovănaș, op.cit., p. 100, A. Iorgovan, op-cit., vol.l, p. 485. 

3 Ion Corbeanu, Drept administrativ, ediția a 2-a revăzută și completată, Editura Lumina Lex, 
București, 2010, p. 150 şi urm. 

+ Corneliu Manda, Drept administrativ. Tratat elementar, ed. a V-a, revăzută și adăugită, Editura 
Universul juridic,, București, 2008, p.438 

5 Cătălin-Silviu Săraru, Drept administrativ. Probleme fundamentale ale dreptului public, Editura 
C.H. Beck, București, 2016, p. 202 și urm. 

6 Guy Braibant, Bernard Stirn, Le droit administratif francais, 7-e edition revue et mise a jour, 
Presses de Sciences Po et Dalloz, Paris, 2005, p. 499. 

În doctrina franceză se consideră că obligația motivării unui mare număr 
de acte administrative, prevăzută prin lege, constituie o altă modalitate de 
control a activității administraţiei publice.7 

Un rol deosebit de important în controlul activităţii administraţiei publice îl 
are participarea cetățenilor la luarea deciziilor. Sunt acte normative care prevăd 
obligația informării şi participării publicului la procedurile de luare a deciziilor, 
cum ar fi Legea nr. 292/2018 privind evaluarea impactului anumitor proiecte 
publice şi private asupra mediului.8 Astfel, în vederea asigurării participării 
efective a publicului interesat la procedura de evaluare a impactului asupra 
mediului, autoritățile competente aduc la cunoștința publicului, de la începutul 
procedurii şi, cel mai târziu, de îndată ce informaţia poate fi furnizată, prin 
anunțuri publice şi prin afişare pe pagina de internet, orice solicitare de acord de 
mediu şi modalităţile de participare a publicului, respectiv în scris sau prin 
dezbateri publice. Publicul interesat are posibilitatea să participe efectiv şi de la 
început la procedură, să se documenteze și să transmită propuneri/ recomandări 
autorităților publice competente. Perioada de timp pentru consultarea publicului 
cu privire la raportul privind impactul asupra mediului este de cel puţin 30 de zile. 

Codul administrativ prevede ca un principiu general aplicabil adminis- 
trației publice, principiul transparenţei potrivit căruia: „În procesul de elaborare 
a actelor normative, autorităţile și instituţiile publice au obligaţia de a informa și 
de a supune consultării și dezbaterii publice proiectele de acte normative şi de a 
permite accesul cetăţenilor la procesul de luare a deciziilor administrative, 
precum și la datele şi informaţiile de interes public, în limitele legii.”? 

De asemenea, Codul administrativ prevede obligația pentru autorităţile 
administrației publice centrale care inițiază proiecte de acte normative ce 
privesc administrația publică locală sau care au impact asupra colectivităților 
locale, să consulte structurile asociative ale administrației publice locale cu cel 
puţin 15 zile lucrătoare, înainte de a le supune spre aprobare.10 

În ceea ce priveşte controlul parlamentar, Constituţia reglementează atât 
un control parlamentar tradițional cât şi un control parlamentar modern.!1 

Controlul parlamentar modern se exercită sub forma informaţiilor și 
documentelor pe care Guvernul și celelalte organe ale administrației publice 
sunt obligate să le prezinte Camerei Deputaţilor, Senatului sau comisiilor 
parlamentare, în baza art. 11 alin. (1) din Constituţie. De asemenea, Guvernul şi 
fiecare din membrii săi trebuie să răspundă la întrebările și interpelările pe care 
deputații și senatorii le formulează în condiţiile prevăzute de regulamentele 
parlamentare.1? 


7 G. Braibant, B. Stirn, op.cit, p. 501. 

8 Publicată în Monitorul Oficial al României, Partea I, nr.1043/10.12.2018. 
9 Art. 8 alin. (1). 

10 Art. 86 alin.(2). 

11 A. Iorgovan, op.cit., vol. II, p. 482. 

12 Art, 112 alin. (1) din Constituţie. 

Controlul parlamentar modern se realizează prin intermediul unor 
autorități publice cum ar fi Avocatul Poporului.!3 Scopul acestei instituții este 
de a apăra drepturile şi libertăţile persoanelor fizice în raporturile acestora cu 
autoritățile publice. Exercitarea atribuţiilor se face atât din oficiu, cât şi la 
cererea persoanelor interesate, precum şi inopinat, prin efectuarea vizitelor în 
locurile de detenţie. 

În exercitarea atribuţiilor sale, Avocatul Poporului emite recomandări 
prin care sesizează autoritățile administrației publice asupra ilegalității actelor 
sau faptelor administrative. 


CAPITOLUL II 


Controlul administrativ 


Secţiunea | 
Consideraţii generale 


Controlul administrativ este controlul realizat de administraţia publică 
asupra propriei activităţi, şi are două forme: controlul administrativ intern şi 
controlul administrativ extern. 

Controlul administrativ intern se exercită în interiorul autorităţii sau insti- 
tuției publice de către funcționarii organului respectiv, asupra activității persona- 
lului din subordine. Acesta se poate realiza fie din oficiu, fie la sesizarea sau 
cererea altor persoane. Controlul intern din oficiu îmbracă 2 forme, respectiv con- 
trolul managerial și controlul financiar preventiv și se exercită în baza Ordonanţei 
Guvernului nr. 119/1999 privind controlul intern și controlul financiar. 14 

Controlul administrativ extern se exercită de anumite autorități publice 
sau funcţionari din afara organelor administrative controlate și are următoarele 
forme: 

a) controlul administrativ ierarhic (controlul ierarhic); 

b) controlul administrativ de tutelă (tutela administrativă); 

c) controlul administrativ extern specializat (controlul specializat). 


Secţiunea 2 
Controlul administrativ ierarhic 


Această formă de control se exercită de către organele ierarhic superioare, 
asupra celor ierarhic inferioare, în baza raportului de subordonare. 

Acest control se poate efectua fie din oficiu, fie la cererea sau sesizarea 
altor persoane. În general, se consideră că atunci când organul ierarhic 


13 Legea nr. 35/1997 privind organizarea și funcționarea instituției Avocatul Poporului. 
14 A.Trăilescu, op.cit., p. 170. 


232 


Drept administrativ 


efectuează controale la cererea unor persoane, aceste controale se numesc 
recursuri ierarhice, prin acestea înțelegându-se „acele recursuri intentate de 
particulari la autoritățile superioare din ierarhia administrativă și prin care li 
se cere acestora, ca uzând de dreptul lor de control, să anuleze sau să modifice 
actul săvârşit de autoritatea inferioară şi care îi produce vătămare, sau să oblige 
pe aceasta a executa o prestaţiune la care are dreptul, sau de a-și modifica 
atitudinea sa, etc.” 15. 

În practică, cetăţenii au tendinţa, atunci când li se respinge o cerere, să nu 
se adreseze organului respectiv, ci celui ierarhic superior, în speranța că vor 
obține mai repede satisfacție. 

Organul ierarhic superior care face controlul poate avea un anumit punct 
de vedere în actul de control, dar nu poate întotdeauna obliga la emiterea unui 
act sau revoca un act. Trebuie făcută distincție între administrația publică de 
stat şi administrația publică locală. În prima situaţie organele ierarhic 
superioare au o mai mare putere de control și de decizie. Astfel, ministrul care 
coordonează instituția prefectului poate propune Guvernului revocarea 
ordinelor prefectului, dacă le consideră nelegale sau netemeinice, în anumite 
condiţii!6 (cele cu caracter normativ, cele prin care se stabilesc măsuri cu 
caracter tehnic sau de specialitate şi cele emise de prefect în calitate de 
preşedinte al Comitetului judeţean pentru situaţii de urgență).!7 

Autoritățile publice locale nu pot să anuleze un act alt instituţiilor publice 
subordonate sau să oblige la emiterea sau revocarea unui act, pot cel mult „să 
recomande.” 

Întrucât se realizează în multe și diferite modalităţi, precum şi în vederea 
prevenirii abuzurilor şi şicanărilor din diferite motive, considerăm că ar trebui 
prevăzută obligația pentru ca fiecare autoritate şi instituție publică să aibă o 
metodologie cu privire la modul în care exercită controlul la instituţiile 
subordonate. 


Secţiunea 3 
Controlul de tutelă administrativă 


Termenul de tutelă, care în dreptul civil se referă la ocrotirea legală a 
minorilor lipsiţi de ocrotirea părintească, în dreptul administrativ a fost folosit, în 
mod tradițional, pentru a desemna supravegherea, dar mai ales controlul de 
legalitate exercitat de către reprezentanții statului asupra colectivităților locale.18 


15 Constantin G. Rarincescu, Contenciosul administrativ român, ediţia a 2-a, Editura „Universală” 
Alcalay & CO, București, 1936,p.109. 

16 Dacă nu au intrat în circuitul civil și nu au produs efecte juridice și pot leza interesul public. 

17 Art. 275 alin. (8) Cod administrativ. 

18 „Necesitatea de a exercita un anumit control tutelar din partea puterii centrale asupra organelor 
teritoriale s-a ivit, când acestora i s-a recunoscutun grad deindependență față de puterea centrală. 
Li s-au dat atribuţiuni de a face anumite acte administrative în sfera intereselor speciale, 
încredințate lor. Pentru ca în aceste acte administrative să se asigure unitatea de vederi în 


233 


Ana VASILE 


Descentralizarea este o formă de autonomie, dar nu de independenţă. 
Autoritatea descentralizată este supusă unui anumit control exercitat asupra sa 
de puterea centrală, adesea de reprezentanţii locali ai puterii centrale. 

Descentralizarea este fondată pe principiul libertăţii autorităţilor publice 
locale de a rezolva problemele locale. Dar, într-un stat unitar, menţinerea 
egalității între toți cetăţenii şi salvarea intereselor generale ale colectivității 
naționale implică aplicarea principiului complementar de control care se 
efectuează de delegatul Guvernului asupra activităţii aleșilor locali. Toate 
formele de descentralizare administrativă se caracterizează prin existența unei 
puteri de control ale organelor statului asupra colectivităților descentralizate, 
numită tradițional tutelă administrativă. 

Art. 3 al Legii contenciosului administrativ, intitulat „Tutela administra- 
tivă” prevede dreptul prefectului de a ataca direct la instanța de contencios 
administrativ actele autorităților administraţiei publice locale, dacă le 
consideră ilegale. Acest drept îl mai are și Agenţia Naţională a Funcţionarilor 
Publici care poate ataca atât actele autorităţilor publice centrale cît și locale, dar 
numai pentru încălcarea legislaţiei privind funcţia publică. 

În ceea ce priveşte obiectul controlului de tutelă administrativă exercitat 
de prefect, acesta se circumscrie doar la actele administrative așa cum sunt 
definite în art.2 alin.(1) lit. c din Legea nr. 554/2004, nefiind supuse acestui 
control toate actele autorităților publice locale pe care le consideră nelegale, 
cum ar fi acte derivate din raporturi contractuale de dreptul muncii, care se 
contestă potrivit prevederilor din Codul muncii.!? 

Distincția dintre tutela administrativă şi controlul ierarhic este importantă, 
pentru că arată diferența dintre descentralizare şi deconcentrare. 

Controlul ierarhic este cel pe care un șefîl exercită asupra subordonaților, 
de exemplu, ministrul exercită controlul ierarhic asupra tuturor funcționarilor 
din minister, asupra serviciului deconcentrat și a instituţiilor subordonate 
ministerului. 

În cazul deconcentrării, subordonarea este regula şi controlul se exercită 
şi fără a fi prevăzut, putând merge chiar până la revocarea actului, în anumite 
situații. 

În cazul tutelei administrative nu există subordonați; controlul nu se 
prezumă, ci se exercită numai în cazul şi în formele prevăzute de lege. 

Controlul de tutelă administrativă respectă dreptul de inițiativă al 
autorităților controlate și se referă exclusiv la respectarea legalităţii. Această 
formă de control este o atribuţie a statului. Constituţia și Codul administrativ 
exclud orice tutelă administrativă a unei colectivități locale asupra alteia. 


conducerea administraţiei, puterea centrală supune hotărârile organelor teritoriale la un control, 
înainte de a fi aduse la îndeplinire...Controlul exercitat de puterea centrală asupra organelor 
teritoriale este cunoscut sub denumirea de tutelă administrativă.”- V. Onişor, opcit., p. 104. 

1 Înalta Curte de Casaţie şi justiţie, Completul pentru dezlegarea unor chestiuni de drept, decizia 


nr.11/11.05.2011, publicată în Monitorul Oficial al României, Partea I, nr. 501/8.07.2015. 

Autoritatea care exercită controlul de tutelă administrativă este o autoritate a 
statului; la noi, potrivit Constituţiei, această atribuţie este încredințată prefectului. 

Se poate considera că acest control exercitat de stat asupra actelor 
autorităților administraţiei publice locale are o formă atenuată, întrucât legea nu 
dă prefectului dreptul de a le anula; are dreptul de a sesiza o altă autoritate, şi 
anume cea judecătorească, în vederea anulării actului pe care îl consideră ilegal. 

Controlul de tutelă administrativă se exercită asupra persoanelor juridice 
de drept public și trebuie să ţină cont de autonomia locală recunoscută 
colectivităților locale. 


Secţiunea 4 
Controlul specializat 


Acesta este un control extern realizat de autorități sau structuri 
organizatorice înființate poate a realiza controlul în toate domeniile de 
activitate. Toate ministerele și celelalte organe de specialitate ale administrației 
publice centrale, au atribuţii şi de control în domeniul lor de activitate, având 
organizate atât la nivel central cât și teritorial, structuri menite să exercite 
controlul, cum ar fi Inspectoratul de stat în construcţii, Inspectoratul teritorial 
de muncă, Garda de mediu, etc. 

Şi controlul exercitat de Curtea de Conturi?0 este un control specializat. 
Aceasta „exercită controlul asupra modului de formare, de administrare, şi de 
întrebuințare a resurselor financiare ale statului și ale sectorului public...”21 
Controlul efectuat de Curtea de Conturi se inițiază din oficiu. 

Un aspect pe care îl considerăm deosebit de important este necesitatea 
existenței unor proceduri de exercitare a tuturor formelor de control pentru a 
se evita, pe cât posibil, excesul de zel, și nu numai. Ideal ar fi ca acest control să 
fie efectuat de persoane competente, pregătite din punct de vedere profesional 
şi cu experiență în domeniul controlat.22 

Rolul controlului ar trebui să fie acela de a îndrepta greșelile, de a ajuta la 
îmbunătăţirea activităţii, şi nu de a fi excesiv, pâna a tulbura buna funcționare 
a unei instituții. 

De asemenea, concluziile trebuie aduse la cunoștința organului controlat 
şi trebuie să se permită ca acesta să-și prezinte punctul de vedere cu privire la 
cele constatate. 


20 Legea nr. 94/1992 privind organizarea și funcționarea Curţii de Conturi. 

21 Art.140 alin. (1) din Constituţie. 

2 „Controlul trebuie să fie un control al specialiștilor”-llie lovănaș, Drept administrativ, Editura 
SERVO-SAT, 1997, p. 98. 

CAPITOLUL III 


Contenciosul administrativ 


Secţiunea 1 
Noţiunea și evoluţia istorică a contenciosului 
administrativ în România 


1.1. Noţiune 


Cuvântul contencios derivă de la cuvântul latin, contendere = a lupta 
„întru cât procesele care se desfășoară înaintea instanţelor, au fost asemănate 
de mult timp unor lupte judiciare unde fiecare parte luptă contradictoriu pentru 
recunoaşterea şi apărarea dreptului său."23 

În Legea nr. 554/2004 noţiunea de contencios administrativ este definită 
ca fiind „activitatea de soluționare de către instanțele de contencios 
administrativ competente potrivit legii organice a litigiilor în care cel puţin una 
dintre părți este o autoritate publică, iar conflictul s-a născut fie din emiterea 
sau încheierea, după caz, a unui act administrativ, în sensul prezentei legi, fie 
din nesoluţionarea în termenul legal ori din refuzul nejustificat de a rezolva o 
cerere referitoare la un drept sau la un interes legitim.” 24 

Menţionăm că pe calea contenciosului administrativ se verifică legalitatea 
actelor administrative, nu şi oportunitatea acestora. 

Contenciosul administrativ poate fi clasificat în contencios de plină 
jurisdicție şi contencios în anulare. Contenciosul de plină jurisdicție permite 
judecătorului să anuleze actul administrativ, să oblige autoritatea administrativă 
să emită un act ori o poate obliga la despăgubiri. Prin contenciosul în anulare se 
poate cere recunoașterea ilegalității unui act administrativ şi anularea acestuia. 

Mai există o clasificare care distinge între contenciosul obiectiv și cel 
subiectiv, clasificare elaborată în cursul secolului XX de Duguit, J&ze şi Waline, 
în funcţie de natura cererii adresată judecătorului.25 Este contencios obiectiv 
dacă scopul constă în verificarea unui act pentru a vedea dacă este conform cu 
dreptul existent şi contencios subiectiv când reclamantul urmăreşte să obțină 
recunoaşterea unui drept individual. 


1.2. Evoluţia istorică a contenciosului administrativ în România 


Convenţia de la Paris din 1858 a consacrat pentru prima dată principiul 
separaţiei puterilor, principiu admis sub o formă rudimentară în Regulamentul 
Organic şi a prevăzut înființarea unei puteri judecătorești propriu-zise, 
compusă din adevăraţi magistrați cărora trebuia să li se acorde inamovibilitate. 


23 C.G. Rarincescu, op.cit., p. 105. 
2 Art.2 alin. (U)lit.f). 
25 A. de Laubadere, ].C. Venezia, Y. Gaudemet, op.cit., p. 465. 

Înainte de această dată nu putea fi vorba de un contencios administrativ. 
Singura cale pe care o aveau particularii împotriva abuzurilor funcționarilor ori 
organelor administrative era plângerea ierarhică la înalții dregători ai 
Principatelor şi în special la Domn cu ocazia călătoriilor făcute în ţară.26 

În perioada domniei lui Cuza s-a creat la 11 februarie 1864, după modelul 
francez, un Consiliu de Stat, care avea atribuţii și de contencios administrativ, 
ceea ce a însemnat introducerea pentru prima dată în România a instituţiei 
justiției administrative.27 

Constituţia din 1866 a prevăzut prin art. 131 desființarea Consiliului de 
Stat, urmând ca prin lege să se stabilească autoritatea care-i va prelua 
atribuţiile.?8 

Prin Legea din 9 iulie 1866, atribuţiile Consiliului de Stat sunt date în 
competenţa instanţelor judecătoreşti care judecă după dreptul comun, însă nu 
se puteau pronunța asupra actului administrativ, ci numai asupra cererii de 
despăgubire rezultând dintr-un act administrativ ilegal.2? 

Prin Legea din 1905 pentru organizarea Curţii de Casaţie, se dau Secţiei 
III atribuţii de contencios administrativ, fără dreptul de a judeca despăgubiri 
rezultând din acte administrative. De la 1866 şi până în 1905, când a apărut 
această lege, nu s-au mai putut ataca actele administrative ilegale.30 

Acest regim a durat până în 1910 cânds-au luat Curţii de Casaţie atribuţiile 
de contencios administrativ, revenindu-se din nou la situaţia din 186631 când 
instanța avea dreptul să se pronunţe doar cu privire la plata unor despăgubiri ca 
urmare a unor acte administrative ilegale, fără a se putea pronunţa cu privire la 
anularea acestor acte. Astfel s-a desființat pentru a doua oară contenciosul 
administrativ pe considerentul că încalcă principiul separaţiei puterilor în stat.32 

Legea din 1912 pentru reorganizarea Curţii de Casaţie, a reînființat 
contenciosul administrativ şi îl dă în competenţa instanțelor de drept comun. 
Actele administrative nu erau anulate, ci erau declarate ilegale față de 
reclamant, iar organul administrativ trebuia să-și modifice actul. 

Prin Constituţia din 1923 contenciosul administrativ a devenit o instituție 
de ordin constituţional. În art. 107 alin. (2) se prevede: „Contenciosul adminis- 
trativ este în căderea puterii judecătorești, potrivit legii speciale.”33 Constituţia 
mai prevedea că cel care este vătămat printr-un act administrativ ilegal, nu se 
poate adresa instanțelor de contencios administrativ decât dacă vătămarea 
priveşte atingerea unui drept.3+ 


26 C.G. Rarincescu, op.cit. p. 73. 

27V.Onişor, op.cit., p. 172. 

2 loan Muraru, Constituţiile române, Culegere, Tipografia Universității București, 1980, p. 27. 

2 V.Onişor, op.cit., p. 173. 

30 Jean H. Vermeulen, Reorganizarea Contenciosului Administrativ Român, Institutul de arte 
grafice „Vremea”, str. Carol 10,p.9 

31 V. Onișor, op-it., p. 173. 

32 ]. Vermeulen, op.cit., p. 9. 

331. Muraru, op.cit., p. 42. 

3 ]. Vermeulen, op.cit., p. 10. 

În 1925 a fost adoptată Legea contenciosului administrativ, în baza 
Constituţiei din 1923. În temeiul acestei legi puteau fi atacate actele adminis- 
trative care aduceau atingere numai drepturilor subiective nu şi intereselor. De 
asemenea, era un contencios de plină jurisdicție întrucât pe lângă anularea 
actului se putea invoca ilegalitatea actului pe cale de excepţie şi se puteau 
pretinde despăgubiri. Litigiile erau de competența curților de apel, iar 
hotărârile pronunţate de acestea se puteau ataca cu recurs la Curtea de Casaţie. 

Prin Decretul Prezidiului Marii Adunări Naţionale nr. 128 din 1948 s-a 
abrogat Legea contenciosului administrativ din 1925 și până la adoptarea Legii 
nr. 1/1967 nu exista un control judecătoresc asupra actelor administrative pe 
calea acțiunii directe. 

Constituţiile din 1948 şi 1952 nu au mai reglementat contenciosul admi- 
nistrativ. 

Constituţia din 1965 a reintrodus prin art. 35 dreptul celui vătămat într-un 
drept al său printr-un act ilegal al unui organ de stat, să ceară organelor 
competente, în condiţiile legii, anularea actului și repararea pagubei. 

În baza Constituţiei din 1965 s-a adoptat Legea nr. 1/196735 care a 
reglementat un contencios subiectiv și de plină jurisdicție, pentru că cel lezat în 
drepturile sale printr-un act administrativ ilegal putea cere anularea actului, 
putea pretinde despăgubiri ori putea cere obligarea organului administrativ la 
luarea unor măsuri. 

În 1990 a fost adoptată Legea nr. 29 privind contenciosul administrativ, 
lege care deşi a preluat din conţinutul Legii contenciosului administrativ din 
1925, a avut şi unele prevederi noi, cum ar fi: a creat secţii de contencios 
administrativ la nivelul tribunalelor şi Instanţei Supreme, acțiunea putea fi 
formulată și personal împotriva funcţionarului autorităţii administrative pârâte 
care a elaborat actul sau care se făcea vinovat de refuzul rezolvării cererii, dacă 
se solicita plata unor despăgubiri. 

Constituţia din 1991 şi revizuirea acesteia în 2003 au modificat tacit 
prevederile Legii nr. 29/1990 şi au făcut necesară adoptarea unui nou act 
normativ în acest domeniu; astfel, în 2004 a fost adoptată Legea nr. 554 a 
contenciosului administrativ. 

Potrivit art. 52 alin. (1) din Constituţie, „persoana vătămată într-un drept 
ori într-un interes legitim, de o autoritate publică, printr-un act administrativ 
sau prin nesoluționarea în termenul legal a unei cereri, este îndreptăţită să 
obțină recunoașterea dreptului pretins sau a interesului legitim, anularea 
actului şi repararea pagubei. Alin. (2) al acestui articol prevede că prin lege 
organică se stabilesc condiţiile și limitele exercitării acestui drept. 


35 Lege privind judecarea de către tribunale a cererilor celor vătămați în drepturile lor prin acte 
administrative ilegale. 

Secţiunea 2 
Condiţiile acţiunii în contencios administrativ 


Pentru introducerea acțiunii la instanța de contencios administrativ 
trebuie îndeplinite următoarele condiţii:36 

1) Actul atacat să fie un act administrativ; 

2) Actul atacat să vatăme un drept sau un interes; 

3) Actul atacat să emane de la o autoritate publică; 

4) Parcurgerea procedurii prealabile; 

5) Introducerea acţiunii, la instanţa de contencios administrativ, într-un 

anumit termen. 


2.1. Condiţia ca actul atacat să fie un act administrativ 


Potrivit art. 52 alin. (1) din Constituţie, acţiunile în justiție a celor vătămațţi 
în drepturile sau în interesele lor legitime se pot îndrepta atât împotriva actelor 
administrative, cât şi împotriva nesoluţionării în termen a unei cereri. 

Prin persoană vătămată se înţelege „orice persoană titulară a unui drept 
ori a unui interes legitim, vătămată de o autoritate publică printr-un act 
administrativ sau prin nesoluționarea în termenul legal a unei cereri."37 

În accepțiunea Legii nr. 554/2004, prin act administrativ se înțelege „actul 
unilateral cu caracter individual sau normativ emis de o autoritate publică, în 
regim de putere publică, în vederea organizării executării legii sau a executării în 
concret a legii,s&care dă naștere, modifică sau stinge raporturi juridice.”3? 

Clasificarea actelor administrative în acte cu caracter normativ sau 
individual se face în funcție de întinderea efectelor juridice pe care le produc: 
cele cu caracter normativ produc efecte erga omnes şi conţin reglementări cu 
caracter general, iar cele cu caracter individual produc efecte față de o persoană 
sau un grup determinat de persoane. 

Instanţa Supremă a statuat că „funcţie de întinderea efectelor juridice pe 
care le produc, actele administrative se clasifică în acte normative și acte 
individuale. Actele administrative normative conțin reglementări cu caracter 
general, impersonal, care produc efecte erga omnes, în timp ce actele individuale 


3 Unii autori consideră și condiţia referitoare la calitatea reclamantului ca o condiţie a acțiunii 
în contenciosul administrativ, având în vedere art. 52 alin. (1) din Constituţie, articol care are ca 
titlu marginal „Dreptul persoanei vătămate de o autoritate publică”- R.N. Petrescu, op.cit., p. 427 
și urm., A. Trăilescu, op.cit. p. 183 și urm. 

37 Art.2 alin. (1) lit.a) teza 1 din Legea nr. 544/2004. 

38 Hotărârea de Guvern privind supunerea spre adoptare a proiectului legii bugetului de stat, nu 
este considerată act administrativ.- I.C.C.]., s. cont. adm și fisc., decizia nr. 289 din 25 ianuarie 
2008, 0. Podaru, op.cit., p. 23. 

39 Art. 2 alin. (1)lit. c). 

40 Hotărârea de Guvern prin care se atestă apartenenţa bunurilor la domeniul public județean 
sau local a fost calificată de Instanţa Supremă, act administrativ unilateral cu caracter 
individual.-I.C.C.]., s.cont.adm. și fisc., decizia nr. 4738 din 16 decembrie 2008, nepublicată. - 
O. Podaru, op-cit., p. 102-103. 

produc efecte, de regulă, față de o persoană, sau uneori față de mai multe 
persoane, nominalizate expres în conţinutul acestor acte. Încadrarea unui act 
infralegislativ într-una dintre cele două categorii mai sus arătate nu se realizează, 
„.. prin „decuparea" unor dispoziţii din acel act, afectând în acest mod caracterul 
unitar al acestuia, ci prin examinarea integrală a conţinutului său, prin prisma 
trăsăturilor fiecăreia dintre categoriile în discuţie (acte normative și acte 
individuale). Cu alte cuvinte, un act administrativ este fie normativ, fie individual, 
în funcție de întinderea efectelor juridice pe care le produce, indiferent de 
conținutul concret al unei anexe a acelui act...Or, din această perspectivă, rezultă 
cu puterea evidenţei că actul administrativ în discuţie, H.G. nr. 349/2005, este 
unul normativ din moment ce conţine reguli generale, de aplicabilitate repetată, 
iar destinatarii acestuia sunt un număr indeterminat de subiecți, în condiţiile în 
care hotărârea de guvern amintită conține reguli prin care este determinat cadrul 
legal pentru desfăşurarea activităților de depozitare a deșeurilor."+1 

În jurisprudenţă s-a apreciat că actele unilaterale ale autorităților publice 
emise în regim de drept privat, cum ar fi o hotărâre a unui consiliul local de 
aprobare la scoaterea la vânzare a unor apartamente proprietate privată a 
comunei, nu constituie un act administrativ, în sensul art. 2 alin. (1) lit. c) din 
Legea contenciosului administrativ, „deoarece manifestarea de voinţă nu a fost 
emisă în regim de putere publică, ci în calitate de organ deliberativ al titularului 
dreptului de proprietate privată asupra bunului în litigiu.”42 

Instanța este competentă să se pronunţe nu numai cu privire la actul 
administrativ, ci și cu privire la operaţiunile materiale care au stat la baza 
emiterii acestuia. Legalitatea acestor operațiuni poate fi verificată odată cu 
actul administrativ supus judecăţii.+3 

Sunt asimilate actelor administrative și contractele încheiate de autorităţile 
publice care au ca obiect: punerea în valoare a bunurilor proprietate publică, 
executarea lucrărilor de interes public, prestarea serviciilor publice, achiziţiile 
publice. Prin legi speciale pot fi prevăzute și alte categorii de contracte 
administrative. 

De asemenea, este asimilat actului administrativ unilateral şi „refuzul 
nejustificat++ de a rezolva o cerere referitoare la un drept sau la un interes 
legitim” precum și „faptul de a nu răspunde solicitantului în termenul legal.”4% 

Refuzul nejustificat de a rezolva o cerere este definit în Legea conten- 
ciosului administrativ ca fiind „exprimarea explicită, cu exces de putere, a 


+1 [,C.C.]., decizia nr. 1718 din 26 februarie 2013, legeaz.net. 

42 CA. Timişoara, s.cont.adm fisc., decizia nr. 31din 23 ianuarie 2008, 0. Podaru, op.cit. p. 56-57. 
43 Art18 alin. (2) din Legea nr. 544/2004. 

4,Dreptul larg de apreciere al autorității administrative asupra punerii în executare a unor 
dispoziţii legale face ca neemiterea de către respectiva autoritate a actului administrativ de 
punere în executare a dispoziţiilor de lege în cauză să nu constituie refuz nejustificat, în sensul 
art. 2 alin. (1) lit. i) din Legea nr. 554/2004.”- Înalta Curte de Casaţie şi Justiţie, Secţia de 
contencios administrativ și fiscal, decizia nr. 2953 din 24 mai 2011, Dreptul nr.6/2012,p. 229. 

45 Art. 2 alin. (2) din Legea nr. 554/2004. 

voinţei de a nu rezolva cererea unei persoane; este asimilată refuzului 
nejustificat şi nepunerea în executare a actului administrativ emis”46 ca urmare 
a unui răspuns favorabil. Prin exces de putere se înțelege „exercitarea dreptului 
de apreciere al autorităților publice prin încălcarea limitelor competenţei 
prevăzute de lege sau prin încălcarea drepturilor si libertăţilor cetățenilor”.*7 

Prin nesoluționarea în termenul legal a unei cereri se înțelege faptul de a 
nu răspunde solicitantului în termen. Această situație este cunoscută în 
doctrină ca tăcerea administraţiei.t8 

Potrivit art. 2 alin. (1) lit. h) din Legea contenciosului administrativ precum 
şi Ordonanţei Guvernului nr. 27/2002 privind reglementarea activității de 
soluționare a petiţiilor, autorităţile și instituţiile publice trebuie să comunice 
petiționarului răspunsul în termen de 30 de zile de la data înregistrării petiţiei, 
indiferent dacă soluția este favorabilă sau nefavorabilă, dacă prin lege nu se 
prevede un alt termen. De exemplu, Legea nr. 544 din 2001% prevede un termen 
de 10 zile de la înregistrarea solicitării, în care autorităţile și instituțiile publice 
au obligația să răspundă în scris la solicitarea informaţiilor de interes public. 

În cazul procedurii aprobării tacite, Curtea Constituţională a statuat că 
„persoana care se consideră vătămată de o autoritate a administraţiei publice 
prin neemiterea unei autorizații prevăzute de art. 3 lit. a) din Ordonanţa de 
urgență a Guvernului nr. 27/2003 se poate adresa unei instanţe judecătorești 
pentru soluționarea plângerii sale”50. 

În practica administrativă a mai apărut o situaţie, respectiv inacţiunea 
administrației care constă „în omisiunea de a acționa în exercitarea compe- 
tenței legale sau impuse de către ea însăși, în această ultimă situaţie fiind o 
veritabilă inacțiune /tăcere < din oficiu>” 51 

În urma revizuirii Constituţiei se lărgește sfera contenciosului adminis- 
trativ sub forma contenciosului de plină jurisdicție de despăgubiri,s2 la ordo- 
nanțele Guvernului.53 

Astfel, potrivit art. 9 din Legea nr. 554/2004, se poate adresa instanței de 
contencios administrativ și persoana vătămată într-un drept al sau ori într-un 


+6 Art. 2 alin. (1) lit.i) din Legea nr. 554/2004. 

47 Art.2 alin. (1) lit. n) din Legea nr.554/2004. 

49 În Franţa prin Legea din 17 iulie 1900 s-a stabilit regula numită „tăcerea administraţiei” 
potrivit căreia dacă administrația nu răspunde reclamaţiei unui particular, tăcerea acesteia 
echivalează după 4 luni, cu o decizie implicită de respingere. - Droit admihistratif, Tome II, 4e 
edition, Cours de droit public a l'usage de candidats aux concours administratifs, Edite par 
Etudes et Promotion P. T.T., ETPRO, 1978,p.299 

4 Legea privind liberul acces la informațiile de interes public. 

50 Decizia nr.480/2005, publicată în Monitorul Oficial al României, Partea I,nr.924/17.10.2005. 
SI Emilia Lucia Cătană, Omisiunea autorităţii publice de a acţiona în exercitarea competenţei legale 
sau a celei stabilite „din oficiu” - formă atipică a tăcerii administraţiei, Dreptul nr. 3/2017, p. 150 
şi urm. 

s2 Corneliu Liviu Popescu, Contenciosul administrativ potrivit dispozițiilor constituționale 
revizuite, Revista de Drept Public nr. 3/2004, p.15. 

53 Art. 126 alin. (6 ) din Constituţie. 

interes legitim prin ordonanţe sau dispoziții din ordonanţe; acţiunea se introduce 
la instanţa de contencios administrativ, însoţită de excepţia de neconstituționali- 
tate, în măsura în care obiectul principal nu este constatarea neconstituționali- 
tății ordonanţei sau a dispoziției din ordonanţă. Prin decizia nr. 660/2007, Curtea 
Constituțională a admis excepţia de neconstituționalitate și a constatat că 
„dispoziţiile art. 9 din Legea contenciosului administrativ nr. 554/2004 sunt 
neconstituționale în măsura în care permit ca acțiunea introdusă la instanța de 
contencios administrativ să aibă ca obiect principal constatarea neconstituțio- 
nalităţii unei ordonanţe sau a unei dispoziţii dintr-o ordonanţă.”5+ 

Acţiunea poate avea ca obiect acordarea de despăgubiri pentru prejudiciile 
cauzate prin ordonanţe ale Guvernului, anularea actelor administrative emise în 
baza acestora, obligarea unei autorități publice la emiterea unui act administrativ 
sau la realizarea unei anumite operaţiuni administrative. 

Întrucât în art. 9 alin. (5) din Legea nr. 554/2004 nu se face distincţie cu 
privire la felul actelor administrative emise în baza ordonanţei ori dispoziţiei 
din ordonanța declarată neconstituțională, vor putea fi atacate la instanţa de 
contencios administrativ atât actele administrative cu caracter normativ cât şi 
cele cu caracter individual.55 

Instanţa de contencios administrativ, dacă apreciază ca excepţia îndepli- 
neşte condiţiile prevăzute de Legea nr. 47/1992 sesizează, prin încheiere 
motivată, Curtea Constituţională și suspendă soluționarea cauzei pe fond. Dacă 
ordonanța sau o dispoziţie a acesteia a fost declarată neconstituțională, instanța 
soluţionează fondul cauzei; în caz contrar, acțiunea se respinge ca inadmisibilă. 

Cât priveşte actele administrativ jurisdicționale, acestea pot fi atacate la 
instanța de contencios administrativ dacă partea vătămată nu exercită căile 
administrativ jurisdicţionale de atac. 


2.2. Condiţia ca actul atacat să vatăme un drept sau un interes 


În baza art. 52 alin. (1) din Constituţie, Legea nr. 554/2004 prevede că 
„Orice persoană care se consideră vătămată într-un drept al său ori într-un 
interes legitim, de către o autoritate publică, printr-un act administrativ sau 
prin nesoluţionarea în termenul legal a unei cereri, se poate adresa instanţei de 
contencios administrativ competente, pentru anularea actului, recunoașterea 
dreptului pretins sau a interesului legitim și repararea pagubei ce i-a fost 
cauzată. Interesul legitim poate fi atât privat, cât si public.”56 

Aşadar, acțiunea în contenciosul administrativ poate avea ca scop 
apărarea unor drepturi subiective sau a unor interese legitime. Profesorul 
Rarincescu într-un studiu publicat în anul 1926 în Revista de drept public arăta 


54 Publicată în Monitorul Oficial al României, Partea I, nr. 525/02.08.2007. 

s5 Oliviu Puie, Aspecte privitoare la regimul constituţional și legal al acţiunilor în contencios 
administrativ exercitate în cazul ordonanţelor sau dispoziţiilor din ordonanţe constatate ca fiind 
neconstituţionale, Dreptul nr. 8/2015,p. 104 și urm. 

5 Art. 1 alin. (1). 

că „nu există nici o linie precisă de demarcaţie dintre noţiunile de interes și 
drept aflându-ne în faţa unor noțiuni cât se poate de elastice.,57 

Dreptul subiectiv a fost definit în doctrina interbelică ca fiind „acea putere 
de a pretinde cuiva un lucru oarecare, o acţiune sau o abstenţiune, putere 
recunoscută și garantată de ordinea juridică, prin posibilitatea de a exercita la 
nevoie o acțiune în justiție.”58 

În doctrina postbelică, prin dreptul subiectiv s-a înțeles facultatea 
subiectului juridic de a acţiona într-un anumit fel, de a cere celuilalt/celorlalte 
subiecte o atitudine corespunzătoare, iar la nevoie de a cere sprijinul aparatului 
de stat pentru asigurarea dreptului său.5? 

Legea contenciosului administrativ defineşte dreptul vătămat ca fiind „orice 
drept prevăzut de Constituţie, lege sau orice act normativ, căruia i se aduce o atin- 
gere printr-un act administrativ”.650 Aceasta înseamnă că se poate vorbi de încălca- 
rea unui drept subiectiv numai dacă acesta este recunoscut de lege. Instanţa 
Supremă s statuat că răspunsurile primite de la o autoritate publică care nu mulțu- 
mesc petentul, nu constituie o vătămare a drepturilor sale recunoscute de lege.s! 

În ceea ce priveşte interesul legitim, acesta poate fi privat sau public. Prin 
interes legitim privat se înţelege „posibilitatea de a pretinde o anumită conduită,62 
în considerarea realizării unui drept subiectiv viitor și previzibil, prefigurat.”63 

Interesul legitim public6+ reprezintă „interesul care vizează ordinea de 
drept şi democraţia constituțională, garantarea drepturilor, libertăților şi 
îndatoririlor fundamentale ale cetățenilor, satisfacerea nevoilor comunitare, 
realizarea competenţei autorităților publice.”65 


57 ]. Vermeulen, op.cit., p. 23-24. 

58 C. Rarincescu, op.cit., p. 226. 

5 loan Ceterchi, Momcilo Luburici, Teoria generală a statului și dreptului, Tipografia Universităţii 
București, 1983, p. 369. 

6 Art. 2 alin. (1) lit. o). 

$i Curtea Supremă de Justiţie, Culegere de decizii pe anul 1996, Editura Proema, Baia Mare, 1997, 
p. 571 și urm. 

62 „Este admisibilă pe calea contenciosului administrativ acțiunea prin care se urmărește 
îndreptarea unor pretinse erori şi operarea unor modificări în evidențele, hărţile şi planurile 
cadastrale utilizate în procedura de stabilire a liniei de hotar dintre două unități administrativ- 
teritoriale, refuzul efectuării unor operațiuni administrative fiind circumscris prevederilor art. 
8 alin. (1) teza finală din Legea nr. 554/2004, care, definind obiectul acțiunii în contencios 
administrativ, are în vedere şi ipoteza refuzului de efectuare a unei anumite operaţiuni necesare 
pentru exercitarea sau protejarea dreptului sau interesului legitim.” - Înalta Curte de Casaţie și 
Justiţie, Secţia de contencios administrativ şi fiscal, Decizia nr. 1204 din 21 februarie 2013, 
Dreptul, nr. 5/2014, p. 288. 

63 Art. 2 alin. (1) lit. p) din Legea nr.544/2004. 

44 În Legea educaţiei naţionale nr.1/2011, la art. 125 alin. (4) se prevede că „Respectarea de către 
instituţiile de învățământ superior a obligaţiilor prevăzute la art. 124 și a altor obligații legale 
aferente răspunderii publice, precum și respectarea de către Consiliul de etică și management 
universitar a obligaților prevăzute la alin. (3) constituie un interes legitim public pentru orice 
persoană fizică sau juridică română. Nerespectarea acestor obligații poate fi atacată în 
contencios administrativ de către orice persoană fizică sau juridică română, potrivit legii.” 

65 Art. 2 alin. (1) lit. r)din Legea nr. 544/2004. 

În ceea ce priveşte dreptul persoanelor fizice şi persoanelor juridice de 
drept privat de a invoca apărarea unui interes legitim public, potrivit 
prevederilor art. 8 alin. (11) din Legea nr. 554/2004, Curtea Constituţională a 
statuat că „Persoanele fizice şi persoanele juridice de drept privat nu pot invoca 
direct «interesul legitim public» pentru anularea unui act administrativ, ci numai 
în subsidiar, pe calea unor capete de cerere distincte, în măsura în care vătămarea 
interesului legitim public decurge din încălcarea unui drept subiectiv sau a unui 
interes legitim privat. Așadar, prin acțiunea introdusă, persoanele fizice și 
persoanele juridice de drept privat trebuie să dovedească mai întâi că a avut loc 
o încălcare a dreptului sau interesului lor legitim privat, după care să susțină în 
sprijinul cererii şi vătămarea interesului public, ce decurge din actul 
administrativ atacat. Prin adoptarea textului criticat, legiuitorul a urmărit să 
«paralizeze» așa-numitele «acțiuni populare» intentate de unele persoane fizice 
sau persoane juridice de drept privat care, neavând argumente să dovedească o 
vătămare a unui drept sau interes legitim privat propriu, recurg la calea acțiunilor 
întemeiate exclusiv pe motivul vătămării interesului public."66 

Instanța Supremă a stabilit că „în vederea exercitării controlului de 
legalitate asupra actelor administrative la cererea asociaţiilor, în calitate de 
organisme sociale interesate, invocarea interesului legitim public trebuie să fie 
subsidiară invocării unui interes legitim privat, acesta din urmă decurgând din 
legătura directă dintre actul administrativ supus controlului de legalitate și 
scopul direct şi obiectivele asociaţiei, potrivit statutului.”67 


2.3. Condiţia ca actul atacat să emane de la o autoritate publică 


Atât în art. 52 din Constituţie, intitulat Dreptul persoanei vătămate de o 
autoritate publică, cât şi în Legea nr. 544/2004 se foloseşte noțiunea de 
autoritate publică. Aceasta înseamnă că sunt avute în vedere atât actele 
administrative emise de autoritățile administraţiei publice care aparțin puterii 
executive cât şi actele administrative emise de autorități publice care aparțin 
puterii legislative sau judecătorești. Structurile interne ale Parlamentului și 
conducătorii instanțelor judecătorești pot emite şi acte administrative.68 De 
asemenea, s-a considerat că hotărârile Colegiului de conducere care 
funcționează în cadrul fiecărei instanțe judecătorești pot fi contestate pe calea 
contenciosului administrativ. 

Legea contenciosului administrativ definește autoritatea publică ca fiind. 
„orice organ de stat sau al unităților administrativ-teritoriale care acționează, 
în regim de putere publică, pentru satisfacerea unui interes legitim public; sunt 
asimilate autorităților publice în sensul prezentei legi, persoanele juridice de 


656 Decizia nr. 66/2009, publicată în Monitorul Oficial al României, Partea I, nr. 135/04.03.2009. 
$57 Completul pentru soluționarea recursului în interesul legii, decizia nr. 8/2020, publicată în 
Monitorul Oficial al României, Partea |, nr. 580/2 iulie 2020. 

68 Mihai Constantinescu, Antonie Iorgovan, loan Muraru, Elena Simina Tănăsescu, Constituţia 
României revizuită, comentarii și explicaţii, Editura All Beck, București, 2004, p. 107. 

69 CA. Alba-lulia, scont.adm. fisc, decizia nr.1197/CA din 5 octombrie 2008, 0. Podaru, op.cit. p. 87. 

drept privat care, potrivit legii, au obținut statut de utilitate publică sau sunt 
autorizate să presteze un serviciu public, în regim de putere publică."70 

Această lege a avut în vedere toate categoriile de autorităţi, respectiv atât or- 
ganele statului, indiferent unde sunt acestea reglementate în Constituţie, cât și or- 
ganele administrației publice locale (consiliul județean, consiliul local, primar).71 

În Codul administrativ prin autoritate publică se înțelege numai organele 
statului şi ale unităților administrativ-teritoriale care acționează pentru 
satisfacerea unui interes public, în regim de putere publică, fără a mai fi 
asimilate acestora şi persoanele juridice de drept privat.72 

Înalta Curte de Casaţie şi Justiţie, Completul pentru dezlegarea unor chesti- 
uni de drept, prin decizia nr. 28 din 24 aprilie 2017,3 a statuat că noțiunea de 
„autoritate publică”, aşa cum este definită în art. 2 alin. (1) lit. b) în Legea conten- 
ciosului administrativ nr. 544/2004, nu este similară cu cea de „instituție publică,” 
astfel cum este prevăzută de art. 2 alin. (1) pct. 39 din Legea nr. 273/ 2006 privind 
finanțele publice locale. Potrivit textului din Legea privind finanţele publice locale, 
instituţiile publice locale reprezintă „denumirea generică, incluzând comunele, 
orașele, municipiile, sectoarele municipiului București, județele, municipiul 
Bucureşti, instituţiile şi serviciile publice din subordinea acestora, cu perso- 
nalitate juridică, indiferent de modul de finanţare a activității acestora”. 

În ceea ce priveşte persoanele juridice de drept privat, acestea sunt 
asimilate de lege autorităţilor publice, întrucât prin recunoașterea statutului de 
utilitate publică sau prin autorizare au dreptul să preia unele responsabilități 
ale statului în domeniile lor de activitate; ca exemple de astfel de persoane 
juridice de drept privat sunt Uniunea Naţională a Barourilor din România,/7+ 
Asociaţia Vânătorilor şi Pescarilor din România,75 universităţile particulare, 
cultele, etc., care emit acte administrative prin delegaţie.7€ 


70 Art. 2 alin. (1) lit. b). 

PAntonie Iorgovan, Noua Lege a contenciosului administrativ, Geneză, explicaţii și jurisprudenţă, 
ed. a II-a, Editura Kullusys, Bucureşti, 2006, p. 137. 

72 Art. 5 alin. (1) lit.k). 

73 Publicată în Monitorul Oficial al României, Partea I, nr. 378/22.05.2017. 

74 „Uniunea Avocaţilor din România, formă organizatorică cu structură și competenţă organizate 
prin lege, prin care statul asigură cadrul juridic de exercitare a profesiei de avocat, dând astfel 
conținut aptitudinii generale de a avea capacitate civilă și dreptul de a deveni și exercita 
profesiunea de avocat, trebuie considerată ca făcând parte dintre autorităţile administrative, iar 
actele ei, ca acte administrative”-C.S.]., s.cont.adm., decizia nr. 277/1992, în Repertoriu de 
jurisprudenţă și doctrină română 1989-1994, p. 183-184, din O. Podaru, op.cit., p. 93. 

75 „Asociaţia Generală a Vânătorilor și Pescarilor Sportivi este autoritate administrativă 
autonomă ... cu o competență exclusivă, delegată de stat, prin acte normative, în domeniul 
vânătorii și pescuitului sportiv, încât actele sale ca și ale unităților sale subordonate, în măsura 
în care sunt acte de autoritate...îndeplinesc condiţia de a fi socotite acte administrative și de a fi 
cenzurate de instanță pe calea contenciosului administrativ...” C.S.].,s.cont.adm., decizia nr. 65 
din 19 ianuarie 1993, în Repertoriu de jurisprudență și doctrină română 1989-1994, p. 183-184, 
din O. Podaru, op.cit., p. 92-93. 

76 Profesorul Drăganu considera că avem de a face cu acte administrative prin delegaţie, atunci 
când unele atribuţii care revin în sfera funcţiei executive a statului sunt trecute asupra unor 

Unele persoane juridice de drept privat au statut de utilitate publică prin 
hotărâri de Guvern acordat în baza art. 38 din Ordonanţa Guvernului nr. 
26/2000 cu privire la asociaţii şi fundaţii. În sensul acestui act normativ prin 
utilitate publică se înțelege orice activitate care se desfășoară în domenii de 
interes general sau ale unor colectivități.77 

Alte persoane de drept privat au obținut statut de utilitate publică în baza 
unor alte acte normative. Cultele religioase obțin acest statut, în temeiul Legii 
nr. 489/2006 privind libertatea religioasă şi regimul general al cultelor, prin 
recunoașterea unui cult de statul român.78 Calitatea de cult recunoscut de stat 
se dobândeşte prin hotărâre de Guvern. 

Potrivit art.1 alin. (1) din Legea camerelor de comerț din România, nr. 
335/2007, „Camerele de comerţ sunt organizații autonome, neguvernamentale, 
apolitice, fără scop patrimonial, de utilitate publică, cu personalitate juridică, 
create în scopul de a reprezenta, apăra și susține interesele membrilor lor şi ale 
comunităţii de afaceri în raport cu autorităţile publice și cu organismele din țară 
şi din străinătate.” Camera Naţională și camerele de comerţ judeţene dobândesc 
statut de utilitate publică de drept, odată cu dobândirea personalităţii juridice.7? 

Potrivit art. 35 alin. (2) al Legii educaţiei fizice şi sportului nr. 69/2000 
„federaţiile sportive naţionale sunt persoane juridice de drept privat, de 
utilitate publică, autonome, neguvernamentale, apolitice și fără scop lucrativ”. 
Şi federația sportivă are statut de utilitate publică de drept, fără a mai fi 
necesară o altă procedură pentru obținerea acestuia. 

O altă persoană juridică de drept privat care prestează un serviciu public 
este prevăzută în Legea nr. 315/2004 privind dezvoltarea regională în România. 
Potrivit art. 8 alin. (1) al acestei legi: „În fiecare regiune de dezvoltare funcţio- 
nează cate o agenţie pentru dezvoltare regionala, organism neguvernamental, 
nonprofit, de utilitate publică, cu personalitate juridică, care funcționează în 
domeniul dezvoltării regionale.” Odată cu înființarea lor, agenţiile de dezvoltare 
regională obțin de drept statut de utilitate publică. 

Şi în baza Codului administrativ pot fi înfiinţate astfel de persoane juridice 
de drept privat: „Două sau mai multe unități administrativ-teritoriale au dreptul 
ca, în limitele competenţei autorităţilor lor deliberative şi executive, să coopereze 
şi să se asocieze, în condiţiile legii, formând asociaţii de dezvoltare interco- 
munitară, cu personalitate juridică, de drept privat. Asociaţiile de dezvoltare 
intercomunitară sunt persoane juridice de utilitate publică."80 Şi asociaţiile de 


persoane juridice lucrative sau nelucrative, și astfel dobândesc și dreptul de a face acte care sunt 
obligatorii atât pentru organele statului cât și pentru particulari.-Tudor Drăganu, Introducere în 
teoria și practica statului de drept, Editura Dacia, Cluj-Napoca, 1992, p. 144. 

7 Art. 38 ind.1. 

7% Art. 8 alin. (1) din Legea nr. 489/2006. 

79 În urma modificării aduse prin Legea nr. 39/2011 pentru modificarea și completarea Legii 
camerelor de comerț nr. 335/2007 şi pentru completarea art. 511 din Legea nr. 26/1990 privind 
registrul comerțului. 

8 Art. 89 alin. (1). 

dezvoltare intercomunitară sunt de drept persoane juridice de utilitate publică, 
prin derogare de la prevederile Ordonanţei Guvernului nr. 26/2000. 

Potrivit Legii educaţiei naționale nr.1/2011 art. 114 alin.(5):” Instituţiile 
de învățământ superior sunt persoane juridice de drept public sau, după caz, 
persoane juridice de drept privat și de utilitate publică.” Dobândirea statutului 
de utilitate publică are loc de drept în condiţiile obţinerii acreditării ca instituţie 
de învățământ superior. 


2.4. Condiţia îndeplinirii procedurii prealabile 


Art. 193 Cod procedură civilă intitulat „Procedura prealabilă,” prevede: 
„(1) Sesizarea instanţei se poate face numai după îndeplinirea procedurii 
prealabile, dacă legea prevede în mod expres aceasta. Dovada îndeplinirii 
procedurii prealabile se va anexa la cererea de chemare în judecată. (2) Neînde- 
plinirea procedurii prealabile nu poate fi invocată decât de către pârât, prin 
întâmpinare, sub sancţiunea decăderii.” 

În art. 7 alin. (1) din Legea contenciosului administrativ se prevede că 
înainte de a se adresa instanței competente, persoana care se consideră 
vătămată într-un drept al său sau într-un interes legitim printr-un act 
administrativ individual care i se adresează, trebuie să solicite autorităţii 
publice emitente, revocarea în tot sau în parte, a acestuia, în termen de 30 de 
zile de la data comunicării actului.! 

Procedura administrativă prealabilă (plângerea prealabilă) sau recursul 
administrativ, poate fi un recurs grațios sau un recurs ierarhic. Prin recursul 
grațios se solicită autorității emitente al actului administrativ, revocarea în tot 
sau în parte a acestuia. Recursul ierarhic se adresează autorității ierarhic 
superioare, dacă aceasta există. Atât recursul grațios cât şi recursul ierarhic se 
poate fonda pe motive de drept dar și pe alte motive, cum ar fi bunăvoința 
administraţiei. 

Potrivit art. 2 alin. (1) lit. j) din Legea contenciosului administrativ, prin 
plângere prealabilă se înțelege „cererea prin care se solicită autorităţii publice 
emitente sau celei ierarhic superioare, după caz, reexaminarea unui act 
administrativ cu caracter individual sau normativ, în sensul revocării sau 
modificării acestuia”. 

Plângerea prealabilă trebuie formulată în termen de 30 de zile de la data 
comunicării actului. 

Pentru motive temeinice, persoana vătămată, destinatar al actului 
administrativ unilateral, poate formula plângerea prealabilă şi peste termenul 
de 30 de zile, dar nu mai târziu de 6 luni de la data emiterii actului. Termenul 
de 6 luni este un termen de prescripție.82 

Plângere prealabilă poate să introducă şi persoana vătămată într-un drept 
al său sau într-un interes legitim, printr-un act administrativ cu caracter 


81 Art. 7 alin. (1). 
82 Art. 7 alin. (3) teza finală din Legea nr. 554/2004. 

individual, adresat altui subiect de drept, în termen de 30 de zile din momentul 
în care a luat cunoştinţă de conținutul actului. Pentru motive temeinice, 
plângerea prealabilă se poate formula şi peste termenul de 30 de zile, dar nu 
mai târziu de 6 luni de la data la care a luat cunoștință de conţinutul actului. 
Termenul de 6 luni este un termen de prescripţie. 

În cazul actelor administrative normative, plângerea prealabilă poate fi 
formulată oricând. 

Nu este obligatorie plângerea prealabilă în cazul acțiunilor introduse de 
prefect, Avocatul Poporului, Ministerul Public, Agenția Naţională a Funcţionarilor 
Publici, a celor care privesc cererile celor vătămaţi prin ordonanțe sau dispoziţii 
din ordonanţe, al acţiunilor îndreptate împotriva actelor administrative care nu 
mai pot fi revocate pentru că au intrat în circuitul civil şi au produs efecte juridice. 
De asemenea, nu este obligatorie această procedură, nici în cazul refuzului 
nejustificat de a soluţiona o cerere referitoare la un drept recunoscut de lege sau 
un interes legitim sau faptul de a nu răspunde solicitantului în termen legal, 
precum și în situaţia în care se ridică excepţia de nelegalitate în cadrul unui proces. 

În cazul litigiilor care au ca obiect contracte administrative, plângerea 
prealabilă trebuie făcută în termen de 6 luni de la data încheierii contractului, în 
cazul litigiilor legate de încheierea lui sau de la data când reclamantul a cunoscut 
cauza anulării, dar nu mai târziu de un an de data încheierii contractului. 

Dacă prin lege organică se prevede o procedură administrativ-jurisdicțio- 
nală pentru atacarea unor acte administrative, este necesară îndeplinirea acestei 
proceduri administrative dacă partea nu a optat pentru jurisdicția administrativă. 

Plângerea prealabilă trebuie soluționată în termen de 30 de zile. 

Potrivit jurisprudenţei, neîndeplinirea acestei proceduri prealabile atrage 
respingerea acțiunii ca inadmisibilă. 


2.5. Condiţia introducerii acţiunii la instanţa de contencios adminis- 
trativ în termenul legal 


Potrivit art. 11 alin. (1) din Legea contenciosului administrativ, „cererile 
prin care se solicită anularea unui act administrativ individual, a unui contract 
administrativ, recunoaşterea dreptului pretins şi repararea pagubei cauzate se 
pot introduce în termen de 6 luni de la: 

1) data comunicării răspunsului la plângerea prealabilă; 

2) data comunicării refuzului nejustificat de soluționare a cererii; 

3) data expirării termenului de soluționare a plângerii prealabile, 

respectiv data expirării termenului legal de soluționare a cererii; 

4) data expirării termenului prevăzut la art. 2 alin. (1) lit. h), calculat de 

la comunicarea actului administrativ emis în soluționarea favorabilă a 
cererii sau după caz a plângerii prealabile.” 


În cazul acţiunilor formulate de prefect, Avocatul Poporului sau Agenţia 
Naţională a Funcţionarilor Publici, termenul de 6 luni curge de la data când actul 
nelegal a fost cunoscut de către aceste autorități. 

Potrivit art. 11 alin. (2) din Legea nr. 544/2004, în cazul actului adminis- 
trativ individual, acţiunea poate fi introdusă şi peste termenul de 6 luni, dar nu 
mai târziu de un an83 de la data comunicării actului, data luării la cunoştinţă, 
data introducerii cererii sau data încheierii procesului-verbal de conciliere, dar 
numai pentru motive temeinice. 

Termenul de 6 luni este un termen de prescripţie, iar termenul de un an 
este un termen de decădere. 

Actele administrative cu caracter normativ care se consideră nelegale, 
ordonanțele şi dispoziţiile din ordonanţe care se consideră neconstituționale, 
pot fi atacate oricând. 

Prin legi speciale, pot fi prevăzute şi alte termene pentru sesizarea instanţei 
de contencios administrativ. Astfel în Codul administrativ se prevede că ordinul 
prefectului de încetare de drept înainte de termen a mandatului de primar, poate 
fi atacat de către acesta la instanţa de contencios administrativ în termen de 10 
zile de la comunicare. În acest caz procedura prealabilă nu se mai efectuează. 


Secţiunea 3 
Actele administrative exceptate de la controlul 
în contencios administrativ 


Potrivit art. 5 alin. (1) şi (2) din Legea nr. 554/2004 sunt exceptate de la 
controlul de legalitate exercitat de instanțele de contencios administrativ 
următoarele acte: 

- actele administrative ale autorităţilor publice care privesc raporturile 

acestora cu Parlamentul; 

- actele de comandament cu caracter militar; 

- actele administrative pentru modificarea sau desființarea cărora se 

prevede, prin lege organică, o altă procedură judiciară. 


3.1. Actele administrative ale autorităţilor publice care privesc 
raporturile acestora cu Parlamentul 


Aceste acte sunt exceptate de la controlul exercitat în baza Legii nr. 
554/2004 întrucât au caracter politic. În Constituţia din 1923 erau numite acte 
de guvernământ.85 


83 Curtea Constituţională reţine că „dispoziţiile art. 11 alin. (2) din Legea nr. 554/2004 nu 
instituie un termen de natură a afecta însăși esența dreptului de acces liber la justiţie. 
Legiuitorul, instituind un astfel de termen, a avut în vedere securitatea şi stabilitatea 
raporturilor juridice şi nicidecum îngrădirea accesului liber la justiţie.” - Decizia nr. 
123 /16.02.2006, publicată în Monitorul Oficial al României, Partea I, nr. 257 /22.03.2006. 

84 Art. 160alin.(7 -10). 

85 „Puterea judecătorească nu are cădere de a judeca actele de guvemământ, precum şi acele de 
comandament cu caracter militar.” - art. 107 alin. (5), loan Muraru, Gheorghe Iancu, Constituţiile 
Române, texte, note, prezentare comparativă, ediţia a III-a, Regia Autonomă „Monitorul Oficial”, 
București, 1995, p. 79. 


249 


Ana VASILE 


Prin acte care privesc raporturile cu Parlamentul se înțelege „actele emise 
de o autoritate publică, în realizarea atribuţiilor sale, prevăzute de Constituţie 
sau de o lege organică, în raporturile de natură politică cu Parlamentul.”86 

Art. 5 alin. (1) lit. a) din Legea nr. 554/2004 are în vedere actele care 
privesc raporturile dintre Parlament şi Preşedintele României sau Guvern. 

Referitor la hotărârile prin care Guvernul României transmite spre 
adoptare Parlamentului proiectele de acte normative, Instanța Supremă a 
statuat că fiind emise în exercitarea atribuţiei sale constituționale de inițiativă 
legislativă, consacrată de art. 74 alin. (1) şi (3) din Legea fundamentală - au 
caracterul de acte administrative ale unei autorități publice care privesc 
raporturile acesteia cu Parlamentul, fiind din acest motiv exceptate de la 
controlul instanţei de contencios administrativ, în virtutea dispoziţiilor art. 5 
alin. (1) lit. a) din Legea nr. 554/2004.87 

În ceea ce priveşte actele care privesc raporturile dintre Parlament şi 
Președintele României, amintim hotărârile Parlamentului prin care se atestă 
depunerea jurământului prevăzut de art. 82 din Constituţie de către Preşedintele 
nou ales, se aprobă suspendarea din funcţie a preşedinteluiss, decretul prin care 
Preşedintele desemnează candidatul la funcţia de prim-ministru. 

Referitor la decretul preşedintelui României prin care se acordă grațierea 
individuală, Înalta Curte de Casaţie şi Justiţie a considerat că acesta nu este un 
act administrativ supus controlului de legalitate al instanţei de contencios 
administrativ, nefiind admisibilă nici acțiunea în constatarea nulității acestuia 
şi nici respingerea cererii de grațiere nu poate fi considerată un refuz de 
rezolvare a unei cereri potrivit art. 1 alin. (1) din Legea nr. 554/2004.8? 


3.2. Actele de comandament cu caracter militar 


Termenul de act de comandament cu caracter militar a apărut în dreptul 
românesc pentru prima oară în art. 107 alin. final al Constituţiei din 1923, 
preluat apoi în art. 2 alin. (1) al Legii contenciosului administrativ din 1925. 

Prin Legea contenciosului administrativ din 1925 nu s-a dat o definiție a 
acestui act, aşa cum s-a făcut pentru actul de guvernământ, ceea ce a determinat 
unele discuţii în doctrina vremii. 

În general, se considera că noţiunea de act de comandament cu caracter 
militar trebuie să aibă următoarele caracteristici: să emane de la autoritățile 
publice care au caracter de comandamente militare; să aibă un cuprins de 
natură militară, adică să se refere la acte şi operaţiuni în legătură cu serviciul și 
îndatoririle militare; să cuprindă ideea de ordin, de comandă. % 


86 Art. 2 alin. (1) lit. k) din Legea nr. 554/2004. 

87 Înalta Curte de Casaţie și Justiţie, Secţia de contencios administrativ şi fiscal, decizia nr. 2889 
din 2 iunie 2010, Dreptul nr. 5/2011,p. 256. 

88 Art. 95 din Constituţie. 

sÎnalta Curte de Casaţie şi Justiţie, Secţia de contencios administrativ şi fiscal, decizia nr. 3585 
din 25 octombrie 2006, În O. Podaru, op.cit., p. 72-73. 

% C. Rarincescu, op.cit. p. 311. 

Aceste acte au fost sustrase judecății tribunalelor datorită necesității de a 
asigura spiritul de disciplină al subordonațţilor față de ideea de prestigiu și de 
autoritate a superiorilor, precum și a condiţiilor de energie, unitate, capacitate 
şi rapiditate necesare operaţiunilor militare.?1 

Teoria actelor de comandament cu caracter militar nu se aplica actelor 
comandamentelor militare în raporturile lor cu populaţia civilă, care puteau fi 
cenzurate de instanțele judecătorești. 

Art. 126 alin. (6) din Constituţia României prevede că actele de coman- 
dament cu caracter militar sunt exceptate de la controlul judecătoresc pe calea 
contenciosului administrativ. 

Prin act de comandament cu caracter militar se înțelege „actul admi- 
nistrativ referitor la problemele strict militare ale activității din cadrul forțelor 
armate, specifice organizării militare, care presupun dreptul comandanților de 
a da ordine subordonaților în aspecte privitoare la conducerea trupei, în timp 
de pace sau de război, ori, după caz, la îndeplinirea serviciului militar.”92 

Celelalte acte ale autorităților militare care nu se referă la problemele 
strict militare ale activităţii forțelor armate, vor putea fi atacate la instanța de 
contencios administrativ. 


3.3. Actele administrative pentru modificarea sau desfiinţarea 
cărora se prevede, prin lege organică, o altă procedură judiciară 


Excepţia prevăzută în art. 5 alin. (2) din Legea nr. 554/2004 are în vedere 
recursul paralel, respectiv litigiile ce au ca obiect acte administrative ce se 
soluţionează în afara instanțelor de contencios administrativ, de către 
instanţele obişnuite (de drept comun).73 Ca exemplu, putem da art. 28 alin. (2) 
din Legea nr. 119/1996 cu privire la actele de stare civilă, unde se prevede că 
în cazul refuzului ofițerului de stare civilă de a încheia căsătoria, persoana 
nemulțumită poate sesiza instanța de tutelă în raza căreia domiciliază. De 
asemenea, Curtea Constituţională în decizia nr. 182/2006 reține că regimul 
contestării actelor administrative de constatare şi sancționare a contravenţiilor 
este un exemplu de recurs paralel. 94 

Cu privire la textul din Legea contenciosului administrativ care prevede 
recursul paralel, Curtea Constituţională a stabilit că acest text este constituțional 
deoarece „nu sustrage în mod absolut controlului judecătoresc actele 
administrative la care se referă, întrucât în mod evident actele administrative 
respective sunt supuse prin prevederile de lege criticate unei alte proceduri 
judiciare, deci controlul lor judecătoresc se realizează potrivit altei proceduri 
stabilite prin lege organică.” Curtea a constatat, de asemenea, că nici dispoziţiile 


91 C. Rarincescu, op.cit., p. 311. 

% Art. 2 alin. (1) lit. 1) din Legea nr. 554/2004. 

% A se vedea, Oliviu Puie, Discuţii privind constituționalitatea recursului paralel în materia 
contenciosului administrativ reglementat prin Legea nr. 554/2004 a contenciosului 
administrativ şi prin alte acte normative speciale, Dreptul, nr. 11/2006,p.155 şi următoarele. 
% Publicată în Monitorul Oficial al României, Partea I, nr. 366/26.04.2006. 

art. 126 alin. (6) din Constituţie nu sunt încălcate „deoarece acesta se limitează 
numai la reglementarea constituțională a garantării controlului judecătoresc al 
actelor administrative ale autorităţilor publice pe calea contenciosului adminis- 
trativ, de la care fac excepţie în mod absolut numai două categorii de acte, cele de 
comandament cu caracter militar şi cele care privesc raporturile cu Parlamentul, 
care prin natura lor nu sunt supuse sub nici o formă controlului judecătoresc."?5 
Această excepţie este valabilă atât în ceea ce privește controlul instanţelor de 
contencios administrativ exercitat pe calea acțiunii directe, cât şi în ceea ce 
priveşte controlul exercitat pe calea excepţiei de nelegalitate. Competența 
instanței de contencios administrativ de a verifica pe calea excepţiei, legalitatea 
unui act administrativ, nu poate fi atrasă prin invocarea art. 4 din Legea nr. 
554/2004, atunci când este vorba de un act administrativ pentru modificarea ori 
desființarea căruia legea specială prevede o altă procedură judiciară.?6 


Secţiunea 4 
Procedura contenciosului administrativ 


Vom prezenta doar aspectele de ordin procedural specifice, prevăzute de 
Legea contenciosului administrativ întrucât dispoziţiile acestei legi se 
completează cu prevederile din Codul de procedură civilă „în măsura în care nu 
sunt incompatibile cu specificul raporturilor de putere dintre autorităţile 
publice, pe de o parte, şi persoanele vătămate în drepturile sau interesele lor 
legitime, pe de altă parte." 


4.1.Competenţa instanţelor de judecată 


Potrivit art. 10 alin. (1) şi (2) din Legea nr. 554/2004, competenţa 
materială a instanţei de contencios administrativ este următoarea: 

Instanţa de fond (dacă prin lege specială organică nu se prevede altfel): 

A) Tribunalele administrativ-fiscale în cazul litigiilor privind actele 
administrative emise sau încheiate de autoritățile publice locale și județene, 
precum şi cele care privesc taxe și impozite, contribuţii, datorii vamale și 
accesorii ale acestora, de până la 3.000.000 lei. 

Dispoziţiile tranzitorii din lege prevăd că până se vor constitui tribunalele 
administrativ-fiscale, litigiile se vor soluţiona de secţiile de contencios admi- 
nistrativ ale tribunalelor. 

B) Secţiile de contencios administrativ şi fiscal ale curților de apel în cazul 
litigiilor privind actele administrative emise sau încheiate de autoritățile 
publice centrale, precum și cele care privesc taxe şi impozite, contribuții, datorii 
vamale şi accesorii ale acestora, mai mari de 3.000.000 lei. 


9% Decizia nr. 182/2006, publicată în Monitorul Oficial al României, Partea |, nr. 366/ 26.04.2006. 
% Decizia nr. 3386/24.06.2010 a Înaltei Curți de Casaţie şi Justiţie, Secţia contencios adminis- 
trativ şi fiscal, Curierul Judiciar, nr. 8/2010, p. 448. 

97 Art. 28 alin. (1) din Legea nr. 554/2004. 

Litigiile privind actele administrative care au ca obiect sume reprezentând 
finanţarea nerambursabilă din partea Uniunii Europene se soluţionează potrivit 
criteriului valoric. De asemenea, cererile care au ca obiect acte administrative 
neevaluabile se soluţionează în funcție de rangul autorităţii pârâte. 


Instanţa de recurs (dacă prin lege specială organică nu se prevede altfel): 

A) Secţiile de contencios administrativ și fiscal ale curților de apel în cazul 
în care fondul s-a judecat de tribunalele administrativ-fiscale. 

B) Secţia de contencios administrativ şi fiscal a Înaltei Curți de Casaţie şi 
Justiţie în cazul în care fondul s-a judecat de secţiile de contencios administrativ 
şi fiscal ale curților de apel. 

În ceea ce priveşte competenţa teritorială, reclamantul persoană fizică sau 
persoană juridică de drept privat se pot adresa numai instanţei de la domiciliul 
sau sediul său. Reclamantul autoritate publică, instituție publică sau asimilată 
acestora se pot adresa numai instanţei de la domiciliul sau sediul pârâtului. 


4.2. Subiectele care pot sesiza instanţa de contencios administrativ 


Calitatea de reclamant o poate avea, potrivit art. 52 alin. (1) din 
Constituţie, orice persoană care se consideră vătămată într-un drept sau într- 
un interes legitim, printr-un act administrativ sau prin nesoluționarea în 
termenul legal a unei cereri. 

Persoana vătămată este definită ca fiind „orice persoană titulară a unui 
drept sau a unui interes legitim, vătămată de o autoritate publică printr-un act 
administrativ sau prin nesoluţionarea în termenul legal a unei cereri.'78 Legea 
contenciosului administrativ în art. 2 alin. (1) lit. a) asimilează persoanei 
vătămate două subiecte de sesizare a instanţei, respectiv grupul de persoane 
fizice, fără personalitate juridică,” titular al unor drepturi subiective sau 
interese legitime private, şi organismele sociale interesate care invocă 
vătămarea prin actul administrativ atacat fie a unui interes legitim public, fie a 
drepturilor şi intereselor legitime ale unor persoane fizice determinate. 

Organismele sociale interesate sunt „structuri neguvernamentale, 
sindicate, asociaţii, fundații şi altele asemenea, care au ca obiect de activitate 
protecţia drepturilor diferitelor categorii de cetățeni sau, după caz, buna 
funcționare a serviciilor publice administrative.” 100 


9% Art, 2 alin. (1) lit. a) din Legea nr. 554/2004. 

99 „Un exemplu de grup de persoane fizice, fără personalitate juridică este societatea simplă 
reglementată de art. 1890-1912 Cod civil. În situaţia în care mai multe persoane fizice care nu 
sunt constituite într-o entitate colectivă (grup de persoane) promovează o acțiune în contencios 
administrativ împotriva unui act administrativ prin care au fost vătămate într-un drept sau 
interes legitim, vom fi în prezența unei coparticipări procesuale active dacă sunt întrunite 
condiţiile prevăzute de art. 59 Cod procedura civilă.”-Cătălin-Silviu Săraru, Calitatea procesuală 
a părților în litigii de contencios administrativ, Dreptul, nr. 8/2019, p. 105. 

100 Art. 2 alin. (1) lit. s) din Legea nr. 554/2004. 

Art. 8 din Legea nr. 554/2004 prevede, la alin. (11), că „Persoanele fizice 
şi persoanele juridice de drept privat pot formula capete de cerere prin care 
invocă apărarea unui interes legitim public numai în subsidiar, în măsura în 
care vătămarea interesului legitim public decurge logic din încălcarea dreptului 
subiectiv sau a interesului legitim privat", iar la alin. (12) stipulează că, „Prin 
derogare de la dispoziţiile alin. (1), acțiunile întemeiate pe încălcarea unui 
interes legitim public pot avea ca obiect numai anularea actului sau obligarea 
autorității pârâte să emită un act sau un alt înscris, respectiv să efectueze o 
anumită operaţiune administrativă sub sancţiunea penalităţilor de întârziere 
sau a amenzii, prevăzute la art. 24 alin. (2 )”. 

Şi un terţ se poate adresa instanței de contencios administrativ, adică o 
persoana care se consideră vătămată printr-un act administrativ cu caracter 
individual, adresat altui subiect de drept. Curtea Constituţională a afirmat că 
textul din Legea nr. 554/2004 care oferă şi terţilor dreptul de a se adresa 
instanței de contencios administrativ reprezintă expresia principiului 
constituțional al liberului acces la justiție.101 

Avocatul Poporului are scopul de a apăra drepturile și libertăţile per- 
soanelor fizice în raporturile acestora cu autoritățile publice. Această instituție 
poate sesiza instanța de contencios administrativ ca urmare a controlului 
realizat, potrivit legii sale organice, dacă apreciază că ilegalitatea actului sau 
refuzul autorității administrative de a-și realiza atribuţiile legale nu poate fi 
înlăturat decât pe cale judecătorească. Petiţionarul dobândeşte, de drept, 
calitatea de reclamant, însă dacă nu-și însușeşte acțiunea formulată de Avocatul 
Poporului la primul termen de judecată, instanța anulează cererea. 

Ministerul Public, atunci când, în urma exercitării atribuţiilor prevăzute de 
legea sa organică, apreciază că încălcările drepturilor, libertăţilor şi intereselor 
legitime ale persoanelor se datorează existenței unor acte administrative 
unilaterale individuale ale autorităţilor publice emise cu exces de putere, 
sesizează instanța de contencios administrativ, cu acordul prealabil al acestora. 
Petiţionarul dobândeşte, de drept, calitatea de reclamant. 

De asemenea, Ministerul Public poate sesiza instanța de contencios 
administrativ şi în situaţia în care apreciază că prin emiterea unui act 
administrativ normativ s-a vătămat un interes legitim public. 

Autoritatea publică emitentă a unui act administrativ unilateral nelegal, în 
situația în care actul nu mai poate fi revocat, întrucât a intrat în circuitul civil şi 
a produs efecte juridice, poate să solicite instanţei de contencios administrativ 
anularea acestuia. 

Prefectul, în baza art. 123 alin. (5) din Constituţie, poate ataca un act al 
consiliului judeţean, al consiliului local sau al primarului la instanța de contencios 
administrativ, dacă consideră actul ilegal. Dispoziţiile constituționale se regăsesc 
dezvoltate în art. 3 alin. (1) ale Legii nr. 554/2004 unde se prevede că prefectul 
poate ataca direct la instanța de contencios administrativ actele autorităților 


101 Decizia nr.794/2010, publicată în Monitorul Oficiala] României, Partea 1, nr. 499/10.07.2010. 

administraţiei publice locale, dacă le consideră nelegale,102 acțiunea fiind scutită 
de plata taxei de timbru. Actul atacat este suspendat de drept. 

Agenţia Naţională a Funcţionarilor Publici poate ataca în faţa instanţei de 
contencios administrativ actele autorităţilor publice centrale şi locale prin care 
se încalcă legislaţia privind funcţia publică. Şi în acest caz, până la soluționarea 
cauzei, actul atacat este suspendat de drept. 

Potrivit art. 28 alin. (3) din Legea contenciosului administrativ, „acțiunile 
introduse de persoanele de drept public și de orice autoritate publică, în 
apărarea unui interes public, precum și cele introduse împotriva actelor 
administrative normative nu mai pot fi retrase, cu excepţia situaţiei în care sunt 
formulate şi pentru apărarea drepturilor sau intereselor legitime de care pot 
dispune persoanele fizice sau juridice de drept privat.” 


4.3. Obiectul acţiunii judiciare 


Potrivit art. 8 din Legea nr. 554/2004, se poate solicita instanţei anularea 
în tot sau în parte a unui act administrativ unilateral, repararea pagubei cauzate 
şi eventual, reparaţii pentru daune morale, de către persoana vătămată într-un 
drept recunoscut de lege sau într-un interes legitim printr-un act administrativ, 
nemulțumită de răspunsul primit la plângerea prealabilă sau care nu a primit nici 
un răspuns. Se poate adresa instanţei și cel care se consideră vătămat prin 
nesoluționarea în termen sau prin refuzul nejustificat de soluționare a unei cereri 
precum şi prin refuzul de efectuare a unei anumite operațiuni administrative 
necesare pentru exercitarea sau protejarea dreptului sau interesului legitim. 

De asemenea, potrivit art. 8 alin. (2) din lege „instanţa de contencios admi- 
nistrativ este competentă să soluţioneze litigiile care apar în fazele premergătoare 
încheierii unui contract administrativ, precum și orice litigii legate de încheierea 
contractului administrativ, inclusiv litigiile având ca obiect anularea unui contract 
administrativ.” Instanţele civile de drept comun sunt competente în cazul litigiilor 
care decurg din executarea contractelor administrative. 

Referitor la documentele necesare, potrivit art. 12 din Legea contenciosului 
administrativ, la acţiune, reclamantul trebuie să anexeze copia actului adminis- 
trativ pe care îl atacă sau răspunsul autorităţii publice prin care i se comunică 
refuzul rezolvării cererii sale. Dacă reclamantul nu a primit răspuns la cererea sa, 
va depune la dosar copia cererii, certificată prin numărul şi data înregistrării la 
autoritatea publică. În situaţia în care era obligatorie îndeplinirea procedurii 
prealabile, trebuie depus înscrisul care dovedește parcurgerea acesteia. 

În cazul în care acțiunea vizează refuzul autorităţii de a pune în executare 
un act administrativ emis în urma soluționării favorabile a cererii sau a plângerii 
prealabile, trebuie depusă la dosar şi copia certificată după actul respectiv. 


102 Într-o opinie se consideră că prefectul nu are competenţa de a ataca contractele 
administrative, precum și de a exercita controlul de tutelă administrativă asupra refuzului 
nejustificat şi tăcerii administrației.-Emilia Lucia Cătană, Unele considerații privind exercitarea 
controlului de tutelă administrativă asupra actelor administrative asimilate, Revista de Drept 
Public nr.6/2016, p. 30 și urm. 

Cererile în justiție se pot formula și personal împotriva persoanei care a 
contribuit la elaborarea, emiterea sau încheierea actului sau care se face 
vinovată de refuzul de a rezolva cererea referitoare la un drept subiectiv sau la 
un interes legitim, dar numai dacă se solicită plata unor despăgubiri pentru 
prejudiciul cauzat ori pentru întârziere. Dacă acțiunea se admite, persoana 
respectivă va putea fi obligată la plata despăgubirilor, solidar cu autoritatea 
publică respectivă. 


4.4. Procedura în faţa instanţei de fond 


La primirea cererii, instanța dispune citarea părţilor. Autoritatea publică 
emitentă comunică împreună cu întâmpinarea, actul atacat precum și întreaga 
documentaţie care a stat la baza emiterii lui. Se poate solicita de către instanță 
şi alte lucrări care sunt necesare pentru soluționarea cauzei. Dacă lucrările 
solicitate de instanţă nu sunt trimise de autoritatea publică în termenul stabilit, 
conducătorul acesteia va fi obligat, să plătească statului, cu titlu de amendă 
judiciară, 10% din salariul minim brut pe economie, pentru fiecare zi de 
întârziere nejustificată. 

Potrivit art. 17 alin. (1) din lege, „cererile adresate instanţei de contencios 
administrativ se judecă în şedinţă publică, în completul prevăzut de lege. 
Întâmpinarea este obligatorie şi se va comunica reclamantului cu cel puţin 15 
zile înainte de primul termen de judecată.” Hotărârile se redactează și se 
motivează în cel mult 30 de zile dela pronunțare. 

În ce priveşte taxele de timbru, acestea sunt prevăzute în Ordonanţa de 
urgență a Guvernului nr. 80/2013. Astfel, potrivit art. 16, cererile pentru 
anularea actului sau, după caz, recunoașterea dreptului pretins, precum și 
pentru eliberarea unui certificat, a unei adeverinţe sau a oricărui altui înscris se 
taxează cu 50 lei, iar cererile cu caracter patrimonial, prin care se solicită şi 
repararea pagubelor suferite printr-un act administrativ se taxează cu 10% din 
valoarea pretinsă, dar nu mai mult de 300 lei. 


4.5. Suspendarea actului administrativ 


Legea contenciosului administrativ prevede posibilitatea solicitării 
suspendării executării actului administrativ în două situaţii, reglementate în 
art. 14 şi art. 15. 

În condiţiile art. 14, suspendarea executării actului administrativ poate fi 
solicitată de persoana vătămată și de Ministerul Public. Astfel, după sesizarea 
autorităţii publice care a emis actul sau a autorităţii ierarhic superioare, persoana 
vătămată poate să ceară instanţei competente să dispună suspendarea executării 
actului administrativ până la pronunțarea instanţei de fond,1% în cazuri bine 
justificate şi pentru prevenirea unei pagube iminente. 


103 „Simpla susținere a reclamantei în sensul că nu datorează suma la carea fost obligată, precum 
şi împrejurarea că prin cuantumul ridicat al sumei, executarea silită ar perturba activitatea 
economică a asociaţiei nu sunt de natură a satisface cerinţele legii în ceea ce priveşte 

Prin cazuri bine justificate se înţelege „împrejurările legate de starea de 
fapt şi de drept, care sunt de natură să creeze o îndoială serioasă în privința 
legalității actului administrative.”10%+ Paguba iminentă este definită ca fiind 
„prejudiciul material viitor şi previzibil sau, după caz, perturbarea previzibilă 
gravă a funcționării unei autorități publice sau a unui serviciu public.”195 Dacă 
persoana vătămată nu introduce acțiunea în anularea actului în termen de 60 
de zile, suspendarea încetează de drept, fără vreo altă formalitate. 

Din prevederile art. 14 alin. (1) a Legii contenciosului administrativ reiese 
că se poate solicita doar suspendarea actului administrativ unilateral.106 

În ceea ce priveşte Ministerul Public, acesta poate solicita suspendarea 
unui act administrativ normativ, fie din oficiu, fie la cerere, când în cauză este 
un interes public major, de natură a perturba grav funcţionarea unui serviciu 
public administrativ. 

Cererea de suspendare se soluţionează de către instanţa, de urgenţă și cu 
precădere, cu citarea părţilor. Este obligatorie întâmpinarea care trebuie 
depusă cu cel puţin 3 zile înainte de termenul de judecată. 

În termen de 5 zile de la comunicare, hotărârea prin care se pronunță 
suspendarea poate fi atacată cu recurs. Recursul nu suspendă executarea. 

Potrivit art. 14 alin. (7) din lege, suspendarea executării actului adminis- 
trativ are ca efect încetarea oricărei forme de executare, până la expirarea 
duratei de suspendare. 

Art. 14 alin. (5) din lege prevede că dacă se emite un nou act administrativ, 
cu același conținut ca și cel suspendat de instanţă, acesta este suspendat de 
drept. În acest caz, plângerea prealabilă nu mai este obligatorie. Cu privire la 
această situaţie s-a exprimat și Curtea Constituţională prin decizia nr. 163 din 
26 februarie 2008107 prin care s-a respins excepția de neconstituționalitate a 
acestui text: „Este evident că suspendarea de drept prevăzută de art. 14 alin. (5) 
din Legea nr. 554/2004 este pe deplin justificată, de vreme ce actul adminis- 
trativ a cărui suspendare se va constata ca fiind intervenită de drept are același 
conținut ca şi cel a cărui executare a fost suspendată de instanță după ce l-a 
examinat şi a conchis că măsura suspendării este impusă de îndeplinirea 
condiţiilor în care se poate dispune. O nouă analiză a actului administrativ 
identic cu cel deja suspendat nu ar face decât să prelungească în mod 
nejustificat soluționarea acţiunii propriu-zise al cărei obiect îl constituie 
cererea de anulare a actului administrativ, recunoașterea dreptului pretins sau 


admisibilitatea cererii de suspendare a executării actului administrativ.”- Înalta Curte de Casaţie 
şi Justiţie, Secția de contencios administrativ și fiscal, decizia nr. 5191 din 27.10.2005, Dreptul 
nr. 6/2 006, p. 235-236. 

104 Art. 2 alin. (1) lit. t) din Legea nr. 554/2004. 

105 Art. 2 alin. (1) lit. ș) din Legea nr. 554/2004. 

106 Ordonanța de urgenţă nu este un act administrativ și ca urmare nu este susceptibilă de 
suspendare a executării în sensul art. 14-15 din Legea nr. 544/2004-I.C.C.].,s.cont.adm. și fisc., 
decizia nr. 938 din 7 martie 2008, în jurisprudenţa s.contadm. și fisc., 2008, sem. |, p. 167 - 
O. Podaru, op.cit., p. 67. 

107 Publicată în Monitorul Oficial al României, Partea I,nr.211/19.03.2008. 


257 


Ana VASILE 


a interesului legitim vătămat ori repararea pagubei cauzate prin actul 
administrativ nelegal. De altfel, tocmai din acest motiv, legiuitorul a precizat, în 
fraza a doua a art. 14 alin. (5) că, pentru ipoteza vizată de textul de lege criticat, 
nu mai este obligatorie parcurgerea procedurii prealabile.” 

Suspendarea executării actului administrativ poate fi cerută de reclamant, 
potrivit art. 15 din Legea contenciosului administrativ, prin cererea adresată 
instanței competente pentru anularea, în tot sau în parte, a actului atacat. 
Cererea de suspendare se poate face fie odată cu acțiunea principală fie printr- 
o acțiune separată, până la soluţionarea acțiunii în fond. 

Hotărârea dată cererii de suspendare este executorie de drept. Dacă se 
introduce recurs, acesta nu suspendă executarea. 

Dacă se admite acţiunea de fond, măsura suspendării dispusă în condiţiile 
art. 14 din lege se prelungește de drept până când cauza se soluţionează definitiv, 
chiar dacă nu a fost solicitată suspendarea executării actului administrativ de 
către reclamant în condiţiile art. 15 din lege. 

Menţionăm că actele atacate de prefect și de Agenţia Naţională a 
Funcţionarilor Publici sunt suspendate de drept. 


4.6. Soluţiile pe care le poate da instanţa de fond 


Instanța de judecată, soluționând cererea, poate să dea următoarele 
soluții: 

- să anuleze, în tot sau în parte, actul administrativ; 

Instanţa este competentă să se pronunţe și asupra legalității operaţiunilor 
administrative care au stat la baza emiterii actului supus judecății. 

- să oblige autoritatea publică să emită un act administrativ,108 să 
elibereze un alt înscris sau să efectueze o anumită operațiune administrativă; 

- să acorde despăgubiri pentru daunele materiale și morale dacă s-au 
solicitat. 

Dacă persoana vătămată a cerut anularea actului administrativ, fără a cere 
în acelaşi timp şi despăgubiri, termenul de prescripţie pentru cererea de 
despăgubiri curge de la data la care aceasta a cunoscut sau trebuia să cunoască 
întinderea  pagubei.10*Cererile se adresează instanțelor de contencios 
administrativ competente, în termen de un an.110 


108 „Instanţa putea doar să oblige autoritatea administrativă să emită autorizația, nu și să 
pronunţe o hotărâre care să țină locul actului administrativ, depășindu-se atribuţiile puterii 
judecătorești, instanța judecătorească substituindu-se organelor administrative, exercitând 
atribuţiile acesteia, ceea ce constituie o imixtiune în puterea executivă.”-l.C.C.]. s. cont. adm, dec. 
nr. 692/1994, 0. Podaru, opcit., p. 291. 

109 „<Data de la care persoana vătămată a cunoscut sau trebuia să cunoască întinderea pagubei> 
se referă la momentul la care persoana vătămată a cunoscut efectiv întinderea pagubei, iar nu 
data de la care putea aproxima această întindere”-. Decizia nr. 1593 din 03.04.2015, 1.C.C.]., Secția 
de contencios administrative și fiscal, Dreptul nr. 2/2016, p. 173. 

110 A se vedea Anton Trăilescu, Alin Trăilescu, Determinarea momentului curgerii termenului 
pentru promovarea pe cale separată a acţiunii în despăgubiri reglementate prin Legea nr. 554/ 
2004, Dreptul nr. 8/2015, p. 96 şi urm. 

„Atunci când obiectul acţiunii în contencios administrativ îl formează un 
contract administrativ, în funcție de starea de fapt, instanța poate: 

a. dispune anularea acestuia, în tot sau în parte; 

b) obliga autoritatea publică să încheie contractul la care reclamantul este 

îndrituit; 

c) impune uneia dintre părți îndeplinirea unei anumite obligații; 

d) suplini consimțământul unei părţi, când interesul public o cere; 

e) obliga la plata unor despăgubiri pentru daunele materiale și morale."111 


4.7. Recursul şi procedura de executare a hotărârilor judecătorești 


Hotărârea pronunţată în prima instanță se poate ataca cu recurs,!12 în 
termen de 15 zile de la comunicare.113 

Recursul suspendă executarea și se judecă de urgenţă. 

Potrivit art. 20 alin. (3) din lege, în cazul admiterii recursului, instanța de 
recurs, casând sentinţa, va rejudeca litigiul în fond. 

Împotriva hotărârilor judecătoreşti definitive se pot exercita căile 
extraordinare de atac prevăzute în Codul de procedură civilă, respectiv 
contestaţia în anulare și revizuirea. Legea contenciosului administrativ adaugă 
încă un motiv de revizuire la cele prevăzute de Codul de procedura civila, şi 
anume, „pronunţarea hotărârilor rămase definitive prin încălcarea principiului 
priorităţii dreptului Uniunii Europene, reglementat la art. 148 alin. (2) 
coroborat cu art. 20 alin. (2) din Constituţia României, republicată. În acest caz, 
potrivit art. 21 alin. (3) din Legea nr. 554/2004, cererea de revizuire se 
introduce în termen de o luna de la data comunicării hotărârii definitive și se 
soluţionează de urgență și cu precădere."114 

Hotărârile judecătorești definitive pronunţate în acțiunea în contencios 
subiectiv au efect numai între părțile din proces. 

În ceea ce priveşte hotărârile definitive/irevocabile prin care s-au anulat 
acte administrative normative, potrivit art. 23 din Legea nr. 554/2004, acestea 
sunt general obligatorii şi au putere numai pentru viitor. Instanţele au obligația 
să solicite publicarea, după motivare, în Monitorul Oficial al României, Partea | 
sau, după caz, în monitoarele oficiale ale unităților/subdiviziunilor adminis- 
trativ-teritoriale. Înalta Curte de Casaţie şi Justiţie, Completul pentru dezlegarea 
unor chestiuni de drept, prin decizia nr. 10/2015115 s-a pronunţat în sensul că 
„Dispoziţiile art. 23 din Legea contenciosului administrativ nr. 554/2004, cu 
modificările şi completările ulterioare, se interpretează în sensul că hotărârea 
judecătorească irevocabilă /definitivă prin care s-a anulat în tot sau în parte un 


111 Art. 18 alin. (4) din Legea nr. 554/2004. 

112 Cererea de recurs declarat de un consiliu local nu poate fi asimilată unui act administrativ în 
sensul prevăzut de art. 2 alin. (1) lit. c) al Legii nr. 554/2004.- C.A. Alba-Iulia, s.cont.adm. și fisc., 
decizia nr. 19/CA din 15 ianuarie 2007, în O. Podaru, op.cit., p. 66. 

113 Art. 20 alin. (1) din Legea nr. 554/2004. 

114 Art. 21 din Legea nr. 554/2004. 

115 Publicată în Monitorul Oficial al României, Partea |, nr.458/25 iunie 2015. 

act administrativ cu caracter normativ produce efecte şi în privința actelor 
administrative individuale emise în temeiul acestuia care, la data publicării 
hotărârii judecătorești de anulare, sunt contestate în cauze aflate în curs de 
soluționare pe rolul instanţelor judecătorești.” 

Hotărârile judecătorești definitive constituie titluri executorii. Art. 24 
alin. (1) din Legea nr. 554/2004 prevede că executarea hotărârii definitive 
trebuie făcută de bunăvoie în termenul prevăzut în cuprinsul ei, iar în lipsa unui 
astfel de termen, în cel mult 30 de zile de la data rămânerii definitive a hotărârii, 
dacă în urma admiterii acţiunii autoritatea publică este obligată să încheie, să 
înlocuiască sau să modifice actul administrativ, să elibereze un alt înscris sau să 
efectueze anumite operațiuni administrative. 

Dacă debitorul nu execută de bunăvoie obligaţia sa, aceasta se duce la 
îndeplinire prin executare silită, potrivit procedurii prevăzute în Legea 
contenciosului administrativ. 

Instanța de executare este instanţa care a soluționat fondul litigiului de 
contencios administrativ. Această instanță aplică sancţiunea și penalităţile 
prevăzute în art. 24 alin. (3), fără a mai fi necesară învestirea cu formulă 
executorie şi încuviințarea executării silite de către executorul judecătoresc. 


4.8. Controlul judecătoresc al actelor administrative pe calea excepţiei 
de nelegalitate 


Potrivit art. 4 alin. 1 din Legea nr. 554/2004 privind contenciosul admi- 
nistrativ, legalitatea unui act administrativ unilateral cu caracter individual, 
indiferent de data emiterii lui, poate fi cercetată oricând în cadrul unui proces, 
pe cale de excepţie, fie din oficiu, fie la cererea părții interesate. 

Excepţia de nelegalitate este aşa cum se susține în literatura de specia- 
litate o apărare pe care o parte, într-un proces o face împotriva unui act admi- 
nistrativ pe care-l consideră ilegal și care are legătură cu cauza respectivă.116 
Nu se urmăreşte anularea actului administrativ, ci numai stabilirea nelegalității 
lui şi înlăturarea de la soluționarea cauzei. 

Actele administrative exceptate de la controlul judecătoresc pe cale 
directă, nu pot fi controlate pe calea excepţiei de nelegalitate. 

Referitor la momentul în care poate fi invocată excepția de nelegalitate, 
aceasta se poate invoca în orice fază a procesului - primă instanţă, recurs,117 
adică atâta vreme cât părțile din proces se pot apăra. 

Excepţia de nelegalitate poate fi invocată numai în fața unei instanţe de 
judecată, nu și în faţa unui alt organ jurisdicţional, respectiv organ administrativ 
cu activitate jurisdicțională sau în faţa unei curți de arbitraj.118 


116 Antonie Iorgovan, op.cit., vol. II, 2005,p.677. 

117 „Dispoziţiile art. 4 din Legea contenciosului administrativ nr. 554/2004, cu modificările și 
completările ulterioare, permit invocarea excepţiei de nelegalitate a unui act administrativ cu 
caracter individual, direct în recurs.”- 1.C.C.]., Completul pentru dezlegarea unor chestiuni de drept, 
decizia nr. 36/07.11.2016, publicată în Monitorul Oficial al României, Partea I, nr. 104/07.02.201 7. 
118 Raluca Dornean Păunescu, Regimuljuridic al excepţiei de nelegalitate în lumina reglementării 
actuale, Dreptul nr. 5/2015,p. 97. 

Potrivit art. 4 alin. (2) din Legea nr. 544/2004, instanţa învestită cu fondul 
litigiului şi în fața căreia a fost invocată excepţia de nelegalitate, dacă va 
constata că de actul administrativ cu caracter individual contestat pe cale de 
excepție, depinde soluționarea litigiului pe fond, este competentă să se 
pronunțe asupra excepţiei, fie printr-o încheiere interlocutorie, fie prin 
hotărârea pe care o va pronunţa în cauză. În situaţia în care instanța se pronunță 
asupra excepţiei de nelegalitate prin încheiere interlocutorie, aceasta poate fi 
atacată odată cu fondul. 

Dacă instanţa a constatat nelegalitatea actului administrativ cu caracter 
individual, va soluţiona cauza, fără a ţine seama de actul a cărui nelegalitate a 
fost constatată. 

Potrivit art. 4 alin. (4) din lege, actele administrative cu caracter normativ 
nu pot forma obiect al excepţiei de nelegalitate. Controlul judecătoresc al acestor 
acte se exercită de către instanța de contencios administrativ în cadrul acţiunii în 
anulare, în condiţiile prevăzute de Legea contenciosului administrativ. 

Excepţia de nelegalitate fiind un mijloc de apărare, are efecte numai inter 
partes litigantes. 

